(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΣΤ΄

Παρασκευή, 26 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Σ. Πέτσα, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Δευτέρας 29 Ιουλίου του 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την ψηφιακή εκπαιδευτική πύλη και το ψηφιακό φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος σε απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΣΗΜΑΚΟΠΟΥΛΟΥ Σ. , σελ.
 ΒΙΛΙΑΡΔΟΣ Β. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΑΡΑΣΤΑΤΙΔΗΣ Σ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:
 ΑΝΑΓΝΩΣΤΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΕΤΤΑ Κ. , σελ.
 ΔΕΛΗΚΑΡΗ Α. , σελ.
 ΔΕΛΗΣ Ι. , σελ.
 ΔΙΓΕΝΗ Α. , σελ.
 ΗΛΙΟΠΟΥΛΟΣ Α. , σελ.
 ΘΡΑΣΚΙΑ Ο. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΤΣΑΦΑΔΟΣ Κ. , σελ.
 ΚΕΦΑΛΑ Γ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΣ Ε. , σελ.
 ΛΙΝΟΥ Α. , σελ.
 ΛΥΤΡΙΒΗ Ι. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΜΠΙΜΠΙΛΑΣ Σ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΗΛΙΟΥ Γ. , σελ.
 ΠΑΡΑΣΤΑΤΙΔΗΣ Σ. , σελ.
 ΠΙΕΡΡΑΚΑΚΗΣ Κ. , σελ.
 ΣΟΥΚΟΥΛΗ - ΒΙΛΙΑΛΗ Μ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΣΥΡΙΓΟΣ Ε. , σελ.
 ΤΖΟΥΦΗ Μ. , σελ.
 ΤΣΙΡΩΝΗΣ Σ. , σελ.
 ΦΕΡΧΑΤ Ο. , σελ.
 ΦΩΤΙΟΥ Θ. , σελ.
 ΧΑΛΚΙΑΣ Α. , σελ.
 ΧΡΗΣΤΙΔΟΥ Ρ. , σελ.

Γ. ΠΑΡΕΜΒΑΣΕΙΣ:
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΣΤ΄

Παρασκευή 26 Ιουλίου 2024

Αθήνα, σήμερα στις 26 Ιουλίου 2024, ημέρα Παρασκευή και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 25-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΕ΄ συνεδριάσεώς του, της Πέμπτης 25 Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD»».)

Πριν εισέλθουμε στη συζήτηση του νομοσχεδίου έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 29 Ιουλίου 2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 1289/16-7-2024 επίκαιρη ερώτηση του Βουλευτή Φθιώτιδας της Κοινοβουλευτικής Ομάδας «Νέα Δημοκρατία» κ. Ιωάννη Οικονόμου προς τον Υπουργό Εσωτερικών, με θέμα: «Ζωτικής σημασίας για την εκπαίδευση η ανάγκη μιας εκτεταμένης κρατικής παρέμβασης αποκατάστασης, βελτίωσης και συντήρησης των σχολικών υποδομών».

2. Η με αριθμό 1283/15-7-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεόφιλου Ξανθόπουλου προς τον Υπουργό Υγείας με θέμα: «Προβληματική και επικίνδυνη η λειτουργία της ΜΕΘ του νοσοκομείου Δράμας-Απαιτείται η άμεση ενίσχυσή της με μόνιμους ιατρούς και νοσηλευτικό προσωπικό».

3. Η με αριθμό 1310/22-7-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εσωτερικών με θέμα: «Να ενισχυθούν άμεσα οι Δήμοι της Περιφερειακής Ενότητας Ηρακλείου για τα αναγκαία έργα ύδρευσης, ύστερα από την κήρυξή τους σε κατάσταση έκτακτης ανάγκης».

4. Η με αριθμό 1307/22-7-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εσωτερικών με θέμα: «Για το σοβαρό πρόβλημα της ύδρευσης στην πόλη του Ηρακλείου Κρήτης και τις χρεώσεις στα λαϊκά νοικοκυριά».

5. Η με αριθμό 1292/16-7-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων με θέμα: «Ατελείωτα τα προβλήματα των αγροτών και των κτηνοτρόφων λόγω της δραματικά παρατεινόμενης ανεπάρκειας στη λειτουργία του ΟΠΕΚΕΠΕ».

6. Η με αριθμό 1300/18-7-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς την Υπουργό Πολιτισμού με θέμα: «Πειθαρχικές διαδικασίες και εσωτερικός έλεγχος στο Υπουργείο Πολιτισμού».

7. Η με αριθμό 1296/17-7-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εξωτερικών με θέμα: «Η δράση του κόμματος ΚΙΕΦ στη Θράκη.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 1304/19-7-2024 επίκαιρη ερώτηση της Βουλευτού Σερρών της Κοινοβουλευτικής Ομάδας «Νέα Δημοκρατία» κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων με θέμα: «Ανάγκη αντιμετώπισης της ακραίας ξηρασίας».

2. Η με αριθμό 1293/16-7-2024 επίκαιρη ερώτηση της Βουλευτού Β΄ Πειραιώς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ειρήνης (Νίνας) Κασιμάτη προς τον Υπουργό Ναυτιλίας και Νησιωτικής Πολιτικής με θέμα: «Σκανδαλώδης η ανοχή της Κυβέρνησης στις υπέρογκες αυξήσεις των τιμών των ακτοπλοϊκών εισιτηρίων ενώ ισχύουν όλες οι νομικές προϋποθέσεις για την επιβολή πλαφόν».

3. Η με αριθμό 1308/22-7-2024 επίκαιρη ερώτηση της Βουλευτού Α΄ Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Γαρυφαλλιάς (Λιάνας) Κανέλλη προς τον Υπουργό Υγείας, με θέμα: «Για την έλλειψη μορφίνης σε σκόνη για την παρηγορητική θεραπεία των ασθενών με καρκίνο».

4. Η με αριθμό 1305/20-7-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Νίκη» κ. Ασπασίας Κουρουπάκη προς τον Υπουργό Εθνικής Οικονομίας και Οικονομικών με θέμα: «Απαλλαγή πολυτέκνων και τριτέκνων από τον φόρο εισοδήματος».

5. Η με αριθμό 1294/16-7-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού προς τον Υπουργό Υγείας με θέμα: «Απαραίτητη η υλοποίηση μελετών που θα διερευνήσουν τα κίνητρα για την κάλυψη κενών θέσεων υγειονομικών δομών της χώρας».

6. Η με αριθμό 1309/22-7-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Μέτρα για την αντιμετώπιση των συνεπειών της πανώλης των μικρών μηρυκαστικών».

7. Η με αριθμό 1298/17-7-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Ανάπτυξης με θέμα: «Οι υστερήσεις, τα κενά και η στασιμότητα στην απορρόφηση κονδυλίων για το Πρόγραμμα Δίκαιης Αναπτυξιακής Μετάβασης (Π.Δ.Α.Μ.) δημιουργούν απόγνωση στην Δυτική Μακεδονία».

8. Η με αριθμό 1301/18-7-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Πανώλη στα πρόβατα. Αιτίες, τρόποι αντιμετώπισης και ενίσχυσης κτηνοτρόφων. Υπάρχει σχέδιο;».

9. Η με αριθμό 1302/18-7-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεώργιου Καραμέρου προς τον Υπουργό Κλιματικής Κρίσης και Πολιτικής Προστασίας με θέμα: «Πολύμηνες καθυστερήσεις στην καταβολή της επιδότησης ενοικίου στους πληγέντες από πυρκαγιές στην Ανατολική Αττική».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4057/1-4-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα Μητρώα Ανέργων της Δημόσιας Υπηρεσίας Απασχόλησης (ΔΥΠΑ)».

2. Η με αριθμό 3106/8-2-2024 ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Υγείας με θέμα: «Ανανέωση συμβάσεων επικουρικού προσωπικού νοσοκομείων του ΕΣΥ».

3. Η με αριθμό 5025/4-6-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Υγείας με θέμα: «Κρίσιμη για τη δημόσια υγεία η υποβάθμιση της υγειονομικής φροντίδας προσφυγικών πληθυσμών-εκδικητική αντιμετώπιση για τους ανθρώπους του πεδίου».

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος σε απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Η Διάσκεψη των Προέδρων αποφάσισε στη συνεδρίασή της στις 24 Ιουλίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ευάγγελος Συρίγος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, εισάγεται σήμερα το νομοσχέδιο με τίτλο «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις». Πρόκειται για ένα ερανιστικό νομοσχέδιο πράγμα το οποίο σημαίνει ότι δεν υπάρχει ένας κύριος κορμός ενός βασικού θέματος, αλλά υπάρχουν διατάξεις οι οποίες θεραπεύουν πλείστα όσα προβλήματα σχετίζονται με το Υπουργείο Παιδείας.

Οι βασικές και κύριες διατάξεις αφορούν στην πρωτοβάθμια και δευτεροβάθμια εκπαίδευση και είναι τα άρθρα 1 έως 24. Το κρίσιμο είναι το άρθρο 3, το οποίο προβλέπει τη στήριξη της μαθήσεως μέσω της δημιουργίας μιας ψηφιακής εκπαιδευτικής πύλης που θα είναι προσβάσιμη μέσω του gov.gr. Ο στόχος αυτής της πύλης είναι να μπορέσουμε να βοηθήσουμε τους φοιτητές, τους μαθητές να μπορούν να βρίσκουν σε ένα σημείο όλα τα θέματα τα οποία αφορούν στο Υπουργείο Παιδείας, όλα τα βοηθήματα, όλα τα βιβλία, τα πάντα. Παράλληλα στην ίδια σελίδα θα δημιουργηθεί ένα ψηφιακό φροντιστήριο, το οποίο θα λειτουργεί με τη μορφή σύγχρονης και ασύγχρονης εκπαιδεύσεως.

Πιο συγκεκριμένα ασύγχρονη εκπαίδευση θα είναι για τους μαθητές από την πέμπτη και έκτη δημοτικού, όλο το γυμνάσιο, πρώτη και Β΄ λυκείου και σύγχρονη και ασύγχρονη εκπαίδευση θα υπάρχει για τους μαθητές της Γ΄ λυκείου, οι οποίοι έχουν και το μεγαλύτερο πρόβλημα και τις μεγαλύτερες ανάγκες λόγω και των πανελλαδικών εξετάσεων. Αντιλαμβάνεστε ότι η συγκεκριμένη κίνηση είναι μια πολύ μεγάλη βοήθεια, η οποία αφορά ιδίως σε μαθητές που δεν έχουν τη δυνατότητα να πάνε σε φροντιστήριο.

Επειδή άκουσα διάφορα σχόλια τις τελευταίες μέρες ότι θα είναι εκπαιδευτική τηλεόραση νούμερο δυο και κάποια τέτοια, να διευκρινίσουμε το εξής: Η εκπαιδευτική τηλεόραση όταν φτιάχτηκε τη δεκαετία του 1970 θεράπευε συγκεκριμένα προβλήματα. Καταργήθηκε πριν από κάποια χρόνια διότι δεν ήταν πλέον αυτές οι ανάγκες. Εδώ μιλάμε για καθηγητές οι οποίοι θα αναλάβουν ειδικά επί τούτου να φτιάξουν ψηφιακά φροντιστήρια και ειδικώς για τους μαθητές της Γ΄ λυκείου θα είναι και σύγχρονη εκπαίδευση, δεν θα είναι μόνον βιντεάκια τα οποία θα τα βλέπουν σε σχέση με τα μαθήματα.

Το άρθρο 4 είναι επίσης εξαιρετικά σημαντικό. Έχουμε περάσει από την περίοδο εκείνη στην οποία την επαγγελματική κατάρτιση, την επαγγελματική σταδιοδρομία, τη βοηθούσαν οι σοφοί της παρέας, οι άνθρωποι εκείνοι οι οποίοι είχαν κάποια εμπειρία, στους οποίους προσέτρεχες και τους έλεγες «τι να κάνουμε για το άλφα ή το βήτα θέμα». Εδώ και χρόνια υπάρχουν άνθρωποι οι οποίοι ασχολούνται αποκλειστικά με τον επαγγελματικό προσανατολισμό των παιδιών. Στο άρθρο 4 φτιάχνεται μια ειδική ηλεκτρονική εφαρμογή, η οποία θα απευθύνεται στους μαθητές της Α΄ λυκείου, είναι οι μαθητές στη φάση εκείνη κατά την οποία πρόκειται να αποφασίσουν ποια κατεύθυνση θα ακολουθήσουν στα επόμενα δύο χρόνια του σχολείου, και η οποία θα τους καθοδηγεί σοβαρά και θα τους δείχνει ποιες δυνατότητες υπάρχουν στο πλήθος των πανεπιστημιακών τμημάτων που υπάρχουν στη χώρα. Μεταξύ άλλων θα υπάρχει και διαδικτυακή ατομική συνεδρία με σύμβουλο επαγγελματικού προσανατολισμού.

Να υπενθυμίσω ότι είναι κάτι που ήδη γίνεται. Και πάλι, είναι κάτι που βοηθάει οικογένειες οι οποίες δεν έχουν υψηλό εισόδημα, δεν έχουν αυτές τις δυνατότητες, ζουν σε απομακρυσμένες περιοχές και θα έχουν μία δυνατότητα η οποία αυτή τη στιγμή είναι μόνον για ανθρώπους που μένουν σε μεγάλες πόλεις, για παιδιά μαθητές που είναι σε μεγάλες πόλεις ή για οικογένειες οι οποίες έχουν τη δυνατότητα να πληρώσουν αυτά τα χρήματα.

Με το άρθρο 5 επιδιώκεται η στήριξη των απομακρυσμένων και των ορεινών περιοχών με τη δημιουργία τάξεων γυμνασίου, αυτόνομων τάξεων γυμνασίου. Θα θυμάστε όλοι το πρόβλημα το οποίο δημιουργήθηκε πριν από δύο χρόνια στη Γαύδο όταν οι δύο μαθητές του σχολείου έπρεπε να φύγουν από το νησί και να πάνε στην Κρήτη για να μπορέσουν να συνεχίσουν στο γυμνάσιο. Με τον τρόπο αυτό λύνονται τέτοιου είδους προβλήματα. Ούτε καταργούνται γυμνάσια ούτε αλλάζουν οι όροι δημιουργίας γυμνασίων. Απλώς, όταν δεν πληρούνται οι προϋποθέσεις ιδρύσεως γυμνασίου, γιατί ο αριθμός είναι πάρα πολύ μικρός, είναι δύο ή τρεις μαθητές, προβλέπεται η δυνατότητα να υπάρξει τάξη ειδικά για αυτούς τους μαθητές. Κάτι αντίστοιχο υπάρχει ούτως ή άλλως και σήμερα με τις λυκειακές τάξεις. Υπάρχουν πολλές περιοχές στη χώρα στις οποίες έχουμε γυμνάσια στα οποία λειτουργούν και οι λυκειακές τάξεις. Ούτε κινδυνεύει να κλείσει σχολείο για αυτό τον λόγο ούτε τίποτε άλλο. Διευκολύνονται απλώς μαθητές απομακρυσμένων και ορεινών περιοχών.

Από εκεί και πέρα στα υπόλοιπα άρθρα που αφορούν στην πρωτοβάθμια και δευτεροβάθμια εκπαίδευση λύνονται διάφορα προβλήματα που σχετίζονται με τις οικογένειες των αποβιωσάντων κατά τον σεισμό της Σάμου το 2020, θέματα που σχετίζονται με την ενδοσχολική βία, θέματα με τους συμβούλους εκπαιδεύσεως.

Εδώ να επισημάνω ότι για πρώτη φορά καθορίζεται αποζημίωση για τους εκπαιδευτικούς που συμμετέχουν ως συντονιστές στη διεξαγωγή του διαγωνισμού της PISA. Είναι ένας διαγωνισμός ο οποίος λαμβάνει χώρα σε όλα τα κράτη-μέλη του ΟΟΣΑ και στον οποίο συμμετέχουν και δημόσια και ιδιωτικά σχολεία στη χώρα. Προσέξτε, δεν είναι μόνο δημόσια, δεν είναι μόνο ιδιωτικά, διότι άκουσα και αυτό, ότι δήθεν τα σχολεία τα οποία συμμετέχουν στον διαγωνισμό στιγματίζονται. Δεν στιγματίζεται κανένας. Είναι δυστυχώς ένας πολύ καλός καθρέφτης της εκπαίδευσης της χώρας. Και λέω δυστυχώς διότι τα αποτελέσματα σε βάθος πολλών ετών δεν είναι καλά για τη χώρα μας. Δίνεται η δυνατότητα καθορισμού αποζημίωσης για τους εκπαιδευτικούς που συμμετέχουν ως συντονιστές στη διεξαγωγή των εξετάσεων, για να μπορούμε να πετύχουμε καλύτερα αποτελέσματα με καλύτερο συντονισμό.

Λύνονται ορισμένα θέματα που σχετίζονται με λειτουργικά κενά σε πρότυπα και πειραματικά σχολεία. Ρυθμίζονται θέματα εκπαιδευτικών με αναπηρία και επίσης λύνονται θέματα που σχετίζονται με τη διαδικασία επιλογής προϊσταμένων στα ΚΕΔΑΣΥ.

Έχουμε τα άρθρα 25 έως 29, τα οποία αφορούν στην επαγγελματική εκπαίδευση. Είναι πολύ σημαντικό το άρθρο 27. Προβλέπεται η τήρηση Μητρώου Εκπαιδευτών Επαγγελματικής Κατάρτισης των σχολών ανωτέρας επαγγελματικής κατάρτισης και των επαγγελματικών σχολών στο ΙΝΕΔΙΒΙΜ. Είναι κάτι που δεν υπάρχει ως τώρα. Είναι κάτι εντελώς καινούργιο και πολύ βασικό. Επίσης προβλέπονται θέματα τα οποία λύνονται με αποζημιώσεις που καταβάλλονται σε ασκούμενους από το ΙΝΕΔΙΒΙΜ.

Τα άρθρα 30 ως 44 λύνουν διάφορα θέματα που σχετίζονται με την ανώτατη εκπαίδευση, όπως επί παραδείγματι το θέμα των πιστοποιητικών ή των βεβαιώσεων. Εδώ να κάνω ένα μικρό σχόλιο. Πολλές από αυτές τις διατάξεις μοιάζουν καθημερινές και όχι ιδιαίτερα μεγάλης σημασίας. Αν σκεφτούμε ότι το 75% με 80% των φοιτητών που πηγαίνουν στις γραμματείες των πανεπιστημίων πηγαίνουν ακριβώς για να διεκπεραιώσουν θέματα πιστοποιητικών, βεβαιώσεων, ή τίτλων σπουδών και αυτό πλέον θα βγαίνει μηχανογραφικά και αυτόματα, αντιλαμβανόμαστε τι τεράστια ελάφρυνση είναι αυτό για τις γραμματείες των πανεπιστημίων.

Από εκεί και πέρα, προσδιορίζονται κάποια θέματα που σχετίζονται με τμήματα θεολογικών σχολών. Ανεβαίνει στο 30% επί του αριθμού εισακτέων. Ούτως ή άλλως υπάρχει πρόβλημα με τις θεολογικές σχολές σε σχέση με τον αριθμό των ατόμων που ήδη φοιτούν σε αυτές. Ανεβάζοντας το ποσοστό των εισακτέων από κατατακτήριες εξετάσεις, τους δίνουμε τη δυνατότητα και να εγγραφούν και να έχουν μεγαλύτερο αριθμό οι σχολές αυτές.

Τροποποιούνται οι διατάξεις οι οποίες αφορούν στις μεταβολές των ακαδημαϊκών μονάδων επιπέδου τμήματος ούτως ώστε η μετονομασία τους εφόσον δεν πραγματοποιείται μεταβολή του επιστημονικού πεδίου που θεραπεύουν να πραγματοποιείται με απόφαση οργάνων του ιδρύματος. Είναι καθημερινά πράγματα, αλλά γραφειοκρατικά. Κανονικά αυτό θα έπρεπε να πάει στο Υπουργείο Παιδείας για να βγάλει απόφαση. Πλέον, λύνεται εσωτερικά μέσα στο πανεπιστήμιο.

Επίσης ρυθμίζονται -πολύ σημαντικό το άρθρο 43- ζητήματα σχετικά με την πρακτική άσκηση των φοιτητών των ΑΕΙ σε φορείς υποδοχής δημοσίου ή ιδιωτικού τομέα. Εδώ θα σταθώ λίγο παραπάνω. Αυτό είναι ένα μεγάλο άρθρο το οποίο έχει φτιαχτεί με τη βοήθεια των πανεπιστημιακών καθηγητών και της συνόδου των πρυτάνεων που ασχολούνται με θέματα πρακτικής εκπαιδεύσεως. Υπάρχουν τμήματα στα οποία για να μπορέσει κάποιος να αποφοιτήσει πρέπει υποχρεωτικώς να κάνει κάποιους μήνες ή ακόμη και ένα εξάμηνο πρακτική εκπαίδευση. Εδώ λύνονται πολλά προβλήματα που υπήρχαν σε σχέση με την καταβολή της αποζημιώσεως, με την πρακτική άσκηση, με την επιβολή αντισταθμιστικών μέτρων και πιστεύω ότι ο θεσμός της πρακτικής εκπαίδευσης θα μπορέσει να λειτουργήσει.

Τα άρθρα 45 έως 47 αφορούν στην ειδική αγωγή. Είναι θέματα πάλι πρακτικά για παιδάκια τα οποία έχουν προβλήματα και φιλοξενούνται σε χώρους νοσηλευτικών ιδρυμάτων και κάνουν εκεί τα μαθήματά τους. Πάλι άκουσα από την Αντιπολίτευση ότι μέσω αυτού του άρθρου δημιουργούνται οι προϋποθέσεις για ιδιωτική κατ’ οίκον εκπαίδευση. Κυρίες και κύριοι, άμα διαβάσετε τις προϋποθέσεις, θα ευχηθείτε να μην έχει κάποιος τις προϋποθέσεις για να παρακολουθήσει κατ’ οίκον εκπαίδευση. Είναι εξαιρετικά δύσκολες οι καταστάσεις οι οποίες έχουν αυτό το δικαίωμα.

Τα άρθρα 48 έως 70 αναφέρονται κυρίως στην εκκλησιαστική αγωγή. Εδώ έχουμε μετονομασία των εκκλησιαστικών σχολείων σε πρότυπα εκκλησιαστικά σχολεία και ρυθμίζεται μία σειρά θεμάτων που σχετίζονται με τη μετατροπή των εκκλησιαστικών σχολείων σε πρότυπα σχολεία. Ουσιαστικά μεταφέρεται όλο το πλέγμα των διατάξεων για την επιλογή των καθηγητών, για τη μοριοδότηση των υποψηφίων, για τους πίνακες κατατάξεων. Όλα αυτά όπως ισχύουν για τα πρότυπα σχολεία μεταφέρονται στα πρότυπα εκκλησιαστικά σχολεία, λαμβάνοντας πάντοτε υπ’ όψιν και τον ιδιαίτερο χαρακτήρα των εκκλησιαστικών σχολείων.

Το άρθρο 56 λύνει κάποια πρακτικά θέματα που σχετίζονται με βοήθεια που έχει δοθεί σε πλημμυροπαθείς, σεισμοπαθείς κ.λπ., οι οποίοι ως τώρα όταν παίρνανε κάποιο βοήθημα αυτό έπρεπε να συμψηφιστεί με οφειλή προς τη φορολογική διοίκηση ή το δημόσιο. Και επίσης λύνονται κάποια θέματα σχετικά με δυνατότητες μεταθέσεων εφημέριων και διακόνων στα Δωδεκάνησα και στην Πάτμο, στην Εκκλησία της Κρήτης, αλλά και στην Εκκλησία της Ελλάδος.

Θα κρατήσω ειδικά το άρθρο 70, το οποίο προβλέπει ότι οι θρησκευτικές κοινότητες οι οποίες υπέστησαν Ολοκαύτωμα ή Γενοκτονία καθώς και τα σχολεία που σχετίζονται με αυτές τις κοινότητες μπορούν να τύχουν αρωγής και μέτρων στήριξης από το Υπουργείο Παιδείας. Πρόκειται για μία διάταξη την οποία πραγματικά θα καλούσα όλα τα κόμματα να υπερψηφίσουν. Μιλάμε ουσιαστικά για θρησκευτικές κοινότητες οι οποίες έχουν αναγνωριστεί από τη Βουλή των Ελλήνων. Εκτός από εμάς είναι οι Αρμένιοι και οι Εβραίοι. Θα παρακαλούσα πραγματικά όλα τα κόμματα να υπερψηφίσουν το συγκεκριμένο άρθρο, το άρθρο 70.

Από εκεί και πέρα έχουμε διατάξεις που σχετίζονται με το Ινστιτούτο Εκπαιδευτικής Πολιτικής, για την αναβάθμιση της ποιότητάς του. Στα άρθρα 74 και 79 έχουμε μία σειρά από διατάξεις για την Εθνική Αρχή για την Ανώτατη Εκπαίδευση. Επιδιώκει την αναδιαμόρφωση όλου του πλαισίου της Εθνικής Αρχής για την Ανώτατη Εκπαίδευση, προκειμένου να ανταποκριθεί και στις ανάγκες για τα ανώτατα ιδρύματα, τα οποία θα δημιουργηθούν πλέον ως νομικά πρόσωπα ανώτατης εκπαίδευσης με τον πρόσφατο νόμο ο οποίος ψηφίστηκε και προβλέπεται ο τρόπος με τον οποίο η ΕΘΑΑΕ θα αναλάβει αυτό τον ρόλο.

Τα άρθρα 80 και 81 αφορούν κάποια πρακτικά θέματα στο Σώμα Ελλήνων Προσκόπων. Μέχρι τώρα, επί παραδείγματι, το δικαίωμα συμμετοχής στο Σώμα Ελλήνων Προσκόπων περιοριζόταν αποκλειστικώς σε Έλληνες πολίτες. Έτσι όταν κάποιος ευρωπαίος πολίτης ή από τρίτο κράτος επιθυμούσε να γίνει μέλος στο Σώμα Ελλήνων Προσκόπων έπρεπε να βγει ειδική απόφαση από τον Υπουργό. Λύνονται αυτά τα θέματα.

Τα άρθρα 83 έως 98 σχετίζονται με τον αθλητισμό. Δυστυχώς, ο κ. Βρούτσης λόγω υποχρεώσεως δεν βρίσκεται στην Ελλάδα. Θα αναφερθώ σε μερικά από αυτά. Στο άρθρο 85 λύνονται προβλήματα που είχαν δημιουργηθεί από τον κορωνοϊό σε σχέση με αθλητές που είχαν κατακτήσει θέσεις το 2021 από την θέση ένα ως τη θέση οκτώ.

Το άρθρο 86 ρυθμίζει θέματα που δημιουργήθηκαν μετά τον πόλεμο, μετά την εισβολή της Ρωσίας στην Ουκρανία, όταν πολλοί αθλητές αγωνίστηκαν υπό σημαία διεθνούς αθλητικής ομοσπονδίας. Προβλέπονται κάποια ζητήματα που σχετίζονται με εν ενεργεία διαιτητές, κριτές σε διαιτητικά ατομικά αθλήματα να μπορούν να είναι και μέλη διοικητικού συμβουλίου. Διότι μην κοιτάζουμε μόνο τις μεγάλες ομοσπονδίες, υπάρχουν και μικρές ομοσπονδίες οι οποίες δεν έχουν τη δυνατότητα να καλυφθούν αυτές οι θέσεις, εάν απαγορεύεται σε αυτούς τους ανθρώπους την ώρα που είναι διαιτητές να μπαίνουν και μέλη διοικητικών συμβουλίων σε αντίστοιχες ενώσεις. Ρυθμίζονται κάποια ζητήματα σχετικά με τη θητεία του διοικητικού συμβουλίου της αθλητικής ομοσπονδίας.

Σημαντικό θέμα είναι ότι απαγορεύεται πλέον η αφή, το άναμμα, καπνογόνων μέσα σε κλειστούς χώρους. Έως τώρα απαγορευόταν να πετάξεις καπνογόνο, ήταν ποινικό αδίκημα. Τώρα μετατρέπεται σε ποινικό αδίκημα το άναμμα, η αφή, καπνογόνου μέσα σε κλειστούς χώρους, σε κλειστές εκδηλώσεις.

Ένα τελευταίο σημείο είναι το άρθρο 97. Προβλέπει την παράταση των υφιστάμενων συμβάσεων για την παροχή υπηρεσιών VAR για έναν ακόμη χρόνο για τη νέα αγωνιστική περίοδο 2024 - 2025. Ο στόχος είναι από τη μεθεπόμενη χρονιά, από την περίοδο 2025 - 2026, να αναλάβουν οι ίδιες οι αθλητικές ομοσπονδίες αυτό το θέμα.

Κυρίες και κύριοι, έχουμε, όπως σας είπα, ένα ερανιστικό νομοσχέδιο. Λύνει πολλά καθημερινά προβλήματα και πιστεύω ότι πρέπει να το στηρίξουμε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Συρίγο.

Θα δώσω τώρα τον λόγο στην εισηγήτρια του ΣΥΡΙΖΑ, την κ. Ράνια Θρασκιά.

Παρακαλώ, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Καλημέρα, κυρία Υπουργέ, αγαπητές και αγαπητοί συνάδελφοι, με αφορμή την ανακοίνωση των βάσεων θα ήθελα να εκφράσω αρχικά την ευχή μου στο άμεσο μέλλον αυτή η μέρα να είναι μέρα χαράς για όλους και τη δέσμευσή μας ως ΣΥΡΙΖΑ - Προοδευτική Συμμαχία να διεκδικούμε διαρκώς καλύτερους όρους ζωής για τους νέους ανθρώπους αυτής της χώρας.

Συγχαρητήρια, λοιπόν, σε όλους τους υποψηφίους και τις οικογένειές τους για την προσπάθειά τους και για την ψυχική τους ανθεκτικότητα.

Κυρίες και κύριοι Βουλευτές, συζητάμε σήμερα ένα νομοσχέδιο εκατόν δεκαεννέα άρθρων, οι προβλέψεις του οποίου αφορούν σε όλες τις βαθμίδες της εκπαίδευσης, αλλά και στον αθλητισμό. Μετά από μία βραχύτατη διαβούλευση και χωρίς ουσιαστικό διάλογο με την εκπαιδευτική κοινότητα και τους εμπλεκόμενους φορείς, τορπιλίζοντας για μία ακόμη φορά κάθε έννοια συναίνεσης και συνεργασίας στον κρίσιμο τομέα της παιδείας. Αυτό δεν τιμά το Κοινοβούλιο και δεν είναι ένας αποδεκτός τρόπος νομοθέτησης ή δημοκρατικής συζήτησης.

Και αν πραγματικά εν μέσω θέρους και με τα σχολεία και τα εκπαιδευτικά ιδρύματα κλειστά νομοθετούσαν όχι ερήμην, αλλά για να λύσετε προβλήματα, τότε θα έπρεπε σήμερα να συζητάμε για την ετοιμότητα σε όλα τα επίπεδα κατά την έναρξη της σχολικής χρονιάς. Όπως χαρακτηριστικά ζητάει και με υπόμνημά του το διοικητικό συμβούλιο της Πανελλήνιας Επιστημονικής Ένωσης Διευθυντών - Διευθυντριών Σχολικών Μονάδων Πρωτοβάθμιας Εκπαίδευσης: έχετε λάβει τα κατάλληλα μέτρα για την ταχύτερη δυνατή ολοκλήρωση των υπηρεσιακών μεταβολών των μόνιμων εκπαιδευτικών σε όλες τις διευθύνσεις της χώρας; Για την έγκαιρη ανάληψη εργασίας όλου του προσωπικού, ώστε με το άνοιγμα των σχολείων οι σύλλογοι διδασκόντων να μπορούν να συνεδριάσουν σε πλήρη ολομέλεια για την προετοιμασία που απαιτείται για την υποδοχή των μαθητών (κατανομή τάξεων, ανάθεση τμημάτων και διδασκαλιών, εφημερίες, προγραμματισμός σχολικών δράσεων, κ.λπ.); Για τη στελέχωση των ολοήμερων σχολείων προκειμένου να λειτουργήσουν με πλήρες ωράριο από την πρώτη κιόλας μέρα έναρξης των μαθημάτων, ώστε να μη διαταραχθεί στο ελάχιστο ο οικογενειακός προγραμματισμός, για τη στελέχωση ιδιαιτέρως των ειδικών σχολείων για να είναι έτοιμα τα πάντα και παντού, όταν χτυπήσει το πρώτο κουδούνι;

Εσείς ήρθατε προ ημερών με νομοθετικές ρυθμίσεις να καταργήσετε χιλιάδες οργανικές θέσεις και να δημιουργήσετε τις προϋποθέσεις για το κλείσιμο σχολικών μονάδων.

Κύριοι της Κυβέρνησης, όσο δεν γίνονται μόνιμοι διορισμοί, τα προβλήματα που υπάρχουν θα χειροτερεύουν, διότι είναι αδύνατον το εκπαιδευτικό σύστημα να λειτουργεί με αναπληρωτές εκπαιδευτικούς κατά 30%, όταν το αντίστοιχο ποσοστό σε άλλες χώρες είναι μόλις 5%. Και αυτό είναι ένα θεμελιώδες ζήτημα.

Σας το ρωτήσαμε στην επιτροπή, σας το ρωτάμε και πάλι. Έχετε ή δεν έχετε ως στόχο τη μείωση των αναπληρωτών; Και διατείνεστε τώρα πως με το συγκεκριμένο νομοσχέδιο εκσυγχρονίζετε τον τρόπο με τον οποίο λειτουργεί το σχολείο. Ο Πρωθυπουργός μίλησε χαρακτηριστικά για «επανάσταση» στην παιδεία και στον τρόπο διεξαγωγής των μαθημάτων. Πριν, όμως, αναφερθώ στους όρους και τις όψεις αυτής της δήθεν επανάστασης, επιτρέψτε μου να αναφερθώ στην ψηφιακότητα, διότι αν πραγματικά θέλουμε να μιλάμε για πρόοδο, τότε θα πρέπει να μπούμε βαθιά στον κόσμο της ψηφιακότητας και το πλεονέκτημά της να αποτελεί συμπληρωματικό εργαλείο στην εκπαιδευτική διαδικασία και όχι να τείνει να γίνει το μοναδικό.

Κανείς δεν μπορεί να αμφισβητήσει τη σύνδεση της ψηφιακής συνθήκης με τον επαναπροσδιορισμό όλων των συμπεριφορών μας. Θα πρέπει, λοιπόν, να λαμβάνουμε πάντα υπ’ όψιν ότι το ψηφιακό πεδίο προσφέροντας ένα περιβάλλον με έντονη δυναμική προσδιορίζει ταυτόχρονα και το πώς σκέφτονται τα παιδιά σήμερα, το πώς γράφουν, το πώς επιχειρηματολογούν, πώς επικοινωνούν. Και, προφανώς, θα πρέπει να λαμβάνουμε μέριμνα για την ανάπτυξη της ψηφιακής κουλτούρας, την ένταξη νέων μαθησιακών αντικειμένων, τη διαδραστική μάθηση.

Όμως, αν μας ενδιαφέρει να εγκύψουμε πραγματικά στην ψηφιακή μετάβαση του δημόσιου σχολείου, θα πρέπει ταυτόχρονα να ανοίξουμε τη συζήτηση για τις επιπτώσεις των νέων τεχνολογιών και το αξιακό σύστημα που τις συνοδεύει. Σε κάθε περίπτωση είναι εντελώς παραπλανητικό να παρουσιάζονται οι νέες τεχνολογίες σαν το μαγικό φάρμακο που θα λύσει όλα τα υπάρχοντα προβλήματα και θα γεφυρώσει τα χάσματα στην εκπαιδευτική διαδικασία.

Αν υιοθετήσουμε, λοιπόν, ότι με τον όρο «ψηφιακό σχολείο» εννοούμε την ενσωμάτωση της τεχνολογίας στις περισσότερες, αν όχι σε όλες τις πτυχές της λειτουργίας του, τότε συνάγουμε ότι: και οι χώροι του σχολείου πρέπει να είναι κατάλληλα εξοπλισμένοι με διαδραστικούς πίνακες, υπολογιστές, tablets, κ.λπ. ότι η εκπαιδευτική διαδικασία πρέπει να υποστηρίζεται –συμπληρωματικά πάντα- από κατάλληλα εκπαιδευτικά εργαλεία, καθώς και ένα μέρος των διοικητικών υπηρεσιών από και προς το σχολείο να παρέχεται ψηφιακά.

Και αν είναι ειλικρινείς οι προθέσεις σας, αν θέλουμε να μιλάμε για ψηφιακή μετάβαση, τότε αυτή πρέπει να είναι και δίκαιη και ωφέλιμη κοινωνικά. Θα πρέπει κατ’ αρχάς να διασφαλίζεται ότι όλοι ανεξαιρέτως, μαθητές και εκπαιδευτικοί, έχουν πρόσβαση στην τεχνολογία, ότι υπάρχουν σοβαρές δικλίδες ασφαλείας ώστε να μην πληγούν η διά ζώσης διδασκαλία και εμπλουτιστική και καθόλα ευεργετική φυσική παρουσία στην τάξη, ότι υπάρχει μέριμνα για τη διάρκεια παραμονής των παιδιών στις οθόνες, ότι διασφαλίζονται επίσης η ασφάλεια και η ιδιωτικότητά τους. Και δεν είναι ένα παρεμπίπτον ζήτημα. Γνωρίζουμε όλοι το κακό προηγούμενο με το σκάνδαλο «CISCO» της προκατόχου σας.

Θα πρέπει να διασφαλίζεται ότι υπάρχουν εγγυήσεις για την εκπαίδευση και επιμόρφωση των εκπαιδευτικών και φυσικά για τις εργασιακές τους σχέσεις, αλλά και ότι εξασφαλίζεται η συνεχής αξιολόγηση των προγραμμάτων ψηφιακής εκπαίδευσης και ότι υπάρχει ανατροφοδότηση.

Εσείς δεν κάνετε τίποτα από όλα αυτά. Με το παρόν νομοσχέδιο και το πρόσχημα του ψηφιακού μετασχηματισμού δημιουργείτε ένα άλλο εκπαιδευτικό πλαίσιο, ένα «ψηφιακό σχολείο» που πάει να καταπιεί το πραγματικό.

Πιο συγκεκριμένα, θεσμοθετείτε με το άρθρο 3 το ψηφιακό φροντιστήριο που έρχεται ακριβώς να επικυρώσει τα υφιστάμενα κενά στη μαθησιακή διαδικασία για μαθητές από την Ε΄ δημοτικού μέχρι και την Γ΄ λυκείου με τη μορφή σύγχρονης, αλλά και ασύγχρονης εκπαίδευσης. Και είναι μια ξεκάθαρα πολιτική επιλογή. Για εμάς, αντίθετα, στον ΣΥΡΙΖΑ - Προοδευτική Συμμαχία ο στόχος είναι η ισότιμη για όλους, ισχυρή και ποιοτική εκπαίδευση μέσα στα σχολεία που θα αποκλείει την ανάγκη της φροντιστηριακής στήριξης.

Επιλέγετε με αόριστα κριτήρια τους αποσπώμενους σ’ αυτό εκπαιδευτικούς και επιφυλάσσετε μάλιστα γι’ αυτούς προνομιακή μεταχείριση.

Κανονικοποιείτε την ψηφιακή εκπαίδευση, καθώς με απόφαση του Υπουργού Παιδείας και ύστερα από εισήγηση του ΙΕΠ δίνετε τη δυνατότητα –άρθρο 3, παράγραφος 8- να επεκτείνεται παντού. Και το «παντού» είναι κυριολεκτικό –όσο και αν προσπαθείτε να το αναιρέσετε. Σε όλες τις τάξεις των σχολείων, όλων των βαθμίδων εκπαίδευσης, σε όλα τα μαθήματα, με κάθε ψηφιακό τρόπο και μάλιστα με δικό της πρόγραμμα που θα καθορίζει τον τρόπο συμμετοχής των μαθητών και των εκπαιδευτικών, με δικά της μαθήματα και ώρες διδασκαλίας, ακόμη και με το δικό της σχολικό έτος.

Και, φυσικά, η ψηφιακή εκπαίδευση επεκτείνεται και στις αυτόνομες τάξεις γυμνασίου που ιδρύετε με το άρθρο 5, δήθεν προς όφελος των μαθητών που ζουν σε απομακρυσμένες και ορεινές περιοχές, με τις οποίες δίνετε επί της ουσίας το σήμα της εκκίνησης για το κλείσιμο πολλών σχολικών μονάδων. Εδώ, μάλιστα, προβλέπετε την παρουσία τριών εκπαιδευτικών –φιλολόγων, μαθηματικών, εκπαιδευτικών φυσικών επιστημών ή πληροφορικής- μία ακόμη διάκριση αυτή τη φορά μεταξύ κύριων και δευτερευουσών ειδικοτήτων, καθώς και τη συμπλήρωση ωραρίου στις τάξεις αυτές από εκπαιδευτικούς της πρωτοβάθμιας εκπαίδευσης.

Αν πραγματικά ενδιαφερόσασταν για το πώς θα διασφαλίσουμε ότι οι μαθητές στην Ελλάδα δεν υστερούν σε σχέση με άλλους μαθητές στον κόσμο, τότε δεν θα φέρνατε αυτή τη διάταξη. Γιατί καταρχήν θα έπρεπε να κοιτάξετε «από μέσα προς τα έξω». Να διασφαλίσετε πρώτα ότι όλοι οι μαθητές στη χώρα μας έχουν ισότιμη και απρόσκοπτη πρόσβαση στο πολύτιμο αγαθό της εκπαίδευσης, ανεξάρτητα από το πού ζουν. Πώς να πιστέψουμε ότι ενδιαφέρεστε για τους μαθητές που ζούνε σε απομακρυσμένες και ορεινές περιοχές, όταν ουσιαστικά τους εγκαταλείπετε και όχι για την «εξοικονόμηση» πόρων μέσω των σχολείων που θα οδηγηθούν σε κλείσιμο, γιατί κοστίζουν ακριβά στην Κυβέρνηση; Μέσω του περιορισμού των εκπαιδευτικών; Γιατί, λόγου χάριν, δεν εξετάζετε το φινλανδικό μοντέλο και παράδειγμα δημιουργίας μεγάλων εκπαιδευτικών μονάδων ανά περιφερειακά διαμερίσματα, όπου η πολιτεία έχει την υποχρέωση της μεταφοράς των παιδιών, ώστε να είναι κάθε μαθητής πλήρως καλυμμένος παιδαγωγικά και να μην υπάρχουν ανισότητες; Κάπως έτσι, λοιπόν, ξεκινάτε το ψηφιακό ξήλωμα της ζωντανής εκπαίδευσης.

Και ο κίνδυνος πια είναι ορατός: ένα άλλο εκπαιδευτικό σύμπαν, με λιγότερα σχολεία, με λιγότερο προσωπικό, εκπαιδευτικούς και μαθητές διαφορετικών ταχυτήτων και, φυσικά, περισσότερο κόστος για καλύτερη ή περισσότερη εκπαίδευση, καθρεφτίζοντας ακριβώς το ιδεολογικοπολιτικό πλαίσιο των πολιτικών σας που θέλουν τη δημόσια παιδεία απαξιωμένη και την επικράτηση μιας διαφορετικής κουλτούρας για το σχολείο, εξαρτημένης από την οικονομική δυνατότητα.

Και εδώ είναι που πρέπει να πιάσουμε το νήμα της εκπαίδευσης από την αρχή, από την αλφαβήτα και να μιλήσουμε για τα αυτονόητα, για την αξία της ζωντανής διαδικασίας της τάξης, τη μόνη που εγγυάται την πολυδιάστατη έννοια της εκπαίδευσης –παροχή γνώσεων, διαπαιδαγώγηση, κοινωνικοποίηση- εξαιτίας της φυσικής παρουσίας και της αναντικατάστατης σχέσης μεταξύ μαθητή και εκπαιδευτικού.

Όμως, με το παρόν νομοσχέδιο δεν μένετε μόνο στο ψηφιακό σχολείο. Φέρνετε ρυθμίσεις για ό,τι σχετίζεται με την παιδεία. Ερχόμαστε αντιμέτωποι με τη δήθεν αριστεία και την κυβερνητική εμμονή με τα πρότυπα. Εδώ, λοιπόν, βλέπετε πως κάτι δεν λειτουργεί στα πρότυπα σχολεία για τα οποία τόσο ενδιαφέρεστε, εμμένετε στο αφήγημά σας προβλέποντας με το άρθρο 17 προτεραιότητα στις προσλήψεις σε αυτά σε σχέση με τις άλλες σχολικές μονάδες. Και έχοντας ως στόχο, όπως λέτε την αναβάθμιση της εκκλησιαστικής εκπαίδευσης, βαφτίζετε πρότυπα και τα σχολεία αυτής με το άρθρο 48. Γνωρίζουμε όλοι καλά τον τρόπο με τον οποίο αυτά λειτουργούν και, άρα, ότι οι όποιες σχετικές εξαγγελίες είναι για επικοινωνιακούς λόγους.

Θα κάνω μια αναφορά μόνο στην επαγγελματική εκπαίδευση και κατάρτιση, καθώς επανέρχεστε λίγους μήνες μετά την ψήφιση του συνολικού –υποτίθεται- νομοθετήματος σας για να αντιμετωπίσετε δυσκολίες, φέρνοντας διάφορες διαχειριστικές ρυθμίσεις στα άρθρα 25-29 και επιβεβαιώνοντας ότι για εσάς η επαγγελματική εκπαίδευση δεν θα αποτελέσει ποτέ προτεραιότητα.

Περνώ στην τριτοβάθμια εκπαίδευση. Συνεχίζετε την υποβάθμιση του δημοσίου πανεπιστημίου και επιχειρείτε επιπλέον να νομιμοποιήσετε τα ιδιωτικά πανεπιστήμια, την ίδρυση των οποίων φέρατε με τον αντισυνταγματικό σας νόμο. Είναι πολλές οι διατάξεις που πλήττουν το δημόσιο πανεπιστήμιο. Αναφέρθηκα αναλυτικά σε αυτά κατά τις συνεδριάσεις της επιτροπής.

Θα μείνω στο άρθρο 38 που λέει ότι η ίδρυση, συγχώνευση, κατάτμηση, μεταβολή γνωστικού αντικειμένου, μεταβολή έδρας ακαδημαϊκής μονάδας, επιπέδου σχολής ή ΑΕΙ και η κατάργηση ακαδημαϊκής μονάδας επιπέδου σχολής πραγματοποιείται με προεδρικό διάταγμα που εκδίδεται ύστερα από πρόταση των Υπουργών Παιδείας, Οικονομικών και Εσωτερικών, καθώς και γνώμη της Συγκλήτου του ΑΕΙ και της Εθνικής Αρχής Ανώτατης Εκπαίδευσης. Δηλαδή, τμήματα αλλά και ολόκληρες σχολές θα καταργούνται στο εξής με προεδρικό διάταγμα, παρακάμπτοντας ουσιαστικά τη Σύγκλητο, αλλά και την κοινοβουλευτική διαδικασία. Δηλαδή, τρεις Υπουργοί θα αποφασίζουν για την ίδρυση, τη συγχώνευση και την κατάργηση ακαδημαϊκών μονάδων.

Δεν είναι αυτό μια λευκή επιταγή; Δεν αφήνεται κυριολεκτικά η πρωτοβουλία και η αποφασιστική αρμοδιότητα στην εκτελεστική εξουσία να αναμορφώνει κατά το πώς θέλει το ακαδημαϊκό τοπίο της χώρας; Διαφωνούμε κάθετα. Πρόκειται για ένα ακαδημαϊκό θέμα και πρέπει πάση θυσία να παραμείνει η αρμοδιότητα στη Σύγκλητο. Θα πρέπει, λοιπόν, η γνώμη της Συγκλήτου να μην είναι απλή, αλλά σύμφωνη. Το ίδιο ισχύει και για τη γνώμη της ΕΘΑΑΕ.

Όσον αφορά στις ρυθμίσεις θεμάτων της ΕΘΑΑΕ, είναι ακριβώς αυτές που επιχειρούν να νομιμοποιήσουν ό,τι με αντισυνταγματικό τρόπο έχετε φέρει. Με τις διατάξεις των άρθρων 74-79 εντάσσετε αναλυτικά στις αρμοδιότητες της ΕΘΑΑΕ την πιστοποίηση και αξιολόγηση των ιδιωτικών πανεπιστημίων –των νομικών προσώπων πανεπιστημιακής εκπαίδευσης, όπως τα λέτε- και προσθέτετε πια και τη λέξη «Παραρτήματα».

Ενώ, λοιπόν, στον αρχικό αντισυνταγματικό νόμο σας προβλέπατε ότι όταν ιδρύεται ένα νομικό πρόσωπο πανεπιστημιακής εκπαίδευσης το μητρικό ίδρυμα ελέγχει την ακαδημαϊκή διοίκηση και εγγυάται την ορθή τήρηση των ακαδημαϊκών προτύπων και η ΕΘΑΑΕ ελέγχει ένα σύνολο από τυπικές προϋποθέσεις που δεν έχουν σχέση με διαδικασίες ποιότητας, τώρα φέρνετε την πλήρη νομιμοποίηση των ιδιωτικών πανεπιστημίων, ορίζοντας ότι η αρμόδια για τον καθορισμό της στρατηγικής στην ανώτατη εκπαιδευτική αρχή θα καλείται να συμπεριλάβει τα ιδιωτικά πανεπιστήμια στον σχεδιασμό της, να αξιολογεί και να πιστοποιεί την ποιότητα των παρεχομένων υπηρεσιών. Τα ιδιωτικά πανεπιστήμια, κοινώς, γίνονται βασικός πυλώνας του ακαδημαϊκού χάρτη της χώρας.

Επιπλέον εξειδικεύεται η διαδικασία χορήγησης άδειας στα ιδιωτικά πανεπιστήμια και η άσκηση εποπτείας σε αυτά. Είναι άλλη μια σφραγίδα κατάλυσης του δημόσιου χαρακτήρα της ανώτατης εκπαίδευσης.

Επιτρέψτε μου στο σημείο αυτό και μια αναφορά στο άρθρο που ενώ υπήρχε αρχικά στο κείμενο της διαβούλευσης, απουσιάζει από το τελικό κείμενο του νομοσχεδίου και αφορά στη συνέχιση της εκπαιδευτικής λειτουργίας πρώην τμημάτων τεχνολογικών εκπαιδευτικών ιδρυμάτων. Για ποιον λόγο το αποσύρατε; Επρόκειτο για μια ρύθμιση που αφορά στην Εθνική Σχολή Δημόσιας Υγείας και θα κάλυπτε την ανάγκη για πρώτο κύκλο σπουδών στη δημόσια υγεία. Η περίοδος της πανδημίας έδειξε με τον πιο χαρακτηριστικό –και δυστυχώς επώδυνο- τρόπο τι σημαίνει να υστερούμε στις δημόσιες πολιτικές υγείας. Η περαιτέρω καθυστέρηση θεσμοθέτησης δημιουργεί μεγάλο έλλειμμα στελεχών στον χώρο της επιδημιολογίας, της βιοστατιστικής, των λοιμωδών νοσημάτων, της εκτίμησης κινδύνου, της επικοινωνίας της υγείας. Σας ζητάμε έστω και τώρα να επαναφέρετε τη ρύθμιση.

Και βέβαια, κυρίες και κύριοι Βουλευτές, το παρόν νομοσχέδιο είναι άλλη μια ευκαιρία για την Κυβέρνηση να ανοίξει τον δρόμο στους ιδιώτες παντού. Αυτή τη φορά μιλάμε για ιδιώτες στην αντιμετώπιση του μπούλινγκ τόσο στη συνδρομή των αποδεκτών αναφορών της ψηφιακής πλατφόρμας, όσο και στις εκστρατείες ενημέρωσης –άρθρα 6 και 7- παραμερίζοντας ουσιαστικά τη δυνατότητα επιλογής της προσφυγής στους πίνακες ειδικού επιστημονικού προσωπικού, όπως ψυχολόγων και κοινωνικών λειτουργών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα πάρω και λίγο χρόνο από τη δευτερολογία μου.

Σας ευχαριστώ.

Και εδώ, μιλώντας για το μπούλινγκ, να τονίσω ότι για άλλη μια φορά τα μέτρα που έχετε λάβει αποδεικνύονται ανεπαρκή και παρ’ όλα αυτά συνεχίζετε να αγνοείτε τις σύγχρονες ακαδημαϊκές προσεγγίσεις και την παιδαγωγική σκέψη –δεν θα κουραστούμε να το λέμε- για επανορθωτική δικαιοσύνη, αλλά και τις προτάσεις μας για τη διδασκαλία της ενσυναίσθησης και τη στήριξη των γονέων και κηδεμόνων.

Ιδιώτες –συνεχίζουμε- και στην υπηρεσία του επαγγελματικού προσανατολισμού με το άρθρο 4 και με ό,τι αυτό συνεπάγεται για την καθοδήγηση των μαθητών, την πιθανή κατευθυνόμενη ζήτηση σε επαγγέλματα ή τομείς, τη διαμόρφωση της νοοτροπίας τους που είναι και το πιο σημαντικό, αλλά και τα δημόσια οικονομικά. Ιδιώτες παντού και πάντα.

Τώρα διαβάζουμε και για μια ακόμη μεγάλη πράξη. Διαβάζουμε ότι αναθέσατε σε φροντιστήρια τα νέα σχολικά βιβλία, ότι μεγάλοι φροντιστηριακοί όμιλοι ανέλαβαν τη μερίδα του λέοντος από τη συγγραφή των εκατόν εξήντα έξι καινούργιων βιβλίων για όλες τις τάξεις του σχολείου και ότι θα δοθούν για τη συγγραφή 30 εκατομμύρια ευρώ.

Θέλετε να μας ενημερώσετε, κυρία Υπουργέ; Είναι και αυτό στο πλαίσιο του εκσυγχρονισμού;

Για τις ρυθμίσεις που αφορούν τον αθλητισμό και την τροπολογία που έφερε ο κ. Βρούτσης, καθώς και για τις τροποποιήσεις για τις οποίες δεσμευτήκατε στις επιτροπές, θα αναφερθούμε στη συνέχεια.

Κυρίες και κύριοι Βουλευτές, με το παρόν νομοσχέδιο καμμία επανάσταση δεν συντελείται στην εκπαίδευση, καμμιά μεταρρύθμιση. Αντιθέτως, οι νομοθετικές αυτές ρυθμίσεις και πρωτοβουλίες της Κυβέρνησης δείχνουν το σκληρό ταξικό της πρόσημο. Ελάχιστες είναι οι θετικές διατάξεις ως απάντηση στα πλείστα όσα σοβαρά προβλήματα.

Για όλους τους παραπάνω λόγους, φυσικά και δεν μπορούμε να ψηφίσουμε επί της αρχής το συγκεκριμένο νομοσχέδιο και θα συνεχίσουμε να μαχόμαστε για μια δημόσια, δωρεάν, ισχυρή και συμπεριληπτική εκπαίδευση, γιατί για εμάς στον ΣΥΡΙΖΑ - Προοδευτική Συμμαχία η μάχη για την παιδεία δεν είναι μια μάχη χαρακωμάτων, αλλά ένας καθημερινός αγώνας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Θρασκιά.

Θα δώσω τώρα τον λόγο στον ειδικό αγορητή από το ΠΑΣΟΚ, τον κ. Στέφανο Παραστατίδη.

Παρακαλώ, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, κύριε Πρόεδρε, κυρία Υπουργέ, ολοκληρώνεται σήμερα στην Ολομέλεια η ψήφιση ενός ακόμα ερανιστικού νομοσχεδίου, αυτή τη φορά του Υπουργείου Παιδείας, Θρησκευμάτων και Αθλητισμού.

Όμως, η διαδικασία στις επιτροπές αποκάλυψε ότι το παρόν νομοσχέδιο δεν επιχειρεί απλά εμβαλωματικά και αποσπασματικά να καλύψει νομοθετικά κενά. Πρόκειται για ένα νομοσχέδιο που εισάγει, μεταμοσχεύει καινοφανείς θεσμούς στο ελληνικό εκπαιδευτικό σύστημα, χωρίς εθνικό διάλογο για την παιδεία, χωρίς επαρκές προσωπικό, χωρίς ουσιαστική προετοιμασία του ανθρώπινου δυναμικού που θα κληθεί να τους εφαρμόσει, χωρίς υποδομές. Διαστρεβλώνεται όλη η αρχιτεκτονική του ν.1566/1986, ενός νομοθετήματος που παρά τα χρόνια που έχουν περάσει, παραμένει μέχρι και σήμερα σύγχρονο, επίκαιρο και σφριγηλό, ενός αποστάγματος μιας πραγματικά προοδευτικής εκπαιδευτικής προσέγγισης και φιλοσοφίας.

Σημείο πρώτο: ψηφιακό φροντιστήριο. Πρόκειται για πρωτοβουλία θετική, στον βαθμό όμως που θα προσφέρει έστω και εξ αποστάσεως αποτελεσματική υποστήριξη στους μαθητές υποψηφίους των πανελλαδικών εξετάσεων. Γι’ αυτό και την υπερψηφίζουμε. Ωστόσο, χωρίς την ολοκλήρωση της απλής ψηφιοποίησης και ανάρτησης του υποστηρικτικού εκπαιδευτικού υλικού, χωρίς εκπαιδευτικό προσωπικό, η πρόσκληση απευθύνθηκε σε ενενήντα οκτώ εκπαιδευτικούς για ολόκληρη τη χώρα, εκ των οποίων τέσσερις μαθηματικοί και τέσσερις φυσικοί. Με παροχή ατομικών κινήτρων που αφορά την επιπλέον μοριοδότηση κόντρα στις συστάσεις του ΟΟΣΑ, πρόκειται για μία πρωτοβουλία που κινείται στον χώρο της εικονικής πραγματικότητας και ελπίζω να διαψευστώ.

Σημείο δεύτερο: Αυτόνομη τάξη.

Κύριε Υπουργέ, σας ζητήσαμε ρητές δεσμεύσεις ότι η δημιουργία της αυτόνομης τάξης δεν αποτελεί την αφετηρία μιας πορείας κατάργησης σχολικών μονάδων σε απομακρυσμένες, παραμεθόριες, ορεινές και νησιωτικές περιοχές, κατάργηση, που στον βωμό της οικονομικής σκοπιμότητας πλήττει ευθέως την αρχή της αποκέντρωσης, βασικές παιδαγωγικές αξίες και εθνικούς σκοπούς.

Απάντηση ουσιαστική δεν λάβαμε. Η ίδια η διατύπωση των νέων διατάξεων που αναφέρονται στην αυτόνομη τάξη είναι πολύ προβληματική. Αλήθεια, ποιες είναι οι προϋποθέσεις ίδρυσης ενός γυμνασίου; Τι σημαίνει «κατά παρέκκλιση της διαδικασίας» της διάταξης που προβλέπει τη γνώμη του δημοτικού συμβουλίου; Τι θα γίνεται στην περίπτωση των καταργήσεων των σχολικών μονάδων και πώς αυτές θα συνδέονται με τις αυτόνομες τάξεις;

Σημείο τρίτο: Διατάξεις για την ενδοσχολική βία, περιττό κόστος, ιδιωτικοποίηση και «άρωμα» δημιουργίας μιας νέας πελατειακού τύπου γραφειοκρατίας.

Το φαινόμενο της ενδοσχολικής βίας είναι πολυπαραγοντικό. Αποτελεί στρατηγικό σφάλμα, αντί να εμπιστευθούμε το καλά εκπαιδευμένο ανθρώπινο δυναμικό αυτής της χώρας, αντί να δημιουργήσουμε ένα σώμα κοινωνιολόγων, ψυχολόγων και εκπαιδευτικών που θα το ενσωματώσουμε ομαλά στο σύμπαν του ελληνικού εκπαιδευτικού συστήματος, εμείς να θέτουμε στο επίκεντρο της πολιτικής μας μια ψηφιακή πλατφόρμα.

Σημείο τέταρτο: Πρότυπα και πειραματικά. Εδώ προκαλεί θυμηδία η κατάσταση με τα πρότυπα και πειραματικά, δεδομένου ότι αυτοαποκαλείστε και συμπεριφέρεστε και ως «Κυβέρνηση των αρίστων».

Αφήνω στην άκρη το φιάσκο των εξετάσεων. Πάω στο εκπαιδευτικό προσωπικό. Εδώ υπάρχει ένα παράδοξο. Από τη μία, υποτίθεται ότι αυτά τα σχολεία έλκουν τους πιο προσοντούχους εκπαιδευτικούς, την αφρόκρεμα των δασκάλων και των καθηγητών μας.

Γιατί, λοιπόν, φτάνετε στο σημείο να εισάγετε διατάξεις με τις οποίες προστρέχετε σε αναπληρωτές και ωρομίσθιους για να καλύψετε τα κενά στα πρότυπα και στα πειραματικά; Έχετε αναρωτηθεί τι δεν πάει καλά και δημιουργούνται και εδώ κενά; Και επειδή, μάλιστα, αυτά τα κενά προκύπτουν καθυστερημένα, καταλήγουμε να αναζητούμε εκπαιδευτικούς για ειδικών απαιτήσεων σχολεία σε δεύτερο χρόνο, γεγονός που παράγει αδικίες και στρεβλώσεις.

Το ελάχιστο που οφείλετε να κάνετε είναι να προσθέτετε τουλάχιστον έναν χρονικό περιορισμό ότι τα κενά υποχρεωτικά θα καλύπτονται πριν την έναρξη της σχολικής χρονιάς από την πρώτη φάση των αναπληρωτών.

Κεφάλαιο «ανώτατη εκπαίδευση». Υπάρχει ένα λεξιλόγιο που έχει πλήρως εξαφανιστεί από όλες τις πρωτοβουλίες του Υπουργείου σας όταν αφορούν τη δημόσια ανώτατη εκπαίδευση. Πρώτον, δημόσια χρηματοδότηση. Δεύτερον, Πρόγραμμα Δημοσίων Επενδύσεων. Ό,τι καινούργιο φέρνετε μονότονα προβλέπεται ότι η χρηματοδότησή του θα προέρχεται από ΕΛΚΕ και ιδίους πόρους.

Πρακτική άσκηση φοιτητών; ΕΛΚΕ, ίδιοι πόροι. Κοινωνικοί λειτουργοί; ΕΣΠΑ ή συγχρηματοδοτούμενα. Άλλες εισροές το πανεπιστήμιο δεν έχει; Τι γίνεται με τη δημόσια χρηματοδότηση; Αρκεί για να καλύψει τις λειτουργικές δαπάνες των ιδρυμάτων ανώτατης εκπαίδευσης της χώρας; Τι γίνεται με τις εισροές από το Ταμείο Δημοσίων Επενδύσεων; Υπάρχει μία παράδοξη σιωπή.

Ακούσαμε επίσης από το Υπουργείο να μιλάει για fake news όταν ασκούμε κριτική για δημόσια χρηματοδότηση, επαναλαμβάνοντας το γνωστό λογύδριο περί διπλασιασμού της χρηματοδότησης από το 2018. Σε απόλυτους αριθμούς –προσέξτε-, με τα λειτουργικά κόστη να έχουν εκτοξευθεί, είναι της ίδιας υποστάθμης επιχείρημα με το αντίστοιχο της Κυβέρνησης όταν μιλάει για αύξηση των ονομαστικών μισθών, την ίδια στιγμή που λόγω του πληθωρισμού οι πραγματικοί μισθοί μας κατατάσσουν στην προτελευταία θέση της Ευρώπης.

Θέλω να κάνω και μια ιδιαίτερη αναφορά σε ένα άρθρο αρκετά περίεργο. Δεν γνωρίζω, κυρία Υπουργέ, ποιος εισηγήθηκε να μπει το συγκεκριμένο άρθρο στο νομοσχέδιο του Υπουργείου σας, αλλά μας προκαλεί ιδιαίτερη εντύπωση. Στην αιτιολογική λέτε ότι «αλλάζω τη διάταξη του ν.3187/2003 για να εναρμονίσω τη νομοθεσία των Ανώτατων Στρατιωτικών Σχολών με αυτή των ΑΕΙ».

Ερώτημα πρώτο. Γιατί μόνο αυτή τη διάταξη και γιατί τώρα; Δεν υπάρχουν άλλες εκκρεμότητες στη νομοθεσία των ΑΣΕΙ σε σχέση με αυτή των ΑΕΙ; Άλλες διαφορές δεν υπάρχουν; Ποια σκοπιμότητα υποκρύπτεται; Γιατί δεν προχωράτε σε μια συνολικότερη μεταρρύθμιση; Προσπαθείτε να προκαταλάβετε κάτι με φωτογραφικές αλά καρτ εναρμονίσεις, να δημιουργήσετε τετελεσμένα σε ανοιχτές δίκες;

Ερώτημα δεύτερο. Δύο χρόνια πριν με τον ν.5003 του 2022, με νομοθέτημα της Κυβέρνησης δηλαδή, τι κάνατε; Απαλείψατε από το άρθρο 15 του ν.3187 ένα ασυμβίβαστο, αυτό του δημάρχου, που οδηγεί σε αναστολή καθηκόντων των μελών ΔΕΠ των ΑΣΕΙ. Δηλαδή, αλλάξατε το νομοθετικό πλαίσιο των στρατιωτικών σχολών σε σχέση με αυτά που ισχύουν στα ΑΕΙ, όπου εκεί η θέση του δημάρχου οδηγεί σε αναστολή καθηκόντων. Εκεί δεν σας ενδιέφερε τόσο η εναρμόνιση με τη νομοθεσία των ΑΕΙ; Γιατί δύο μέτρα και δύο σταθμά;

Κύριε Συρίγο, σας άκουσα στην εισήγησή σας για τα άρθρα που αφορούν την ειδική αγωγή. Αναφερθήκατε σε παιδιά με προβλήματα. Είναι παιδιά με αναπηρία και είναι σημαντικό η Βουλή των Ελλήνων να αποδεχθεί τη σύγχρονη αντίληψη για τα ζητήματα της αναπηρίας, εστιάζοντας στα εμπόδια που αντιμετωπίζουν οι μαθητές και όχι στις βιολογικές ή άλλες βλάβες τους.

Κλείνω με μια τροπολογία την οποία επαναφέρω, η οποία κατατέθηκε στην προηγούμενη συζήτηση και σε προηγούμενο νομοσχέδιο, η οποία αφορά τη δυνατότητα εξέλιξης των μελών ΕΔΙΠ και ΕΕΠ. Είναι μία τροπολογία που είχε γίνει δεκτή σχεδόν από το σύνολο της Αντιπολίτευσης.

Εσείς δεν διαφωνήσατε επί της αρχής. Επικαλεστήκατε έλλειψη χρόνου για να την επεξεργαστείτε. Σας είπα, λοιπόν, τότε στη δευτερολογία μου ότι θα σας δώσω τον απαιτούμενο χρόνο και θα επανέλθω. Επανέρχομαι λοιπόν με την ίδια τροπολογία. Και επανέρχομαι, διότι θεωρούμε ότι υπάρχει μία αδικία, μια στρέβλωση που χρήζει διόρθωσης. Και εξηγώ ακόμη πιο αναλυτικά και στην εισήγησή μου αυτή τη φορά.

Τα μέλη ΕΔΙΠ και ΕΕΠ τοποθετήθηκαν στα πανεπιστήμια με βάση έναν ιδρυτικό νόμο που περιέγραφε ένα συγκεκριμένο καθηκοντολόγιο. Με την πάροδο του χρόνου και τις αλλαγές στη σχετική νομοθεσία τα μέλη ΕΔΙΠ και ΕΕΠ έλαβαν περισσότερες αρμοδιότητες και εδώ και πέντε περίπου έτη τα ΕΔΙΠ, είτε όντας πρώτης βαθμίδας είτε όντας διδάκτορες, εκτελούν έργο ίδιο με αυτό των μελών ΔΕΠ.

Ένας καλός φίλος, μέλος ΔΕΠ, μού είπε πρόσφατα: «Στέφανε, γυρίζω στο σπίτι το βράδυ και δεν αισθάνομαι καλά. Υπάρχει μια εμφανής ανισότητα που δεν μπορώ ηθικά να υπερβώ. Μαζί με εμένα στο πανεπιστήμιο είναι ένας φίλος καλός, μέλος ΕΔΙΠ. Σε αυτόν τον φίλο του έχει ανατεθεί διδασκαλία εκτός των εργαστηριακών ασκήσεων και η διδασκαλία της θεωρίας, ακόμη και αυτοδύναμα, σε προπτυχιακό και μεταπτυχιακό επίπεδο. Σε αυτόν τον φίλο του έχει ανατεθεί επίβλεψη πρακτικής άσκησης, επίβλεψη προπτυχιακών διπλωματικών εργασιών, επίβλεψη μεταπτυχιακών διπλωματικών εργασιών και μπορούν να είναι επιστημονικά υπεύθυνοι σε ερευνητικά έργα. Το μόνο…» –λέει- «…που δεν κάνει σε σχέση με μένα είναι η επίβλεψη διδακτορικής διατριβής…» -το μόνο!- «όμως, ούτε εκπροσωπείται στο όργανο που αποφασίζει για τα ζητήματα που αφορούν στο διδακτικό έργο και την εργασία του ούτε έχει δικαίωμα εξέλιξης. Είναι σαφές ότι τον εκμεταλλευόμαστε. Αυτή είναι μια αδικία που οφείλεις να τη δεις».

Και πράγματι, εξαιτίας αυτής της συζήτησης καθίσαμε και είδαμε και επεξεργάστηκε το συγκεκριμένο θέμα. Το έθεσα, λοιπόν, σε διαβούλευση και άκουσα τις πρώτες έντονες αντιρρήσεις: «Στέφανε, εσύ είσαι θιασώτης της ανοιχτότητας και στον ιδεολογικό άξονα ανοιχτού – κλειστού, αυτός είναι ο ορισμός του κλειστού. Είναι ένα ρουσφέτι», μας λένε. «Δεν είναι μέλη ΔΕΠ. Πώς θα επιτρέψεις να γίνουν;».

Για μένα το «ανοιχτό» εδώ είναι η δημιουργία όλων των προϋποθέσεων για κάποιον που αξίζει να μπορεί, μέσα από αξιολογικές κρίσεις, να εξελίσσεται. Από όσο χαμηλά αυτός και αν ξεκινά, όποια και αν είναι η αφετηρία, να μπορεί να σπάσει το «ταβάνι» του. Υπάρχουν χώρες όπως η Γαλλία όπου άνθρωποι που ξεκινούν από πολύ χαμηλά, δάσκαλοι σε δημοτικά σχολεία, μέσα από αξιολογικές κρίσεις να έχουν τη δυνατότητα να σπάσουν το «ταβάνι» τους, αν πράγματι το αξίζουν.

Στον υπόλοιπο κόσμο, τουλάχιστον του δυτικού προτύπου εκπαίδευσης, δεν υπάρχουν ΕΔΙΠ. Όλοι οι διδάσκοντες σε αυτά τα πανεπιστήμια μπορούν να εξελιχθούν μέχρι την καταληκτική βαθμίδα. Εδώ εμείς έχουμε φτιάξει διδάσκοντας α΄ κατηγορίας με πλήρη δικαιώματα και β΄ κατηγορίας με περιορισμένα δικαιώματα, αλλά με ίσες υποχρεώσεις.

Η δυνατότητα εξέλιξης είναι κίνητρο για να εργαστεί κάποιος περισσότερο και αποδοτικότερα για να πετύχει έναν ακόμα στόχο. Η δυνατότητα εξέλιξης, ακόμα και αν αυτή δεν τελεσφορήσει, είναι βασικό εργαλείο αυτοβελτίωσης, αλλά και παραγωγής καλύτερου και περισσότερου έργου.

Οι αντιρρήσεις, όμως, στη διαβούλευση που κάνουν, συνεχίζουν. «Στέφανε, με αυτό τον τρόπο το Υπουργείο θα πάψει να δίνει νέες θέσεις ΔΕΠ στα πανεπιστήμια». Επιχείρημα! Ούτε αυτό ισχύει! Με τη δυνατότητα εξέλιξης που ζητάμε, δεν θα αποκτήσει το ΕΔΙΠ που θα γίνει επίκουρος, νέες διδακτικές ή άλλες δυνατότητες, που τώρα δεν έχει. Άρα, δεν θα αυξηθεί το διδακτικό προσωπικό, ώστε να μην χρειάζονται νέες θέσεις, απλά μέρος του διδακτικού προσωπικού θα αλλάξει βαθμίδα. Είναι σαν να λέμε πως αν κάποιοι αναπληρωτές καθηγητές γίνουν πρωτοβάθμιοι, τότε το Υπουργείο θα πάψει να δίνει νέες θέσεις ΔΕΠ. Αυτό είναι. Αυτό είναι, σαν να λέμε αυτό.

Οι αντιρρήσεις, όμως, δεν έχουν τελειωμό, συνεχίζουν: «Μα, Στέφανε …» -μου λένε- « … η διαδικασία από ΕΔΙΠ σε επίκουρο είναι μία κλειστή διαδικασία». Σας διαβάζω απόσπασμα επιστολής που έχω λάβει από ένα μέλος ΕΔΙΠ: «Το τμήμα …», μου λέει, «… δεν προκηρύσσει νέα θέση ΔΕΠ στο γνωστικό μου αντικείμενο φυτοκλιματολογία, γιατί τα σχετικά μαθήματα τα καλύπτω εγώ. Στη σπάνια περίπτωση που θελήσουν να προκηρύξουν νέα θέση ΔΕΠ στο ίδιο γνωστικό αντικείμενο με το δικό μου, θα μου προτείνουν να μη συμμετέχω, γιατί είναι καλό για το εργαστήριο να πάρουμε ένα ακόμη νέο άτομο και όχι να αλλάξω θέση εγώ, αφού έτσι κι αλλιώς θα έχω το ίδιο ακριβώς έργο».

Η τροπολογία που προτείνουμε τι κάνει; Προτείνει -με αίτησή του- το μέλος ΕΔΙΠ να κριθεί με τον ίδιο τρόπο που κρίνεται ο υποψήφιος επίκουρος καθηγητής.

Τελευταία αντίρρηση: «Εμείς θέλουμε ανοιχτή διαδικασία και είναι θέση μας επί της αρχής». Απαντώ: «Κρούετε ανοιχτές θύρες». Με ανοιχτή εκλογή από ΕΔΙΠ σε επίκουρο, σε περίπτωση που επιλεγεί άλλο πρόσωπο εκτός από το ΕΔΙΠ που προκαλεί την κρίση, θα έχουμε νέα θέση και νέο μισθολογικό βάρος για το κράτος.

Εμείς σας κάνουμε μία πρόταση, η οποία μπορεί να εφαρμοστεί αύριο -αύριο!- διότι δεν έχει μισθολογικό κόστος και άρα, δεν μπορείτε να το επικαλεστείτε για να αρνηθείτε.

Το δεύτερο εμπόδιο σε αυτή τη διαδικασία είναι ότι θα έχουμε -στην περίπτωση που δεν εκλεγεί ή δεν οριστεί το μέλος ΕΔΙΠ- δύο άτομα με το ίδιο αντικείμενο, το οποίο, εξίσου, είναι μία στρέβλωση. Καλό, λοιπόν, είναι να ζυγίσουμε τα υπέρ και τα κατά.

Αν, όμως, αποφασίσετε μια ανοιχτή διαδικασία -προσέξτε, ανοιχτή για το σύνολο των θέσεων ΕΔΙΠ, λαμβάνοντας υπ’ όψιν ότι το κράτος έχει την οικονομική δυνατότητα, αλλά λαμβάνοντας υπ’ όψιν και τη στρέβλωση των δύο ατόμων σε γνωστικό αντικείμενο, όπου χρειάζεται μονάχα ένας- εδώ είμαστε να το συζητήσουμε. Να το συζητήσουμε, όμως!

Κυρία Υπουργέ, στην πολιτική, όπως και στη ζωή, δεν είναι όλα «άσπρο- μαύρο». Σε κάποια θα συμφωνήσουμε, σε κάποια όχι. Κάποιοι ορίζουμε την αδικία με έναν τρόπο, κάποιοι με κάποιον άλλον. Νομίζω, όμως, ότι μπορούμε να κάνουμε μία κοινή παραδοχή: Ότι αυτοί οι εργαζόμενοι είναι όμηροι, εγκλωβισμένοι στρεβλώσεων, για τις οποίες ευθυνόμαστε εμείς, η πολιτεία. Εμείς να αναλάβουμε τις ευθύνες μας, ως πολιτεία, γι’ αυτούς τους ανθρώπους.

Εγώ έρχομαι σήμερα εδώ, με μια ξεκάθαρη θέση και όσοι με γνωρίζουν, γνωρίζουν ότι δεν τοποθετούμαι κατόπιν διαπραγματεύσεων, αλλά από θέση αρχής. Και όσοι δεν με γνωρίζουν, μπορούν εύκολα να ενημερωθούν για το αν αυτή η τροπολογία αποτελεί προϊόν διαπραγμάτευσης με κάποια υποτιθέμενη ομάδα συμφερόντων. Είναι εύκολο να το τσεκάρουν! Και βεβαίως, είμαι έτοιμος να επωμιστώ και το όποιο κόστος της απόφασης αυτής, διότι υπάρχει και ο αντίλογος και είναι ισχυρός και τεκμηριωμένος, εξίσου, τον οποίο έχω ακούσει κι εγώ και επεξεργαστεί μέχρι την τελική απόφαση. Εμείς, όμως, δεν αναζητούμε εκλογική εύνοια, εν προκειμένω! Τη διόρθωση μιας αδικίας διεκδικούμε.

Εσείς, στο Υπουργείο πήρατε τον χρόνο που απαιτήσατε, για να δείτε αυτή την τροπολογία. Πλέον, ήρθε η ώρα να ξεκαθαρίσετε τι πιστεύετε. Αν είναι δίκαιο ή άδικο το αίτημα αυτών των ανθρώπων και να αναλάβετε την ευθύνη της πολιτικής θέσης, που σας αναλογεί.

Εγώ σας καλώ να δώσετε μία λύση -την καλύτερη δυνατή- σε μία μακροχρόνια στρέβλωση, διότι δεν υπάρχει ιδανική λύση -και αυτή είναι μια πραγματικότητα- σε μία μακροχρόνια στρέβλωση. Ή αλλιώς, να τους κοιτάξετε στα μάτια και να τους πείτε ότι διαφωνείτε. Να τους κοιτάξετε στα μάτια και να τους πείτε ότι διαφωνείτε! Αυτό κάνω, τουλάχιστον, εγώ. Αυτό κάνουμε εμείς. Εγώ, με όσους διαφωνώ, το κάνω και το λέω πολύ ξεκάθαρα και το κάνω με κάθε σεβασμό στη διαφορετική άποψη.

Σας καλώ, λοιπόν, ξανά να διορθώσουμε μία ανισότητα που δεν τιμά τον πανεπιστημιακό μας χώρο. Μην με κάνετε να επανέλθω ξανά. Δείτε το θέμα με τη δέουσα σοβαρότητα.

Επί της αρχής, καταψηφίζουμε το συγκεκριμένο νομοσχέδιο, για τον λόγο ότι λειτουργεί αποσπασματικά εμβαλωματικά και δεν υπηρετεί ένα συνολικό σχέδιο για την εκπαίδευση και για την παιδεία στη χώρα μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παραστατίδη.

Να δώσω τώρα τον λόγο στον ειδικό αγορητή του Κομμουνιστικού Κόμματος Ελλάδας, τον κ. Ιωάννη Δελή.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Μοιάζει, κυρίες και κύριοι, τούτο το νομοσχέδιο, πράγματι, να είναι αποσπασματικό και ετερόκλητο. Ωστόσο, ακόμα και έτσι, κάθε του άρθρο, κάθε ρύθμισή του, έρχεται να υπηρετήσει πιο αποτελεσματικά την αντιεκπαιδευτική πολιτική που εφαρμόζεται, καθώς στην ουσία συμπληρώνει ή τροποποιεί παλαιότερους ψηφισμένους αντιεκπαιδευτικούς νόμους.

Έχοντας, λοιπόν, η Κυβέρνηση η σημερινή, και αυτή εύκολα τα λόγια τα μεγάλα, διαλαλεί συνεχώς, ότι με το νομοσχέδιό της εξασφαλίζει τη στήριξη της μάθησης και τη βελτίωση της απόδοσης των μαθητών και παράλληλα, την αποφυγή της οικονομικής επιβάρυνσης των οικογενειών τους και τη στήριξη των μαθητών των απομακρυσμένων ορεινών περιοχών για τη φοίτησή τους στο γυμνάσιο.

Αν αναρωτιέστε τώρα πώς θα το πετύχει όλο αυτό η Κυβέρνηση, η απάντησή της είναι κυρίως με τις ρυθμίσεις για την ψηφιακή εκπαιδευτική πύλη και το ψηφιακό φροντιστήριο, ρυθμίσεις βέβαια που έδωσαν και τον τίτλο αυτού του πολυνομοσχεδίου. Μάλιστα, ορισμένοι μπορεί και να θυμούνται, στα μέσα του Μαΐου του περασμένου η Κυβέρνηση έστησε και μια προεκλογική φιέστα για το θέμα αυτό στο γυμνάσιο, στα Ριζώματα της Ημαθίας, με πρωταγωνιστές τον ίδιο τον Πρωθυπουργό μαζί με τον Υπουργό Παιδείας. Και τι δεν ακούστηκε εκείνη τη μέρα για τη μεγάλη επανάσταση στην παιδεία και στον τρόπο διεξαγωγής του μαθήματος που φέρνει το ψηφιακό σχολείο και το ψηφιακό φροντιστήριο. Όχι, το ότι σε εκείνο το γυμνάσιο που κάνατε τη φιέστα σας, κύριοι της Κυβέρνησης, τον τρύπιο τοίχο στο εργαστήριο της Φυσικής τον καλύπτουν με χαρτόνι, όχι, αυτό δεν το είπατε! Όπως δεν είπατε και κάτι άλλο ακόμα, ότι σε εκείνο το σχολείο, όπως και στα περισσότερα, οι εκπαιδευτικοί του -που ποτέ δεν υπάρχουν όλοι από την αρχή- συνεχίζουν κάθε χρόνο να προσλαμβάνονται σταδιακά, ακόμη και μέχρι το Δεκέμβρη και αργότερα ίσως, στη μέση της χρονιάς. Εν τω μεταξύ, στα σχολεία οι σοβάδες όλο και πιο συχνά αρχίζουν και πέφτουν και γενικά, όπως βλέπουμε, τα προβλήματα από τα γερασμένα υπό συντηρεί κενά και γι’ αυτό επικίνδυνα σχολικά κτήρια γίνονται πλέον ένα καθημερινό φαινόμενο.

Εδώ, ποια είναι η απάντησή σας ακριβώς, το ψηφιακό σχολείο; Για σας, δηλαδή, μια ψηφιακή πλατφόρμα μπορεί τόσο εύκολα να ονομάζεται σχολείο; Αυτό μας λέτε; Ότι, όμως, και να λέτε, κύριοι και κυρίες της Κυβέρνησης, οι πραγματικές, μεγάλες πιεστικές ανάγκες των σχολείων και των μαθητών όχι μόνο δεν υπηρετούνται από το νομοσχέδιό σας, μα και συχνά -όπως θα δούμε παρακάτω- υπονομεύονται από αυτό, με κάτι άρθρα που περιέχει σκέτα αγκάθια.

Βλέπετε, και τη δική σας την εκπαιδευτική πολιτική, όπως και των προηγούμενων, την έχετε μαζί με την Ευρωπαϊκή Ένωση γερά καρφωμένη σε ράγες αντιλαϊκές, σε ράγες που οδηγούν κατευθείαν σε σχολεία διαφοροποιημένα μεταξύ τους, σε σχολεία πολλών κατηγοριών και ταχυτήτων και βέβαια, σε σχολεία μέσα στα οποία θα αλωνίζουν ένα σωρό ιδιωτικοί φορείς και επιχειρήσεις, ευαίσθητα καθώς τα θέλετε και πρόθυμα τα σχολεία, να ανταποκρίνονται στις απαιτήσεις της αγοράς.

Θέλετε, λοιπόν, στα αλήθεια να στηρίξετε τη διαδικασία της μάθησης; Ε, τότε δώστε στα σχολεία χρήματα, προκειμένου αυτά να γίνουν ασφαλή και σύγχρονα. Διορίστε και μονιμοποιείστε άμεσα όλους τους συμβασιούχους αναπληρωτές εκπαιδευτικούς που εργάζονται στα σχολεία. Ενδιαφερθείτε και αναβαθμίστε, επιτέλους, και εκείνη την ταλαίπωρη ενισχυτική διδασκαλία και την παρατημένη πρόσθετη διδακτική στήριξη που τις αφήνετε χρόνια τώρα να μαραζώνουν.

Κοντά πενήντα τρεις χιλιάδες έφτασαν να είναι οι αναπληρωτές συμβασιούχοι εκπαιδευτικοί την περσινή σχολική χρονιά, είκοσι οκτώ χιλιάδες στην πρωτοβάθμια. Και αυτό παρά τους κόφτες που βάλατε στην ειδική αγωγή και την παράλληλη στήριξη, παρά τις συγχωνεύσεις καταργήσεις τμημάτων, σχολείων οι οποίες συνεχίζονται ασταμάτητα, παρά τα είκοσι επτάρια και βάλε τμήματα των μαθητών. Μονιμοποιείστε τους, λοιπόν, όλους τους αναπληρωτές άμεσα. Μόνο έτσι θα σταματήσει επιτέλους και αυτό το απαράδεκτο φαινόμενο να στέλνετε χιλιάδες αναπληρωτές στα σχολεία σταδιακά και για μήνες ακόμα και στη μέση της χρονιάς ακόμα και για πανελλαδικώς εξεταζόμενα μαθήματα. Μόνο έτσι δεν θα δημιουργούνται γνωστικά κενά στους μαθητές. Αυτά να κάνετε. Και μην μας πουλάτε εδώ ψηφιακά φούμαρα για τη στήριξη της μάθησης και τη βελτίωση της απόδοσης των μαθητών.

Δεν τα κάνετε όμως όλα αυτά, τα τόσο λογικά, τα τόσο αυτονόητα. Τα θεωρείτε κόστος, πολύ μεγάλο κόστος για το κράτος. Αν ήταν όμως για το ΝΑΤΟ, για τους εφοπλιστές, για τους τραπεζίτες, τους μεγαλοεργολάβους εκεί μια χαρά τα βρίσκετε τα λεφτόδεντρα. Και τι κάνετε, λοιπόν; Σαν κάποιους που μοίραζαν χάντρες σε ιθαγενείς έρχεστε σήμερα εσείς και τάζετε το ψηφιακό φροντιστήριο των πανελλαδικά εξεταζόμενων μαθημάτων ώστε λέτε να προετοιμαστούν για τις πανελλαδικές εξετάσεις. Κοροϊδία, δηλαδή, κανονική, ψηφιακή μάλιστα. Γιατί οι κυβερνήσεις σας, όλοι εσείς και όλες οι Κυβερνήσεις είστε αυτοί που μετατρέπετε όλο και περισσότερο το σχολείο και ιδίως το λύκειο σε ένα απέραντο εξεταστικό κέντρο και αναγκάζετε τις λαϊκές οικογένειες να δίνουν ό,τι έχουν και δεν έχουν για να σπουδάσουν τα παιδιά τους.

Και κάτι ακόμα. Με όλες αυτές τις ψηφιακές σας μεγαλοστομίες υπονομεύετε την ολοκληρωμένη λειτουργία των σχολείων σε απομακρυσμένες περιοχές. Γιατί αυτό κάνετε όταν νομοθετείτε να μην έχουν αυτά τα σχολεία όλους τους εκπαιδευτικούς που απαιτούνται με φυσική παρουσία αλλά μέσω μιας οθόνης αφού αυτές οι αυτόνομες τάξεις γυμνασίου σε δυσπρόσιτα μέρη θα λειτουργούν πια με υβριδικό τρόπο, θα υπάρχουν, δηλαδή, κάνα δυο-τρεις το πολύ εκπαιδευτικοί με φυσική παρουσία και όλα τα υπόλοιπα μαθήματα θα διδάσκονται ψηφιακά και εξ αποστάσεως. Και όλο αυτό μάλιστα, την ψηφιακή, δηλαδή, υποκατάσταση της ζωντανής διδασκαλίας, τη διαφημίζετε ως μοντέρνα και σύγχρονη. Κοιτάξτε όμως. Είναι ιδιαίτερα επικίνδυνη -και το λέμε στον λαό για να το ακούσει- γιατί ανοίγει τον δρόμο, τον ψηφιακό δρόμο και για νέο γύρο κλεισίματος σχολείων και για ακόμα περισσότερες συγχωνεύσεις με εκείνα τα γνωστά και πάντα αντιλαϊκά φυσικά όρια των αντοχών της οικονομίας που ποτέ δεν αντέχει για τις λαϊκές ανάγκες, που οδηγούν στο κλείσιμο των σχολείων με κάτι κομπογιαννίτικα δήθεν παιδαγωγικά κριτήρια.

Και για ποιους παρακαλώ προορίζετε όλα αυτά τα ψηφιακά υποκατάστατα του σχολείου και της μάθησης; Μα ακριβώς για όλους εκείνους τους μαθητές των φτωχών λαϊκών οικογενειών και των απομακρυσμένων περιοχών οι οποίοι τη ζωντανή και φυσική εκπαίδευση και μάθηση τη χρειάζονται περισσότερο απ’ όλους. Και τι νομίζετε δηλαδή; Όλα τα παιδιά έχουν τις ίδιες δυνατότητες πρόσβασης στα ψηφιακά εργαλεία; Δεν θυμάστε τι έγινε στην πανδημία με την τηλεκπαίδευση και πόσα παιδιά έμειναν εκτός; Εσείς όμως εκεί, επιμένετε. Μάλιστα λέτε στο άρθρο 3 «δύναται η εφαρμογή της ψηφιακής εκπαίδευσης να επεκτείνεται και σε άλλες τάξεις σχολικών μονάδων όλων των βαθμίδων της εκπαίδευσης». Σοβαρά; Αλήθεια με ποιο δικαίωμα πάτε να στερήσετε από τα παιδιά, από αυτά ιδίως που έχουν τη μεγαλύτερη ανάγκη για στήριξη την τόσο αναγκαία διαπροσωπική τους επαφή με τους εκπαιδευτικούς; Γιατί αυτά τα ψηφιακά υποκατάστατα της εκπαίδευσης που υπόσχεστε παντού γεμίζουν μεν τα σεντούκια των ψηφιακών πολυεθνικών -ας όψεται και το Ταμείο Ανάκαμψης- αλλά δεν ικανοποιούν το αναγκαίο, το εφικτό σήμερα σε κάθε γωνιά της χώρας: τη συναρπαστική και αναντικατάστατη -γιατί είναι ανεπανάληπτα μοναδική- ζωντανή διαδικασία της σχολικής μάθησης. Αυτό δεν μπορούν να το αντικαταστήσουν. Και κάπως έτσι με την πολιτική σας, τα τεχνολογικά επιστημονικά επιτεύγματα της ανθρωπότητας, υποβιβάζονται σε κάτι αντιλαϊκά εργαλεία περιστολής δαπανών για τις ανάγκες του λαού στην παιδεία.

Σημαίνουν όλα αυτά που λέμε τόση ώρα ότι είναι αντίθετο το ΚΚΕ στη βοηθητική χρήση νέων τεχνολογιών στην εκπαίδευση; Σε καμμία περίπτωση. Ούτε άλλωστε και οι εκπαιδευτικοί που το απέδειξαν στην πανδημία είναι αντίθετοι. Αυτό που λέμε ως ΚΚΕ είναι το απαύγασμα της παιδαγωγικής επιστήμης. Θα το ξαναπούμε. Η διά ζώσης εκπαιδευτική διαδικασία, η παιδαγωγική πράξη, είναι μια βαθιά ανθρώπινη παιδαγωγική σχέση και αυτή η σχέση είναι αναντικατάστατη από οποιαδήποτε ηλεκτρονικά μέσα. Τόσο απλό.

Για τις διατάξεις του νομοσχεδίου που αφορούν στα πανεπιστήμια θα μιλήσει διεξοδικά η Βουλευτής του ΚΚΕ, Αφροδίτη Κτενά. Εγώ απλώς να πω ότι επιχειρείται εδώ με τα άρθρα αυτά η καλύτερη εφαρμογή των δύο εμβληματικών, για την αντιλαϊκότητά τους φυσικά, πανεπιστημιακών νόμων γνωστών και ως νόμοι Κεραμέως και Πιερρακάκη. Το νομοσχέδιο αυτό είναι επίσης διάσπαρτο και από διάφορες νομοθετικές διευκολύνσεις για τους ιδιώτες εμπόρους της γνώσης και για όσους, όπως ο Σύνδεσμος Ελλήνων Βιομηχάνων, αντιλαμβάνονται πλήρως την ιδεολογική της αξία και χρησιμότητα. Αυτούς κυρίως εννοείτε άλλωστε όταν μιλάτε όλες οι αστικές Κυβερνήσεις για το ανοιχτό στην κοινωνία σχολείο. Αυτούς έχετε στο μυαλό σας. Από το άρθρο 4 λοιπόν ικανοποιείτε άλλη μια απαίτηση του ΣΕΒ καθώς προβλέπεται με μια απαράδεκτη διάταξη την απευθείας είσοδο και εμπλοκή επιχειρήσεων και ιδιωτών στο μάθημα του σχολικού επαγγελματικού προσανατολισμού και μάλιστα και με το αζημίωτο, αφού θα πληρώνονται και από πάνω για τις επαγγελματικές τους συμβουλές.

Σε αυτό μάλιστα το ανοιχτό σας σχολείο, ανοιχτό στους επιχειρηματίες όπως είπαμε, τις πόρτες του όσο περισσότερο τις κλείνετε μεθοδικά απέναντι στη στέρεη επιστημονική γνώση για χάρη κάποιων εφήμερων και ληξιπρόθεσμων δεξιοτήτων, τόσο περισσότερο τις ανοίγετε, όπως με το άρθρο 7, σε κάθε καρυδιάς καρύδι ιδιωτικούς φορείς. Να μπαινοβγαίνουν στα σχολεία και να υλοποιούν μέχρι και προγράμματα αντιμετώπισης της ενδοσχολικής βίας. Για την Κυβέρνηση, λοιπόν, είναι τόσο απλό. Μια ηλεκτρονική πλατφόρμα ανώνυμων καταγγελιών στα χέρια διαφόρων ιδιωτών και πάει, εξαλείφουμε την ενδοσχολική βία. Τέτοια επιστημονική προσέγγιση!

Από αυτό και μέχρι το δικαίωμα σε διάφορους πάλι ιδιωτικούς φορείς να αναλαμβάνουν, παρακαλώ, ακόμα και την επιμόρφωση των εκπαιδευτικών του δημόσιου σχολείου, καταλαβαίνετε ότι η απόσταση δεν είναι παρά ορισμένα άρθρα δρόμος. Όπως βλέπουμε το πάρτι για τους εμπόρους της γνώσης όλο και μεγαλώνει αλλά και οι μαθητές σε κάτι ωφελούνται, θα μου πείτε, αφού σε αυτό το σχολείο παραδείγματος χάριν μαθαίνουν γραμματική με τις προσκλήσεις για πάρτι.

Πάμε όμως για λίγο και στην πολύπαθη, από την πολιτική σας, ειδική αγωγή. Μπορεί πέρυσι να μην ίδρωσε και πολύ το αυτί σας όταν για μισή χρονιά και παραπάνω, χίλια παιδιά με αναπηρία και άλλα τόσα χωρίς, δεν πήγαιναν στα σχολεία τους γιατί δεν είχαν κατοχυρωθεί τα ανάλογα δρομολόγια στους ιδιώτες. Αναγνωρίζετε όμως πάραυτα, και με τη βούλα του νόμου στο άρθρο 45, τις δομές διαφόρων ιδιωτικών φορέων ως σχολικών μονάδων ειδικής αγωγής και εκπαίδευσης για άτομα άνω των 15 ετών. Αντί, δηλαδή, να ενισχύσετε ουσιαστικά τη δημόσια ειδική αγωγή, εσείς τι κάνετε; Παραχωρείτε ακόμα περισσότερο χώρο στην ιδιωτική, όπως λέτε πρωτοβουλία, για να κάνει μπίζνες στην ειδική αγωγή, να κάνει μπίζνες, δηλαδή, με τον πόνο και τις ανάγκες των ανθρώπων. Να ήταν όμως μόνο αυτό; Εδώ έρχεστε και τροποποιείτε ένα δικό σας παλιότερο νόμο τον ν.3699/2008 προς το χειρότερο.

Και εμάς, ξέρετε, δεν μας ξεγελάτε, γιατί επί της ουσίας επιχειρείτε να αποδυναμώσετε και να απενεργοποιήσετε εκείνη την παλαιότερη κρίσιμη διάταξη με την οποία προβλέπεται ένα εξατομικευμένο πρόγραμμα εκπαίδευσης για κάθε μαθητή με αναπηρία και ειδικές εκπαιδευτικές ανάγκες και η στήριξη, φυσικά, του αρμόδιου εκπαιδευτικού. Και όλα αυτά για την πολιτική σας, κοστίζουν πολύ.

Έτσι, στο όνομα της μη διάκρισης και της συμπερίληψης, τις οποίες και αυτές τις μετατρέπετε σε κανονικά αντιλαϊκά εργαλεία, τις ανάγκες εξατομικευμένης στήριξης αυτών των παιδιών με αναπηρίες πάτε να τις ομογενοποιήσετε τσάτρα πάτρα και ύστερα να τις τσουβαλιάσετε σε ένα γενικό πλαίσιο ώστε να χρειάζεστε λιγότερες δαπάνες και για προσλήψεις και για αναγκαίους χώρους παρέμβασης και για επιστημονικά εργαλεία και για μέσα.

Μόνο που έτσι, κύριε Υπουργέ -και σας καλωσορίζουμε- ωθείτε αυτά τα παιδιά στο περιθώριο της εκπαιδευτικής -και δυστυχώς όχι μόνο- διαδικασίας. Αυτό ακριβώς κάνει η πολιτική σας, αφού την ώρα που χρειάζονται και δικαιούνται αυτά τα παιδιά την κατ’ οίκον, φυσική και ζωντανή διαπροσωπική διδασκαλία, εσείς τους πετάτε και εδώ μια τηλεκπαίδευση.

Με την ίδια ακριβώς ανάλγητη λογική συμπεριφέρεστε και στους νεοδιόριστους εκπαιδευτικούς με αναπηρία, καθιερώνοντας πολύ υψηλά όρια ποσοστών αναπηρίας όταν θέλουν οι άνθρωποι -και θέλουν και το έχουν ανάγκη- να εργάζονται κοντά στο σπίτι τους.

Σχετικά τώρα με τις διατάξεις για τον αθλητισμό. Σας είπαμε στην Επιτροπή για την παράταση που ζητούν οι προπονητές για την επικαιροποίηση των δικαιολογητικών τους, αλλά απάντηση δεν πήραμε ακόμα. Εδώ όμως ο τόνος δίνεται με το άρθρο 88, με το οποίο επιμένετε να παρεμβαίνετε ωμά στα εσωτερικά θέματα των αθλητικών ομοσπονδιών, καθώς, παρά τις αντιδράσεις, παρά την ακύρωση από το Συμβούλιο της Επικρατείας της προηγούμενης διάταξης, εσείς επιμένετε να παρεμβαίνετε στον αριθμό και στον χρόνο συνολικής συμμετοχής στις θέσεις των διοικητικών συμβουλίων των αθλητικών ομοσπονδιών και επομένως στη συγκρότησή τους, στο όνομα εκείνης της ανανέωσης, όπως λέτε, του στελεχικού τους δυναμικού. Σας το έχουμε ξαναπεί: Την ανανέωση δεν τη διατάζεις με νόμο. Την καλλιεργείς την ανανέωση και την υποστηρίζεις, συστηματικά και μεθοδικά.

Άλλος φαίνεται, όμως, ότι είναι ο καημός σας. Το πώς θα παραμερίσετε κάθε εμπόδιο, που μπορεί να στέκεται σε όλη αυτή την επέλαση του εμπορευματοποιημένου αθλητισμού, από τη βάση ως την κορυφή του. Το δείχνετε αυτό άλλωστε και με την αδιαφορία σας, την πλήρη αδιαφορία σας, για τον σχολικό αθλητισμό ο οποίος ουσιαστικά είναι ανύπαρκτος.

Όσο για τη βία στον αθλητισμό και ειδικά στα πιο δημοφιλή αθλήματα, όπως είναι το ποδόσφαιρο και το μπάσκετ, το πρόβλημα -ξέρετε- όχι μόνο θα παραμένει, αλλά και θα εντείνεται όσο δεν ακουμπάτε τη ρίζα του, που δεν είναι άλλη από τη μετατροπή αυτών των αθλημάτων σε πεδία δράσης μεγάλων επιχειρηματικών συμφερόντων και ανταγωνισμών.

Θα κλείσω, κύριε Πρόεδρε, με τις δύο τροπολογίες που κατέθεσε το ΚΚΕ. Μετά και την πρόσφατη απόφαση - κόλαφο για την Κυβέρνηση του Διοικητικού Εφετείου Αθηνών, πλέον, δεν έχετε εκτός από πολιτικό και κανένα νομικό έρεισμα, κύριε Υπουργέ και οφείλετε να κάνετε δεκτή την τροπολογία του ΚΚΕ για την άμεση και αυτοδίκαιη μονιμοποίηση όλων των διορισμένων από το 2020 ακόμα νέων εκπαιδευτικών, τους οποίους και κρατάτε μέχρι τώρα ως ομήρους εκβιάζοντάς τους για να περάσετε την αντιεκπαιδευτική σας αξιολόγηση, την κατηγοριοποίηση των σχολείων.

Τέλος, ανακοινώθηκαν χθες οι βάσεις εισαγωγής στα πανεπιστήμια και θέλουμε να συγχαρούμε επίσης και από αυτό το Βήμα όλους τους επιτυχόντες, μα και να σταθούμε στο πλάι όσων δεν τα κατάφεραν. Τίποτε, άλλωστε, δεν τελειώνει στη ζωή όσο αγωνίζεσαι και προσπαθείς. Με δεδομένο, λοιπόν, ότι οι φοιτητικές εστίες της χώρας εκτός από υποβαθμισμένες και εμπορευματοποιημένες είναι και ελάχιστες, με δεδομένο ότι η φοιτητική στέγη έχει γίνει πια πανάκριβη και το φοιτητικό στεγαστικό επίδομα όχι μόνο είναι μικρό -μιλάμε για 125 ευρώ τον μήνα τώρα, όταν τα ενοίκια στις μεγάλες πόλεις ξεκινούν από 500 ευρώ και πάνω- αλλά το παίρνουν λίγοι και το παίρνουν και με πολύ μεγάλη καθυστέρηση.

Καλούμε, λοιπόν, με την τροπολογία μας την Κυβέρνηση να το αυξήσει μέχρι του ποσού των 500 ευρώ και για οικογενειακό εισόδημα έως 40.000 ευρώ προσαυξημένο κατά 5.000 για κάθε παιδί, προσθέτοντας στους δικαιούχους αυτού του επιδόματος και τους σπουδαστές των Σχολών Επαγγελματικής Κατάρτισης, των πρώην ΙΕΚ.

Είναι φανερό ότι η πολιτική σας επιδεινώνει τα προβλήματα αντί να τα λύνει. Οι λύσεις αυτών των προβλημάτων στην εκπαίδευση, όπως και παντού, βρίσκονται αλλού: Στην οργάνωση του κοινωνικού και του πολιτικού αγώνα για να γίνουν τα μορφωτικά αγαθά κτήμα όλων των παιδιών των λαϊκών οικογενειών.

Καταψηφίζουμε, λοιπόν, επί της αρχής το νομοσχέδιο και στα επιμέρους άρθρα τοποθετούμαστε ανάλογα με το περιεχόμενό τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δελή.

Θα δώσω τώρα τον λόγο στην ειδική αγορήτρια της Ελληνικής Λύσης, την κ. Σοφία - Χάιδω Ασημακοπούλου.

Παρακαλώ, κυρία συνάδελφε, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θέλω να συγχαρώ όλες τις νέες και όλους τους νέους μας που πέτυχαν να εκπληρώσουν τους στόχους τους, πετυχαίνοντας τις σχολές που επιθυμούσαν και να τους ευχηθώ καλές σπουδές. Όσον αφορά σε όσες και όσους δεν τα κατάφεραν, δεν θα πρέπει να απογοητεύονται και να ξέρουν ότι οι ευκαιρίες που θα τους δοθούν θα είναι πολλές.

Για ακόμη μια φορά οι αρχικές δεσμεύσεις της «άριστης» Κυβέρνησής σας για καλή νομοθέτηση έμειναν εκτός διαδικασίας. Η περίοδος διαβούλευσης ελαχιστοποιήθηκε, χωρίς να δοθούν οι απαιτούμενες από το νόμο εξηγήσεις ούτε δόθηκε και η δυνατότητα κατ’ άρθρο σχολιασμού. Τα χρονικά διαστήματα μεταξύ λήξης διαβούλευσης, κατάθεσης και συζήτησης, είναι σχεδόν ανύπαρκτα.

Η διαβούλευση του παρόντος σχεδίου νόμου ξεκίνησε στις 9 Ιουλίου και έληξε στις 16 Ιουλίου. Στις 17 Ιουλίου κατατέθηκε στον ιστότοπο της Βουλής. Είναι προφανές ότι, όχι μόνο δεν λάβατε υπ’ όψιν τα σχόλια, αλλά ούτε καν τα διαβάσατε. Και όχι μόνο αυτό: Δεν δείχνετε καν την πραγματική εικόνα. Γράφετε στην αιτιολογική έκθεση του παρόντος, στη σελίδα 170, ότι στο Μέρος Α΄ υποβλήθηκαν επί της αρχής δεκατρία σχόλια εκ των οποίων δεν υιοθετήθηκαν τα τρία. Όμως, στη διαβούλευση στο Μέρος Α΄ δείχνει ότι υπάρχουν τριακόσια πενήντα επτά σχόλια. Πόσα ήταν τελικά;

Αναφέρεστε ήδη από την αρχή του νομοσχεδίου στην ψηφιακή εκπαιδευτική πύλη και στο ψηφιακό φροντιστήριο. Δημιουργείται κεντρική ηλεκτρονική εφαρμογή η οποία είναι προσβάσιμη μέσω της ενιαίας ψηφιακής πύλης της δημόσιας διοίκησης, Gov.gr. Η ηλεκτρονική εφαρμογή του πρώτου εδαφίου λειτουργεί ως πύλη ψηφιακού εκπαιδευτικού περιεχομένου και υπηρεσιών σύγχρονης και ασύγχρονης εξ αποστάσεως εκπαίδευσης στην πρωτοβάθμια και δευτεροβάθμια εκπαίδευση και αναπτύσσεται και λειτουργεί στο Ινστιτούτο Εκπαιδευτικής Πολιτικής για λογαριασμό του Υπουργείου Παιδείας Θρησκευμάτων και Αθλητισμού.

Τα ερωτηματικά, όμως, είναι πολλά και παραμένουν αναπάντητα, παρά τις επίμονες ερωτήσεις μας κατά τη διάρκεια των συνεδριάσεων των επιτροπών. Αφορούν αρχικά στη διαδικασία και στα κριτήρια επιλογής των εκπαιδευτικών για το ψηφιακό φροντιστήριο. Λέτε ότι η επιλογή τους θα βασίζεται σε προσόντα όπως η εμπειρία και οι επικοινωνιακές δεξιότητες. Η εφαρμογή αυτών των κριτηρίων φαίνεται ασαφής. Οι ως άνω αποσπώμενοι εκπαιδευτικοί θα επιλέγονται με απόφαση του Γενικού Γραμματέα Πρωτοβάθμιας - Δευτεροβάθμιας Εκπαίδευσης και Ειδικής Αγωγής κατόπιν εισήγησης τριμελούς επιτροπής, η οποία συγκροτείται προς τον σκοπό αυτό με απόφαση του ως άνω Γενικού Γραμματέα. Πληρούνται τα κριτήρια διαφάνειας και αντικειμενικότητας της τριμελούς επιτροπής για την επιλογή των εκπαιδευτικών; Έχουν ήδη δημιουργηθεί πολλές ανησυχίες για την αξιοκρατία, την αμεροληψία της διαδικασίας και για την τελική επιλογή.

Μία ακόμα φύλαξη – διαφωνία, την οποία εκφράσαμε αλλά την ίδια εξέφρασε και ο Πρόεδρος της ΟΛΜΕ, αφορά στην τυχόν κατάργηση της δια ζώσης εκπαίδευσης και στην αντικατάστασή της με τηλεμαθήματα, τα οποία πρέπει να περιοριστούν σε αναγκαίες μόνο περιπτώσεις. Σε κάθε περίπτωση, δεν πρέπει επ’ ουδενί οι μαθητές να απομακρυνθούν από την εκπαίδευση με φυσική παρουσία.

Σε αυτή τη διάταξη, επίσης, βλέπουμε να υπάρχει πλήθος εξουσιοδοτήσεων διατάξεων γιατί τα πάντα θα τα αποφασίζει ο Υπουργός. Μεταξύ άλλων, θα αποφασίζει και για την επέκταση της εφαρμογής της ψηφιακής εκπαίδευσης και σε άλλες τάξεις σχολικών μονάδων όλων των βαθμίδων της εκπαίδευσης και σε επιπλέον μαθήματα.

Προφανώς, η ιδέα του Ψηφιακού Φροντιστηρίου δεν είναι σημερινή. Η πλατφόρμα ασύγχρονης συμπληρωματικής εκπαίδευσης «ψηφιακά εκπαιδευτικά βοηθήματα - study for exams» για τα πανελλαδικώς εξεταζόμενα μαθήματα λειτουργεί από το 2010. Από τον Σεπτέμβριο του 2013 εθελοντές εκπαιδευτικοί συνεισέφεραν στη βελτίωση και επικαιροποίηση του περιεχομένου και σταδιακά προστέθηκαν περισσότερα μαθήματα. Η πρόσβαση στο περιεχόμενο του κάθε βοηθήματος είναι ελεύθερη χωρίς κανέναν περιορισμό.

Ως τώρα έγινε κάποιου είδους αξιολόγηση για τη λειτουργία της πλατφόρμας; Εμείς δεν βρήκαμε κάτι. Κατά την ακρόαση των φορέων ρωτήσαμε τον Πρόεδρο του ΙΕΠ, ο οποίος παραδέχτηκε την ύπαρξή της για την οποία είπε ότι είναι ετερόχρονης εκπαίδευσης σε περιορισμένα μαθήματα και αρκέστηκε στο να περιγράψει τι νέο υπάρχει. Δηλαδή, ότι πέρα από την ασύγχρονη εκδοχή της θα υπάρχει και η σύγχρονη και άφησε να εννοηθεί ότι θα προστεθούν και άλλα μαθήματα. Απάντηση, όμως, στη βασική μας ερώτηση, δηλαδή αν έχει γίνει κάποιου είδους αξιολόγηση, μιας και λειτουργεί για περισσότερο από δέκα χρόνια, δεν πήραμε. Έχει αξιολογηθεί η ποιότητα του εκπαιδευτικού υλικού και η συμβατότητά του με την εξ αποστάσεως εκπαίδευση; Πώς θα εξασφαλίσετε ότι όλοι οι ενδιαφερόμενοι μαθητές θα έχουν πρόσβαση; Θα έχουν πρόσβαση μαθήτριες και μαθητές με αναπηρίες;

Στο υπάρχον υλικό κάτι τέτοιο δεν έχει προβλεφθεί. Η ΕΣΑΜΕΑ ζήτησε στην παράγραφο 2 να αναφέρεται ρητώς ότι η πλατφόρμα θα πληροί όλες τις προδιαγραφές προσβασιμότητας για άτομα με αναπηρία. Είναι δυνατόν τέσσερα χρόνια μετά την ψήφιση του ν.4727/2020 και την καταληκτική ημερομηνία για τη συμμόρφωση του συνόλου των ιστοτόπων, δηλαδή την 23-9-2020, ο ιστότοπος του Υπουργείου Παιδείας να μην είναι προσβάσιμος για άτομα με αναπηρίες; Έχετε προβλέψει για την οικονομική βιωσιμότητα των προγραμμάτων και την συνεχή αξιολόγησή τους;

Να σημειώσουμε επίσης ότι η έννοια της αξιολόγησης απουσιάζει και από το παρόν σχέδιο νόμου. Σας ζητήσαμε να καλέσετε τους κατ’ εξοχήν γνώστες του αντικειμένου της εξ αποστάσεως εκπαίδευσης, δηλαδή εκπροσώπους από το Ελληνικό Δίκαιο ανοικτής και εξ αποστάσεως εκπαίδευσης, αλλά δεν το πράξετε. Ευελπιστούμε τουλάχιστον ότι θα τους συμβουλευτείτε στο στάδιο της οργάνωσης και της εφαρμογής του όλου εγχειρήματος.

Όσον αφορά στον επαγγελματικό προσανατολισμό στη δευτεροβάθμια εκπαίδευση του άρθρου 4, θα θέλαμε να σας θυμίσουμε ότι πριν από τις εκλογές του 2019 λέγατε ότι θα κάνετε ουσιαστική αναβάθμιση του επαγγελματικού προσανατολισμού από το γυμνάσιο. Στην 6η ετήσια οικονομική διάσκεψη της Ελληνικής Ένωσης Επιχειρηματιών στις 1-10-2019 η πρώην Υπουργός Παιδείας κ. Κεραμέως, τάχθηκε υπέρ του υποχρεωτικού επαγγελματικού προσανατολισμού από την Α΄ γυμνασίου.

Τώρα τι κάνετε; Κάνετε και πάλι μια πλατφόρμα που θα είναι προσβάσιμη για τρεις μήνες μόνο από μαθητές της Α΄ λυκείου με συμβουλευτική μόνο σε δύο μέρη, αυτό του ερωτηματολογίου και εκείνο της ατομικής διαδικτυακής συνεδρίας και μάλιστα χωρίς να αναφέρεται κι εδώ ρητώς ότι θα είναι προσβάσιμη και από άτομα με αναπηρίες. Αυτό ήταν και ξεμπερδέψατε; Απ’ ό,τι φαίνεται από τις διατυπώσεις, η πρόσβαση θα είναι προαιρετική και αφού θα έχουν ήδη επιλέξει ανάμεσα σε ΓΕΛ ή ΕΠΑΛ. Έτσι θα ενισχύσετε την επαγγελματική εκπαίδευση; Δεν θα έπρεπε να ενημερώσετε εμπεριστατωμένα τις μαθήτριες και τους μαθητές για τις προοπτικές των επαγγελματικών λυκείων ή και των σχολών μαθητείας και κατάρτισης ήδη από το γυμνάσιο;

Αναφορικά με τις αυτόνομες τάξεις γυμνασίου σε απομακρυσμένες ορεινές περιοχές, στη νέα παράγραφο 4 του άρθρου 5 που προστέθηκε στο ν.1566/1985 λέτε ότι «οι εκπαιδευτικοί κλάδων ειδικοτήτων που διδάσκουν στο νηπιαγωγείο ή στο δημοτικό στην απομακρυσμένη ορεινή περιοχή όπου λειτουργεί η αυτόνομη τάξη δύνανται να συμπληρώνουν ωράριο στις σχολικές μονάδες της τάξης του γυμνασίου ύστερα από απόφαση του οικείου περιφερειακού διευθυντή πρωτοβάθμιας και δευτεροβάθμιας εκπαίδευσης». Ως τι θα συμπληρώνουν το ωράριό τους; Θα μπορούν να διδάξουν ό,τι να ’ναι;

Αντιμετωπίζετε την παιδεία ως μια τυπική διαδικασία. Έχετε καταντήσει μηχανισμός αποθήκευσης πληροφοριών ο οποίος ισοπεδώνει κάθε δημιουργική ικμάδα του εφήβου. Δεν τον εκπαιδεύει ούτε να τις αξιολογεί ούτε να τις ιεραρχεί. Ας πάρουμε για παράδειγμα την Ιστορία. Προφανώς γνωρίζετε ότι σε πολλές περιπτώσεις δεν τη διδάσκουν ιστορικοί. Την διδάσκουν καθηγήτριες και καθηγητές Αγγλικών, Γαλλικών, Γερμανικών και φιλόλογοι, αν τους περισσεύουν ώρες. Έχουν την επιστημονική επάρκεια να κρίνουν τα βιβλία που χρησιμοποιούν ή τα χρησιμοποιούν κατά γράμμα οδηγώντας τις μαθήτριες και τους μαθητές στην παπαγαλία; Τα ίδια ισχύουν και για τη Βιολογία, τη Φυσική, τη Χημεία, τη Γεωγραφία. Όποιος ΠΕ4 βρεθεί εύκαιρος.

Στην παράγραφο 4β λέτε πάλι για τις αυτόνομες τάξεις. Λέτε ότι με απόφαση του διευθυντή δευτεροβάθμιας εκπαίδευσης δύναται να προβλέπεται συμπληρωματική διδασκαλία μέσω σύγχρονης εξ αποστάσεως εκπαίδευσης από εκπαιδευτικούς του πλησιέστερου γυμνασίου στο οποίο υπάγεται η αυτόνομη τάξη για τα μαθήματα του ωρολογίου προγράμματος που δεν δύναται να διδαχτούν από τους εκπαιδευτικούς που υπηρετούν στην αυτόνομη τάξη του γυμνασίου ή τους εκπαιδευτικούς των κοινών ειδικοτήτων κλάδων του δημοτικού σχολείου ή νηπιαγωγείου στην ίδια απομακρυσμένη ορεινή περιοχή.

Κατ’ αρχάς, δεν πρόκειται για συμπληρωματική διδασκαλία αφού αφορούν κύρια μαθήματα και όχι φροντιστηριακά. Αφορά σε αυτοδύναμη εξ αποστάσεως σχολική εκπαίδευση και δεν καταλαβαίνουμε γιατί θα πρέπει να είναι εκπαιδευτικοί του πλησιέστερου γυμνασίου. Για το ψηφιακό φροντιστήριο, δηλαδή συμπληρωματική εξ αποστάσεως εκπαίδευση, ζητάτε εκπαιδευτικούς με συγκεκριμένα προσόντα όπως η εμπειρία, οι επικοινωνιακές δεξιότητες κ.λπ., όπως αναφέραμε παραπάνω, ενώ για εκπαιδευτικούς που θα προσφέρουν αυτοδύναμη εξ αποστάσεως εκπαίδευση το μοναδικό προσόν είναι να βρίσκονται στην ίδια απομακρυσμένη περιοχή.

Επίσης, όταν παρέχεται σύγχρονη εξ αποστάσεως εκπαίδευση από εκπαιδευτικούς τού πλησιέστερου γυμνασίου στο οποίο υπάγεται η αυτόνομη τάξη για τα μαθήματα του ωρολογίου προγράμματος, οι μαθητές από ποιους θα επιβλέπονται; Οι ειδικοί της εξ αποστάσεως εκπαίδευσης υποστηρίζουν ότι οι μικροί μαθητές δεν πρέπει να υποχρεωθούν να αναλάβουν κάποιο βαθμό αυτονομίας γιατί δεν είναι έτοιμοι να το διαχειριστούν και ότι οι θεωρίες της εξ αποστάσεως εκπαίδευσης που αφορούν σε ενήλικες είναι πολύ δύσκολο να εφαρμοστούν σε ανήλικα παιδιά, αφού αυτά δεν είναι σε θέση να λειτουργούν αυτόνομα. Δεν έχουν τις εμπειρίες ώστε να είναι σε θέση να οργανώνουν και να ερμηνεύουν. Αυτές τις ικανότητες τα παιδιά τις αποκτούν σταδιακά και με τη βοήθεια των δασκάλων ή των γονέων τους.

Επίσης, έχει δημιουργηθεί το κατάλληλο εκπαιδευτικό υλικό και συμβατό με την αυτοδύναμη εξ αποστάσεως εκπαίδευση γι’ αυτές τις τάξεις; Έχει αξιολογηθεί από ειδικούς σε αυτό το είδος της εκπαίδευσης;

Όσον αφορά στην εισαγωγή μαθητών στα πρότυπα σχολεία του άρθρου 9, θα γνωρίζετε βεβαίως ότι τα φροντιστήρια σε παιδιά δημοτικού, τα οποία ρητώς απαγορεύονται από τον νόμο, άρθρο 56 του ν.682/1977, τα τελευταία χρόνια έχουν αυξηθεί και ο λόγος είναι οι εξετάσεις στα πρότυπα σχολεία. Σύμφωνα με την ΟΙΕΛΕ η δαπάνη των οικογενειών για τα φροντιστήρια για την εισαγωγή στα πρότυπα ξεπερνά τα ετήσια δίδακτρα για ένα μέσο ιδιωτικό σχολείο.

Ο κ. Γαβρόγλου είχε πει στις 23-3-2019 ότι αυτά τα φροντιστήρια είναι απολύτως παράνομα, τελεία, χωρίς αστερίσκους και ότι σύντομα θα υπάρξει νομοθετική παρέμβαση για το θέμα των κέντρων μελέτης. Η νυν Υφυπουργός Παιδείας είχε πει στις 16-5-2021 ότι τα κέντρα μελέτης εξυπηρετούν πρακτικές ανάγκες χωρίς να αναφερθεί στο θεσμικό πλαίσιο λειτουργίας τους μιας και δεν υπάρχει. Σε παλαιότερη απάντηση του Υπουργείου το 2022 αφέθηκε να εννοηθεί ότι δεν έχει αρμοδιότητα για τα κέντρα μελέτης επειδή ο νόμος τα απαγορεύει.

Σύμφωνα με το λογιστικό σύλλογο Αθηνών για τη λειτουργία των κέντρων μελέτης δεν υπάρχει συγκεκριμένο θεσμικό πλαίσιο που να ορίζει τις προδιαγραφές λειτουργίας τους, διότι δεν μπορεί να διαγνωστεί το είδος των υπηρεσιών και για τον τρόπο έκδοσης αποδείξεων θεωρούνται εκπαιδευτήρια. Προφανώς, η ύπαρξη εκπαιδευτικών δομών με ανύπαρκτο νομοθετικό πλαίσιο δημιουργεί θέματα εποπτείας και ασφάλειας για μαθητές και εργαζόμενους.

Σε πολλές περιπτώσεις οι διδάσκοντες δεν είναι καν εκπαιδευτικοί, καθώς ουδείς ελέγχει τα προσόντα του.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Προφανώς υπάρχει άμεση ανάγκη να διαμορφωθεί το κατάλληλο θεσμικό πλαίσιο με το οποίο θα διασφαλίζονται το καθεστώς και οι προϋποθέσεις υπό τις οποίες θα ιδρύονται-αδειοδοτούνται να λειτουργούν τα συγκεκριμένα φροντιστήρια και τα κέντρα μελέτης. Η τακτοποίηση της ανωτέρω παραδοξότητας, εκτός των άλλων, θα εξασφαλίσει ότι οι διδάσκοντες στα κέντρα μελέτης θα είναι εκπαιδευτικοί και το θεσμικό πλαίσιο της απασχόλησής τους θα είναι απολύτως αντίστοιχο με εκείνο των εκπαιδευτικών οι οποίοι εργάζονται στα φροντιστήρια και στα κέντρα ξένων γλωσσών. Σε διαφορετική περίπτωση και μέχρι να ρυθμιστεί το πολύ σοβαρό ζήτημα δεν φαίνεται να υπάρχει άλλη διέξοδος εκτός από κλείσιμο.

Εκτός από αυτό το σοβαρότατο θέμα, αυτό που έγινε φέτος με τις εξετάσεις για την εισαγωγή στα πρότυπα σχολεία δεν είχε προηγούμενο. Λάθη και αστοχίες εκφωνήσεις και προτεινόμενες απαντήσεις. Καθυστερημένη αντίδραση από τη διοικούσα επιτροπή πρότυπων πειραματικών σχολείων. Μεγάλες καθυστερήσεις στην επίδοση των θεμάτων σε κάποια σχολεία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα πάρω και τον χρόνο από τη δευτερολογία μου.

Ενστάσεις κατά της εγκυρότητας και της αξιοπιστίας των εξετάσεων και προσφυγές στα δικαστήρια. Προφανώς αυτός είναι και ο λόγος της προσθήκης της παραγράφου 11 στο άρθρο 18 του ν.4692/2020. Εμείς αναρωτιόμαστε για δύο πράγματα: Για ποιον λόγο βάζετε καθηγητές πανεπιστημίου για να βγάλουν θέματα δημοτικού; Δεν είναι άξιοι και ικανοί οι δάσκαλοι που διδάσκουν τα παιδιά να βγάλουν αυτοί τα θέματα; Ελέγχονται από μια δεύτερη ομάδα ειδικών οι διατυπώσεις των θεμάτων και οι προτεινόμενες απαντήσεις; Παραδείγματος χάριν, για την 49η ερώτηση των μαθηματικών, ενώ οι δάσκαλοι τη θεωρούσαν σωστή, όσοι μαθηματικοί ρωτήθηκαν είπαν ότι δεν έχει διατυπωθεί σωστά.

Σχετικά με τις εκστρατείες ενημέρωσης για την πρόληψη και την αντιμετώπιση της ενδοσχολικής βίας, αν και ο σκοπός του κρίνεται θετικά, καθώς αφορά την ενημέρωση για την ενδοσχολική βία, από την άλλη λέτε όμως ότι οι δράσεις θα γίνονται και από ιδιωτικούς φορείς εκστρατειών ενημέρωσης και ότι θα δύνανται να υποστηρίζονται από τριμελείς επιτροπές, οι οποίες συστήνονται με απόφαση του Υπουργού Παιδείας Θρησκευμάτων και Αθλητισμού και θα αποτελούνται από στελέχη του Υπουργείου Παιδείας. Ρεσιτάλ αντικειμενικότητας για ακόμη μια φορά! Είναι συνηθισμένη η τακτική της Κυβέρνησης σας να προσπαθεί να κάνει ένα καλό, όπως εν προκειμένω η ενημέρωση για τη βία, αλλά το συνοδεύει πάντα από εξυπηρετικές ρυθμίσεις. Εδώ η επιλογή μελών της ως άνω επιτροπής από τον Υπουργό.

Στο άρθρο 45 αναφέρεστε σε διδασκαλία σε χώρο νοσηλευτικού ιδρύματος ή σε δομές φιλοξενίας μαθητών που χρήζουν νοσηλείας. Τι εννοείτε όταν λέτε για δομές φιλοξενίας μαθητών που χρήζουν νοσηλείας; Αυτό πρέπει να διευκρινιστεί. Με έγγραφο 22-7-2024 του νέου Αναπληρωτή Περιφερειακού Διευθυντή Εκπαίδευσης Αττικής ανακαλούνται όλες οι αποφάσεις κατανομής τμημάτων λόγω φοίτησης μαθητών-μαθητριών με διαγνωσμένες αναπηρίες ή και ειδικές εκπαιδευτικές ανάγκες και ειδικές μαθησιακές δυσκολίες για το διδακτικό έτος 2024-2025 στην περιοχή ευθύνης της Διεύθυνσης ΠΕ Πειραιά. Η απόφαση αφορά είκοσι επτά τμήματα σε δημοτικά σχολεία και δύο τμήματα σε νηπιαγωγεία της Διεύθυνσης ΠΕ Πειραιά και έρχεται να προστεθεί στα επιπλέον δεκαεννέα τμήματα που παρά τη θετική εισήγηση της Διεύθυνσης ΠΕ Πειραιά, ο τέως Αναπληρωτής Περιφερειακός Διευθυντής Εκπαίδευσης Αττικής αρνήθηκε να υλοποιήσει.

Σύμφωνα με ανακοίνωση του σωματείου των εκπαιδευτικών, Σύλλογος Εκπαιδευτικών ΠΕ Πειραιά, η «ΠΡΟΟΔΟΣ», η απόφαση του Αναπληρωτή Περιφερειακού Διευθυντή Εκπαίδευσης Αττικής πλήττει τα μορφωτικά δικαιώματα των μαθητών-μαθητριών, υποβαθμίζει τις συνθήκες μάθησης για όλους τους μαθητές και τις μαθήτριες και κυρίως αποστερεί από τους μαθητές με αναπηρίες ή και με ειδικές εκπαιδευτικές ανάγκες και ειδικές μαθησιακές δυσκολίες την ισότιμη ένταξη και κοινωνικοποίηση τους στο σχολικό περιβάλλον και στην απρόσκοπτη πρόσβαση τους στη γνώση.

Εμείς στην Ελληνική Λύση πιστεύουμε ότι πρόκειται για ένα αναποτελεσματικό και εντελώς αποσπασματικό νομοσχέδιο που έρχεται για να μπαλώσει κενά, με απόλυτη έλλειψη στρατηγικής. Δεν υπάρχει καμμία πρόβλεψη ούτε για τη στήριξη των εκπαιδευτικών ούτε καν βέβαια για τους αδιόριστους και τους αναπληρωτές και φυσικά ούτε για τις σχολικές δομές. Γιατί; Γιατί πολύ απλά δεν σας νοιάζουν.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Ασημακοπούλου.

Θα δώσω τώρα τον λόγο στην ειδική αγορήτρια από την Νέα Αριστερά, την κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, περαστικά. Να είστε καλά.

Κυρίες και κύριοι συνάδελφοι, θα ξεκινήσω κι εγώ με τα συγχαρητήρια και τις ευχές μου για τους επιτυχόντες στα ανώτατα εκπαιδευτικά ιδρύματα και τους γονείς τους, για δύναμη και επιμονή στους στόχους τους, αλλά και στα παιδιά που απέτυχαν να συνεχίσουν να προσπαθούν με πείσμα και αισιοδοξία μέχρι να καταφέρουν ό,τι ονειρεύονται. Τίποτε δεν τελειώνει. Να συνεχίσουν να αγωνίζονται.

Έρχομαι τώρα στα του νομοσχεδίου. Έχουμε ακόμη ένα νομοσχέδιο που η Κυβέρνηση ισχυρίζεται πως έχει θετικό πρόσημο και όπως ακούσαμε και σήμερα και στην Επιτροπή Μορφωτικών από την πλευρά της Πλειοψηφίας είναι διατάξεις που ανοίγουν τον δρόμο στο μέλλον. Το συμπέρασμα, όμως, αυτό δεν προκύπτει ούτε από τα προτεινόμενα άρθρα, ούτε και από τη συζήτηση που έγινε στην Επιτροπή με τους φορείς της εκπαίδευσης και του αθλητισμού. Ακόμη και στη δημόσια πολύ βραχεία διαβούλευση των έξι ημερών μέσα στο καλοκαίρι και στον καύσωνα, το νομοσχέδιο συγκέντρωσε εξακόσια πενήντα σχόλια, στην πλειοψηφία τους αρνητικά, με το Υπουργείο να κάνει copy paste πως τα σχόλια δεν εμπίπτουν στις διατάξεις του νομοσχεδίου.

Ακούγοντας, λοιπόν, τις εισηγήσεις του Υπουργείου και του εισηγητή της Νέας Δημοκρατίας η εντύπωση που δημιουργείται είναι πως το νομοσχέδιο αποτελεί μια συνεκτική παρέμβαση που ενσωματώνει σύγχρονες εκπαιδευτικές επιστημονικές και τεχνολογικές εξελίξεις. Νομίζει κανείς πως έρχεται για να βελτιώσει τις επιδόσεις των μαθητών, να ενισχύει το πλαίσιο της ενδοσχολικής βίας και του μπούλινγκ, να εκσυγχρονίσει τον επαγγελματικό προσανατολισμό, να βελτιώσει τη λειτουργία των σχολείων και των πανεπιστημίων και αντίστοιχα οι διατάξεις που αφορούν τον αθλητισμό παρουσιάζονται ως καινοτόμες και απαραίτητες. Όμως, οι εισηγήσεις και τα άρθρα του νομοσχεδίου σκόπιμα αδυνατούν να περιγράψουν τα πραγματικά προβλήματα και τις πραγματικές συνθήκες που επικρατούν στη δημόσια εκπαίδευση ως αποτέλεσμα των πολιτικών που έχουν εφαρμοστεί τα τελευταία χρόνια από τη Νέα Δημοκρατία.

Τα κύρια στοιχεία είναι η υποχρηματοδότηση, τα εκπαιδευτικά κενά, οι χαμηλές επιδόσεις των μαθητών, η διόγκωση της ιδιωτικής εκπαίδευσης σε βάρος του δημόσιου σχολείου και πανεπιστημίου, με την Κυβέρνηση να μετατρέπει την παιδεία από κοινωνικό αγαθό σε εμπόρευμα. Οι ανισότητες αυξάνονται, οι φραγμοί πολλαπλασιάζονται, οι αποκλεισμοί εντείνονται. Παράλληλα, το κόστος μεταφέρεται ολοένα και περισσότερο στους οικογενειακούς προϋπολογισμούς που δοκιμάζονται από την ακρίβεια, τον πληθωρισμό της απληστίας και την πλήρη άρνηση της Κυβέρνησης να λάβει συγκεκριμένα μέτρα υποστήριξης της μεγάλης κοινωνικής πλειοψηφίας.

Κύριο μέρος τού νομοσχεδίου αποτελεί ο επονομαζόμενος μεταψηφιακός μετασχηματισμός της εκπαίδευσης, δηλαδή η δημιουργία εκπαιδευτικής ψηφιακής διδασκαλίας, καθιέρωση του ψηφιακού φροντιστηρίου και ο ψηφιακός επαγγελματικός προσανατολισμός. Πρόκειται για μέτρα που δυνητικά θα μπορούσαν να αποτελέσουν χρήσιμα εργαλεία και να λειτουργήσουν υποστηρικτικά στην εκπαιδευτική διαδικασία, φυσικά με προϋποθέσεις και λαμβάνοντας σοβαρά υπ’ όψιν την εμπειρία της τηλεκπαίδευσης κατά την περίοδο της πανδημίας που υπήρξε εξαιρετικά αρνητική. Όμως, αυτό είναι που συζητάμε σήμερα; Αυτή είναι η πραγματική πρόθεση της Κυβέρνησης;

Δυστυχώς, σε συνδυασμό με άλλα μέτρα, όπως η ίδρυση αυτόνομων τάξεων του γυμνασίου στο άρθρο 5 του νομοσχεδίου σε απομακρυσμένες περιοχές, οι πιέσεις για εξοικονόμηση ανθρώπινου δυναμικού και οι συγχωνεύσεις σχολείων με φόντο τις νέες προσλήψεις φανερώνουν πως το μέτρο έρχεται για να υποκαταστήσει την αναντικατάστατη φυσική διδασκαλία στα δυσπρόσιτα απόμακρα νησιωτικά και ορεινά σχολεία. Αυτό για το οποίο μιλάμε σήμερα είναι δυστυχώς ο αποκλεισμός των παιδιών στις απομακρυσμένες περιοχές με τρόπο ψηφιακό ή αλλιώς η θεσμοθέτηση των ψηφιακών ανισοτήτων σε βάρος των μαθητών και των οικογενειών τους που διαμένουν σε γεωγραφικά απομονωμένες περιοχές.

Αντίστοιχα, οι προβλέψεις για τον ψηφιακό επαγγελματικό προσανατολισμό ευτελίζουν κάθε έννοια και παραδίδουν τους μαθητές στη συμβουλευτική και την καθοδήγηση οικονομικών φορέων και επιχειρήσεων χωρίς καμμία εκπαιδευτική και επιστημονική διάσταση, ενώ υπήρχε μακρά εμπειρία από το δημόσιο στο παρελθόν σε αυτήν την κατεύθυνση, η οποία καταργήθηκε με ό,τι αυτό συνεπάγεται για τη χειραγώγηση των μαθητών από τους παράγοντες της αγοράς και με τις ευχές τού Υπουργείου και της Κυβέρνησης.

Στο νομοσχέδιο περιλαμβάνονται, επίσης, διατάξεις για τα πρότυπα σχολεία, γνωστό και αγαπημένο θέμα της Κυβέρνησης στο οποίο έχει επενδύσει πολιτικά για να μιλήσει για τη δήθεν αριστεία, να καλλιεργήσει τον ελιτισμό εντός του δημοσίου εκπαιδευτικού συστήματος και τελικά να προχωρήσει σε βίαιη προτυποποίηση πολλών σχολείων της γειτονιάς, δημιουργώντας σοβαρά προβλήματα σε πολλές οικογένειες με τη μετακίνηση και τη φοίτηση των παιδιών τους.

Χωρίς, λοιπόν, να υπάρχει οποιαδήποτε τεκμηρίωση για την ανάγκη της ύπαρξης των συγκεκριμένων σχολείων και τα αποτελέσματα που παράγουν, το Υπουργείο έρχεται να επιβεβαιώσει κάθε κριτική, που του έχει ασκηθεί, πως δηλαδή πριμοδοτεί τα πρότυπα, το 1% των σχολείων στη χώρα, σε βάρος των υπολοίπων σχολείων.

Το άρθρο 16 του νομοσχεδίου προβλέπει πως οι προσλήψεις στα πρότυπα έχουν προτεραιότητα έναντι όλων των άλλων σχολικών μονάδων με τον ελιτισμό να επεκτείνεται σε βάρος του 99% των δημόσιων σχολείων, που ταλαιπωρούνται από τις ελλείψεις και τις καθυστερήσεις στην τοποθέτηση εκπαιδευτικών.

Το νομοσχέδιο περιέχει, επίσης, διάταξη για την ελληνόγλωσση εκπαίδευση στο εξωτερικό με τη νομοθετική ικανοποίηση μιας συνεχόμενης στρέβλωσης. Αναφέρομαι στο άρθρο 21 και το επιμίσθιο των συντονιστών εκπαίδευσης εξωτερικού. Το έθεσα στην επιτροπή, το έχω βάλει και στον κοινοβουλευτικό έλεγχο, σας το ξαναθέτω και σήμερα.

Για πόσο ακόμα θα συνεχίζεται η αδιαφανής και δίχως αξιοκρατικά κριτήρια τοποθέτηση στελεχών εκπαίδευσης στα σχολεία της Ομογένειας; Βρισκόμαστε στην πέμπτη παράταση της θητείας των συντονιστών με το Υπουργείο να αρνείται να εφαρμόσει τις προβλεπόμενες διαδικασίες. Ως πότε η ελληνόγλωσση εκπαίδευση θα διοικείται από συντονιστές, που λαμβάνουν παρατάσεις κάθε έτος χωρίς κάποιοι από αυτούς να πληρούν τις προϋποθέσεις και εν πάση περιπτώσει χωρίς να υπάρχει δυνατότητα αξιολογικής διαδικασίας; Ελπίζω να πάρουμε μια απάντηση σήμερα.

Όσον αφορά για το θέμα των παιδιών με αναπηρία, που το επανέφερε ο κ. Συρίγος με έναν δραματικό τόνο, να του πω ότι και επί προσωπικού γνωρίζω πολλά από αυτά τα παιδιά και έχω δώσει κατ’ επανάληψη πιστοποιήσεις για διδασκαλία στο σπίτι. Δεν συζητάμε αυτό. Συζητάμε ότι υπάρχει επίσημη καταγγελία της ΟΙΕΛΕ για την κατάχρηση της συγκεκριμένης ρύθμισης και ότι πρέπει να υπάρχουν ασφαλιστικές δικλίδες όχι απλό πιστοποιητικό, αλλά εκτίμηση από την επιτροπή, για εκείνους τους πονηρούς που θέλουν να κάνουν χρήση αυτής της διάταξης, ενώ δεν την έχουν ανάγκη.

Συνοψίζοντας, λοιπόν, μέχρι τώρα έχουμε ψηφιακό φροντιστήριο, τηλεμαθήματα για τα απομακρυσμένα σχολεία, επαγγελματικός προσανατολισμός από οικονομικούς παράγοντες, αυτόνομες τάξεις γυμνασίου για περικοπή πόρων και προσωπικού, πριμοδότηση των προτύπων. Έχουμε, επίσης, ψηφιακή πλατφόρμα για το Ινστιτούτο Εκπαιδευτικής Πολιτικής και την επιμόρφωση των εκπαιδευτικών χωρίς επαφή με την πραγματικότητα και τις δυνατότητες του ΙΕΠ σήμερα.

Και αφού αναφερόμαστε στο υποτιθέμενο ψηφιακό άλμα για να εκτιμήσουμε την πραγματικότητα και τις δυνατότητες του Υπουργείου, ας δούμε λίγο το άρθρο 92 και τις προβλέψεις για το «ΣΥΖΕΥΞΙΣ ΙΙ». Μέχρι τώρα ξεπληρώνουμε το Webex, μετά το ρεσάλτο που έκανε η κ. Κεραμέως στο «ΣΥΖΕΥΞΙΣ» για να συμφωνήσει με την «CISCO» χωρίς να υπάρχει άλλη εναλλακτική πλατφόρμα και καμμία άλλη πρόβλεψη, με το σκάνδαλο των προσωπικών δεδομένων να παραμένει και με τις γνωστές παρεμβάσεις της Αρχής Προστασίας Προσωπικών Δεδομένων.

Έχουμε και άρθρα για την προτυποποίηση της εκκλησιαστικής εκπαίδευσης με τα εκκλησιαστικά γυμνάσια και λύκεια να μετατρέπονται σε πρότυπα, μία ρύθμιση τουλάχιστον πρωτότυπη για την ευρωπαϊκή πραγματικότητα.

Είναι άραγε όλες αυτές οι ρυθμίσεις που θα δώσουν πνοή στην εκπαίδευση; Οι περικοπές του προσωπικού, το κλείσιμο και η συγχώνευση σχολείων στις ακριτικές περιοχές της χώρας, η εγκατάσταση αμφίβολης ποιότητας ψηφιακών υποκατάστατων που δεν έχουν καν διανύσει μια δοκιμαστική περίοδο; Φυσικά και όχι.

Την ίδια στιγμή δεν υπάρχει καμμία πρόβλεψη για νέο τεχνολογικό εξοπλισμό και υποδομές -οι μαθητές και οι εκπαιδευτικοί αλλάζουν- για ουσιαστική επιμόρφωση και αύξηση των αποδοχών των εκπαιδευτικών. Πρόκειται, λοιπόν, για πρόχειρες, εντυπωσιοθηρικές και εμβαλωματικές ρυθμίσεις.

Εξίσου αρνητικές είναι και οι ρυθμίσεις για την ανώτατη εκπαίδευση και τα πανεπιστήμια. Οι διατάξεις συνεχίζουν τη στροφή υπέρ της ιδιωτικοποίησης και τα αυταρχικά μοντέλα διοίκησης. Με έκπληξη διαπιστώσαμε πως καταργούνται οι εξετάσεις του ΔΟΑΤΑΠ για τους αποφοίτους ιατρικών και οδοντιατρικών σχολών από χώρες εκτός Ευρωπαϊκής Ένωσης.

Επίσης, φωτογραφική είναι η διάταξη με το Υπουργείο να αναγνωρίζει μεταπτυχιακά που απονέμουν διεθνείς οργανισμοί και δίνει ισοδυναμία με αντίστοιχους τίτλους των Ανώτατων Εκπαιδευτικών Ιδρυμάτων, μία ρύθμιση που αφορά γνωστό κέντρο νομικών σπουδών, που εδρεύει στην Αττική και έχει κατορθώσει να βάλει τα προγράμματά του ακόμη και στον Υπαλληλικό Κώδικα.

Το κύριο, όμως, είναι το μοντέλο διοίκησης των ΑΕΙ αλλάζει προς το χειρότερο. Το αυταρχικό μοντέλο του νόμου Κεραμέως, που ήδη έχει δημιουργήσει πολλαπλά προβλήματα, ενισχύεται περαιτέρω υπό την έννοια της προσωποπαγούς δομής. Πλέον, ο πρύτανης με τους συμβούλους θα καθορίζει τη δράση των συλλογικών οργάνων, στενεύοντας ακόμη περισσότερο τη δημοκρατία μέσα στα πανεπιστήμια.

Και έρχομαι βέβαια στη ρύθμιση για την κατάργηση πανεπιστημιακών τμημάτων στα δημόσια πανεπιστήμια, όπως προβλέπει το άρθρο 38, που δίνει αποφασιστική αρμοδιότητα στην εκτελεστική εξουσία να αναμορφώνει τον ακαδημαϊκό χάρτη της χώρας και να καταργεί πανεπιστημιακά τμήματα. Κοινώς τρεις Υπουργοί, μεταξύ αυτών και ο Υπουργός Εσωτερικών, παραγνωρίζουν τις αποφάσεις του τμήματος, της Συγκλήτου, ακόμη και της ΕΘΑΑΕ. Τρεις Υπουργοί αποφασίζουν για το κλείσιμο ή τη συγχώνευση τμημάτων, παραβιάζοντας κάθε ιδέα αυτοδιοίκησης των ΑΕΙ. Πρόκειται για απαράδεκτη ρύθμιση, προπομπό όσων πρόκειται να ακολουθήσουν για τις καταργήσεις τμημάτων στα δημόσια πανεπιστήμια και όλα αυτά στο όνομα της ελάχιστης βάσης εισαγωγής και των ιδιωτικών πανεπιστημίων. Φέτος δέκα χιλιάδες θέσεις θα μείνουν κενές στα ανώτατα εκπαιδευτικά ιδρύματα, χίλιες εκατόν είκοσι δύο στο Πανεπιστήμιο Ιωαννίνων, που πέρυσι απώλεσε το 30% των εισακτέων του και βεβαίως χωρίς να είναι ένα τόσο περιφερειακό πανεπιστήμιο.

Γι’ αυτό άλλωστε περιλαμβάνονται στο νομοσχέδιο και ρυθμίσεις για την Εθνική Αρχή Ανώτατης Εκπαίδευσης, ρυθμίσεις που εναρμονίζουν το νομοθετικό πλαίσιο της αρχής με το πλαίσιο για την λειτουργία των ιδιωτικών πανεπιστημίων, μίας αρχής που μόνο ανεξάρτητη δεν είναι, που οι πρακτικές της χαρακτηρίζονται ως αυταρχικές και ερασιτεχνικές από τις αντίστοιχες ευρωπαϊκές, επειδή δρα ως το μακρύ χέρι της Κυβέρνησης μέσα στα πανεπιστήμια κόντρα στις ανάγκες των ΑΕΙ.

Έτσι, λοιπόν, τα άρθρα που αφορούν την ΕΘΑΑΕ έρχονται να νομιμοποιήσουν τα ιδιωτικά πανεπιστήμια, που ψήφισε η Κυβέρνηση ενάντια στο Σύνταγμα της χώρας και ενάντια στα δημόσια πανεπιστήμια, τα νομικά πρόσωπα πανεπιστημιακής εκπαίδευσης, το νομικίστικο τέχνασμα της Κυβέρνησης, ξεκίνησαν ήδη να διαφημίζονται. Όπως διαβάσαμε χθες προς επιβεβαίωση όλων των επιχειρημάτων το πρώτο ιδιωτικό πρόκειται να ανοίξει στο Ελληνικό τον Σεπτέμβριο του 2025, παράρτημα του Πανεπιστημίου Λευκωσίας, με τμήματα ιατρικής, φαρμακευτικής, νοσηλευτικής και οικονομικών, πρόβλεψη για δύο χιλιάδες σπουδαστές και έσοδα 20 εκατομμύρια ευρώ το έτος από τα δίδακτρα, με ελάχιστη βάση εισαγωγής τα εννέα χιλιάδες μόρια, όταν η ελάχιστη βάση εισαγωγής για τα δημόσια πανεπιστήμια στην Ιατρική είναι τα δεκαεννέα χιλιάδες μόρια.

(Χειροκροτήματα από την πτέρυγα της Νέας Αριστεράς)

Έρχεται, λοιπόν, σήμερα η νομοθέτηση να μας λέει πως οι συμπληρώσεις στον νόμο της ΕΘΑΑΕ γίνονται για να υπάρχουν ίδια κριτήρια πιστοποίησης με τα δημόσια Πανεπιστήμια. Είναι σαφές πως θέλει να θολώσει τα νερά, αφού στον νόμο για τα ιδιωτικά πανεπιστήμια τονίζεται ρητά πως ελέγχονται από το μητρικό ίδρυμα ως προς τη διοίκηση και τα ακαδημαϊκά πρότυπα με την ΕΘΑΑΕ να ελέγχει τυπικές προϋποθέσεις, το πρόγραμμα σπουδών μου απάντησε ο επικεφαλής της ΕΘΑΑΕ, που δεν σχετίζονται με τις διαδικασίες ποιότητας.

Ή να το πούμε πιο απλά, υπάρχει περίπτωση να πάει η ΕΘΑΑΕ στο Ελληνικό και να κάνει αρνητική πιστοποίηση μετά από τόσα εκατομμύρια ευρώ επενδύσεων και διδάκτρων; Υπάρχει περίπτωση οι φίλοι της Κυβέρνησης, που πίεσαν για τη λειτουργία των ιδιωτικών, να επιτρέψουν κάτι τέτοιο;

Και έρχομαι στο δεύτερο μέρος του νομοσχεδίου, τρέχοντας και εγώ, όπως και οι υπόλοιποι συνάδελφοι, για τις διατάξεις στον αθλητισμό. Με τους Ολυμπιακούς Αγώνες να ξεκινούν -και να ευχηθούμε καλή επιτυχία στους αθλητές μας, που δίνουν εκεί τη μάχη- η Κυβέρνηση καταθέτει μια συρραφή από σκόρπιες διατάξεις, κυρίως γραφειοκρατικού και τεχνικού χαρακτήρα, διευθετούν διοικητικές σχέσεις και τροποποιήσεις σε άρθρα που είχε νομοθετήσει ο προηγούμενος Υπουργός, ο κ. Αυγενάκης, μικροεπεμβάσεις στο υφιστάμενο πλαίσιο του εμπορευματοποιημένου αθλητικού συστήματος και όχι κάποιου είδους μεταρρύθμιση του μοντέλου.

Για παράδειγμα, υπάρχουν ρυθμίσεις που αφορούν το αυταρχικό διοικητικό μοντέλο, που διέπει τις αθλητικές ανώνυμες εταιρείες, το ποδόσφαιρο και το μπάσκετ για τους φιλάθλους και τις λέσχες τους, ένα πλαίσιο που κατ’ επανάληψη έχουμε επικρίνει και καταψηφίσει, γιατί η αντίληψή μας είναι ανθρωποκεντρική, θέτοντας το φίλαθλο μέρος της λύσης των προβληματικών φαινομένων στον ελληνικό αθλητισμό, ακριβώς στην αντίθετη κατεύθυνση από την αντίληψη της Κυβέρνησης, που αντιμετωπίζει τους φιλάθλους ως πελάτες, καταστροφείς και χούλιγκανς.

Κύριε Πρόεδρε, θα πάρω κι εγώ χρόνο από τη δευτερομιλία μου.

Υπάρχει παρόμοια ρύθμιση που μειώνει τα πρόστιμα για παραπτώματα βίας σε πρόσωπα και φορείς του ερασιτεχνικού αθλητισμού. Και πάλι επισημαίνουμε πως δεν έχει σημασία το ύψος των προστίμων, αλλά η υιοθέτηση ενός σύγχρονου πλαισίου πολιτικής απέναντι στις μορφές βίας και στον αθλητικό χώρο, συνυφασμένη με την πρόληψη και τις σύγχρονες αντιλήψεις.

Ακούσαμε τον κ. Βρούτση -που απουσιάζει- να κάνει εκτεταμένη αναφορά στην οπαδική βία. Μάλιστα παρουσίασε μια σειρά από δήθεν επιτυχίες, απόρροια του νόμου που ψηφίστηκε τον περασμένο Ιανουάριο. Οι λέξεις κλειδιά ήταν: ποινές, κυρώσεις, κάμερες, αποκλεισμός, ταυτοποίηση, απαγορεύσεις.

Ποια είναι η λογική της Κυβέρνησης; Γίνεται δολοφονική επίθεση οπαδών σε αστυνομικούς έξω από το γήπεδο την ώρα αγώνων βόλεϊ γυναικών; Οριζόντιος αποκλεισμός, απαγόρευση προσέλευσης γενικώς στα γήπεδα ποδοσφαίρου, διάχυση ευθυνών.

Αδυναμία να κρατηθούν εκτός των γηπέδων αυτοί, στους οποίους έχουν επιβληθεί περιοριστικοί όροι από τις δικαστικές αρχές; Οριζόντιος έλεγχος με ηλεκτρονικά φακελώματα και πλατφόρμες τού συνόλου των φιλάθλων. Συλλογική ευθύνη. Παράλληλα δηλαδή, το κράτος μετατρέπεται σε ελεγκτή και διαχειριστή του συστήματος πώλησης των εισιτηρίων από τις αθλητικές εταιρείες.

Και θα ήθελα να ρωτήσω για τα τελευταία γεγονότα στον φιλικό αγώνα Παναθηναϊκού στη Λεωφόρο. Τι ακριβώς έγινε; Πυροβολισμοί συμμοριών και μπράβων ακριβώς απέναντι από τη ΓΑΔΑ; Αυτό είναι πρόοδος; Σε ποια προηγμένα κράτη της Ευρώπης εφαρμόζεται το μαζικό φακέλωμα; Στην Αγγλία, τη Γερμανία, στην Ισπανία ή μήπως τη Γαλλία; Όμως η βασική μας διαφορά από αυτές τις χώρες είναι πως οι ομάδες - εταιρείες στην Ελλάδα ανήκουν σε έναν ολιγάρχη που είναι ταυτόχρονα ιδιοκτήτης στοιχηματικής εταιρείας, τηλεοπτικού καναλιού και εταιρείας παροχής ενέργειας. Γιατί αυτό είναι το σύστημα που έχετε δομήσει. Αυτό είναι το μοντέλο της αγοράς και της κοινωνίας, στην οποία επενδύετε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ**)

Αν η Κυβέρνηση ήθελε πραγματικά να λάβει ουσιαστικά μέτρα, θα αναζητούσε λύσεις πρόληψης, παιδαγωγικής παρέμβασης, επιμόρφωσης, αλλαγής συνείδησης και συμπεριφοράς και θα ξεκινούσε από τις μικρές ηλικίες και το σχολείο. Εκεί θα έπρεπε να διδάσκεται η αθλητική κουλτούρα, ο σεβασμός, η ανοχή στη διαφορετικότητα.

Θα εκμεταλλευτώ, λοιπόν, την ευκαιρία να ρωτήσω, γιατί έχουμε νομοσχέδιο για την εκπαίδευση και τον αθλητισμό: Πόσοι εκπαιδευτικοί φυσικής αγωγής προσλήφθηκαν στα σχολεία τα τελευταία χρόνια; Πόσοι αθλητικοί χώροι σχολείων βελτιώθηκαν; Πόσες ώρες φυσικής αγωγής διδάσκονται σε κάθε εκπαιδευτική βαθμίδα, σε σχέση με τις παιδαγωγικές πρακτικές σε άλλες ευρωπαϊκές χώρες; Πόσα εκπαιδευτικά προγράμματα για τη συμπεριφορά και τον κώδικα αθλητικών αξιών υλοποιήθηκαν; Αυτά θα έπρεπε να ακούσουμε, κυρίες και κύριοι Υπουργοί.

Κι ένα ερώτημα προς τον κ. Βρούτση που λείπει: Γιατί έφυγε η διάταξη που αφορούσε τον πανεπιστημιακό αθλητισμό; Δεν μας απαντήθηκε. Θα έπρεπε, λοιπόν, αυτά να ακούσουμε κι όχι πανηγυρικούς λόγους και μέτρα εντυπωσιασμού, αναποτελεσματικά και βουτηγμένα στην καταστολή. Προφανώς, καταψηφίζουμε το νομοσχέδιο.

Και τελειώνω, αναφερόμενη σε δύο τροπολογίες, τις οποίες καταθέσαμε. Θεωρώ πιο σημαντική την πρώτη, που ουσιαστικά είναι η αναπλήρωση των αιρετών μελών των υπηρεσιακών συμβουλίων εκπαιδευτικών και μελών ειδικού εκπαιδευτικού προσωπικού και ειδικού βοηθητικού προσωπικού.

Η διάταξη αυτή τροποποιεί το πλαίσιο συγκρότησης των υπηρεσιακών συμβουλίων, παρακάμπτοντας τα αναπληρωματικά μέλη σε περίπτωση παραίτησης αιρετού μέλους. Πιο ειδικά, προβλέπει διορισμό μέλους από τα όργανα του Υπουργείου Παιδείας. Πρόκειται για παραβίαση των δημοκρατικών αρχών των εκλογών που αναδεικνύουν τα αιρετά και τα αναπληρωματικά μέλη των συμβουλίων. Παραβιάζεται η εκλογική βούληση των εκπαιδευτικών ψηφοφόρων. Και βεβαίως, εδώ εισηγηθήκαμε ότι η αναπλήρωση σε καμμία περίπτωση δεν πρέπει να γίνεται από τους διορισμένους του Υπουργείου, αλλά αντικατάσταση από τους υποψηφίους που αναδείχθηκαν από τις εκλογές, μέχρι να εξαντληθεί ο τελευταίος στη σειρά εκλογής.

Αυτά τα είπαμε και στις επιτροπές. Αναμένουμε. Υπάρχει μια σχετική δέσμευση της Υφυπουργού κ. Λυτρίβη, ότι θα γίνει δεκτή από την Κυβέρνηση με νομοτεχνική βελτίωση.

Και τελειώνω με μια δεύτερη τροπολογία, με την οποία ζητούμε να υπάρξει τροποποίηση σε ένα κρίσιμο ζήτημα ειδικά για τους προέδρους και τους κοσμήτορες των σχολών των ανωτάτων εκπαιδευτικών ιδρυμάτων, αυτών που αποφασίζουν να αναλάβουν αυτές τις θέσεις ευθύνης, για να βελτιωθεί η εσωτερική ικανότητα διοίκησης και με νέα στελέχη της ακαδημαϊκής εκπαίδευσης, δηλαδή να απαλλάσσονται κατά το ήμισυ από τα διδακτικά τους καθήκοντα.

Θεωρούμε ότι αυτό είναι κρίσιμο, διότι είναι μέλη που επιτελούν και ερευνητικό έργο, να είναι δυνητικός ο χαρακτήρας της απαλλαγής. Και το θεωρούμε αυτό, διότι αλλιώς δεν θα υπάρχει καμμία διαθεσιμότητα από τους ανθρώπους που είναι και υπηρετούν στο πανεπιστήμιο, να αναλάβουν αυτά τα καθήκοντα.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζούφη.

Επόμενος ομιλητής είναι ο κ. Σπυρίδων Τσιρώνης ειδικός αγορητής από τη Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, επιτρέψτε μου πριν ξεκινήσω να επαναλάβω δύο ερωτήματα που είχα κάνει στην τελευταία επιτροπή για το άρθρο 17, αν στις ειδικές κατηγορίες μετάθεσης, είναι και οι πολύτεκνες οικογένειες -που θεωρώ ότι είναι και οι πολύτεκνες οικογένειες- κι αν αυτό έχει αναδρομική ισχύ. Γιατί; Διότι αναφέρεται σε ρύθμιση του ν.4589/2019. Κι αν ισχύει αναδρομικά για όλους τους νεοδιόριστους εκπαιδευτικούς του 2020; Δεν απαντήθηκε. Να σας ευχηθώ και γρήγορη ανάρρωση και υγεία.

Θα ξεκινήσω την τοποθέτησή μου με μερικές παραδοχές για να καταλήξω σε ειδικότερα θέματα αφού στις επιτροπές αναλύθηκε ο μεγαλύτερος όγκος ζητημάτων σχετικά με τα εκατόν δεκαεννέα άρθρα του παρόντος νομοσχεδίου.

Το ότι η πανδημία και τα lock down τραυμάτισαν την εκπαίδευση, είναι γνωστό. Ωστόσο, δεν μπορούμε να αποδίδουμε συνεχώς στον COVID-19 και σε καμμία πανδημία και τις παρενέργειές του, τις απογοητευτικές επιδόσεις των μαθητών, όπως και αυτές αποτυπώνονται στις εξετάσεις Pisa, σε κατανόηση κειμένου, μαθηματικά και βασικές γνώσεις σε πολλές χώρες, όχι μόνο στην Ελλάδα, του ανεπτυγμένου κόσμου.

Αυτό επισημαίνεται σε ανάλυση που δημοσιεύθηκε στις 13 Ιουλίου του 2024 στην ηλεκτρονική έκδοση του «ECONOMIST» και που είχε πρωτοδημοσιευτεί σε ειδικό αφιέρωμα της έντυπης έκδοσης.

Στην Αμερική μακροχρόνια στοιχεία από τεστ μαθηματικών και ανάγνωσης διαπιστώνουν ότι οι επιδόσεις κορυφώθηκαν στις αρχές της δεκαετίας του 2010. Από τότε η μέση απόδοση υποχωρεί. Στη Φινλανδία, τη Γαλλία, τη Γερμανία και την Ολλανδία, μεταξύ άλλων, οι βαθμολογίες σε διεθνείς αξιολογήσεις πέφτουν εδώ και χρόνια.

Τι πήγε στραβά, λοιπόν; Τα εξωτερικά σοκ έπαιξαν ρόλο σημειώνει το «ECONOMIST». Η μετανάστευση έχει φέρει πολλούς νεοφερμένους που δεν μιλούν τη γλώσσα διδασκαλίας. Τα έξυπνα κινητά αποσπούν την προσοχή των μαθητών, ακόμη και μέσα στο μάθημα, ενώ τους κρατούν μακριά από βιβλία στο σπίτι. Η πανδημία ήταν τρομερά ανατρεπτική. Πολλές κυβερνήσεις έκλεισαν τα σχολεία για υπερβολικά μεγάλο διάστημα και τα παιδιά έχασαν τη συνήθεια να διαβάζουν. Οι αίθουσες διδασκαλίας έχουν γίνει πιο θορυβώδεις. Ωστόσο, οι υπεύθυνοι χάραξης πολιτικής για την εκπαίδευση φέρουν επίσης μεγάλο μέρος της ευθύνης για τη στασιμότητα ή και επιδείνωση των επιδόσεων, σύμφωνα με την ανάλυση. Οι εκμοντερνισμοί, κατάργηση εξετάσεων, μάθημα χωρίς βιβλία και τσάντες, δεν πιέζουμε τους μαθητές, είναι ο εχθρός της πειθαρχίας στην εκπαίδευση. Οι συζητήσεις για τους νέους τρόπους διδασκαλίας ξέφυγαν σε τέτοιο βαθμό που αρκετές χώρες έχουν υιοθετήσει προγράμματα σπουδών που επικεντρώνονται σε αόριστα καθορισμένες δεξιότητες και υποβαθμίζουν την εκμάθηση βασικών γνώσεων.

Το αποτέλεσμα σε όσους ακολούθησαν αυτήν την τακτική είναι να υποχωρούν οι επιδόσεις. Οι υπεύθυνοι χάραξης πολιτικής πρέπει να επικεντρωθούν στα θεμελιώδη, συνεχίζει το «ECONOMIST». Πρέπει να υπερασπιστούν τα αυστηρότερα τεστ, να καταστείλουν την τάση να χαρίζουν υψηλούς βαθμούς, αλλά και να πληρώσουν ανταγωνιστικούς μισθούς για να προσλάβουν τους καλύτερους δασκάλους, διώχνοντας -εκεί λέει- τους κακούς. Εγώ δεν συμφωνώ στον όρο κακούς δασκάλους, στους λιγότερο ικανούς θα πω εγώ.

Τα παραπάνω δεν σημαίνουν ότι πρέπει τα σχολεία να σταματήσουν να δοκιμάζουν νέες καινοτόμες μεθόδους. Όμως, πρέπει να είναι έτοιμα να τις εγκαταλείπουν, όταν βλέπουν πως αυτές δεν λειτουργούν.

Ένα ενδεικτικό παράδειγμα είναι αυτό της Σιγκαπούρης, της οποίας το εκπαιδευτικό σύστημα έχει κατακτήσει πολλές κορυφές. Πειραματίζεται ατελείωτα και όταν αποτυγχάνει προχωρά, αλλάζει και προχωρά. Άλλοι επιμένουν σε αυτό που φαίνεται να μη λειτουργεί.

Χαρακτηριστικό παράδειγμα είναι η Κυβέρνηση που με το παρόν νομοσχέδιο εισάγει δυναμικά και εις βάρος του φυσικού μαθήματος, την εξ αποστάσεως εκπαίδευση είτε σύγχρονη είτε ασύγχρονη που δοκιμάστηκε στην περίοδο της πανδημίας με τραγικά αποτελέσματα για το γνωστικό επίπεδο των Ελλήνων μαθητών. Σε όλο και μικρές μικρότερες ηλικίες την εφαρμόζει και όλο και συχνότερα, με πρόσχημα τη στήριξη του εκπαιδευτικού συστήματος στις απομακρυσμένες περιοχές, με πραγματικό όμως αίτιο την εξοικονόμηση πόρων και δαπανών.

Μπορεί ο στόχος να μην είναι κακός αλλά ο τρόπος είναι απαράδεκτος. Όταν μιλάμε για την παιδεία ο όρος δαπάνη πρέπει να αντικατασταθεί και στη συνείδησή μας με τον όρο επένδυση. Στην παιδεία επενδύουμε, δεν δαπανούμε.

Αποσιωπά εντέχνως οποιαδήποτε μελέτη για τις επιπτώσεις του εγκλεισμού των παιδιών στην ψυχική και σωματική τους υγεία την περίοδο που τα σχολεία δεν λειτουργούσαν. Η παραδοχή του Υπουργείου ότι τα διαδικτυακά μαθήματα συμβάλλουν στην αποφυγή δημιουργίας γνωστικών κενών στους μαθητές και πως συμβάλλουν στη βελτίωση της απόδοσής τους δεν μας βρίσκει σύμφωνους. Η εξ αποστάσεως ενισχυτική διδασκαλία για τους αδύνατους μαθητές απαξιώθηκε από τους ίδιους τους μαθητές κατά τα έτη 2020 - 2022 και τώρα ξαναεισάγεται από το Υπουργείο με διαφορετικό τίτλο ως ψηφιακό φροντιστήριο.

Την ίδια στιγμή, κύριοι Υπουργοί, που στο δεύτερο κεφάλαιο του πρώτου μέρους ρυθμίζετε θέματα και πρωτοβάθμιας εκπαίδευσης να σας θυμίσω ότι πριν λίγες ημέρες το Υπουργείο σας ίδρυσε εκπρόθεσμα χίλιες επτακόσιες είκοσι τρεις οργανικές θέσεις στην πρωτοβάθμια εκπαίδευση. Και επειδή κανείς δεν μπορεί να περιγράψει καλύτερα την κατάσταση από τους παθόντες, θα παραθέσω αυτούσια τα σχόλια ενός εκπαιδευτικού για αυτές τις θέσεις. Αναφέρει, λοιπόν: «Αυτό πρακτικά σημαίνει ότι οι συγκεκριμένες θέσεις δεν συμπεριλήφθηκαν στις μεταθέσεις που έγιναν τον Μάρτιο», πρώτο μεγάλο φάουλ. «Μετά την ίδρυση των ανωτέρω οργανικών θέσεων θα τρέξουν συμπληρωματικές μεταθέσεις. Από αυτές αποκλείονται όσοι πήραν μετάθεση τον Μάρτιο άσχετα αν δεν ήταν η πρώτη τους επιλογή που ικανοποιήθηκε», δεύτερο τεράστιο φάουλ. «Οι νέες οργανικές θέσεις δίνονται για οριστική τοποθέτηση σε αυτούς που βρίσκονται στη διάθεση και μόνο. Αποκλείονται όσοι έχουν ήδη οργανική στις περιοχές αυτές άσχετα αν έχουν κάνει αίτηση για οριστική τοποθέτηση ή βελτίωση θέσης», τρίτο μεγάλο φάουλ. «Μετά τις συμπληρωματικές μεταθέσεις αυτοί που θα πάρουν μετάθεση το Υπουργείο καλεί να τοποθετηθούν στις νέες οργανικές θέσεις μέχρι 30 Ιουλίου. Από τη διαδικασία αυτή αποκλείονται πάλι όσοι έχουν ήδη οργανική στις περιοχές αυτές άσχετα αν έχουν κάνει αίτηση για οριστική τοποθέτηση ή βελτίωση θέσης», τέταρτο τεράστιο φάουλ.

Για παράδειγμα, ένας εκπαιδευτικός με τριάντα μόρια μπορεί τώρα να πάρει μετάθεση στη Β΄ Θεσσαλονίκης ενώ ένας με εκατόν τριάντα μόρια θα μείνει στη Χαλκιδική γιατί έκανε το «λάθος» να δηλώσει και Χαλκιδική και πήρε μετάθεση εκεί τον Μάρτιο. Σα να μη φτάνει αυτό αυτός με τα τριάντα μόρια θα πάρει και οργανική δίπλα στο σπίτι του, ενώ ένας με εκατόν εξήντα μόρια θα παραμείνει στην οργανική του στην Ασπροβάλτα, γιατί και αυτός έκανε το «λάθος» να ανήκει ήδη στη Β΄ Θεσσαλονίκης και να μην πάρει τώρα μετάθεση. Τι πιο παράλογο και άδικο; Το οποίο αποδεικνύει και την προχειρότητα της νομοθέτησης και την έλλειψη συνολικού σχεδίου και οράματος για την παιδεία.

Θα αναφερθώ τώρα στις διατάξεις για την εκκλησιαστική εκπαίδευση. Κατ’ εφαρμογή του ν.4823/2021 οι εκπαιδευτικοί της δευτεροβάθμιας εκκλησιαστικής εκπαίδευσης από το σχολικό έτος 2022-2023 οδηγήθηκαν υποχρεωτικά στη δευτεροβάθμια εκπαίδευση. Σημειωτέον ότι ομοίως σε υποχρεωτική έξοδο από την εκκλησιαστική εκπαίδευση είχαν οδηγηθεί λειτουργοί της και κατά την περίοδο της επταετούς δικτατορίας. Ποιον σκοπό υπηρέτησε η υποχρεωτική μεταφορά των οργανικών τους θέσεων εκτός δευτεροβάθμιας εκκλησιαστικής εκπαίδευσης;

Οι προ διετίας οδηγηθέντες σε σχολεία της δευτεροβάθμιας εκπαίδευσης καθηγητές ήταν εκπαιδευτικοί υψηλής κατάρτισης. Κατά το έτος 2016 το ήμισυ αυτών κατείχε μεταπτυχιακό τίτλο, το 1/4 διδακτορικό τίτλο και το 1/6 και τους δύο τίτλους. Εκτός από αυτό η πρόσληψή τους είχε γίνει με ειδική διαδικασία στην οποία περιλαμβανόταν και συνέντευξη ενώπιον επιτροπής. Επομένως ποιον σκοπό υπηρετεί η εξαρχής προσπάθεια για εξεύρεση εκπαιδευτικών με αυξημένα τυπικά προσόντα και με ιδιαίτερη διαδικασία αποσπάσεων από τη στιγμή που τέτοιοι εκπαιδευτικοί υπήρχαν ήδη στα εκκλησιαστικά σχολεία;

Τα δύο τελευταία σχολικά έτη καθώς και το επερχόμενο σχολικό έτος δεν προκηρύχθηκε διαδικασία τετραετών αποσπάσεων εκπαιδευτικών στα εκκλησιαστικά σχολεία, όπως προβλέπει ο ως άνω νόμος. Οι ανάγκες τους καλύφθηκαν με αποσπάσεις γενόμενες με την απλή συνήθη διαδικασία που ακολουθείται για τα σχολεία δευτεροβάθμιας εκπαίδευσης με διαθέσεις και αναπληρωτές εκπαιδευτικούς. Για ποιον λόγο, ενώ τάχιστα απομακρύνθηκαν οριστικώς οι μόνιμοι εκπαιδευτικοί τους, δεν έχει κινηθεί επί τρία συναπτά έτη η προβλεπόμενη από τον εν λόγω νόμο διαδικασία αποσπάσεων;

Κατά τα δύο τελευταία σχολικά έτη καθώς και για το επόμενο δεν προκηρύχθηκε διαδικασία τετραετών αποσπάσεων εκπαιδευτικών επίσης στα εκκλησιαστικά σχολεία, όπως προβλέπει ο νόμος. Οι ανάγκες τους καλύφθηκαν με αποσπάσεις με την ίδια διαδικασία, με διαθέσεις και με αναπληρωτές εκπαιδευτικούς.

Τα εκκλησιαστικά σχολεία ως εκ της αποστολής του προγράμματος σπουδών και της εν γένει λειτουργίας τους, οι εκκλησιαστικές εστίες, η λειτουργική ζωή και άλλα, τυγχάνουν σχολεία ιδιαίτερου χαρακτήρα και κατά συνέπεια οι ανάγκες τους δεν μπορούν να υπηρετηθούν από εκπαιδευτικούς απλώς και μόνο αυξημένων προσόντων. Πέραν αυτού είναι ευνόητο ότι κανένα σχολείο ιδιαίτερου χαρακτήρα δεν μπορεί να επιτύχει στην αποστολή του εάν δεν υπηρετείται από μια σταθερή ομάδα έμπειρων εκπαιδευτικών. Είναι ποτέ δυνατόν τα σχολεία αυτά να υπηρετηθούν από εκπαιδευτικούς οι οποίοι στο σύνολό τους θα είναι αποσπασμένοι;

Κατά το έτος 2010 λειτουργούσαν στην Ελλάδα δεκαοκτώ τέτοια σχολεία και τρία ιερατικά σχολεία δεύτερης ευκαιρίας. Από το σχολικό έτος 2010 - 2011 τα δεκαοκτώ εκκλησιαστικά σχολεία μειώθηκαν σε δέκα και τα επόμενα λίγα χρόνια έκλεισαν και τα τρία της δεύτερης ευκαιρίας. Τέλος, από το 2022 - 2023 τα εναπομείναντα δέκα σχολεία μειώθηκαν σε οκτώ. Δεδομένης αυτής της αποψιλώσεως ποιον σκοπό υπηρετεί η μεταφορά στα ΠΥΣΔΕ, σύμφωνα με το υπό συζήτηση σχέδιο νόμου, όλης της διαδικασίας πλην των συνεντεύξεων για τις αποσπάσεις των εκπαιδευτικών και τον ορισμό διευθυντών και υποδιευθυντών στα εκκλησιαστικά σχολεία; Για ποιον λόγο αφαιρείται από την καθ’ ύλην αρμόδια διεύθυνση και το Εποπτικό Συμβούλιο Εκκλησιαστικής Εκπαίδευσης της Γενικής Γραμματείας του Υπουργείου και μεταφέρεται στα ήδη υπερφορτωμένα ΠΥΣΔΕ ο χειρισμός και η διεκπεραίωση των σχετικών διαδικασιών; Υπενθυμίζεται και τονίζεται ότι τα λειτουργούντα εκκλησιαστικά σχολεία είναι οκτώ και αναμένεται εδώ και δύο έτη η ίδρυση ακόμη των σχολών μαθητείας υποψηφίων κληρικών. Ποια είναι η δυσκολία η οποία επιβάλλει τη μεταφορά στα ΠΥΣΔΕ των ως άνω διαδικασιών πλην των συνεντεύξεων για αυτά τα ελάχιστα σχολεία;

Ως προς το μέρος Β΄, τη ρύθμιση θεμάτων του τομέα αθλητισμού, εδώ γινόμαστε, όπως είπα και στην επιτροπή, για μια ακόμη φορά μάρτυρες του φαινομένου Κράμερ εναντίον Κράμερ. Η Νέα Δημοκρατία νομοθετεί, η Νέα Δημοκρατία απονομοθετεί. Η Νέα Δημοκρατία νομιμοποιεί, η Νέα Δημοκρατία απονομιμοποιεί. Χαρακτηριστικό παράδειγμα το άρθρο 88 του νομοσχεδίου, μια φωτογραφική διάταξη που άλλαξε το 2020 για να προστατευθεί γνωστός μπασκετικός παράγοντας και που τώρα, τέσσερα χρόνια μετά, τροποποιείται εκ νέου σε διαφορετική κατεύθυνση φυσικά με αφαίρεση του ορίου ηλικίας, για να εξυπηρετηθούν τίνος τα συμφέροντα άραγε. Θα μάθουμε προφανώς προσεχώς.

Πάντως οι αρχές της καλής νομοθέτησης ούτε εδώ δείχνουν να εφαρμόζονται. Αλλάζουμε αλά καρτ κανόνες όχι επειδή είναι αναποτελεσματικοί αλλά επειδή δεν προσαρμόζονται στην ατομική περίπτωση που θέλουμε να τοποθετήσουμε. Ακόμη περιμένουμε την άμεση εφαρμογή των μέτρων κατά της οπαδικής βίας από την πλευρά της Κυβέρνησης. Αντ’ αυτής η Κυβέρνηση με το άρθρο 92 παρατείνει την περίοδο χάριτος όχι στις ΠΑΕ αλλά κυρίως στις λέσχες φιλάθλων. Αλήθεια, για ό,τι συμβεί από εδώ και στο εξής ποιος θα αναλάβει την ευθύνη; Υπάρχουν κενά νομιμότητας; Οι ΠΑΕ αποσείουν την ευθύνη, οι λέσχες τελούν σε κατάσταση ημιπαρανομίας και η Κυβέρνηση μάχεται ανεμόμυλους.

Το υπό συζήτηση νομοσχέδιο εσείς το βαφτίσατε ερανιστικό αλλά στην πραγματικότητα είναι ερανικό, αφού περιέχει διευκολύνσεις και εξυπηρετήσεις παντός είδους και διαφορετικής προέλευσης με νομοθέτηση αλά καρτ και τελικό αποτέλεσμα την υπερσυγκέντρωση του αποτελέσματος του εράνου στα χέρια του εκάστοτε Υπουργού, δηλαδή της Κυβέρνησης.

Το έχουμε σημειώσει πολλές φορές και δεν θα κουραστούμε να το λέμε, κάθε φορά, όταν φέρνετε προς ψήφιση ένα νομοσχέδιο στη Βουλή αυτό θα πρέπει να είναι έτοιμο να εφαρμοστεί την ίδια στιγμή που θα γίνει νόμος του κράτους. Αντίθετα, η Κυβέρνησή σας στο πλαίσιο εξυπηρέτησης των συμφερόντων που υπηρετεί συνεχίζει να φέρνει προς ψήφιση νομοσχέδια που όταν και αν εφαρμοστούν καμμία σχέση δεν θα έχουν με τα πρωτότυπα. Γιατί; Διότι δέχονται αλλοιώσεις διά της μεθόδου των τροπολογιών, των ΚΥΑ, των εγκυκλίων και λοιπών άλλων νομοθετικών παράδρομων. Κοινώς λείπει η σοβαρότητα στη νομοθέτηση και περισσεύει η ασάφεια και η κουτοπονηριά. Η Νίκη πλην ορισμένων άρθρων θα καταψηφίσει το παρόν νομοσχέδιο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Επόμενος ομιλητής είναι ο κ. Αθανάσιος Χαλκιάς, ειδικός αγορητής των Σπαρτιατών.

Θα ακολουθήσει μετά ο κ. Μπιμπίλας της Πλεύσης Ελευθερίας επειδή βρίσκεται σε επιτροπή.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πάρα πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα βρεθώ στη δυσάρεστη θέση και εγώ να κάνω μία αναφορά στη ρύθμιση του νομοθετικού πλαισίου και στην εύρυθμη λειτουργία για μας, τουλάχιστον, τις μικρές Κοινοβουλευτικές Ομάδες, όταν έρχεται το ένα μετά το άλλο τα νομοσχέδια. Καλώς ή κακώς –και καλώς για το δημοκρατικό πολίτευμα- εκφράζουμε ένα κομμάτι του ελληνικού λαού το κάθε κόμμα που βρίσκεται εδώ μέσα. Άρα αυτά τα νομοσχέδια πρέπει να τα δούμε, πρέπει να τα εξετάσουμε και εφόσον η Κυβέρνηση θεωρεί ότι είναι προς τη σωστή κατεύθυνση τα νομοσχέδια και είναι τόσο καλά, δεν θα έχει πρόβλημα να τα μελετήσει η Αντιπολίτευση και να μπορέσουμε να κάνουμε μία εποικοδομητική αντιπολίτευση. Πρέπει λίγο να το δούμε, γιατί είναι υπερβολικά πολλά τα νομοσχέδια σε πάρα πολύ μικρό χρονικό διάστημα.

Επί του νομοσχεδίου τώρα, το πολυνομοσχέδιο με τον εντυπωσιακό τίτλο για την «Ψηφιακή Εκπαιδευτική Πύλη» και το «Ψηφιακό Φροντιστήριο», μαζί με την υψηλή τεχνολογία στον τίτλο που αναμφίβολα εντυπωσιάζει τους πολίτες περιέχει και πολλές ασάφειες και αοριστίες που εμβάλλουν υπόνοιες για υποκρυπτόμενες προθέσεις αμφιβόλου χαρακτήρα. Δηλαδή, πρόκειται για ένα νομοσχέδιο διφορούμενο του τύπου «Ήξεις, αφήξεις ου, εν τω πολέμω θνήξεις».

Ας τα δούμε αναλυτικά. Η ψηφιακή εκπαιδευτική πύλη του άρθρου 3 παρουσιάζεται ως μία πολλά υποσχόμενη τεχνολογική μέθοδος που στοχεύει να ανακουφίσει τις οικογένειες από το οικονομικό βάρος των ιδιωτικών μαθημάτων, παρέχοντας μια δωρεάν και ολοκληρωμένη ψηφιακή πλατφόρμα εκπαίδευσης για μαθητές όλων των βαθμίδων. Η πλατφόρμα θα λειτουργεί υπό την επίβλεψη του Ινστιτούτου Εκπαιδευτικής Πολιτικής και θα προσφέρει εξειδικευμένη βοήθεια σε μαθητές που προετοιμάζονται για εξετάσεις, καθώς και ένα ευρύ φάσμα εκπαιδευτικού υλικού για όλους τους μαθητές.

Παρ’ όλο που η πρωτοβουλία αυτή φαίνεται ως θετική, υπάρχουν σκοτεινά σημεία που οδηγούν σε δυνητικά αντίθετα συμπεράσματα. Κατ’ αρχάς, η προσφερόμενη εκπαίδευση θα είναι σύγχρονου αλλά και ασύγχρονου τύπου για τους μαθητές της τρίτης λυκείου, αλλά μόνον ασύγχρονου τύπου για μαθητές όλων των άλλων τάξεων. Η εκπαίδευση ασύγχρονου τύπου είναι στην πραγματικότητα βίντεο που τα παρακολουθεί ο μαθητής παθητικά λες και βλέπει τηλεόραση. Δηλαδή δεν υπάρχει δυνατότητα ο μαθητής να διατυπώνει ερωτήσεις και να δέχεται απαντήσεις.

Επομένως, αν οι μαθητές όλων των τάξεων, πλην της τρίτης λυκείου, ελπίζουν να αποκομίσουν κάτι από το ψηφιακό φροντιστήριο, πλανώνται πλάνην οικτράν. Και αυτήν την πλάνη, δυστυχώς, την εμβάλλει το παρόν νομοσχέδιο της Κυβέρνησης.

Όμως, και για την περίπτωση των μαθητών τρίτης λυκείου τα πράγματα δεν είναι καλύτερα. Κανείς δεν γνωρίζει ποιο θα είναι το ποσοστό σύγχρονης και ασύγχρονης εκπαίδευσης στην τρίτη λυκείου. Στο νομοσχέδιο δεν αναφέρεται πουθενά. Αν το ποσοστό της σύγχρονης σε σχέση με την ασύγχρονη δεν είναι υψηλό, και αυτοί οι μαθητές δεν θα αποκομίσουν σημαντικά πράγματα.

Ας δούμε τα πράγματα από άλλη πλευρά. Ποια είναι λειτουργικά σημαντική διαφορά μεταξύ σύγχρονης και ασύγχρονης εκπαίδευσης; Μα, η ασύγχρονη εκπαίδευση δεν απαιτεί καθηγητές. Είναι βίντεο που έχουν προετοιμαστεί εκ των προτέρων και μπορούν να επαναλαμβάνονται τα ίδια πολλές φορές.

Ας πάμε τώρα στο επίμαχο άρθρο 26Α εντός του άρθρου 3 παράγραφος 8. Βλέπουμε ότι με απόφαση του Υπουργού Παιδείας, Θρησκευμάτων και Αθλητισμού μετά από εισήγηση του ΙΕΠ μπορεί να πραγματοποιηθεί επέκταση της ψηφιακής εκπαίδευσης σε περισσότερες τάξεις και μαθήματα, καθώς και τροποποίηση των υφιστάμενων παραμέτρων της, όπως το είδος της εκπαίδευσης, η διάρκεια, οι ώρες διδασκαλίας και οι όροι συμμετοχής.

Προσέξτε τώρα εδώ τι γίνεται. Από το ψηφιακό φροντιστήριο μεταβήκαμε ξαφνικά σε ψηφιακή εκπαίδευση, δηλαδή το φροντιστήριο έπαψε να είναι φροντιστήριο και μετετράπη σε κανονική σχολική εκπαίδευση. Και αυτό κατά βούληση του όποιου Υπουργού Παιδείας και του όποιου ΙΕΠ και σε οποιονδήποτε χρόνο. Τον Μάρτιο του τρέχοντος έτους υπήρξαν απεργίες στην ανώτατη εκπαίδευση ως διαμαρτυρίες για το νομοσχέδιο των μη κρατικών μη κερδοσκοπικών αλλά με πληρωμή διδάκτρων πανεπιστημίων και η Κυβέρνηση ζήτησε τότε από τα ΑΕΙ να χρησιμοποιήσουν τις υποδομές από την εποχή του κορωνοϊού, για να πραγματοποιηθούν με ηλεκτρονικό τρόπο οι εξετάσεις στα δημόσια ανώτατα ιδρύματα. Δηλαδή, η Κυβέρνηση χρησιμοποίησε τις ηλεκτρονικές υποδομές ως απεργοσπαστικό μηχανισμό.

Αν είναι αλήθεια ότι η ιστορία διδάσκει, τότε είναι απολύτως βέβαιο ότι στην πρώτη απεργία καθηγητών μέσης ή και δασκάλων πρωτοβάθμιας εκπαίδευσης το ψηφιακό φροντιστήριο θα μετατραπεί εν μία νυκτί σε κανονική ψηφιακή εκπαίδευση για όλες τις τάξεις με ασύγχρονη εκπαίδευση, αφού για αυτήν δεν απαιτούνται καθηγητές ούτε δάσκαλοι. Τότε θα δούμε τα παιδιά μας να μπαίνουν στον αυτόματο πιλότο της ασύγχρονης ψηφιακής εκπαίδευσης, κάτι το οποίο, βέβαια, θα είναι όνειδος για την παιδεία μας.

Με άλλα λόγια, ένας ηλεκτρονικός απεργοσπαστικός μηχανισμός για τη μέση και πρωτοβάθμια εκπαίδευση στήνεται διά μέσου του ψηφιακού φροντιστηρίου. Δυστυχώς, αυτήν την παράμετρο δεν ακούσαμε να την έχει επισημάνει κάποιο από τα υπόλοιπα κόμματα της Αντιπολίτευσης ενώ είναι θέμα πολύ σοβαρό.

Κατά τα υπόλοιπα, ένα ψηφιακό φροντιστήριο, για να αποδώσει, θα πρέπει να λειτουργεί με σύγχρονο και όχι ασύγχρονο τρόπο και ακόμα να εξασφαλίζει τα κάτωθι: πρώτον, μικρό αριθμό μαθητών ανά καθηγητή, δεύτερον, ομοιογένεια ως προς το επίπεδο γνώσεων των μαθητών ανά τμήμα, τρίτον, ενεργό συμμετοχή των μαθητών και όχι παθητική ακρόαση στο μάθημα, τέταρτον, πολλά τεστ και προσομοιώσεις εξετάσεων, πέμπτον, οικονομική ενίσχυση των οικογενειών χαμηλών εισοδημάτων για αγορά υπολογιστή και παροχή ευρυζωνικής διαδικτυακής σύνδεσης.

Από όλα αυτά, τίποτα δεν καθορίζεται στο νομοσχέδιο. Πλήρης ασάφεια και αοριστία.

Επιπλέον, ενώ το ψηφιακό φροντιστήριο αποτελεί μια καινοτόμο πρωτοβουλία, δεν πρέπει να χρησιμοποιηθεί ως δικαιολογία για το κλείσιμο σχολείων ειδικά σε απομακρυσμένες περιοχές, διότι η διά ζώσης εκπαίδευση προσφέρει σημαντικά οφέλη όπως κοινωνικοποίηση και ανάπτυξη κριτικής σκέψης που δεν μπορούν να αναπαραχθούν ψηφιακά. Η τηλεκπαίδευση μπορεί να οδηγήσει σε απομόνωση και δυσκολίες στην παροχή εξατομικευμένης υποστήριξης στους μαθητές η οποία είναι μία υπαρκτή ανάγκη. Η αντικατάσταση των σχολείων με ψηφιακά μέσα θα έχει αρνητικές επιπτώσεις στην εκπαίδευση και την κοινωνική συνοχή. Είναι σημαντικό η ψηφιακή εκπαιδευτική πύλη και το ψηφιακό φροντιστήριο να λειτουργούν ως συμπληρωματικά εργαλεία και όχι ως υποκατάστατα της διά ζώσης εκπαίδευσης.

Όσον αφορά τον επαγγελματικό προσανατολισμό, το προτεινόμενο νομοσχέδιο εισάγει την ψηφιακή συμβουλευτική επαγγελματικού προσανατολισμού μέσω του gov.gr, αντικαθιστώντας τις παραδοσιακές διά ζώσης συνεδρίες. Αν και η ψηφιακή προσέγγιση προσφέρει ευκολία πρόσβασης, εγείρονται ανησυχίες σχετικά με την περιορισμένη πρόσβαση μόνο στους μαθητές της πρώτης λυκείου και τη μοναδική συνεδρία που προβλέπεται. Επιπλέον, η ετοιμότητα των μαθητών σε αυτό το στάδιο για τη λήψη τέτοιων αποφάσεων αμφισβητείται. Η εισαγωγή οικονομικών φορέων ως παρόχων υπηρεσιών εγείρει ερωτήματα, σχετικά με τον ρόλο και την καταλληλότητά τους καθώς και ανησυχίες για την εμπορευματοποίηση της συμβουλευτικής. Μια εναλλακτική λύση θα μπορούσε να είναι η αξιοποίηση των υφιστάμενων συμβούλων επαγγελματικού προσανατολισμού.

Η ψηφιακή πλατφόρμα επαγγελματικού προσανατολισμού αποτελεί ευκαιρία για την προβολή των αναγκών της ελληνικής οικονομίας και την προώθηση των επαγγελμάτων του πρωτογενούς τομέα και των τεχνικών ειδικοτήτων, που συχνά παραβλέπονται.

Η προσέλκυση του ενδιαφέροντος των νέων γι’ αυτούς τους τομείς απαιτεί μία πολυδιάστατη προσέγγιση, όπως η προβολή ιστοριών επιτυχίας και η παροχή οικονομικών κινήτρων. Η μετάβαση στην ψηφιακή συμβουλευτική είναι μία σημαντική αλλαγή που απαιτεί προσεκτική εξέταση και διαβούλευση με όλους τους εμπλεκόμενους φορείς για τη διασφάλιση της αποτελεσματικότητας και την παροχή ολοκληρωμένης και ενημερωμένης καθοδήγησης στους μαθητές.

Πέραν των ανωτέρω, η επαγγελματική εκπαίδευση είναι προβληματική στη χώρα μας από πάσης απόψεως. Ας δούμε ποια είναι η κατάσταση και ποιες είναι οι προοπτικές της χώρας μας στον πρωτογενή τομέα και θα καταλάβουμε αμέσως τι πρέπει να κάνουμε με την επαγγελματική εκπαίδευση.

Τα επαγγέλματα που σχετίζονται με τη φυτική και ζωική παραγωγή στην Ελλάδα έχει αποδειχθεί ιστορικά ότι αποτελούν σημαντικό πυλώνα της οικονομίας και της κοινωνίας και είναι απαραίτητα για την επιβίωση του ελληνικού λαού σε δύσκολες εποχές. Ωστόσο, τα επαγγέλματα αυτά αντιμετωπίζουν προκλήσεις αλλά και ευκαιρίες στον σύγχρονο κόσμο.

Για τη φυτική παραγωγή γνωρίζουμε ότι ο τομέας αυτός είναι ποικιλόμορφος στην Ελλάδα και περιλαμβάνει την καλλιέργεια ελαιόδεντρων, αμπελιών, οπωροφόρων δέντρων, λαχανικών και άλλων προϊόντων. Παρά τις δυσκολίες που αντιμετωπίζει η παραγωγή αυτή, όπως η κλιματική αλλαγή, η έλλειψη νερού και η γήρανση του αγροτικού πληθυσμού, η φυτική παραγωγή παραμένει σημαντική για την οικονομία και τη ζωή των Ελλήνων πολιτών αλλά και την επισιτιστική αυτάρκεια του πληθυσμού της χώρας μας.

Οι προοπτικές που υπάρχουν είναι σημαντικές για την ανάπτυξη της φυτικής παραγωγής στην Ελλάδα. Η στροφή προς βιολογικές καλλιέργειες, η αξιοποίηση νέων τεχνολογιών, όπως η γεωργία ακριβείας, η ανάπτυξη εξειδικευμένων αγροτικών προϊόντων και η προώθηση των ελληνικών προϊόντων στις διεθνείς αγορές αποτελούν μερικές από τις ευκαιρίες που μπορούν να αξιοποιηθούν.

Για τη ζωική παραγωγή στην Ελλάδα γνωρίζουμε ότι περιλαμβάνει την κτηνοτροφία -αιγοπρόβατα, βοοειδή, χοίροι- και την πτηνοτροφία. Ο τομέας αντιμετωπίζει προκλήσεις όπως η αύξηση του κόστους παραγωγής, οι ασθένειες των ζώων και ο ανταγωνισμός από εισαγωγές. Ειδικώς για τις εισαγωγές έχουμε όλοι γνώση για τα «βαφτίσια» των ξένων προϊόντων ως ελληνικών.

Οι προοπτικές για τη ζωική παραγωγή στην Ελλάδα σχετίζονται με την ανάπτυξη της βιολογικής κτηνοτροφίας, την παραγωγή προϊόντων υψηλής ποιότητας με έμφαση στην ιχνηλασιμότητα και την ασφάλεια, καθώς και την προώθηση των ελληνικών προϊόντων κρέατος και γαλακτοκομικών στις διεθνείς αγορές.

Για να είμαστε περισσότερο συγκεκριμένοι, στο πλαίσιο της ζωικής παραγωγής η έμφαση στην ιχνηλασιμότητα και την ασφάλεια αναφέρεται στην ανάγκη και τη λεπτομερή καταγραφή και παρακολούθηση της διαδρομής ενός προϊόντος από την παραγωγή μέχρι την κατανάλωση. Αυτό περιλαμβάνει την καταγραφή πληροφοριών σχετικά με την προέλευση των ζώων, τη διατροφή τους, τις συνθήκες εκτροφής, τη μεταποίηση και τη διανομή των προϊόντων.

Η ιχνηλασιμότητα είναι σημαντική: Για την ασφάλεια των τροφίμων, αφού επιτρέπει τον εντοπισμό και την απομόνωση προβλημάτων. Για την ποιότητα των προϊόντων, επειδή επιτρέπει την επαλήθευση της ποιότητας των προϊόντων. Για την πιστοποίηση ότι πληρούν συγκεκριμένα πρότυπα. Για την προστασία των καταναλωτών, αφού παρέχει στους καταναλωτές πληροφορίες σχετικά με την προέλευση και την ποιότητα των προϊόντων.

Τα ελληνικά ζωικά προϊόντα, παραγόμενα με αυτόν τον τρόπο, αποκτούν ανταγωνιστικό πλεονέκτημα στις διεθνείς αγορές όπου μπορούν να πωληθούν προσκομίζοντας σημαντικές υπεραξίες στους παραγωγούς αλλά και στην ελληνική οικονομία γενικότερα.

Η ασφάλεια αναφέρεται και σε επιπλέον λήψη μέτρων για την πρόληψη και τον έλεγχο ασθενειών των ζώων, τη διασφάλιση της υγιεινής των εγκαταστάσεων καθώς επίσης και την εφαρμογή ορθών πρακτικών εκτροφής και μεταποίησης.

Γενικά, η έμφαση στην ιχνηλασιμότητα και την ασφάλεια είναι ένας τρόπος για την ανάπτυξη της ζωικής παραγωγής στην Ελλάδα με βιώσιμο και υπεύθυνο τρόπο, προσφέροντας στους καταναλωτές προϊόντα υψηλής ποιότητας και ασφάλειας.

Κάποια περισσότερα επί της φυτικής και ζωικής παραγωγής θα πω στην δευτερολογία μου.

 Όσον αφορά τα αθλητικά άρθρα, είναι προς τη σωστή κατεύθυνση επί του νομοσχεδίου, κατά την άποψή μας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Καλείται στο Βήμα ο Υπουργός Παιδείας, ο κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς θα ξεκινήσω λέγοντας ότι η μάσκα είναι προληπτική λόγω μιας ίωσης COVID τις τελευταίες ημέρες. Έχω αρνητικοποιηθεί αλλά καλού-κακού τη φοράω.

Ξεκινώ με τα συγχαρητήρια στα παιδιά μας τα οποία έδωσαν πανελλαδικές εξετάσεις, τόσο σε εκείνα που χαμογελούν λίγο περισσότερο μετά τις ανακοινώσεις των βάσεων χθες όσο και σε εκείνα που δεν είδαν το όνομά τους δίπλα από το τμήμα που περίμεναν.

Νομίζω ότι όλοι όσοι έχουμε περάσει από τη δοκιμασία των πανελλαδικών εξετάσεων γνωρίζουμε ότι αυτές δεν είναι το τέλος μιας διαδρομής αλλά είναι η αρχή της. Και το σημαντικότερο στη ζωή είναι ο αγώνας, είναι το να μπορεί κανείς διαρκώς να συνεχίζει, να σηκώνει τον πήχη, να προσπαθεί, να υλοποιεί και να πραγματώνει τα όνειρά του.

Εύχομαι καλή δύναμη και χαμόγελο, πραγματικά, σε όλα τα παιδιά για τη σπουδαία προσπάθεια που κατέβαλαν. Επίσης, θα ευχηθώ καλή επιτυχία στην ομάδα μας στο Παρίσι.

Κυρίες και κύριοι, πριν λίγες ημέρες κλείσαμε πενήντα χρόνια από τα γεγονότα της Μεταπολίτευσης και το «ωστικό κύμα» του 1974 και νομίζω ότι αυτή είναι μια καλή αφορμή για αναστοχασμό, για να σκεφτούμε τι συνέβη τα τελευταία πενήντα χρόνια και πώς σχεδιάζει κανείς τα επόμενα πενήντα.

Αυτός ο αναστοχασμός συσχετίζεται σε πάρα πολύ μεγάλο βαθμό με τα θέματα του χαρτοφυλακίου το οποίο χειρίζομαι, με θέματα παιδείας. Γιατί αν θέλουμε να είμαστε απολύτως ειλικρινείς, η παιδεία, μεταπολεμικά αλλά σίγουρα ειδικά και στη Μεταπολίτευση, υπήρξε ο κυρίαρχος ιμάντας κοινωνικής κινητικότητας της χώρας μας.

Αυτή η κοινωνική κινητικότητα, αυτή η μεγάλη κοινωνική πρόοδος αντανακλάται κατά βάση –εγώ θα έλεγα- ξεκινώντας από τις οικογενειακές μας φωτογραφίες και την ιστορία του πώς από τους παππούδες και τις γιαγιάδες περάσαμε στους γονείς, τα παιδιά και πώς η κάθε γενιά προσπαθούσε να πετυχαίνει κάτι καλύτερο από την προηγούμενη και μέσα από την τεράστια στήριξη και τον τεράστιο κόπο που κατέβαλε η προηγούμενη για να τη βοηθήσει.

Υπό αυτό το πρίσμα τα τελευταία πενήντα χρόνια είναι πέντε δεκαετίες επιτυχίας. Και θα πω ότι έχει πολύ ενδιαφέρον ότι ο όρος Μεταπολίτευση είναι διφυής. Περιγράφει και τον πυκνό χρόνο του 1974 από την τραγωδία της Κύπρου μέχρι το Σύνταγμα του 1975, το πολιτειακό δημοψήφισμα, τις ελεύθερες εκλογές, όσο και την πεντηκονταετία. Και αυτό γιατί το λογισμικό της πεντηκονταετίας κρύβεται, κατά τη γνώμη μου, στα γεγονότα του 1974.

Άρα, από τη μία είναι μια περίοδος επιτυχίας, σταθερότητας, δημοκρατίας, υγιών θεσμών. Όμως, από την άλλη αν μας συγκρίνει κανείς τα τελευταία πενήντα χρόνια με άλλες χώρες που κι αυτές βρίσκονται στην περιφέρεια της Ευρωπαϊκής Ένωσης, όπως η Ιρλανδία και η Πορτογαλία, θα διαπιστώσει ότι ενώ εμείς κινηθήκαμε με έναν μεσοσταθμικό μέσο όρο 1% ανάπτυξη -βέβαια, αυτός ο χαμηλότερος μέσος όρος οφείλεται σε πολλά αρνητικά στα χρόνια της οικονομικής κρίσης. Θα ήταν μεγαλύτερος αν δεν είχε υπάρξει η οικονομική κρίση, -χώρες όπως η Πορτογαλία έτρεξαν μεσοσταθμικά με 2%, χώρες όπως η Ιρλανδία έτρεξαν μεσοσταθμικά με 3%.

Υπάρχει ένα πάρα πολύ ενδιαφέρον βιβλίο που τα περιγράφει όλα αυτά. Μια και είναι καλοκαίρι και θα γίνουν πολλές βιβλιοπροτάσεις, θέλω να αναφέρω το βιβλίο του κ. Παππά «Παράδοξη χώρα» που περιγράφει αυτή τη σύγκριση.

Άρα, αξίζει κανείς να δει λίγο και τι είναι αυτά τα πράγματα τα οποία θα μπορούσαμε να έχουμε κάνει καλύτερα. Και μέσα αυτό το βιβλίο περιγράφει ως κυρίαρχη επεξήγηση του τι πήγε στραβά, ποια ήταν τα άσχημα σημεία αυτής της πεντηκονταετίας -λέει ο συγγραφέας- την ακραία πολιτική πόλωση και το γεγονός ότι δεν μπορούσαμε σε κάποια στοιχειώδη πράγματα να συμφωνήσουμε δημοσίως, ενώ ενίοτε, όπως λέει και το βιβλίο, συμφωνούμε ιδιωτικώς.

Άλλωστε, η καλύτερη τεκμηρίωση συμφωνίας κρύβεται στις κυβερνητικές εναλλαγές. Δηλαδή, όταν μέσα στην πεντηκονταετία μια αντιπολίτευση γίνεται κυβέρνηση αν αναιρεί όσα έλεγε ότι θα αναιρέσει, αν συνεχίζει όσα έλεγε ότι δεν θα συνεχίσει και ποια είναι τα πεπραγμένα και τα πράγματα τα οποία θα κάνει.

Και νομίζω ότι ο χώρος της παιδείας -για να κλείσω αυτή τη σύντομη εισαγωγή- είναι ο χαρακτηριστικότερος που αποτυπώνει αυτή την κουλτούρα πόλωσης.

Θα είναι πολύ μεγάλη επιτυχία αν τα επόμενα πενήντα χρόνια καταφέρουμε να κάνουμε την υπέρβαση και σε κάποια στοιχειώδη πράγματα καταφέρουμε με ευκολότερο τρόπο να συνεννοηθούμε.

Επίσης, θα είναι πάρα πολύ μεγάλη κατάκτηση, κατά τη δική μας γνώμη, -και ας μου επιτραπεί ο πρώτος ενικός κατά τη δική μου γνώμη- αν κατακτήσουμε να σπάσουμε κάποια ταμπού. Κάποια πράγματα τα οποία επί πενήντα χρόνια κάνουμε ότι δεν τα συζητάμε, στρουθοκαμηλίζουμε, κάνουμε ότι δεν υπάρχουν. Για εμάς αυτό, ας πούμε, ήταν το θέμα μη κρατικά πανεπιστήμια -και θα επανέλθω σε αυτό- και γι’ αυτό και νομοθετήσαμε με τον τρόπο που νομοθετήσαμε φέτος.

Ένα άλλο τέτοιο ταμπού έχει να κάνει με τον όρο φροντιστήριο. Μου ειπώθηκε όταν ξεκινούσαμε να διαμορφώνουμε τη στρατηγική για το ψηφιακό φροντιστήριο, ότι ως Υπουργείο Παιδείας θα αναφέρουμε τον όρο φροντιστήριο; Κυρίες και κύριοι, η χώρα είναι γεμάτη φροντιστήρια και πολύ συχνά κάναμε ότι δεν υπάρχουν. Φυσικά και υπάρχουν! Ικανοί εκπαιδευτικοί απαντούν σε υπαρκτές ανάγκες όπως τις κρίνουν οι ελληνικές οικογένειες και οι μαθητές, κι εμείς οφείλουμε αυτήν την πραγματικότητα να την αναγνωρίσουμε και να προσπαθήσουμε να θεραπεύσουμε τις αρνητικές της πτυχές.

Το αρνητικό αυτής της υπόθεσης -σε πάρα πολύ μεγάλο βαθμό το είπαν συνάδελφοι της Αντιπολίτευσης στο πλαίσιο της συζήτησης κι εγώ θα πω «το ασπάζομαι» ως ορολογία, ως τοποθέτηση- είναι η επιβάρυνση των οικογενειακών προϋπολογισμών. Είναι προφανές! Αυτή η συζήτηση επιβαρύνει τους οικογενειακούς προϋπολογισμούς πάρα πολύ.

Η ελληνική οικογένεια αντιλαμβάνεται σε μεγάλο βαθμό -εγώ θα έλεγα ότι είναι κυρίως μία ψυχολογική διάσταση, μια ανάγκη στήριξης της οικογένειας προς τα παιδιά της- και σε κάποιες περιπτώσεις αισθάνονται τα παιδιά, αισθάνονται οι υποψήφιες, οι υποψήφιοι, ότι χρειάζονται κάτι πρόσθετο και έτσι δαπανώνται πάρα πολλά χρήματα από τους οικογενειακούς προϋπολογισμούς για να στηριχθούν οι υποψήφιες και οι υποψήφιες στις πανελλαδικές εξετάσεις. Εμείς οφείλουμε να κάνουμε κάτι γι’ αυτό!

Εκτιμούμε, λοιπόν, ότι το ψηφιακό φροντιστήριο, οι διατάξεις που φέρνουμε μέσα από αυτό το νομοσχέδιο είναι ευεργετικές και είναι προς τη σωστή κατεύθυνση. Να πω δυο λόγια, για το τι θα κάνει αυτό.

Η ιδέα είναι, όπως την έχουμε δει ήδη, στο digitalschool.gov.gr -μπορείτε να «μπείτε» όλες και όλοι και να δείτε βιντεοσκοπημένες διαλέξεις από εκπαιδευτικούς, τώρα, στα μαθήματα της Γλώσσας και των Μαθηματικών της πρώτης, της δεύτερης και της τρίτης γυμνασίου- το μάθημα κατά κάποιον τρόπο ψηφιακά όπως θα συνέβαινε αν ήμασταν στην τάξη.

Αυτό θα γίνει για το σύνολο της ύλης από την πρώτη δημοτικού μέχρι και τη δευτέρα λυκείου. Η χρηστικότητα είναι προφανής, έτσι δεν είναι; Δηλαδή, ας υποθέσουμε ότι έχασες το μάθημα, σήμερα Τρίτη γιατί ήσουν άρρωστη, ήσουν άρρωστος. Μπορείς να μπεις σε μια πλατφόρμα, μπορείς να μπεις σε μία ψηφιακή πύλη και να δεις τα μαθήματα που έχασες από το σπίτι σου ή μπορείς να το δεις αν θες να κάνεις μια επανάληψη. Είναι ένα πρόσθετο εργαλείο.

Άρα, ξεκινώ απαντώντας και σε μια κριτική που ασκήθηκε από πολλούς -κατά τη γνώμη μου λανθασμένη- ότι αυτό έρχεται να υποκαταστήσει κάτι. Δεν έρχεται να υποκαταστήσει κάτι. Έρχεται να προσθέσει κάτι! Έρχεται να ενδυναμώσει κάτι! Γιατί, ο πυρήνας της εκπαιδευτικής διαδικασίας είναι ο εκπαιδευτικός. Ήταν, είναι και θα είναι! Είναι η σχέση που διαμορφώνει ο εκπαιδευτικός με τη μαθήτρια και με τον μαθητή.

Γι’ αυτό, άλλωστε, κάναμε φέτος δέκα χιλιάδες διορισμούς στην εκπαίδευση. Αριθμός τον οποίο, κόμματα που κυβέρνησαν τα προηγούμενα χρόνια δεν είναι σε θέση να πουν ότι το έκαναν εκείνα. Κι εγώ θα πω συναρτήσει και της συγκυρίας της οικονομικής που είχαν στα χέρια τους. Δεν θα διαφωνήσω με αυτό, αλλά στο τέλος της ημέρας γράφει η ιστορία και θα γράψει ο πίνακας των πεπραγμένων ότι αυτή η Κυβέρνηση φέτος θα έχει κάνει δέκα χιλιάδες μόνιμους διορισμούς στην εκπαίδευση. Άρα, είναι αυταπόδεικτο το τι πιστεύουμε σε σχέση με τον ρόλο των εκπαιδευτικών στην τάξη.

Από την άλλη, όμως, δεν μπορούμε να απαρνηθούμε τον θετικό ρόλο και τη θετική αρωγή που τα ψηφιακά μέσα μπορούν να παίξουν για να συμβάλλουν στο έργο ενός εκπαιδευτικού και υπό αυτήν την έννοια, αυτό είναι ένα τέτοιο.

Από την άλλη υπάρχει η διάσταση που έθιξα πριν σε σχέση με τα φροντιστήρια, που μοιραία αφορά περισσότερο την τρίτη λυκείου. Εκεί θα υπάρξει ζωντανό δωρεάν μάθημα, για όλα τα μαθήματα, τα οποία εξετάζονται πανελλαδικώς.

Στην κριτική που άσκησαν κόμματα της Αντιπολίτευσης σε σχέση με αυτό, -το οποίο είναι κάτι που είναι δωρεάν, βοηθάει κάθε μαθήτρια, κάθε μαθητή, η πρόσβαση είναι σε κάθε σημείο της χώρας κι αν θέλουν το παρακολουθούν για να τους βοηθήσει, -η μόνη μου απάντηση στην Αντιπολίτευση είναι μία: Εσείς, γιατί δεν το κάνατε; Γιατί αυτό το μέτρο αν υποθέσουμε ότι έχει κάποιο πρόσημο, είναι κοινωνικό. Έρχεται να αφαιρέσει βάρη, έρχεται να κάνει κάτι καλό για κάθε ελληνική οικογένεια! Ποιος διαφωνεί με αυτό; Και εν πάση περιπτώσει ποιος θα διαφωνήσει με αυτό, ειδικά όταν δει αυτές τις διαλέξεις να ξεκινούν από τον Σεπτέμβριο;

Προσθέτω, επίσης, σε ό,τι αφορά την κριτική, αυτόνομες τάξεις. Ήρθε κριτική από την Αντιπολίτευση για ποιον λόγο βάζουμε τα ψηφιακά μέσα σε συγκεκριμένες ιδιαίτερα απομακρυσμένες περιοχές; Για να μπορέσουμε να βοηθήσουμε τις οικογένειες εκεί. Θυμάμαι τον Αρχηγό της Αξιωματικής Αντιπολίτευσης, τον κ. Κασσελάκη, να πηγαίνει στη Γαύδο και να μας ψέγει ότι δεν έχουμε ξεκινήσει πλήρως ψηφιακό μάθημα. Ο νόμος εδώ δεν έχει να κάνει καν με αυτό. Θα υπάρχουν τρεις εκπαιδευτικοί εκεί με φυσική παρουσία συν ψηφιακό μάθημα.

Εδώ έχω τη δήλωση του κ. Κασσελάκη να ζητάει ψηφιακό μάθημα αμιγώς για τη Γαύδο.

Το καταθέτω στα Πρακτικά.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέω, λοιπόν, στην Αξιωματική Αντιπολίτευση, κυρίες και κύριοι, ιδού η Γαύδος για να παραφράσω το ρητό. Θεωρώ αυτονόητο ότι θα ψηφίσετε αυτό το άρθρο, διότι ο Αρχηγός σας ζήτησε κάτι πιο εκτεταμένο από αυτό, αυτό είναι πιο light. Αν κάνετε, λοιπόν, αυτήν την κριτική εγώ θα την ακούσω. Αλλά εμείς έχουμε εκεί καθηγητές με φυσική παρουσία και ψηφιακά. Άρα, θεωρώ αυτονόητη την ψήφο σας και τη στήριξή σας, καθότι ανάμεσα σε άλλα το ζητήσατε και εσείς. Εμείς το φτιάχναμε ήδη. Δεν φτιάχνονται αυτά τα πράγματα σε μία ή σε δύο εβδομάδες. Εν πάση περίπτωση, όμως, ήταν και είναι δρομολογημένο.

Να σχολιάσω κάποια άλλα άρθρα. Σε συνάρτηση με την Αξιωματική Αντιπολίτευση, επίσης, να πω ότι τηρήσαμε και τηρώ τη δέσμευση να φέρουμε το άρθρο 32 που μιλάει για την αναγνώριση από διεθνείς οργανισμούς των μεταπτυχιακών τους όπως αυτά υλοποιούνται στη χώρα.

Καταθέτω στα Πρακτικά, ξανά του κ. Γαβρόγλου, το άρθρο όταν το είχε φέρει που ήταν, επίσης, μια πολύ πιο σκληρή εκδοχή αυτού που φέραμε εμείς. Διότι εν αντιθέσει με αυτό που φέρνουμε, που απαιτεί έλεγχο της ανεξάρτητης αρχής, της ΕΘΑΑΕ, εκεί αναγνωριζόντουσαν όλα μόνο με το άρθρο. Να πω χαριτολογώντας, λοιπόν, ότι αυτό είναι ένα άρθρο Γαβρόγλου plus. Θεωρώ, επίσης, αυτονόητη τη στήριξη της Αξιωματικής Αντιπολίτευσης σε αυτό, καθότι ο Υπουργός Παιδείας της Αξιωματικής Αντιπολίτευσης το είχε φέρει.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα αναφέρω, επίσης, κάποια πράγματα σε σχέση με κριτική που ακούστηκε για τα νομικά πρόσωπα πανεπιστημιακής εκπαίδευσης και αυτό συσχετίζεται και με τον στρουθοκαμηλισμό, ας μου επιτραπεί να πω, διότι όπως πάρα πολύ καλά γνωρίζετε όλα τα κόμματα τα οποία κυβέρνησαν, υπάρχουν κολλέγια στη χώρα μας τα κολέγια παράγουν πλήρη -επαναλαμβάνω, πλήρη- επαγγελματικά δικαιώματα. Μπορείς να διοριστείς στο δημόσιο με το πτυχίο ενός κολεγίου. Αυτό έχει προκύψει από ευρωπαϊκές θεσμικές αποφάσεις. Καμμία κυβέρνηση οποιουδήποτε χρώματος ή προσήμου δεν το αναίρεσε αυτό όταν κυβέρνησε. Γιατί είναι ειλημμένες αποφάσεις. Και εμείς με τη δική μας νομοθετική πρωτοβουλία τι κάναμε; Μία άσκηση ανάκτησης κυριαρχίας. Είπαμε ότι το πρόσθετο ακαδημαϊκό δικαίωμα παράγεται μόνο εάν οι αρμόδιες εθνικές αρχές το κρίνουν ότι αυτό γίνεται να γίνει. Άρα η οποιαδήποτε σχολή, αναφέρεται σε οποιοδήποτε σημείο της Αθήνας ή οποιασδήποτε άλλης πόλης, θα μπορούσε κάλλιστα να ιδρυθεί. Στην πραγματικότητα ήταν ήδη δρομολογημένη και είχαν ιδρυθεί άλλες τριάντα. Το ότι εσείς στρίβατε την πλάτη και δεν τις βλέπατε δεν πάει να πει ότι αυτές δεν υπήρχαν. Υπήρχαν ερήμην μας, ερήμην της πολιτείας με πλήρη επαγγελματικά δικαιώματα.

Το κράτος, λοιπόν, έρχεται -όχι με τις σημερινές νομοθετικές παρεμβάσεις, με τη νομοθετική πρωτοβουλία για τα ΝΠΠΕ, για τα νομικά πρόσωπα πανεπιστημιακής εκπαίδευσης- επί της ουσίας να ανακτήσει χαμένη κυριαρχία. Αυτή είναι η αλήθεια και έρχεται να το κάνει με κριτήρια ποιότητας, εν αντιθέσει με αυτό που υπήρχε και ήταν ήδη δρομολογημένο. Το ξέρετε, το ξέρουν όλοι οι εμπλεκόμενοι αυτή είναι η αλήθεια.

Από εκεί και πέρα, το συγκεκριμένο νομοθέτημα περιλαμβάνει και μια σειρά από άλλα άρθρα. Θέλω να σταθώ στο άρθρο 14 σε σχέση με την αποζημίωση των εμπλεκομένων στον διαγωνισμό PISA. Να πω ότι -επειδή υπάρχει μια μεγάλη δημόσια συζήτηση σε σχέση με τα αποτελέσματα και πώς αξιολογούμε τις επιδόσεις των σχολείων- οι πανελλαδικές εξετάσεις δεν είναι καλό μέτρο για να αξιολογήσεις τις επιδόσεις. Γιατί; Διότι κάθε χρόνο μπορεί στο ένα μάθημα να είναι πιο εύκολα τα θέματα, στο άλλο μάθημα να είναι πιο δύσκολα τα θέματα.

Όπως έχει τύχει να πω και δημόσια στο παρελθόν, φέτος όση ήταν η πτώση κάτω από τη βάση στο μάθημα της Φυσικής τόση ήταν η άνοδος στο μάθημα της Χημείας και στο μάθημα της Βιολογίας. Ο τίτλος παραμένει πάντοτε κάθε χρόνο απ’ όταν θυμάμαι τον εαυτό μου ως υποψήφιο, σε σχέση με τις επιδόσεις των πανελλαδικών εξετάσεων, τονίζοντας πάντα τα μαθήματα εκείνα στα οποία τα θέματα ήταν πιο δύσκολα. Δεν κρατάει ο δημοσιογραφικός τίτλος τα ευκολότερα θέματα σε μια χρονιά. Άρα επειδή είναι σχετικό, -είναι διαγωνισμός, είναι writing, είναι κατάταξη -δεν είναι εύκολο να κάνεις μια αποτίμηση επίδοσης στις πανελλαδικές εξετάσεις. Εκεί που μπορείς να κάνεις αποτίμηση επίδοσης -και συμφωνώ- είναι η PISA. Και χαίρομαι, προσωπικά, που ακούω και κόμματα της Αντιπολίτευσης που στο παρελθόν έχουν διαφωνήσει με την PISA του ΟΟΣΑ να την χρησιμοποιούν ακόμη και για κριτική για εμάς. Μαζί σας.

Να συμφωνήσουμε, λοιπόν, ότι αυτό είναι ένα μέτρο αποτίμησης επιδόσεων. Σε αυτό οφείλουμε να λύσουμε μια σειρά από ζητήματα. Υπάρχει η αντικειμενική εξέταση της επίδοσης και υπάρχει και η διαδικασία διενέργειας του διαγωνισμού την οποία πρώτον, οφείλουμε να μην υπονομεύουμε ούτε εμείς ούτε οι συνδικαλιστικές παρατάξεις που είναι προσκείμενες σε εμάς. Και δεύτερον, οφείλουμε κι εμείς ως πολιτεία, ως Κυβέρνηση, ως Υπουργείο Παιδείας να κάνουμε το καλύτερο που μπορούμε για να γίνουν αυτές οι εξετάσεις εύρυθμα, καλά με την αίσθηση ότι αυτό είναι κάτι καλά οργανωμένο και σημαντικό. Αυτή η διάταξη ανάμεσα σε άλλα αυτό προσπαθεί να κάνει. Συνεπώς, έχουμε την άποψη ότι η εξέταση της PISA είναι ένας στόχος που πρέπει να κερδηθεί σε όλα τα επίπεδα για να πετύχουμε μία βελτίωση.

Έχετε δει τα πρωτοσέλιδα σε κάθε χώρα σε όλο τον δυτικό κόσμο; Πάρτε για παράδειγμα τη Γαλλία. Υπήρξε ένα σοκ πτώσης των επιδόσεων αμέσως μετά τα lockdown του COVID 19. Δεν θα πω ότι υπήρχε μια υγιής σχέση αιτίου-αιτιατού. Θα πω ότι υπήρχε μια συσχέτιση χρονική και προφανώς αυτό έπαιξε κάποιον ρόλο. Υπ’ αυτή την έννοια πρέπει να γίνουν πολυεπίπεδες παρεμβάσεις στο σχολείο. Αυτά είναι και τα πράγματα με τα οποία θα καταπιαστούμε από τον Σεπτέμβριο. Όμως νομίζω ότι το νομοσχέδιο περιλαμβάνει και σειρά άλλων διατάξεων όπως το ότι καθιστά τα εκκλησιαστικά σχολεία πρότυπα, διατάξεις της Γενικής Γραμματείας Αθλητισμού τις οποίες είχε την ευκαιρία να παρουσιάσει στην επιτροπή ο συνάδελφος, κ. Βρούτσης.

Κλείνω λέγοντας ότι η μεταρρύθμιση του σχολείου έπειτα από μια νομοθετική πρωτοβουλία από μεριάς μας αφορούσε την επαγγελματική εκπαίδευση και την ίδρυση των κέντρων επαγγελματικής εκπαίδευσης και κατάρτισης των ΚΕΕΚ, τους νέους οδηγούς κατάρτισης που θα έρθουν, τα επαγγελματικά εργαστήρια. Ένα κομμάτι της στρατηγικής αφορά στην επαγγελματική εκπαίδευση. Ένα δεύτερο κομμάτι, αφορά την ανώτατη και το πώς μπορούμε να διεθνοποιήσουμε την ανώτατη εκπαίδευση, να πετύχουμε αυτό που δεν έχουμε πετύχει δεκαετίες, να κάνουμε την Ελλάδα περιφερειακό κέντρο ανώτατης εκπαίδευσης. Τώρα ανάμεσα σε άλλα θα στοχεύσουμε πάρα πολύ με αφορμή και διαγωνισμούς όπως η PISA.

Αλλά εγώ δεν θα πω μόνο αυτό. Θα πω ότι είναι η εμπειρία της εκπαιδευτικής καθημερινότητας. Θα πάμε και θα πιάσουμε κάθε πτυχή της εκπαιδευτικής διαδικασίας στα σχολεία. Ναι από τα κτήρια όπως λέτε. Διότι ξέρουμε ότι από τα δώδεκα χιλιάδες οκτακόσια δώδεκα κτήρια-σχολεία στα οποία διεξάγεται εκπαιδευτική διαδικασία, ναι υπάρχει αντίφαση να βλέπει στον διαδραστικό πίνακα του 2024 έναν σοβά να πέφτει. Ναι το ξέρουμε, ναι το αναγνωρίζουμε και ναι θα παρέμβουμε. Αλλά από την άλλη δεν υπάρχει περίπτωση να εγκλωβιστούμε στην ακινησία. Θα γίνουν αλλαγές στα πάντα σε όλα τα σημεία τα οποία αφορούν την εκπαιδευτική διαδικασία. Από το βιβλίο που θα γίνει πολλαπλό, από κάθε μάθημα στο οποίο θα υπάρξουν ευεργετικές παρεμβάσεις, είτε είναι λογοτεχνία που θα μπουν πλήρη λογοτεχνικά βιβλία, είτε είναι η πληροφορική όπου θα μπουν πιστοποιητικά τα οποία θα αποτιμούν την αλγοριθμική σκέψη, μέχρι και τα κτήρια.

Θα παρέμβουμε σε όλες τις πτυχές αυτές ακριβώς επειδή -ειδικά σε αυτή την επέτειο των πενήντα χρόνων- αποτιμούμε ότι η ιστορία της χώρας μας ως προς τις θετικές της πτυχές είναι απόλυτα συνυφασμένη με αυτό το οποίο λέγεται παιδεία. Είναι η κοινωνική κινητικότητα της κάθε οικογένειας. Όχι απλώς θα τη διαφυλάξουμε, θα κάνουμε όλα όσα χρειαστούν για να μπορέσουμε να κατακτήσουμε ό,τι καλύτερο για τη χώρα μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει μια μικρή παρέμβαση ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μιλήσατε για το πώς σπάτε τα ταμπού της Μεταπολίτευσης. Εγώ θέλω να είμαι δίκαιος μαζί σας. Προφανώς και σπάτε αυτό που εσείς ονομάζεται ταμπού της Μεταπολίτευσης. Είπατε ότι η παιδεία ήταν κυρίαρχος ιμάντας κοινωνικής κινητικότητας. Ακριβώς αυτό ακυρώνετε.

Ένα άλλο ταμπού της Μεταπολίτευσης που ακυρώνετε είναι η ύπαρξη ενός Εθνικού Συστήματος Υγείας με γιατρούς που έχουν πλήρη και αποκλειστική απασχόληση σ’ αυτό, είναι λειτουργικό και καθολικά προσβάσιμο. Δεύτερο ταμπού της Αντιπολίτευσης που σπάτε.

Τρίτο ταμπού της Αντιπολίτευσης που σπάτε είναι ότι υπάρχουν στοιχειώδη εργασιακά δικαιώματα. Δεν δουλεύουμε εξαήμερο. Δεν έχουμε εκατόν είκοσι οκτώ νεκρούς τον χρόνο σε εργατικά δυστυχήματα. Κι αυτό το ταμπού το σπάσατε.

Και τέταρτο ταμπού που σπάτε είναι ότι ποτέ στη Μεταπολίτευση δεν είχαμε μία τόσο βίαιη αναδιανομή εισοδήματος από τους λίγους στους πολλούς. Γιατί όλα αυτά τα οποία εσείς βαφτίζετε ταμπού ήταν οι ριζοσπαστικές, δημοκρατικές, κοινωνικές κατακτήσεις της Μεταπολίτευσης. Αυτή η πολιτική παράταξη είστε, η οποία προσπαθείτε να πάρετε ρεβάνς από τη Μεταπολίτευση.

Να σας πω όμως και άλλο ένα ταμπού που σπάτε. Σπάτε το ταμπού ότι ποτέ στη Μεταπολίτευση καμμία πολιτική δύναμη δεν είχε διανοηθεί να χρησιμοποιήσει με τόσο χυδαίο τρόπο την ΕΥΠ. Θέλω να σας μιλήσω για μία ιστορία συμπτώσεων. Βγήκε σήμερα ένα δημοσίευμα από το Inside Story που λέει ότι υπήρχαν είκοσι επτά -όχι ένας, όχι δύο, όχι τρεις- κοινοί στόχοι παρακολούθησης ανάμεσα σε ΕΥΠ και «Predator». Γι’ αυτό θα μιλήσετε; Θα απολογηθείτε; Θα απολογηθείτε για το γεγονός ότι η Κυβέρνησή σας έφτιαξε ένα ενιαίο εγκληματικό κέντρο παρακολουθήσεων χρησιμοποιώντας παράνομα λογισμικά; Είκοσι εφτά κοινοί στόχοι.

Μέσα στους στόχους των παρακολουθήσεων έτσι απλά να σας πω ότι εντελώς τυχαία -για να δούμε για συμπτώσεις- ήταν ο οικονομικός εισαγγελέας ο όποιος χειριζόταν τις φορολογικές υποθέσεις του κ. Λαβράνου. Ήταν ο εφοριακός ο οποίος ήταν προϊστάμενος στην υπηρεσία ο οποίος είχε δεσμεύσει λογαριασμούς του κ. Λαβράνου. Και άλλη μια σύμπτωση. Η ΕΥΠ παρακολουθούσε και την κ. Μανιάτη, στέλεχος της ΕΛΑΣ, διευθύντρια στην υπηρεσία στην οποία εξετάστηκε το κινητό του δολοφονημένου Καραϊβάζ. Άρα, ένα ταμπού της Μεταπολίτευσης ακόμα το οποίο σπάτε, κύριε Υπουργέ, είναι ότι έχετε μετατρέψει τη χώρα σε παιδική χαρά του οργανωμένου εγκλήματος. Ο κ. Μητσοτάκης φέρει προσωπικά την ευθύνη για την ύπαρξη του κοινού εγκληματικού κέντρου ανάμεσα σε ΕΥΠ και «Predator». Και αν νομίζετε ότι με την απομάκρυνση του κ. Δημητριάδη λύσατε το πρόβλημα, δεν έχετε καταλάβει τι θα γίνει.

Κλείνω και σας λέω το εξής. Να ξέρετε ότι υπάρχουν πολύ συγκεκριμένες πολιτικές και ποινικές ευθύνες για τα στελέχη σας που έχουν εμπλακεί και έχουν συντονίσει αυτή την ιστορία, αλλά να ξέρετε ότι ο ελληνικός λαός θα είναι πολύ αυστηρός όχι μόνο απέναντι σε αυτούς που υλοποίησαν αυτό το σχέδιο αλλά και σε όλους εσάς που το ανεχτήκατε, σε όλα τα κυβερνητικά στελέχη που κάθονται σε αυτά τα έδρανα γνωρίζοντας ότι ήταν υπό παρακολούθηση, είτε από την ΕΥΠ είτε από το «Predator». Και δεν έχετε καν το θάρρος να υπερασπιστείτε την προσωπική σας αξιοπρέπεια. Και αν η προσωπική σας αξιοπρέπεια είναι δικό σας ζήτημα, το γεγονός ότι η πολιτική ηγεσία παρακολουθούσε την άλλη μισή πολιτική ηγεσία και κανένας δεν μιλάει είναι κοινωνικό ζήτημα και δεν έχετε ξεμπλέξει, ούτε θα σβήσετε αυτή την ιστορία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ο κ. Καλαματιανός έχει τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, εγώ θέλω να σας κάνω δύο - τρεις ερωτήσεις.

Πρώτον, θα κάνετε δεκτή την τροπολογία μας; Καταθέσαμε τροπολογία, όπως γνωρίζετε, για την συνυπηρέτηση νεοδιόριστων εκπαιδευτικών σε δυσπρόσιτες περιοχές. Γνωρίζετε πολύ καλά τα τεράστια προβλήματα που αντιμετωπίζουν οι εκπαιδευτικοί μας ειδικά αυτοί που διορίζονται σε δύο διαφορετικές δυσπρόσιτες περιοχές και καλούνται να ανοίξουν δύο νοικοκυριά, δύο σπίτια, να μοιραστούν τα παιδιά της οικογένειας σε δύο διαφορετικά μέρη. Άρα, θα θέλαμε να μας πείτε τι προτίθεστε να κάνετε, σχετικά με την τροπολογία που καταθέσαμε που πιστεύουμε ότι είναι δίκαιη και εύλογη και αντιμετωπίζει ένα τεράστιο κοινωνικό ζήτημα που δημιουργείται για τις οικογένειες εκπαιδευτικών που καλούνται να υπηρετήσουν σε δυσπρόσιτες περιοχές.

Δεύτερο θέμα είναι το εξής. Στο άρθρο 34 του προσχεδίου που ήταν στη διαβούλευση, προβλέπατε διάταξη που αφορά τη συνέχιση εκπαιδευτικής λειτουργίας πρώην τμημάτων τεχνολογικών ιδρυμάτων, τροποποίηση της παραγράφου 2 του άρθρου 33, του ν.4653/2020. Αυτό αφαιρέθηκε από το σχέδιο νόμου που καταθέσατε στη Βουλή τελικά. Αφορά, βεβαίως, και την Εθνική Σχολή Δημόσιας Υγείας. Δεν πιστεύετε ότι θα πρέπει να ρυθμιστεί το θέμα; Τα θέματα δημόσιας υγείας αποδείχθηκε μέσα στην πανδημία ότι είναι προτεραιότητα. Είναι κρίσιμα και πολύ σημαντικά.

Άρα, λοιπόν, προφανώς είναι θετικό το να υπάρχει μία ανώτατη σχολή, ένα τέτοιο τμήμα που να αφορά στην επιδημιολογία, στη διαχείριση λοιμωδών νοσημάτων, βιοστατιστική της εκτίμησης κινδύνου κ.λπ.. Είναι ένα κρίσιμο, λοιπόν, τμήμα που πιστεύουμε ότι θα πρέπει να ρυθμιστεί, κύριε Υπουργέ, και να το δείτε με ευαισθησία.

Αυτές τις ερωτήσεις έχουμε και θα θέλαμε αν μπορείτε να μας απαντήσετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Θέλει να κάνει μία παρέμβαση και ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Θα κάνω μια πολύ σύντομη παρέμβαση, κύριε Πρόεδρε.

Επειδή, πράγματι, πριν από δύο ημέρες γιορτάσαμε όλοι με τη σοβαρότητα και την ιστορική βαρύτητα που πρέπει σε αυτήν την ημέρα τα πενήντα χρόνια από την αποκατάσταση της δημοκρατίας, τα πενήντα χρόνια από τη Μεταπολίτευση τον Ιούλιο του 1974, φρονούμε ότι αυτή η τόσο σημαντική μέρα δεν πρέπει να εορτάζεται μόνο στις 29 του Ιουλίου και μόνο με δεξιώσεις, αλλά κυρίως μέσα από την πρακτική μας και μέσα από την προσήλωσή μας και την αφοσίωσή μας στη λειτουργία των θεσμών του κράτους δικαίου και της δημοκρατίας μας.

Και αυτό το οποίο από σήμερα το πρωί πληροφορούμαστε μέσα από δημοσιογραφική έρευνα σε σχέση με τη δικαστική διερεύνηση του σκανδάλου των υποκλοπών, διεθνώς γνωστού, το οποίο εξακολουθεί έως σήμερα να εκθέτει τη χώρα μας διεθνώς, είναι ένα ζήτημα το οποίο πλήττει τον ίδιο τον πυρήνα του κράτους δικαίου και της δημοκρατίας μας, πενήντα ακριβώς χρόνια μετά την αποκατάστασή της. Είναι, πράγματι, η αποκάλυψη του μοτίβου, της ταύτισης, των στόχων του κακόβουλου λογισμικού «Predator» και των στόχων των παρακολουθήσεων από την ίδια την κρατική Αρχή, την Εθνική Υπηρεσία Πληροφοριών, της χώρας μας, η πλήρης απόδειξη -κατά τις δημοσιογραφικές πληροφορίες πάντοτε- ότι το κέντρο παρακολουθήσεων λειτούργησε μέσα από το επίκεντρο του –δήθεν- επιτελικού κράτους της Νέας Δημοκρατίας, από το Μέγαρο Μαξίμου, από το γραφείο του Πρωθυπουργού, μέχρι και σήμερα παραμένει η πολιτική ευθύνη διαχείρισης και διοίκησης της Εθνικής Υπηρεσίας Πληροφοριών. Αυτό ακριβώς το κέντρο είχε επιλέξει συγκεκριμένα πρόσωπα -πολλά σε αριθμό, τουλάχιστον είκοσι επτά- τα οποία παρακολουθούνταν και από την Εθνική Υπηρεσία Πληροφοριών αλλά και μέσω κακόβουλων λογισμικών τα οποία όχι μόνο είναι απαγορευμένα διεθνώς αλλά τα οποία η διεθνής κοινότητα και οι ευρωπαϊκοί θεσμοί μας δείχνουν με το δάχτυλο ότι τα χρησιμοποίησαν κάποιοι στη χώρα και η ίδια η Κυβέρνησή μας τους επέτρεψε να τα εξάγουν και σε ανελεύθερες δημοκρατίες της Αφρικής.

Ο Αρχηγός του ΠΑΣΟΚ, υποψήφιος Αρχηγός τότε, Ευρωβουλευτής της Ελληνικής Δημοκρατίας τότε, ήταν ένας από αυτά τα πρόσωπα. Υπάρχουν και άλλα πρόσωπα, Υπουργοί, συνεργάτες του Πρωθυπουργού, στελέχη της Ελληνικής Αστυνομίας, Αρχηγός και Αρχηγοί Ενόπλων Δυνάμεων. Και εμείς αναρωτιόμαστε πότε θα πέσει, επιτέλους, άπλετο φως σε αυτήν την υπόθεση που εξακολουθεί να πλήττει τον πυρήνα της δημοκρατίας μας.

Ο ένας από αυτούς τους παρακολουθούμενους, που είναι ο Πρόεδρος του ΠΑΣΟΚ – Κινήματος Αλλαγής, ο Νίκος Ανδρουλάκης, είναι το μόνο πρόσωπο, κύριε Πρόεδρε -και ολοκληρώνω- το οποίο έχει κάνει τα πάντα, όλες τις νόμιμες ενέργειες σε επίπεδο ελληνικής και ευρωπαϊκής δικαιοσύνης για να αποκαλυφθεί η αλήθεια.

Ενημερώνω, λοιπόν, το Σώμα και την Κυβέρνηση ότι ήδη από χθες έχει υποβληθεί και προσφυγή του κ. Ανδρουλάκη στο Ευρωπαϊκό Δικαστήριο των Δικαιωμάτων του Ανθρώπου, ώστε να ελεγχθεί η διοίκηση για το ότι η ΕΥΠ δεν έδωσε τον φάκελο στην ΑΔΑΕ για την παρακολούθηση του κ. Ανδρουλάκη. Ότι, δηλαδή, το δημόσιο, το κράτος, η Εθνική Υπηρεσία Πληροφοριών δεν εφαρμόζει απόφαση του ανώτατου διοικητικού δικαστηρίου της χώρας, του Συμβουλίου της Επικρατείας, που την έχει διατάξει, την έχει επιτάξει να κάνει κάτι τέτοιο. Για το γεγονός ότι η ΕΥΠ εξακολουθεί -δύο χρόνια μετά την αποκάλυψη του σκανδάλου, με δεδομένο το διεθνές πλήγμα του κύρους που έχει υποστεί η δημοκρατία μας διεθνώς -να λειτουργεί ως νησίδα ανομίας μέσα στην καρδιά του κράτους.

Αν, λοιπόν, σας κούρασαν οι υποκλοπές -όπως κάποτε λέγατε- εμείς δεν θα κουραστούμε ποτέ να σας κουράζουμε, διότι τελικά αυτό που σας κουράζει είναι η ίδια η λειτουργία του κράτους δικαίου, είναι η ίδια η λειτουργία της δημοκρατίας μας, είναι η ίδια η απαίτηση των πολιτών στο όνομα της δημοκρατίας πενήντα τουλάχιστον ετών να αποκαλυφθούν όλοι οι ένοχοι και όλες οι σκοτεινές διαδρομές ενός πολύ σκοτεινού σκανδάλου που πλήττει τον πυρήνα της δημοκρατίας μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Κύριε Υπουργέ, θα απαντήσετε;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Θα συνεχίσουμε με τον τελευταίο ειδικό αγορητή, τον κ. Μπιμπίλα από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Πρόεδρε, κύριε Υπουργέ.

Θα ήθελα να επισημάνω κατ’ αρχάς μία παθογένεια: Εμείς των μικρότερων κομμάτων έχουμε γίνει οι άνθρωποι που τρέχουν πάνω κάτω να προλάβουν επιτροπές, να μιλήσουμε εδώ, να μην προλαβαίνουμε να παρακολουθήσουμε τους φορείς…

(Χειροκροτήματα)

…γιατί από αυτές τις τρεις επιτροπές εγώ μόνο στη μία κατάφερα να είμαι, διότι είμαι σε τρία διαφορετικά σημεία ταυτόχρονα. Αυτό δεν νομίζω ότι εξυπηρετεί σε κάτι, γιατί δεν προλαβαίνουμε να ετοιμαστούμε, γίνεται λίγο στο άρπα - κόλλα και όταν είναι στο άρπα – κόλλα, δεν καταλαβαίνουμε καλά και τι λέει το νομοσχέδιο όταν είσαι σε τόσα πολλά ταυτοχρόνως. Βέβαια, θα μου πείτε, είμαστε πολλά κόμματα, αλλά τι να κάνουμε; Η διαδικασία δεν μπορεί να είναι αυτή η φυσιολογική. Εγώ που είμαι καινούργιος Βουλευτής εδώ αισθάνομαι ότι υπηρετώ -συγγνώμη για την έκφραση- ένα τρελοκομείο. Ζητώ συγγνώμη γι’ αυτή την έκφραση.

Θα ξεκινήσω την ομιλία μου με κάτι που συνέβη σήμερα και με έχει προβληματίσει σαν Έλληνα, σαν πατριώτη. Εξαφανίστηκε, πάλι, ένα παιδί από δομή στον Πειραιά -επειδή είμαι πειραιώτης- από τα Καμίνια, ένα προσφυγόπουλο, ο Ισμαήλ Χουσεϊνί. Ανεξακρίβωτα, δεν μπορεί να καταλάβει κανείς πως έγινε και αυτό πρέπει να μας προβληματίζει για το τι συμβαίνει στη χώρα μας. Αυτά τα παιδιά πρέπει να τα προστατεύουμε. Πώς εξαφανίζονται και με ποιον τρόπο; Μήπως θα πρέπει η κοινωνία των πολιτών να αναλάβει ώστε να επιτηρεί αυτές τις δομές ή το κράτος να κάνει κάτι ώστε να προστατέψει ανθρώπινες ζωές;

Από την άλλη, θα ήθελα να μιλήσω για το χθεσινό περιστατικό. Η παρέμβασή μου στην Επιτροπή Κοινωνικών Υποθέσεων, που έγινε λόγω μιας δυσάρεστης κατάστασης, ήταν για να στηλιτεύσω γενικώς αυτό που συμβαίνει εδώ να προσβάλλει ο ένας τον άλλον, να ακούγονται ύβρεις απέναντι σε ανθρώπους. Χθες, συγκεκριμένα, συνέβη στη συνεργάτιδα του κ. Γεωργιάδη, αλλά άλλες φορές έχω ακούσει και τον κ. Γεωργιάδη να μιλάει πάρα πολύ άσχημα για την κ. Κωνσταντοπούλου, για την κ. Ακρίτα. Η ίδια η κ. Ακρίτα μιλάει άσχημα στα κοινωνικά δίκτυα για τον τρόπο που ντύθηκε κάποια κυρία στη δεξίωση της γιορτής της δημοκρατίας. Όλα αυτά μου δημιουργούν ένα πάρα πολύ δυσάρεστο συναίσθημα, γιατί και ως ευαίσθητος καλλιτέχνης δεν μπορώ να καταλάβω πώς μέσα στη Βουλή συμβαίνουν τέτοια πράγματα.

Να προχωρήσω στο νομοσχέδιο. Πολύ συνοπτικά θα κάνω κάποιες παρατηρήσεις πάνω στο σχέδιο νόμου. Η καθιέρωση της ψηφιακής ενισχυτικής μάθησης μπορεί να είναι μια θετική παρέμβαση για ορισμένους μαθητές, θα πρέπει όμως να υπάρξουν σοβαρές δικλίδες ασφαλείας με βάση τις βέλτιστες πρακτικές για συνδυασμό σύγχρονης και ασύγχρονης διδασκαλίας, για τη διάρκεια παραμονής των παιδιών στην οθόνη και την ανάγκη μεικτού συστήματος σύγχρονης και ασύγχρονης διδασκαλίας, την προστασία των προσωπικών δεδομένων και τις εργασιακές σχέσεις των εκπαιδευτικών.

Και με αφορμή αυτή τη διάταξη, πρέπει να τονίσουμε ότι στον τομέα της ενισχυτικής πρωτοβάθμιας υπάρχει το τεράστιο κενό της μη ρύθμισης για τα κέντρα μελέτης που εξακολουθούν να λειτουργούν σχεδόν παράνομα, χωρίς καμμία πρόβλεψη ασφάλειας για χιλιάδες παιδιά και εργαζομένους εργασιακών όρων και παιδαγωγικής επάρκειας.

Εφόσον δεν υπάρξει διάταξη για την απάλειψη της τιμωρητικής διετίας των προερχόμενων από την ιδιωτική εκπαίδευση αναπληρωτών, να νομοθετηθούν κίνητρα για τη συγκεκριμένη ομάδα εκπαιδευτικών ώστε να συμμετέχουν στο ψηφιακό φροντιστήριο.

Επίσης, θετική κρίνεται η πρωτοβουλία -όπως και άλλα άρθρα- για τη συμβουλευτική επαγγελματικού προσανατολισμού, που θα μπορούσε να εφαρμοστεί με τις ανάλογες προσαρμογές και στην κατώτερη δευτεροβάθμια εκπαίδευση. Ωστόσο, σχετικά με την εισροή ιδιωτικών εταιρειών στο πεδίο, εκτιμούμε πως ο ΕΟΠΠΕΠ θα μπορούσε με τη συνδρομή ικανότατων συμβούλων να καλύψει τις ανάγκες, χωρίς να προκληθούν τόσο μεγάλες δαπάνες για τα κρατικά ταμεία. Θα πρέπει γενικώς να σταματήσει η τόσο γενναιόδωρη πολιτική παροχής κρατικού χρήματος σε επιχειρηματίες, όταν το κράτος μπορεί με μικρότερο κόστος να κάνει την ίδια δουλειά και με καλύτερη ποιότητα.

Τώρα, όσον αφορά το άρθρο 3, μια και δεν είχα την κατάλληλη ευκαιρία να μιλήσω στην επιτροπή, για την κάλυψη των αναγκών της εκπαίδευσης της περίπτωσης α΄ της παραγράφου 2 αποσπάται, για ένα σχολικό έτος με δυνατότητα παράτασης, ο αναγκαίος αριθμός εκπαιδευτικών της πρωτοβάθμιας και δευτεροβάθμιας εκπαίδευσης στο τμήμα Δ΄ εκπαιδευτικής ραδιοτηλεόρασης και ψηφιακών μέσων της Διεύθυνσης Υποστήριξης Εκπαιδευτικών Προγραμμάτων και Εκπαίδευσης για την αειφορία του Υπουργείου Παιδείας.

Τα σχολεία ήδη στενάζουν από τα κενά, από τις ελλείψεις εκπαιδευτικών. Υπάρχει πρόβλεψη να αναπληρωθούν ή οι μαθητές θα μείνουν χωρίς εκπαιδευτές; Γιατί να μην προκηρυχθούν οργανικές θέσεις για το ψηφιακό; Γιατί να μην προσληφθούν αποκλειστικά οι αδιόριστοι εκπαιδευτικοί; Το σύνολο των λειτουργικών κενών εκπαιδευτικών θέσεων δευτεροβάθμιας, χωρίς να υπολογίζονται στο γενικό άθροισμα τα πλεονάσματα, ανέρχεται σε εννιά χιλιάδες είκοσι πέντε και στην πρωτοβάθμια σε περίπου εννιά χιλιάδες πεντακόσιους.

Άρθρο 3β. «Οι εκπαιδευτικοί που υπηρετούν στο ψηφιακό φροντιστήριο της περίπτωσης α΄, της παραγράφου 2 λαμβάνουν για τη διδακτική υπηρεσία τους δύο μονάδες ανά έτος, οι οποίες προσμετρώνται στη διαδικασία επιλογής και τοποθέτησης στελεχών εκπαίδευσης της παραγράφου 2, του άρθρου 30, του ν.4823/ 2021. Αυτό έρχεται σε αντίθεση με την υφιστάμενη νομοθεσία, ν.4823/2021, σύμφωνα με την οποία η διδακτική εμπειρία μοριοδοτείται με μία μονάδα ανά έτος με μέγιστο όριο εννέα μονάδες.

Άρθρο 4. «Σε περίπτωση μη κάλυψης των αναγκών σε εκπαιδευτικό προσωπικό για το ψηφιακό φροντιστήριο της περίπτωσης α΄, της παραγράφου 2, δύνανται να προσλαμβάνονται, εφόσον εκδηλώσουν σχετικό ενδιαφέρον κατά την υποβολή της αίτησής τους για πρόσληψη, έως σαράντα προσωρινοί αναπληρωτές εκπαιδευτικοί κατά τα οριζόμενα στο άρθρο 63 του ν.4589/2019, υπό την πρόσθετη προϋπόθεση ότι διαθέτουν πενταετή διδακτική υπηρεσία σε σχολική μονάδα». Γιατί να μην προκηρυχθούν οργανικές θέσεις για το ψηφιακό; Όχι μόνο δεν προσλαμβάνετε μόνιμους εκπαιδευτικούς, αλλά αποσπάτε από τα κενά ακόμα και τους αναπληρωτές που προσπαθούν να μην αφήσουν τους μαθητές χωρίς εκπαιδευτές. Γιατί να μην προσληφθούν αποκλειστικά οι αδιόριστοι εκπαιδευτικοί;

Στο άρθρο 4 ο επαγγελματικός προσανατολισμός μαθητών Α΄ τάξης λυκείου. Ο μαθητής χρήστης επιλέγει τον οικονομικό φορέα που αναλαμβάνει την υλοποίηση των υπηρεσιών ατομικής συμβουλευτικής επαγγελματικού προσανατολισμού στον οποίον αποδίδεται απευθείας η οικονομική διευκόλυνση. Τα ΜΕΠ αναρτώνται στην ιστοσελίδα του Υπουργείου Παιδείας, Θρησκευμάτων και Αθλητισμού και του ΕΟΠΠΕΠ. Γιατί ο προσανατολισμός θα γίνεται από ιδιώτη και όχι από εκπαιδευτικό; Ποιος θα τον πληρώνει και πόσο; Πώς διασφαλίζεται ότι ο ιδιώτης δε θα κατευθύνει το μαθητή προς συγκεκριμένη κατεύθυνση με μόνο γνώμονα το συμφέρον του ιδιώτη και τις δικές του ανάγκες; Δεν αναφέρεται πουθενά στο άρθρο και στον νόμο εάν θα είναι δωρεάν η παροχή της υπηρεσίας του επαγγελματικού προσανατολισμού ή αν θα επιβαρύνουν οικονομικά τους μαθητές.

Η χρηματοδότηση του έργου του παρόντος δύναται να πραγματοποιείται από εθνικούς ή συγχρηματοδοτούμενου πόρους. Με κοινή απόφαση των Υπουργών Παιδείας, Θρησκευμάτων και Αθλητισμού και Εθνικής Οικονομίας και Οικονομικών ρυθμίζονται θέματα σχετικά με το ύψος της αποζημίωσης του οικονομικού φορέα, τη διαδικασία καταβολής της και κάθε άλλο θέμα σχετικό με την αποζημίωση του φορέα. Γιατί να μην πληρώνεται ο ιδιώτης από εθνικούς πόρους; Αν είναι να δαπανώνται εθνικοί πόροι, γιατί δεν προσλαμβάνετε αδιόριστους εκπαιδευτικούς; Με ποια κριτήρια θα καθορίζετε το ύψος της αποζημίωσης; Θα είναι υπέρτερο του μισθού ενός αδιόριστου εκπαιδευτικού;

Στο άρθρο 5 για τις αυτόνομες τάξεις γυμνασίων σε δυσπρόσιτες περιοχές, τίθεται ζήτημα της ισότιμης φοίτησης όλων των παιδιών σε όλα τα γνωστικά αντικείμενα. Φοβούμαστε πως δημιουργούνται μαθητές δύο ταχυτήτων για οικονομικούς λόγους. Το φινλανδικό παράδειγμα δημιουργίας μεγάλων εκπαιδευτικών μονάδων ανά περιφερειακά διαμερίσματα με την υποχρέωση της πολιτείας τη μεταφορά παιδιών ώστε να είναι κάθε μαθητής πλήρως καλυμμένος παιδαγωγικά και να μην υπάρχουν ανισότητες, θα πρέπει να μελετηθεί. Αυτό, όμως, γιατί να μη γίνεται και για τις νησιωτικές περιοχές, όπως είναι παραδείγματος χάριν οι Οθωνοί, πάνω από την Κέρκυρα;

«Οι εκπαιδευτικοί κλάδων ειδικοτήτων που διδάσκουν στο νηπιαγωγείο ή στο δημοτικό στην απομακρυσμένη ορεινή περιοχή όπου λειτουργεί αυτόνομη τάξη δύνανται να συμπληρώνουν ωράριο στις σχολικές μονάδες της τάξης του γυμνασίου ύστερα από απόφαση του οικείου περιφερειακού διευθυντή πρωτοβάθμιας και δευτεροβάθμιας εκπαίδευσης». Με τι προσόντα και με τι πτυχίο θα διδάσκει στο γυμνάσιο ένας νηπιαγωγός; Έχει βγάλει διαφορετική σχολή και έχει λάβει διαφορετική εκπαίδευση από έναν καθηγητή. Αναγνωρίζετε ότι υπάρχουν κενά ακόμα και σε αυτά τα γυμνάσια και αντί να διορίσετε καθηγητές στα κενά, πάτε να τα μπαλώσετε κακήν κακώς και με πρόχειρο τρόπο με νηπιαγωγούς.

Στο άρθρο 9 του νόμου υπάρχει πρόβλεψη για την αντισυνταγματική και παράνομη ακόμα και με την κοινή εργατική νομοθεσία, μονομερή, βλαπτική μεταβολή των όρων εργασίας των εκπαιδευτικών. Γνωρίζετε πως κάποια σχολεία, δυστυχώς, μειώνουν χωρίς να συντρέχει κανένας λόγος το ωράριο των εκπαιδευτικών για να προσλάβουν φθηνότερους, χωρίς προϋπηρεσία. Δεν είναι αυτό όνειδος της δήθεν εθελοντικής παραίτησης από μέρος του ωραρίου που μετατρέπεται σε ή αφήνεις κάποιες ώρες ή σε διώχνω για να μπορούν να απολύουν μετά τον εκπαιδευτικό με μικρότερη αποζημίωση; Δεν είναι τραγική η κατάσταση στα ιδιωτικά νηπιαγωγεία όπου οι εκπαιδευτικοί εργάζονται δέκα και δώδεκα ώρες την ημέρα κάνοντας συνοδεία, κηπουρική, μαγείρεμα, καθάρισμα τουαλετών, λαμβάνοντας σπάνια το μισθό τους;

Στο άρθρο 10, με την επιφύλαξη της παραγράφου 6 δύναται με απόφαση του περιφερειακού επόπτη ποιότητας της εκπαίδευσης ή του περιφερειακού διευθυντή εκπαίδευσης κατά περίπτωση, να ανατίθεται σε σύμβουλο εκπαίδευσης επιπλέον η παιδαγωγική ευθύνη μιας ενότητας σχολικών μονάδων της έτερης βαθμίδας από εκείνη στην οποία υπάγεται η θέση συμβούλου εκπαίδευσης την οποία καταλαμβάνει. Πάλι δίνετε, όπως και στο άρθρο 5, τη δυνατότητα σύμβουλος δημοτικού να επιλαμβάνεται καθηγητών γυμνασίου. Πέραν τούτου, δεν προβλέπετε έξοδα μετακίνησης για συμβούλους που υπηρετούν σε σχολεία που βρίσκονται σε δύσβατες ή απομακρυσμένες περιοχές.

Στο άρθρο 22 τα κενά των οργανικών θέσεων μουσικής γενικής και ειδικής αγωγής στην πρωτοβάθμια πρέπει να επισημάνουμε ανήλθαν φέτος στις πεντακόσιες θέσεις.

Στο άρθρο 23 που αποτελεί μια χαριστική ρύθμιση για τους ιδιοκτήτες των ιδιωτικών σχολείων, πραγματικά η διετία μπορεί να είναι ενδεχομένως μια στενή περίοδος που προκαλεί και ζήτημα τόσο στον υποστελεχωμένο ΕΟΠΠΕΠ όσο και στη διεύθυνση ιδιωτικής εκπαίδευσης. Η πενταετία, όμως, είναι υπερβολική και είναι κομμένη και ραμμένη για όσους ιδιοκτήτες έχουν ζητήματα με φορολογική και ασφαλιστική ενημερότητα.

Θεωρούμε πως το διάστημα επικαιροποίησης θα πρέπει να είναι μικρότερο, με ταυτόχρονη αυστηροποίηση του ελέγχου των φορολογικών- ασφαλιστικών στοιχείων των ιδιοκτητών, με τακτικό πιστωτικό έλεγχο. Ρωτάμε: Βάσει ποιας μελέτης υπερδιπλασιάστηκε ο χρόνος από δύο έτη σε πέντε έτη; Με τον τρόπο αυτό επιτρέπετε στα ιδιωτικά εκπαιδευτήρια να μπορούν να διαμορφώνουν το εκπαιδευτικό έργο τους και τις συνθήκες εργασίας και λειτουργίας χωρίς την ανά διετία επίβλεψη του Υπουργείου, κατά παράβαση και της σχετικής συνταγματικής πρόβλεψης. Επίσης, το δημόσιο χάνει έσοδα, αφού το παράβολο θα εκδίδεται κάθε πέντε έτη αντί για κάθε δύο έτη. Επίσης, η επίβλεψη ανά πενταετία σημαίνει ότι κάποιος μαθητής ή καθηγητής μπορεί να τελειώσει το γυμνάσιο ή το λύκειο χωρίς το Υπουργείο να γνωρίζει τίποτα για το εκπαιδευτικό έργο και για τις συνθήκες διδασκαλίας και εργασίας.

Τέλος, στο άρθρο 45 για την κατ’ οίκον διδασκαλία, γνωρίζουμε ότι οι αιτήσεις για την κατ’ οίκον διδασκαλία και μάλιστα σε συνεργασία με ιδιωτικά εκπαιδευτήρια φτάνουν σχεδόν το τριψήφιο νούμερο. Συχνά υπάρχουν αιτήσεις παιδιών της ίδιας οικογένειας για δήθεν αυτοκτονικό ιδεασμό, όταν όλοι γνωρίζουμε ότι υπάρχουν οικογένειες που λόγω ακραίων θρησκευτικών και πολιτικών αντιλήψεων δεν θέλουν να στείλουν τα παιδιά τους σε σχολεία για να μην μολυνθούν από τον ιό της εκκοσμίκευσης.

Προτείνουμε πρώτον, οι αιτήσεις να ελέγχονται από ειδικούς γιατρούς ή παιδοψυχιάτρους που επιλέγει το ΥΠΕΠΘ, όπως ακριβώς συμβαίνει με τις επιτροπές που κρίνουν τις άδειες ασθενείας και όχι να γίνεται τυπικός έλεγχος χαρτιών, που όλοι καταλαβαίνουμε με τι μεθόδους αποκτώνται από κάποιους γιατρούς. Δεύτερον, η κατ’ οίκον διδασκαλία να γίνεται αποκλειστικά σε συνεργασία με δημόσιες σχολικές μονάδες για να αποφεύγονται φαινόμενα διαπλοκής και διαφθοράς.

Να επισημάνουμε, τέλος, με αφορμή τα θέματα του Ινστιτούτου Εκπαιδευτικής Πολιτικής ότι θα πρέπει να επιλυθεί το πρόβλημα της μισθοδοσίας με τους προερχόμενους από την ιδιωτική εκπαίδευση ειδικούς συμβούλους στο ΙΕΠ, ένα θέμα που καλά γνωρίζει ο αγαπητός συνάδελφος και πρόεδρος του ινστιτούτου.

Καταλήγοντας, μέσα σε αυτό το αχανές νομοσχέδιο με πλήθος ετερόκλητων άρθρων που αγγίζουν όντως πολλούς τομείς, θα ήθελα να κάνω μια επισήμανση για τη σύσταση του νέου εκπαιδευτικού κλάδου του κινηματογράφου. Παρ’ ότι η Υφυπουργός κ. Μακρή την είχε ανακοινώσει δημόσια από το 2022, ο κλάδος αυτός ακόμα δεν έχει συσταθεί. Όμως, η σύσταση του εκπαιδευτικού κλάδου ΠΕ Καθηγητή - Καθηγήτριας Κινηματογράφου και Οπτικοακουστικών Τεχνών είναι απόλυτη αναγκαιότητα και προτεραιότητα για το Υπουργείο, όπως έχει τεκμηριωθεί επιστημονικά πολλές φορές.

Έρευνες έχουν δείξει πως η εκπαιδευτική κοινότητα αναγνωρίζει τα παιδαγωγικά οφέλη της κινηματογραφικής και οπτικοακουστικής εκπαίδευσης. Επιπλέον, ο χρόνος που δαπανούν τα παιδιά και οι νέοι σε οθόνες υπερβαίνει τον χρόνο της παρουσίας τους στο φυσιολογικό σχολείο. Η εισαγωγή του κινηματογράφου και των οπτικοακουστικών τεχνών στην εκπαίδευση ως καλλιτεχνικό αντικείμενο έχει τεκμηριωθεί επιστημονικά στη διεθνή βιβλιογραφία. Μπορεί να συνεισφέρει πολλαπλώς στα σύγχρονα εκπαιδευτικά περιβάλλοντα, καλλιέργεια προηγμένων ψηφιακών δεξιοτήτων, κινητοποίηση σημαντικών γνωστικών διαδικασιών, ενθάρρυνση της κουλτούρας της συνεργασίας και ανάπτυξη διεργασιών ομάδας, ανάπτυξη ψυχοκοινωνικών δεξιοτήτων, συμβάλλοντας στη μείωση φαινομένων βίας και παραβατικότητας. Ο κινηματογράφος συμβάλλει στην αισθητική καλλιέργεια και την ανάπτυξη ενημερωμένου και κριτικού κοινού, ενισχύοντας με αυτόν τον τρόπο την κινηματογραφική και οπτικοακουστική βιομηχανία.

Κλείνοντας, να ευχηθώ η πολιτεία να κάνει πραγματικότητα αυτό που μας έχει υποσχεθεί εδώ και πολύ καιρό, να δούμε επιτέλους το πανεπιστήμιο παραστατικών τεχνών που θα αφορά το θέατρο και τις τέχνες μας.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Μια ανακοίνωση προς το Σώμα. Ο Βουλευτής Στυλιανός Πέτσας ζητεί άδεια ολιγοήμερης απουσίας από τις 29 Ιουλίου έως και τις 30 Ιουλίου για ένα ταξίδι στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Καλείται στο Βήμα η κ. Ασπασία Κουρουπάκη, Κοινοβουλευτική Εκπρόσωπος από τη Νίκη και μετά θα ακολουθήσει ο κατάλογος των ομιλητών.

Δυστυχώς λόγω των επιτροπών είμαστε υποχρεωμένοι να κάνουμε και κάποιες παραχωρήσεις.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Ευχαριστώ, κύριε συνάδελφε, για την παραχώρηση της θέσης σας λόγω επιτροπής.

Κύριε Υπουργέ, κυρίες και κύριοι συνάδελφοι, οφείλω να αναγνωρίσω στην Κυβέρνηση την ευρηματικότητα της στην επιλογή της ορολογίας που συνοδεύει τα νομοσχέδια της. Κάπως έτσι το πολυνομοσχέδιο ή το νομοσχέδιο σκούπα που συζητούμε σήμερα αποκαλείται από την Κυβέρνηση ερανιστικό. Ίσως γιατί με τον τρόπο αυτό καλύπτεται εύσχημα η πραγματικότητα με την οποία ερχόμαστε αντιμέτωποι ξανά και ξανά.

Το νομοσχέδιο αυτό αποτελείται από εκατόν δεκαεννέα άρθρα που καλύπτουν σχεδόν όλο το φάσμα των αρμοδιοτήτων του Υπουργείου Παιδείας Θρησκευμάτων και Αθλητισμού. Όπως και σε άλλα παρόμοια νομοσχέδια που έχει φέρει η Κυβέρνηση προς ψήφιση το παρόν νομοσχέδιο αποτελεί ένα ψηφιδωτό αποσπασματικών, εμβαλωματικών και φωτογραφικών ρυθμίσεων.

Για άλλη μια φορά βλέπουμε την Κυβέρνηση να αναιρεί τον εαυτό της, εισάγοντας τροποποιήσεις σε ρυθμίσεις που η ίδια έχει θεσπίσει τα αμέσως προηγούμενα χρόνια. Επιχειρείται η κάλυψη των κενών και αβλεψιών, γεγονός που μαρτυρεί την προχειρότητα με την οποία παράγεται το νομοθετικό έργο. Σε αυτή τη νοσηρή κατάσταση έρχεται να προστεθεί ο ελάχιστος χρόνος των έξι ημερών που δόθηκε για τη δημόσια διαβούλευση ενός τόσο εκτενούς νομοσχεδίου. Πρόκειται για τον ευτελισμό μιας διαδικασίας που θεσπίστηκε υποτίθεται για την προαγωγή του δημοκρατικού διαλόγου με την κοινωνία.

Άλλο ένα χαρακτηριστικό παράδειγμα. Φέρατε άρον-άρον στις 8 Ιουλίου μια τροπολογία στο σχέδιο νόμου για τον Οργανισμό της Ακαδημίας Αθηνών με την οποία προβλεπόταν η κατάργηση χιλίων πεντακοσίων πενήντα πέντε οργανικών θέσεων στη δευτεροβάθμια εκπαίδευση. Την επόμενη ακριβώς ημέρα στις 9 Ιουλίου θέσατε σε διαβούλευση το παρόν σχέδιο νόμου, πολυνομοσχέδιο. Τι σας εμπόδιζε να ενσωματώσετε την τροπολογία στο παρόν νομοσχέδιο και να τη θέσετε στη βάσανο της διαβούλευσης και της συζήτησης στην επιτροπή; Εάν η παραπάνω μεθόδευση δεν αποτελεί εμπαιγμό και περιφρόνηση προς τους πολίτες και το Κοινοβούλιο τότε τι είναι;

Στο παρόν νομοσχέδιο απουσιάζει μια κεντρική στόχευση για την αναβάθμιση της παιδείας και του αθλητισμού. Η εκπαίδευση υποφέρει τις τελευταίες δεκαετίες στην Ελλάδα. Ακόμη και τα εργαλεία του ΟΟΣΑ στα οποία δίνετε τόση σημασία, όπως τα αποτελέσματα του διαγωνισμού του διεθνούς προγράμματος «PISA», δείχνουν τη ραγδαία χειροτέρευση των επιδόσεων των μαθητών που καταγράφουν αρνητικό ρεκόρ δεκαετίας. Τα ευρήματα του προγράμματος «PISA» δείχνουν μόνο την κορυφή του παγόβουνου.

Εμείς δίνουμε σημασία στην ευρύτερη εικόνα, στην πολιτιστική γενοκτονία, στη γενοκτονία μνήμης που συντελείται επί δεκαετίες στη χώρα μας. Ξεριζώνετε κάθε σχέση του νέου Έλληνα με τον πλούτο της γλώσσας, την ιστορία και τον πολιτισμό του. Η Ακαδημία των Αθηνών που θα έπρεπε να έχει πρωταγωνιστικό και θεσμικό ρόλο στα ζητήματα της παιδείας και της γλώσσας βρίσκεται στο περιθώριο. Αντίθετα, η τύχη της μόρφωσης των παιδιών μας έχει παραδοθεί σε αυτό το άνδρο του εθνομηδενισμού και της woke προπαγάνδας που αποκαλείται κατ’ ευφημισμό ινστιτούτο εκπαιδευτικής πολιτικής, σε αυτόν τον φορέα που με χρήματα του ελληνικού λαού και της Ευρωπαϊκής Ένωσης προωθεί την ΛΟΑΤΚΙ+ προπαγάνδα του πολύχρωμου σχολείου και το ιδεολόγημα της πολυπολιτισμικής Ελλάδας. Στο περιθώριο τα ωραιότερα κυήματα των λογοτεχνών μας του Παλαμά, του Παπαδιαμάντη, του Σεφέρη.

Την ίδια στιγμή υπό την αιγίδα της πλατφόρμας «Αίσωπος» του ινστιτούτου εκπαιδευτικής πολιτικής παιδιά του δημοτικού καλούνται να προμηθευτούν το βιβλίο «Ο Ναβίντ δεν ήρθε για διακοπές» και να συμμετέχουν στο σχετικό εκπαιδευτικό σενάριο. Παρακαλώ στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζω διαβάζοντας από την περιγραφή του βιβλίου: «Στο σχολείο του Άλκη ήρθε ένας καινούργιος μαθητής που δεν κατάγεται από την Ελλάδα. Λέγεται Ναβίντ και έφτασε εδώ με τη μητέρα του έπειτα από ένα μεγάλο και επικίνδυνο ταξίδι. Τι ήρθε, όμως, να κάνει στην Ελλάδα και που βρίσκεται ο μπαμπάς του; Άλλωστε δεν έχουν σχολεία στη χώρα του. Και καλά το σχολείο δεν είναι και τόσο ωραίο πράγμα, δεν έχουν όμως όλα τα άλλα ωραία πράγματα που έχουμε και εδώ, όπως τηλεόραση, μπάλα, μπαμπάδες, ίντερνετ, παγωτά. Και αν τα έχουν, γιατί έφυγε ο Ναβίντ»; Και καταλήγει η περιγραφή: «Ένα βιβλίο για τον ρατσισμό και την ξενοφοβία, ένα βιβλίο για όλους τους Ναβίντ που ζουν δίπλα μας». Παρακαλώ το καταθέτω στα Πρακτικά.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, ζούμε σε μια χώρα που βιώνει υπαρξιακή απειλή από την ισλαμοφασιστική Τουρκία, την Τουρκία που μαθαίνει στα παιδιά της το δόγμα της γαλάζιας πατρίδας και τα εμποτίζει με νέα κατακτητικά οράματα. Ζούμε σε μια χώρα που καλείται για άλλη μια φορά να γίνει ο κυματοθραύστη της ισλαμικής πλημμυρίδας. Και αντί να προετοιμάζουμε τα παιδιά μας για τις δύσκολες εποχές που έρχονται, εμείς τα κοιμίζουμε με ιστοριούλες, σαν αυτή που μόλις σας κατέθεσε στα Πρακτικά.

Σε αυτό, λοιπόν, το ινστιτούτο εκπαιδευτικής προπαγάνδας θα ανατεθεί η ψηφιακή εκπαιδευτική πύλη και το ψηφιακό φροντιστήριο του άρθρου 3 του νομοσχεδίου; Με την παράγραφο 8 του ίδιου άρθρου ζητάτε να δώσουμε λευκή επιταγή στο Υπουργείο Παιδείας και του εν λόγω ινστιτούτου για την επέκταση της ψηφιακής εκπαίδευσης και σε άλλες τάξεις όλων των βαθμίδων εκπαίδευσης και σε επιπλέον μαθήματα, δηλαδή να επιτρέψουμε στο Υπουργείο και το ινστιτούτο να συρρικνώνουν κατά το δοκούν τη διά ζώσης διδασκαλία, να προωθούν ασύδοτα το ψηφιακό περιεχόμενο που ήδη φιλοξενείται στην ιστοσελίδα του ινστιτούτου, όπως τα κουρελουργήματα της συμπεριληπτικής σεξουαλικής εκπαίδευσης.

Πέραν τούτου, παρατηρούμε μια εκσυγχρονιστική εμμονή της Κυβέρνησης που φτάνει στα όρια του τεχνοφασισμού, μια αντίληψη ότι τα σύγχρονα τεχνολογικά μέσα έχουν μια αυθύπαρκτη υπεροχή απέναντι σε άλλα παραδοσιακά μέσα. Παρατηρούμε επίσης μια υπερσυγκέντρωση ψηφιακών εφαρμογών στο Gοv.gr και αναρωτιόμαστε: Θα έχουν σε λίγο καιρό πρόσβαση σε αυτές τις εφαρμογές αυτοί που ρυθμίζουν πλέον τη ζωή μας σε όσους δεν θα αποκτήσουν τον προσωπικό αριθμό του πολίτη; Τι θα γίνει με τους πολίτες που δεν θα λάβουν αυτόν τον προσωπικό αριθμό; Από αυτόν τον αριθμό θα εξαρτάται η υπόσταση και η πρόσβασή τους στις δημόσιες υπηρεσίες, συμπεριλαμβανομένης και της ψηφιοποιημένης πλέον εκπαίδευσης;

Περαιτέρω γνωρίζουμε όλοι ότι στην εκπαιδευτική διαδικασία είναι αναντικατάστατη η θέση του δασκάλου και του σχολείου για την ομαλή ψυχοκοινωνική ανάπτυξη του παιδιού, την καλλιέργεια προτύπων, την καλύτερη πρόσληψη του περιεχομένου της διδασκαλίας.

Πειραματιστήκατε την περίοδο του COVID-19 με την τηλεκπαίδευση. Διαπιστώσατε ιδίοις όμμασι τις αρνητικές συνέπειες του κλεισίματος των σχολείων στην επίδοση των μαθητών, αλλά και στην ψυχική τους υγεία. Και φυσικά όσοι εξ ημών είμαστε γονείς επιβεβαιώνουμε έτι περαιτέρω αυτή την πραγματικότητα.

Ο Πρόεδρός μας είχε, ήδη, από το 2020 προειδοποιήσει ότι η τηλεκπαίδευση οδηγεί τα παιδιά στην εξάρτηση από το διαδίκτυο. Τι κάνει το κράτος για το ζήτημα της εξάρτησης αυτής, για την ανεξέλεγκτη πρόσβαση των ανηλίκων στην πορνογραφία; Χώρες, όπως η Μεγάλη Βρετανία και οι Ηνωμένες Πολιτείες έχουν ήδη αρχίσει να λαμβάνουν μέτρα. Εσείς που αλληθωρίζετε επιλεκτικά προς τη δύση σκοπεύετε να κάνετε κάτι;

Οι πρόγονοί μας δεν επέτρεπαν στην αρχαία τραγωδία να γίνεται αναπαράσταση ενός φόνου, τραυματισμού ή μιας αυτοκτονίας μπροστά στα μάτια των θεατών. Γιατί στα τηλεοπτικά προγράμματα κυριαρχεί ανεξέλεγκτα η προβολή σκηνών βίας και χρήσης ουσιών; Γιατί εκτίθενται τα παιδιά μας στην εισαγόμενη υποκουλτούρα του περιθωρίου και της βίας; Κανένα πρόγραμμα με σκηνές ωμής βίας δεν πρέπει να προβάλλεται στις τηλεοπτικές οθόνες πριν ή μετά από τις μεταμεσονύκτιες ώρες.

Η πολιτική εθνική παιδεία, που υποστηρίζει το κίνημά μας, κινείται επομένως σε δύο κατευθύνσεις. Πρώτον, στην κατεύθυνση αναθεώρησης της εκπαιδευτικής διαδικασίας με το ξερίζωμα της εθνομηδενιστικής προπαγάνδας, με νέα συγγράμματα γλώσσας, ιστορίας και θρησκευτικών, με ολοκληρωμένη εκπαιδευτική εισαγωγή στο θεσμό της παραδοσιακής οικογένειας, με αναδιάρθρωση της ύλης της δευτεροβάθμιας εκπαίδευσης, με τη λειτουργική διασύνδεση των σχολείων με τις αθλητικές εγκαταστάσεις που βρίσκονται σε κάθε δήμο, με προτεραιότητα στο μαζικό σχολικό αθλητισμό και όχι στα κλειστά κλαμπ των αθλητικών παραγόντων, με βιωματική διδασκαλία πάνω στη φιλανθρωπία, στην προστασία του περιβάλλοντος, τις πρώτες βοήθειες και άλλες δημιουργικές διεξόδους.

Δεύτερον, στην κατεύθυνση της προστασίας των παιδιών από εξωτερικές επιρροές που ακυρώνουν την εκπαιδευτική διαδικασία και οδηγούν σε εξαρτήσεις και βίαιες συμπεριφορές με τις αναγκαίες παρεμβάσεις, όπως επιβάλλει το Σύνταγμα, στο ραδιοτηλεοπτικό και ψηφιακό φάσμα. Ήδη, αναφέρθηκα σε περιορισμούς της πρόσβασης ανηλίκων στην πορνογραφία και την τηλεοπτική βία.

Ξέρουμε πως οι θέσεις μας προκαλούν δυσπεψία σε όσους έχουν συνηθίσει να μιλούν με το λεξιλόγιο της πολιτικής ορθότητας. Δεν ξέρουμε, όμως, τελικά εσείς τι έχετε καταφέρει με τις δικές σας πολιτικές με τη δήθεν συμπεριληπτική εκπαίδευση του Υπουργείου και του ινστιτούτου;

Η βία μεταξύ ανηλίκων αυξάνεται αντί να μειώνεται. Και αντί να αναρωτηθείτε γιατί τα παιδιά αγριεύουν, μετατρέπετε το φαινόμενο της βίας σε μία μάλλον επικερδή υπόθεση διαχείρισης.

Διαβάζουμε στο άρθρο 7 του νομοσχεδίου για υλοποίηση από δημόσιους ή ιδιωτικούς φορείς εκστρατειών ενημέρωσης και ευαισθητοποίησης της εκπαιδευτικής κοινότητας για την ενδοσχολική βία και τον εκφοβισμό, για κάποιες τριμελείς επιτροπές που θα εποπτεύουν αυτές τις εκστρατείες ενημέρωσης. Πόσο θα κοστίσουν αυτές οι εκστρατείες ενημέρωσης και σε ποιους θα ανατεθούν;

Υπάρχουν πάρα πολλά που θα ήθελα να προσθέσω για το παρόν νομοσχέδιο, αλλά ο χρόνος, δυστυχώς, δεν επαρκεί. Άλλωστε έχω καλυφθεί από την τοποθέτηση του κ. Τσιρώνη.

Θα σταθώ επιγραμματικά μόνο στα εξής σημεία. Ρυθμίζετε εκ νέου τις αρμοδιότητες της Εθνικής Αρχής Ανώτατης Εκπαίδευσης και την επιφορτίζετε με επιπλέον καθήκοντα. Δεν αγγίζετε, όμως, την ουσία, που είναι η αποδεδειγμένη ανεπάρκεια της αρχής να ανταποκριθεί στις υποχρεώσεις εποπτείας των ΑΕΙ και πλέον των νεοπαγών νομικών προσώπων πανεπιστημιακής εκπαίδευσης. Είναι μία ανεπάρκεια που διαπιστώνεται από την έκθεση της Ένωσης για τη διασφάλιση της ποιότητας της ανώτατης εκπαίδευσης στην Ευρώπη του 2022, την οποία έχω ήδη καταθέσει στα Πρακτικά στο πλαίσιο του νομοσχεδίου για την λειτουργία των μη κερδοσκοπικών παραρτημάτων ξένων πανεπιστημίων, αλλά προφανώς δεν την μελετήσατε.

Ρυθμίζετε θέματα στον τομέα του αθλητισμού. Με φωτογραφικές διατάξεις επιχειρεί η Κυβέρνηση να καταφέρει ό,τι δεν κατάφερε την προηγούμενη τετραετία. Δηλαδή, με ακόμη πιο βίαιο τρόπο και παρεμβατικό να ορίσει από το παράθυρο τα διοικητικά συμβούλια των ομοσπονδιών, τους δικούς της ανθρώπους ή για την ακρίβεια τους πολύ δικούς της ανθρώπους.

Έτσι σ’ αυτό το νομοσχέδιο ο Αναπληρωτής Υπουργός, Γιάννης Βρούτσης βαδίζει στα βήματα του Λευτέρη Αυγενάκη και εισάγει φωτογραφικές διατάξεις με ακόμα πιο ακραίους αποκλεισμούς. Στην αρχή είχαμε τη διάταξη του τύπου ευγονικής περί ορίων ηλικίας που ήταν αντίθετη προς τη σχετική κοινοτική οδηγία και αντισυνταγματική βάσει πρόσφατης δικαστικής απόφασης. Τώρα ο Αναπληρωτής Υπουργός επαναφέρει νέες φωτογραφικές διατάξεις στο προς ψήφιση νομοσχέδιο, όπου αποκλείονται όσοι πέρασαν την πόρτα των ΔΣ των αθλητικών ομοσπονδιών ή ακόμη και όσοι πρόεδροι έχουν εκλεγεί σε τρεις θητείες.

Κυρίες και κύριοι, ας επικρατήσει επιτέλους η λογική. Αρκετά ταλαιπωρήθηκε ο ελληνικός αθλητισμός από το γινάτι να μπαίνουν οι αρεστοί, οι συγκεκριμένοι, οι κουμπάροι, που θέλει να επιβάλει η εκάστοτε πολιτική ηγεσία.

Το παρόν πολυνομοσχέδιο επιβεβαιώνει τη διαπίστωση μας ότι η Κυβέρνηση αντιμετωπίζει επιδερμικά με όρους επικοινωνίας και ουσίας τα χρόνια προβλήματα της εθνικής παιδείας και του αθλητισμού.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Θα ξεκινήσουμε με τον κατάλογο των ομιλητών. Πρώτος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας, θα ακολουθήσει η κ. Ραλλία Χρηστίδου και μετά ο Πρόεδρος της Νίκης, ο κ. Δημήτριος Νατσιός.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ,κύριε Πρόεδρε.

Κύριε Υφυπουργέ, κυρίες και κύριοι συνάδελφοι, να ευχηθώ και εγώ με τη σειρά μου στα παιδιά εκείνα, στους μαθητές που πέρασαν τον «Γολγοθά» των πανελλαδικών εξετάσεων και τα κατάφεραν, όπως και στους γονείς και στους καθηγητές τους βοήθησαν. Σ’ αυτούς που έμειναν για την επόμενη χρονιά να πω καλή δύναμη, να συνεχίσουν με πείσμα για να πετύχουν και αυτοί στα ανώτατα εκπαιδευτικά ιδρύματα, διαβεβαιώνοντας ότι εμείς είμαστε εδώ για να κάνουμε το καλύτερο για την εκπαίδευσή τους.

Επίσης, να πούμε καλή επιτυχία στην ομάδα των Ολυμπιακών Αγώνων που είναι στο Παρίσι αυτή τη στιγμή, να ευχηθούμε τα καλύτερα και γι’ αυτούς.

Κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Παιδείας, Θρησκευμάτων και Αθλητισμού που επιβάλλει νομοθετικές παρεμβάσεις πάνω στη διαδικασία της μάθησης για την επίτευξη της βέλτιστης απόδοσης των μαθητών, όπως και τη στήριξη των οικονομικά ασθενέστερων και αυτών που ζουν σε απομακρυσμένες και ακριτικές περιοχές. Περιγράφει τη διαδικασία ανίχνευσης των ενδιαφερόντων των μαθητών με σκοπό την καλύτερη ενημέρωσή τους αναφορικά με τις επαγγελματικές επιλογές και την καλλιέργεια των δεξιοτήτων, χρησιμοποιώντας και αξιοποιώντας τη σύγχρονη τεχνολογία.

Δημιουργείται η κεντρική ηλεκτρονική εφαρμογή μέσω του Gov.gr, ψηφιακή εκπαιδευτικού περιεχομένου πύλη για την εξ αποστάσεως εκπαίδευση στην πρωτοβάθμια και δευτεροβάθμια εκπαίδευση που υπάγεται στο Ινστιτούτο Εκπαιδευτικής Πολιτικής. Δημιουργείται ψηφιακό φροντιστήριο, με τη μορφή σύγχρονης και ασύγχρονης εκπαίδευσης στα πανελλαδικώς εξεταζόμενα μαθήματα της Γ΄ τάξης του ΓΕΛ και των ΕΠΑΛ και της Δ΄ τάξης του Ενιαίου Ειδικού Επαγγελματικού Γυμνασίου και Λυκείου και με τη μορφή της ασύγχρονης εκπαίδευσης σε μαθητές της Ε΄ και ΣΤ΄ δημοτικού όλων των τάξεων γυμνασίου, της Α΄ και Β΄ λυκείου. Μέσω του Gov.gr παρέχονται υπηρεσίες ατομικής συμβουλευτικής επαγγελματικού προσανατολισμού σε μαθητές του λυκείου.

Η εφαρμογή λειτουργεί στον ΕΟΠΠΕΠ. Έχει δύο μέρη. Το πρώτο είναι η συμπλήρωση σε ψηφιακή μορφή ερωτηματολογίου επαγγελματικού προσανατολισμού και το δεύτερο ατομική συνεδρία που γίνεται διαδικτυακά με τον σύμβουλο επαγγελματικού προσανατολισμού, όπου αξιολογεί βάσει του ερωτηματολογίου τα ατομικά χαρακτηριστικά, γνώσεις, ικανότητες, δεξιότητες, καταλήγοντας στην κατάρτιση ενός εξειδικευμένου σχεδίου δράσης.

Οργώνεται το μητρώο επαγγελματικού προσανατολισμού, στο οποίο κατοχυρώνονται οι οικονομικοί φορείς βάσει κριτηρίων. Ο μαθητής επιλέγει έναν από αυτούς. Ο ΕΟΠΠΕΠ αναλαμβάνει τον τεχνικό σχεδιασμό, την υλοποίηση της ειδικής εφαρμογής, καθώς και την οργάνωση των δεδομένων προσωπικού χαρακτήρα.

Μία άλλη παρέμβαση είναι η δημιουργία των αυτόνομων τάξεων γυμνασίου σε απομακρυσμένες ορεινές περιοχές, όπου δεν πληρούνται οι προϋποθέσεις ίδρυσης γυμνασίου και κατά παρέκκλιση της διαδικασίας μπορεί να λειτουργεί αυτόνομη τάξη υπαγόμενη στο πλησιέστερο γυμνάσιο.

Δίνεται έμφαση στην αντιμετώπιση της ενδοσχολικής βίας, όπου αποδέκτες των αναφορών για περιστατικά εκφοβισμού και ενδοσχολικής βίας σε επίπεδο διεύθυνσης εκπαίδευσης είναι τετραμελείς ομάδες δράσης με τη συμμετοχή ειδικών επιστημόνων, ψυχολόγων και κοινωνικών λειτουργών, που ασκούν εποπτεία στο χειρισμό των υποθέσεων σε επίπεδο σχολικής μονάδας, ιδίως στο χειρισμό σοβαρών περιστατικών ενδοσχολικής βίας.

Ειδικοί σύμβουλοι οργανώνουν ενημερώσεις για την πρόληψη και την αντιμετώπιση της ενδοσχολικής βίας, δράσεις για τη διαχείριση των αναφορών στην ειδική ψηφιακή πλατφόρμα υποστηριζόμενη από τριμελείς επιτροπές του Υπουργείου. Συστήνεται στο Υπουργείο επιτροπή αθλητισμού τριτοβάθμιας, η οποία είναι αρμόδια για τον σχεδιασμό, τον προγραμματισμό και την υποστήριξη των περιφερειακών και πανελλήνιων αθλητικών δραστηριοτήτων και αγώνων.

Νομοθετείται η κατ’ εξαίρεση μετάθεση εκπαιδευτικών που υπηρετούν στην πρωτοβάθμια και δευτεροβάθμια εκπαίδευση, καθώς και τα μέλη ειδικού εκπαιδευτικού προσωπικού και ειδικού βοηθητικού που εμφανίζουν αναπηρία εφ’ όρου ζωής, πάνω από 80% πιστοποιημένη από τα ΚΕΠΑ.

Επιδιώκεται ο εκσυγχρονισμός και η μείωση της γραφειοκρατίας πάνω στη διαδικασία αναγνώρισης επαγγελματικών προσόντων ή επαγγελματικής ισοδυναμίας τίτλων σπουδών με τη χρήση υποβολής ηλεκτρονικής αίτησης στην ηλεκτρονική πλατφόρμα e-PROFESSIONAL και την έκδοση της απόφασης. Η ίδρυση, συγχώνευση, κατάτμηση, μεταβολή γνωστικού αντικειμένου, μεταβολή έδρας ακαδημαϊκής μονάδας ή σχολής των ΑΕΙ γίνεται με προεδρικό διάταγμα, μετά από πρόταση των Υπουργών Παιδείας, Εθνικής Οικονομίας και Οικονομικών Εσωτερικών και τη γνώμη της Συγκλήτου του ανωτέρου εκπαιδευτικού ιδρύματος και της Εθνικής Αρχής Ανώτατης Εκπαίδευσης.

Προβλέπεται στις περιπτώσεις μαθητών που χρήζουν νοσηλείας σε νοσηλευτικά ιδρύματα για μεγάλο χρονικό διάστημα με σοβαρά προβλήματα υγείας, μετά από διάγνωση δημόσιας δομής, η διδασκαλία κατ’ οίκον σε δομές φιλοξενίας, σε αυτοτελείς σχολικές μονάδες ειδικής αγωγής και εκπαίδευσης, σε σχολεία ή τμήματα που λειτουργούν είτε ως αυτοτελή είτε ως παραρτήματα άλλων σχολείων σε νοσοκομεία, φορείς, ΝΠΙΔ.

Η δευτεροβάθμια εκκλησιαστική εκπαίδευση παρέχεται στα πρότυπα εκκλησιαστικά σχολεία που υπάγονται στη Γενική Γραμματεία Θρησκευμάτων του Υπουργείου Παιδείας. Η εισαγωγή μαθητών στα πρότυπα εκκλησιαστικά σχολεία γίνεται με εξετάσεις, τεστ δεξιοτήτων. Με απόφαση του Υπουργού Παιδείας καθορίζεται κάθε ειδικότερο ζήτημα. Οικονομικές ενισχύσεις στο πλαίσιο φιλανθρωπικής δράσης από ΝΠΔΔ και ΝΠΙΔ στις εκκλησίες σε περιοχές που τελούν σε κατάσταση έκτακτης ανάγκης, δεν κατάσχονται και δεν συμψηφίζονται.

Συστήνεται Μητρώο Επιμόρφωσης Εκπαιδευτικών στο Ινστιτούτο Εκπαιδευτικής Πολιτικής. Σε ψηφιακή πλατφόρμα του ινστιτούτου ανακοινώνονται προγράμματα επιμόρφωσης, ζητήματα διαχείρισης και η λειτουργία, τα οποία ρυθμίζονται από τον Κανονισμό Διαχείρισης του Μητρώου της Ευρωπαϊκής Ένωσης. Καθορίζονται οι αρμοδιότητες του τμήματος επιμόρφωσης και αξιολόγησης εκπαιδευτικού έργου και εκπαιδευτικών ευρωπαϊκής ή διεθνούς εκπαιδευτικής πολιτικής της επιστημονικής υπηρεσίας του Ινστιτούτου Εκπαιδευτικής Πολιτικής.

Η Εθνική Αρχή για την ανώτατη εκπαίδευση εισηγείται στο Υπουργείο Παιδείας για τη διαμόρφωση του ακαδημαϊκού χάρτη της ανώτατης εκπαίδευσης.

Το συμβούλιο αξιολόγησης και πιστοποίησης αξιολογεί τα ΑΕΙ και τις μονάδες τους, διασφαλίζοντας την ποιότητα, πιστοποιεί τα νέα προγράμματα σπουδών, διενεργεί θεματικές αξιολογήσεις, εκδίδει οδηγό πιστοποίησης και αξιολόγησης.

Προβλέπεται ειδική αντιμετώπιση των διακριθέντων αθλητών για την παροχή προνομίων και εξασφάλιση της νομιμότητας στην καταβολή των οικονομικών επιχορηγήσεων από τον τακτικό προϋπολογισμό της Γενικής Γραμματείας Αθλητισμού.

Κυρίες και κύριοι συνάδελφοι, γίνονται παρεμβάσεις σε ένα μεγάλο εύρος ζητημάτων που έχουν σαν στόχο τη μείωση της γραφειοκρατίας, την επαγγελματική εκπαίδευση, την αναβάθμιση της εκκλησιαστικής εκπαίδευσης, την επίλυση ζητημάτων στη Γενική Γραμματεία Αθλητισμού.

Η λειτουργία ψηφιακού φροντιστηρίου, η παροχή ολοκληρωμένων υπηρεσιών επαγγελματικού προσανατολισμού, η λειτουργία αυτόνομων τάξεων γυμνασίου σε απομακρυσμένες περιοχές, η διαχείριση των αναφορών της ειδικής ψηφιακής πλατφόρμας στις σχολικές μονάδες περιστατικών ενδοσχολικής βίας, θωρακίζουν και εκσυγχρονίζουν τη δημόσια παιδεία.

Κυρίες και κύριοι συνάδελφοι, πρόκειται για παρεμβάσεις που θα δώσουν στους Έλληνες πολίτες ένα σύστημα εκπαίδευσης που θα καθοδηγεί και θα στηρίζει τις επιλογές των μαθητών, προσφέροντας τις καλύτερες προοπτικές για τον επαγγελματικό τους προσανατολισμό και την επαγγελματική τους αποκατάσταση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Καλείται στο Βήμα η κ. Ραλλία Χρηστίδου, Βουλευτής του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, τις τελευταίες μέρες, λίγο πριν κλείσει η Βουλή, η Κυβέρνηση επιδίδεται σε μια πρωτόγνωρη κοινοβουλευτική διαδικασία που στην πράξη απαξιώνει το δημόσιο και κοινοβουλευτικό διάλογο για μείζονος σημασίας ζητήματα. Μέσα σε λιγότερο από δέκα ημέρες έρχονται για ψήφιση στην Ολομέλεια της Βουλής ισάριθμα, κρίσιμα νομοσχέδια, δίνοντας ελάχιστο χρόνο ουσιαστικής επεξεργασίας και διαβούλευσης.

Είναι τυχαίο που ένα προς ένα τα νομοσχέδια αυτά αφορούν σε στρατηγικές ιδιωτικοποιήσεις της Κυβέρνησης και επιταχύνονται με fast track διαδικασίες μέσα σε ένα χορό εκατομμυρίων; Τι είναι τελικά αυτό που σας πιέζει και νομοθετείτε με τέτοιο τρόπο;

Σήμερα η κυβερνητική πλειοψηφία φέρνει προς ψήφιση ρυθμίσεις για την ψηφιακή εκπαιδευτική πύλη και το ψηφιακό φροντιστήριο που στην ουσία δεν λαμβάνουν καμμία φροντίδα για μια δίκαιη και κοινωνικά ωφέλιμη -για να είμαι σωστή- ψηφιακή μετάβαση στην εκπαιδευτική διαδικασία. Πρόκειται για ένα πολυνομοσχέδιο εναρμονισμένο με τις αλλεπάλληλες νομοθετικές παρεμβάσεις που απαξιώνουν και υποβαθμίζουν τη δημόσια εκπαίδευση.

Το ψηφιακό φροντιστήριο επαληθεύει και ισχυροποιεί τα υφιστάμενα κενά στη μαθησιακή διαδικασία. Ο τρόπος δε επιλογής και η προνομιακή μεταχείριση των αποσπώμενων εκπαιδευτικών μόνο σύμφωνους δεν μπορεί να μας βρει. Σαν να μην έφταναν τα παραπάνω, εισηγείστε και τη δυνατότητα ψηφιακής εκπαίδευσης οπουδήποτε, μόνο με απόφαση του εκάστοτε Υπουργού Παιδείας και ύστερα από την εισήγηση του ΙΕΠ.

Προχωράτε επιπλέον σε μια αποκάλυψη, αυτή των αυτόνομων τάξεων σε απομακρυσμένες ορεινές περιοχές, για τις οποίες προβλέπετε μεν τη φυσική παρουσία τριών εκπαιδευτικών, αλλά όπου οι εν λόγω καθηγητές αδυνατούν εξ αντικειμένου να καλύψουν κενά, προωθείτε τη συμπληρωματική διδασκαλία εξ αποστάσεως από εκπαιδευτικό εγγύτερου γυμνασίου.

Οι αιτιολογίες αυτές αποτελούν φύλλο συκής, μπροστά στη βαθύτερη επιδίωξη σας για μικρότερο δημόσιο σχολείο, για λιγότερους δημόσιους εκπαιδευτικούς, για σχολεία πολλαπλών ταχυτήτων, για ιδιωτικοποιήσεις παντού.

Ακόμη και ο σχολικός προσανατολισμός εκχωρείται σε οικονομικούς φορείς χωρίς καμμία μέριμνα για επιστημονικές και εκπαιδευτικές δικλίδες ασφαλείας, με ό,τι αυτό συνεπάγεται για τη συμβουλευτική των μαθητών.

Αναφορικά με το μπούλινγκ, γνωρίζετε πάρα πολύ καλά τη συνεπή μας στάση και θέση για την παρουσία ειδικών στην πρόληψη και την αντιμετώπιση περιστατικών σε όλο το φάσμα των βαθμίδων και της εκπαιδευτικής διαδικασίας.

Ερώτηση: Τι δουλειά έχουν κι εδώ οι ιδιώτες; Ακόμα και σε αυτή την πολύπλευρη και επιστημονικά απαιτητική διαδικασία αντιμετώπισης του σχολικού εκφοβισμού, ακόμα και αυτό ιδιωτικοποιείται; Και οι καμπάνιες ενημέρωσης για την πρόληψη και για την αντιμετώπιση της ενδοσχολικής βίας; Όταν τα ιδιωτικοποιήσετε όλα τι θα έχει απομείνει για να συνεχίσετε αυτό το καταστροφικό έργο;

Ας περάσω στις προβλέψεις για τα πανεπιστήμια που κι εκεί οι ορέξεις σας εδώ και πολύ καιρό είναι αδηφάγες. Κλιμακώνετε τη διάλυση του δημόσιου πανεπιστημίου, καθώς με το παρόν νομοσχέδιο δίνεται η δυνατότητα της κατάργησης ολόκληρων σχολών και τμημάτων με προεδρικό διάταγμα, παρακάμπτοντας ουσιαστικά τη Σύγκλητο αλλά και την κοινοβουλευτική διαδικασία.

Οι τρεις Υπουργοί που συμπράττουν θα αποφασίζουν για την ίδρυση, συγχώνευση και κατάργηση ακαδημαϊκών μονάδων. Είναι πράγματι πρωτοφανής αυτή η σπουδή σας να υποβαθμίσετε μέχρι τελικής πτώσης κάθε ακαδημαϊκό κριτήριο, ακόμα και στην κατάργηση ολόκληρων σχολών. Το λέμε ξεκάθαρα, αυτή η διαδικασία δεν μπορεί να υλοποιηθεί χωρίς τη σύμφωνη γνώμη της Συγκλήτου.

Πάμε και παρακάτω. Διευρύνετε τις αρμοδιότητες της ΕΘΑΑΕ με τη δυνατότητα πιστοποίησης και αξιολόγησης των νομικών προσώπων πανεπιστημιακής εκπαίδευσης. Αρχικά δεν δείχνουν να προκύπτουν προβλήματα ουσιαστικής φύσης. Ένα ανυποψίαστο μάτι θα χαρακτήριζε αυστηρά τεχνικές αυτές τις παρεμβάσεις, όμως από εσάς, δυστυχώς, τα περιμένουμε όλα και ο εφησυχασμός είναι κακός σύμβουλος.

Τι κάνετε εδώ; Στον αρχικό νόμο προβλέπεται ότι όταν ιδρύεται ένα νομικό πρόσωπο πανεπιστημιακής εκπαίδευσης το μητρικό ίδρυμα ελέγχει την ακαδημαϊκή διοίκηση και εγγυάται την ορθή τήρηση των ακαδημαϊκών προτύπων και η ΕΘΑΑΕ ελέγχει ένα σύνολο από τυπικές προϋποθέσεις που δεν έχουν σχέση με διαδικασίες ποιότητας. Οπότε, αν ιδρυθεί ένα ίδρυμα και μέσα σε ένα εύλογο χρονικό διάστημα έχει επενδύσει κάποια χρήματα και προφανώς έχει εισπράξει αντίστοιχα και δίδακτρα για τις παρεχόμενες υπηρεσίες, θα έρθει η ΕΘΑΑΕ να κρίνει αρνητικά και να μην δώσει την πολυπόθητη πιστοποίηση δεδομένων των χρημάτων που θα έχουν επενδυθεί και των χρημάτων που θα έχουν ήδη πληρωθεί ως δίδακτρα;

Θα το πω άλλη μια φορά και θα κλείσω, κύριε Πρόεδρε. Με τέτοιες διατάξεις καταλύετε την ουσία του δημοσίου πανεπιστημίου και προχωράτε σε πλήρη αναγνώριση των ιδιωτικών ανώτατων ιδρυμάτων. Με αυτόν τον τρόπο επιβάλλετε στην ΕΘΑΑΕ να συμπεριλάβει και ιδιωτικά πανεπιστήμια στον σχεδιασμό της, να αξιολογεί, να πιστοποιεί την ποιότητα των παρεχόμενων από αυτά υπηρεσιών. Τα ιδιωτικά πανεπιστήμια γίνονται βασικός πυλώνας του ακαδημαϊκού χάρτη της χώρας.

Εμείς πιστεύουμε βαθιά πως η εκπαιδευτική διαδικασία είναι πολυσχιδής, χρειάζεται βαθιές ρίζες για την κοινωνικοποίηση και ψυχοσυναισθηματική ανάπτυξη των παιδιών, βαθιές ρίζες για την πολύπλευρη παιδεία, για τη μόρφωση ενσυνείδητων πολιτών. Για όλα αυτά είναι προϋπόθεση η φυσική παρουσία και η αλληλεπίδραση εκπαιδευτικών και μαθητών και ακόμα περισσότερο είναι προϋπόθεση η ενδυνάμωση του δημόσιου σχολείου και η ισχυροποίηση των δημόσιων πανεπιστημίων. Εμείς, ξέρετε, δεν έχουμε ούτε τοτέμ ούτε ταμπού. Εσείς έχετε το τοτέμ της ιδιωτικοποίησης όλων των κοινωνικών αγαθών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα ο Πρόεδρος της Νίκης, ο κ. Δημήτριος Νατσιός. Θα ακολουθήσουν ο κ. Νικολαΐδης, η κ. Κτενά, η κ. Αναγνωστοπούλου και μετά ο Κοινοβουλευτικός Εκπρόσωπος της Ελληνικής Λύσης κ. Μπούμπας.

Ορίστε, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι συνάδελφοι, ήμασταν δύο μέρες στη μαρτυρική μεγαλόνησό μας, στην Κύπρο. Πήγαμε για προσκύνημα, όπως το ονομάζουμε, να προσκυνήσουμε τα πάθη, όπως έλεγε και ένα τραγούδι του λαού μας, χωρίς θόρυβο και τυμπανοκρουσίες. Πήγαμε για το πικρό και τυραννισμένο νησί. Πήγαμε γιατί ένα μυρίπνοο κομμάτι του Ελληνισμού, του έθνους μας, έχει ακόμη ανοιχτή πληγή. Είναι πολλοί Έλληνες εκεί κάτω που βλέπουν τον σκλαβωμένο Πενταδάκτυλο και ματώνει η ψυχή τους.

Πήγαμε στα φυλακισμένα μνήματα, όπου αντικρίσαμε πίσω από τους σταυρούς με τα ονόματα της λεβεντιάς της ΕΟΚΑ και διαβάσαμε την ιστορία του λαού μας σε εκείνη την περίφημη φράση «του αντρειωμένου ο θάνατος θάνατος δεν λογιέται». Δακρύσαμε στον τύμβο της Μακεδονίτισσας, όπου αναπαύονται -πολυτίμητος θησαυρός- τα κόκαλα τα ιερά εκείνων που «ποτέ από το χρέος μη κινούντες» το 1974 διέσωσαν την τιμή του έθνους και ξέπλυναν την προδοσία των πολιτικών. Ας ανοίξει επιτέλους ο προδοτικός φάκελος της Κύπρου, για να επέλθει κάθαρση.

Πήγαμε και κλάψαμε στο τρισάγιο πάνω στο μνήμα του Κυπριανού που τέλεσε ο καρτερόψυχος και γενναίος ιερέας πατέρας του. Διδαχθήκαμε σε αυτό το τρισάγιο τι σημαίνει ακράδαντη πίστη στην ανάσταση. Τα μνήματα αυτά των παιδιών που σκοτώθηκαν στα Τέμπη, που δολοφονήθηκαν στα Τέμπη, είναι ανοιχτά. Μνήμα σημαίνει μνήμη. Για εμάς δεν υπάρχει τάφος. Θα κλείσουν αυτά τα μνήματα, όταν αποδοθεί δικαιοσύνη.

Και όμως η Κύπρος είναι ένας τόπος όπου το θαύμα λειτουργεί ακόμη, κατά πως θα έλεγε ο Σεφέρης, και υπάρχει ακόμη η σφριγηλή μαγιά, που συνεχίζει να πιστεύει αυτό που έλεγαν οι παλιοί Κύπριοι όταν ήταν ακόμη σκλαβωμένοι στους Άγγλους, οι οποίοι επιδίωκαν την ένωση, «την Ελλάδα μας θέλομεν και ας τρώγωμεν πέτρες».

Όπως είπα πριν, η μνήμη είναι το πιο ισχυρό αμυντήριο ενός έθνους. Γι’ αυτόν τον λόγο πήγαμε στην Κύπρο και δεν προσήλθε η Νίκη στο ακατανόητο πανηγύρι που στήνεται κάθε χρόνο στο Προεδρικό Μέγαρο. Δεν μπορεί, κυρίες και κύριοι συνάδελφοι, τις ημέρες που η Κύπρος αλωνόταν, σφαζόταν, βιαζόταν από τον βάρβαρο Ασιάτη Τούρκο κατακτητή, η ηγεσία της χώρας και όλη η περιρρέουσα γκλαμουριά να γιορτάζει, στήνοντας ένα κακόγουστο σκηνικό που μοιάζει με επίδειξη μόδας.

Ο λαός μας κυριολεκτικά τηγανίζεται από τη φοβερή ακρίβεια με το ρεύμα να είναι ένα είδος πολυτέλειας, με την αδυναμία ολόκληρων οικογενειών με παιδιά να μην μπορούν να αποδράσουν κυριολεκτικώς από το αθηναϊκό καμίνι, για να πάνε να ξεκουραστούν, να κάνουν τα παιδιά τους μπάνιο για λίγες ημέρες. Πώς μπορεί λοιπόν κάποιοι να γιορτάζουν; Τι να σκεφτεί αυτός ο λαός, βλέποντας πολιτικούς, δημοσιογράφους, καλλιτέχνες, πάμπλουτους καλοπερασάκηδες και τη λοιπή φωσφορίζουσα μετριότητα να χαριεντίζεται ανέμελα μέσα στους κήπους του Μεγάρου; Τι να σκέφτεται ο άνεργος νέος, ο απελπισμένος κτηνοτρόφος στη Θεσσαλία, ο εργάτης που κρεμά κάθε πρωί τους απλήρωτους λογαριασμούς, που τους κολλά στο ψυγείο; Τι σκέφτεται; Μια φράση «Οὐαὶ ὑμῖν, γραμματεῖς καὶ Φαρισαῖοι ὑποκριταί». Ας μην απορούμε λοιπόν που η αποχή μεγαλώνει στις εκλογές.

Αυτές τις ημέρες βλέποντας αυτή την γιορτούλα, μου ήρθε στο νου ένα ποίημα που είχα διαβάσει που τιτλοφορείται «Η ελληνική ιστορία σε εβδομήντα εννέα λέξεις». Το διαβάζω: «Ξεκινήσαμε με έναν μέλανα ζωμό και ένα «μολών λαβέ». Φτάσαμε αισίως στο «εν τούτω νίκα» και σε μίαν Αγιά Σοφιά. Προχωρήσαμε σε ένα «ελευθερία ή θάνατος» με ένα τσίπουρο και να ξερίχι. Ανεβήκαμε σε ένα «όχι» και σε ένα «αέρα» με κρυοπαγήματα πυρπολούμενου στήθους. Ξελαρυγγιαστήκαμε φωνάζοντας «ψωμί, παιδεία, ελευθερία», για να καβαλικέψουμε επιτέλους ένα αστραφτερό καλάμι διπλού διαφορικού ελληναράδικο, φιλοσοφούντες φραπεστί, γευόμενοι αστακομακαρονάδα και τιραμισού πατροπαράδοτο, ώσπου να προσγειωθούμε au mon dieu σε ένα «ό,τι έχετε ευχαρίστηση»».

Θέλω να γνωστοποιήσω κάτι, αλλάζοντας θέμα. Την περασμένη Δευτέρα μου τηλεφώνησε ο Διοικητής της Τράπεζας της Ελλάδος, ο κ. Στουρνάρας -γράφτηκε και σε εφημερίδα πανελλαδικής κυκλοφορίας- εμμέσως πλην σαφώς, έτσι το εξέλαβα, για να επηρεάσει την επιλογή της Νίκης στο νομοσχέδιο για τη συγχώνευση τραπεζών, διαφημίζοντας ο κύριος διοικητής τα ευεργετικά αποτελέσματα αυτής της συγχώνευσης.

Είμαι νέος πολιτικός Αρχηγός, δεν έχω εμπειρία από αυτά, και θέλω να ρωτήσω εσάς που είστε παλαιότεροι: Συνηθίζεται να παίρνουν τηλέφωνο υψηλόβαθμοι παράγοντες του δημοσίου, του κράτους για να πιέζουν –επαναλαμβάνω εμμέσως πλην σαφώς- για την ψήφιση νομοσχεδίων; Βεβαίως λάθος πόρτα χτύπησε όποιος τολμά τέτοια πράγματα, την πόρτα της Νίκης.

Το έχουμε ξαναπεί, θα παραμείνουμε απροσκύνητοι, θα παραμείνουμε αλύγιστοι και ακέραιοι. Θα υπηρετούμε όρθιοι τα συμφέροντα μόνο του λαού μας. Για εμάς η πολιτική δεν είναι καλοπέραση, δεν είναι πλουτισμός. Η πολιτική είναι θυσία. Ισχύει απόλυτα, επειδή μας αρέσουν και τα καλά ελληνικά, ο αρχαίος αείχλωρος λόγος, ο οποίος τονίζει διά στόματος του Τοβαίου στην ανθολογία του «δει τον αγαθό άρχοντα εξερχόμενο της αρχής ουχ πλουσιότερον, αλλά ενδοξότερον γεγονέναι». Στη νεοελληνική: «Όταν κάποιος εξέρχεται άρχοντας από τον πολιτικό στίβο δεν πρέπει να είναι πλουσιότερος επ’ ουδενί, αλλά να είναι ενδοξότερος, να απολαμβάνει την εκτίμηση του λαού μας».

Ρωτώ, λοιπόν, αν και ψηφίστηκε -είναι όμως επίκαιρες οι ερωτήσεις- γιατί για άλλη μία φορά παρακάμφθηκαν οι κανόνες της Ευρωπαϊκής Επιτροπής και προβήκατε σε κρατική χρηματοδότηση τραπεζικού ιδρύματος. Γιατί δεν έγινε το ίδιο με τη «ΛΑΡΚΟ» και με τα ΕΑΣ; Με ποιες μελέτες αποδεικνύονται οι ισχυρισμοί του Διοικητού της Τραπέζης της Ελλάδος για οφέλη δημοσίου από τη συγχώνευση, που θα φτάσουν το 1,2 μέχρι 1,6 δισεκατομμύριο ευρώ τα επόμενα δέκα χρόνια; Και επειδή υπάρχει ιστορικό, μπορεί να μας απαντήσει ο κ. Στουρνάρας ποια ήταν η απόδοση των 47 δισεκατομμυρίων ευρώ της ανακεφαλαιοποίησης από το δημόσιο και των 20 δισεκατομμυρίων ευρώ του αναβαλλόμενου φόρου των τραπεζών;

Με ποια οικονομική λογική το Ταμείο Χρηματοπιστωτικής Σταθερότητας -εντός εισαγωγικών- «θα δωρίσει» στην ιδιωτική εταιρεία «FRIVEST» εκατόν ογδόντα εκατομμύρια μετοχές χωρίς τίμημα, όταν η τρέχουσα συνολική αξία τους αποτιμάται στα 338 εκατομμύρια ευρώ; Γιατί το Ταμείο Χρηματοπιστωτικής Σταθερότητας που στην όλη συγχώνευση των τραπεζών διαδραματίζει τόσο σημαντικό ρόλο, στον νέο νόμο για το Υπερταμείο προβλέπεται να καταργηθεί; Μήπως για να διαγραφεί το αποτυχημένο και οικονομικά επιζήμιο ιστορικό του εις βάρος του δημοσίου;

Νομίζω ότι σε όλα τα παραπάνω δεν υπάρχουν απαντήσεις και αυτό διαπιστώθηκε. Θα μας πει κάποιος Έλληνας πολίτης αύριο στον δρόμο: «Κι εσείς τι κάνετε; Γιατί δεν πάτε στη δικαιοσύνη;». Λογική απάντηση όταν υπάρχει όχι οσμή, αλλά βεβαιότητα σκανδάλου.

Προσέξτε, όμως, κύριοι συνάδελφοι, το εξωφρενικό που κάνει η Κυβέρνηση. Μόλις πριν από ένα μήνα φρόντισε να μην υπάρχει καμμία πιθανότητα διερεύνησης από την ανεξάρτητη δικαιοσύνη σκανδάλων σε τράπεζες. Με την τροπολογία 182/45/19-6-2024 στον νόμο περί ενσωμάτωσης της οδηγίας 2021/2118 της Ευρωπαϊκής Ενώσεως καθόρισε ότι σε περίπτωση διενέργειας προκαταρκτικής εξέτασης για αξιόποινη πράξη πιστωτικού ή χρηματοδοτικού ιδρύματος που αφορά σε αναδιάρθρωση ή διαγραφή δανείων, οφειλών ή χρεών ή στρέφεται κατά του ΤΧΣ, η αρμόδια εισαγγελική αρχή ζητά από την Τράπεζα της Ελλάδος την πρόταση δύο επιθεωρητών αυτής, οι οποίοι με βάση τα στοιχεία της δικογραφίας συντάσσουν έκθεση, κ.λπ..

Δηλαδή, εν ολίγοις, η Τράπεζα της Ελλάδος που εποπτεύει και ρυθμίζει τη λειτουργία του χρηματοπιστωτικού συστήματος και δεν ελέγχεται από το κράτος θα αποφανθεί εάν υπήρξαν αξιόποινες πράξεις ή όχι, χωρίς ο αρμόδιος εισαγγελέας να έχει την ιδιότητα να αποταθεί σε ιδιώτες ή εξειδικευμένους χρηματοοικονομικούς πραγματογνώμονες. Εδώ μιλάμε για απαξίωση της δικαιοσύνης και παραπλάνηση της κοινωνίας.

Την περασμένη Τρίτη -αυτό σχετίζεται με τα εξωτερικά- είχαμε την ευκαιρία να δούμε ένα άλλο επεισόδιο της «διακήρυξης ειρήνης των Αθηνών» του περασμένου Δεκεμβρίου. Πλοία του τουρκικού Πολεμικού Ναυτικού προωθήθηκαν στα νησιά Κάσο και Κάρπαθο -θυμίζω ότι παραμένουν ελληνικά- ενώ ιταλικό ερευνητικό σκάφος διεξήγαγε μελέτες για υποθαλάσσια σύνδεση μεταξύ Κρήτης και Κύπρου. Και τι ειπώθηκε; Ειπώθηκε ότι το ερευνητικό πλοίο είχε εισέλθει στην τουρκική υφαλοκρηπίδα. Και ακούστε -εντός εισαγωγικών- «Μετά από διπλωματικές προσπάθειες για την αποκλιμάκωση της έντασης, το ιταλικό ερευνητικό ολοκλήρωσε την έρευνά του και αναχώρησε για το Ηράκλειο της Κρήτης».

Ως συνήθως, αυτό βαπτίστηκε σωφροσύνη. Το σώφρον του ανάνδρου πρόσχημα εστί. Οι δειλοί βαφτίζουν την ανανδρία τους σωφροσύνη. Βέβαια, οι Τούρκοι κάνουν καλά τη δουλειά τους, αφού και Τουρκολυβικό Μνημόνιο υπέγραψαν και χάρτες της «Γαλάζιας Πατρίδας» έχουν κοινοποιήσει και διδάσκουν στα σχολεία τους τη «Γαλάζια Πατρίδα» και μας είπαν και «ευχαριστώ» που σεβαστήκαμε τα δικαιώματά τους.

Εμείς τι κάνουμε; Εμείς μορφώνουμε τους αυριανούς δικαιωματιστές, ενώ οι Τούρκοι μεγαλώνουν και διδάσκουν τους αυριανούς κατακτητές. Δεν έχουμε επεκτείνει, βέβαια, τα χωρικά μας ύδατα στα δώδεκα ναυτικά μίλια, όπως έχουν κάνει όλες οι χώρες του κόσμου που έχουν θάλασσα. Δεν έχουμε ανακηρύξει ΑΟΖ σύμφωνα με το Διεθνές Δίκαιο της θαλάσσης και έρχεται και η Ευρωπαϊκή Επιτροπή και μας παραπέμπει -γνωστό και αυτό- στο Δικαστήριο της Ευρωπαϊκής Ένωσης, επειδή δεν εφαρμόσαμε την οδηγία 2014/89 σχετικά με τον θαλάσσιο χωροταξικό σχεδιασμό.

Ξαναλέμε, λοιπόν, ότι όσο δεν εφαρμόζουμε τα κυριαρχικά μας δικαιώματα που απορρέουν από το Διεθνές Δίκαιο, τόσο η Τουρκία θα συνεχίζει την επεκτατική της πολιτική.

Στην επίσκεψή του πρόσφατα στην Κύπρο ο Πρωθυπουργός ήταν αισιόδοξος –απορούμε από πού απορρέει αυτή η αισιοδοξία- για την πορεία των ελληνοτουρκικών σχέσεων και την επανέναρξη του διαλόγου για το Κυπριακό. Βλέπουμε, όμως, την Τουρκία ακάθεκτη να απειλεί και να διεκδικεί. Για την Κύπρο, μόλις χθες –θυμίζω- το τουρκικό συμβούλιο ασφαλείας μίλησε ξανά για λύση που θα καθιστά το ψευδοκράτος ισότιμο μέλος της διεθνούς κοινότητας, ενώ ο Μπαχτσελί, ο γνωστός φασίστας και εθνικιστής, θέτει θέμα κυριαρχίας των νησιών και μας αποκαλεί –άκουσον-άκουσον- «εισβολείς που δεν αξίζουμε σχέσεις καλής γειτονίας».

Σε όλα αυτά ακούσαμε τον κύριο Υπουργό Εξωτερικών στη Βουλή να εξηγεί με φυσικότητα την ανάγκη στήριξης του υποψήφιου Τούρκου Σινιρλίογλου για Γενικό Γραμματέα στον ΟΑΣΕ.

Γιατί τέτοια στάση, κύριοι της Κυβέρνησης; Δεν την αξίζει ο ελληνικός λαός και η ένδοξη ιστορία του. Τι φοβάστε; Εσείς δεν φοβάστε τη Ρωσία και κάνετε ό,τι είναι δυνατόν για να την έχετε απέναντι. Εδώ, γιατί άλλη στάση;

Η Ελλάδα πρέπει αμέσως να διαμορφώσει σε απόλυτη συνεργασία με την Κύπρο στρατηγική με στόχο την άμυνα του Ελληνισμού έναντι της τουρκικής επεκτατικής πολιτικής, αλλά και για την απελευθέρωση της Κύπρου. Θέλουμε την Κύπρο ένα κράτος χωρίς τουρκικά στρατεύματα, χωρίς εποίκους, χωρίς εγγυήτριες δυνάμεις και με πιστή εφαρμογή του ευρωπαϊκού κεκτημένου και του Διεθνούς Δικαίου για την εξασφάλιση των δικαιωμάτων όλων των πολιτών.

Κι έρχομαι λίγο στα της παιδείας. Κατ’ αρχάς είναι κρυφό μυστικό –το χαλί πλέον δεν χωράει αυτό το μυστικό- ότι πάρα πολλά παιδιά σήμερα έχουν πρόβλημα εξάρτησης, είναι κρεμασμένα από το κινητό τους και το διαδίκτυο. Αυτά τα βίωσα στην πράξη. Στην εφηβική ηλικία, η οποία είναι αναπτυξιακά ευάλωτη σε εθισμό, παρατηρείται και αναγνωρίζεται από την επιστημονική κοινότητα αυτό που ονομάστηκε προσφυώς «διαδικτυακός εθισμός».

Σε ένα περιοδικό με τον τίτλο «Παιδιατρική» -σοβαρότατο και ελληνικής κυκλοφορίας- είχα εντοπιστεί σε τεύχος του 2008 τα εξής: Σύμφωνα με την Αμερικανική Ψυχολογική Εταιρεία, ο διαδικτυακός εθισμός ή η «ηλεκτρονική μορφίνη» όπως την ονομάζουν διαγιγνώσκεται σε άτομα που πληρούν κάποια κριτήρια. Και το βλέπουμε αυτό. Πρώτον, έχουμε ανοχή, δηλαδή ανάγκη αύξησης του χρόνου σύνδεσης με το διαδίκτυο και συμπτώματα στέρησης. Αν κόψεις σε ένα μικρό παιδί το διαδίκτυο, παρατηρείς –το έβλεπα- ανησυχία, ευερεθιστότητα, άγχος, φαντασιώσεις, ακούσιες ή εκούσιες κινήσεις δακτυλογράφησης μετά από διακοπή ή μείωση της χρήσεως. Τρίτον, έχουμε υποχώρηση των πιο πάνω συμπτωμάτων μόνο μετά από χρήση. Τέταρτον, υπάρχει χρήση για πολύ μεγαλύτερο διάστημα από ό,τι το άτομο είχε πρόθεση. Λένε για μία ώρα ή μισή ώρα και εκλιπαρούν για παραπάνω ώρες. Παρουσιάζεται επιλογή πολλών δραστηριοτήτων μέσω διαδικτύου, αγορά, επικοινωνία και παιχνίδια. Έκτον, υπάρχει διακοπή ή σημαντική μείωση της κοινωνικής, προσωπικής, δημιουργικής και εκπαιδευτικές δραστηριότητας λόγω χρήσης του διαδικτύου.

Αυτά είναι πάρα πολύ επικίνδυνα και νομίζω ότι η χρησιμοποίηση έτι περαιτέρω ψηφιακών στα σχολεία μας και στην εκπαίδευση θα επιδεινώσει το πρόβλημα.

Στο άρθρο 3 διαβάζω για «Ψηφιακή Εκπαιδευτική Πύλη» και «Ψηφιακό Φροντιστήριο». Κατ’ αρχάς δημιουργείται η εντύπωση ότι έχουμε κάτι σαν Wikipedia, με δυνατότητα λήψης ψηφιακού εκπαιδευτικού περιεχομένου και υπηρεσιών σύγχρονης και ασύγχρονης εξ αποστάσεως εκπαίδευσης. Μήπως έτσι σιγά-σιγά θα καταργηθούν και τα βιβλία, τα οποία άλλωστε κοστίζουν, ενώ η εκτύπωσή τους βλάπτει, όπως λέτε, και το περιβάλλον;

Επίσης, προωθείται το λεγόμενο «Ψηφιακό Φροντιστήριο», που φαίνεται να είναι το υποκατάστατο της διά ζώσης ενισχυτικής διδασκαλίας, χωρίς καμμία παιδαγωγική τεκμηρίωση σε ό,τι αφορά την αποτελεσματικότητά του, ειδικά για μαθητές και μαθήτριες πέμπτης και έκτης δημοτικού, όταν μάλιστα υπάρχουν παιδιά που δεν έχουν πρόσβαση σε ψηφιακές υποδομές.

Κύριοι συνάδελφοι, ο δάσκαλος είναι στην τάξη για να διδάσκει, γνωρίζοντας την ψυχολογία κάθε παιδιού και τις ιδιαιτερότητές του, ποια παιδιά έχουν ανάγκη βοήθειας από το σχολείο. Η παρακίνηση ενός μαθητή, η έλλειψη προσοχής και η αδιαφορία που έχουν τα νέα παιδιά λόγω του εθισμού τους στα κινητά και στο διαδίκτυο μόνο με την παρουσία ενός δασκάλου στην τάξη μπορούν να αντιμετωπιστούν. Είναι κανόνας, είναι θέσφατο, έχει γραφτεί ότι η ψυχή του σχολείου είναι ο δάσκαλος. Δεν είναι το σχολείο κέντρο τεχνολογιών, αλλά εργαστήριο χαρακτήρων και χρηστών πολιτών, όπως προβλέπει και το Σύνταγμα.

Με τα άρθρα 6 και 7 για το πρόβλημα της ενδοσχολικής βίας δημιουργείται ειδική ψηφιακή πλατφόρμα με ειδικούς συμβούλους για την αντιμετώπιση περιστατικών βίας και εκφοβισμού. Δηλαδή, το φαινόμενο αυτό που έχει πάρει διαστάσεις επιδημίας για το Υπουργείο αντιμετωπίζεται με ανώνυμες καταγγελίες, αγνοώντας τα κοινωνικά και οικογενειακά αίτια και την ανάγκη στήριξης των σχολείων και των εκπαιδευτικών από εξειδικευμένο προσωπικό.

Αξίζει να πω ότι, όπως ανέφεραν και φορείς στη Βουλή, η ανάθεση σε ιδιώτες της διαχείρισης εξαιρετικά ευαίσθητων ζητημάτων και προσωπικών δεδομένων όπου εφαρμόστηκε είχε οικτρά αποτελέσματα και δημιουργήθηκαν προβληματικές καταστάσεις.

Στο άρθρο 5 μιλάμε για αυτόνομες τάξεις γυμνασίου σε απομακρυσμένες ορεινές περιοχές. Ενώ εκ πρώτης όψεως φαίνεται ότι η υπ’ όψιν ρύθμιση καλείται για κάλυψη συγκεκριμένων αναγκών, δεν μπορούμε να μη σκεφτούμε ότι στο μέλλον θα γίνει κανόνας σε απομακρυσμένες παραμεθόριες περιοχές, αφού ήδη έχει αρχίσει η κατάργηση σχολικών μονάδων.

Ποιο θα είναι το όριο των μαθητών για τη λειτουργία της αυτόνομης τάξης; Γιατί δεν καθορίζεται στο συγκεκριμένο νομοσχέδιο;

Περιττό να πω πως για τη Νίκη η ύπαρξη και λειτουργία σχολείων σε παραμεθόριες περιοχές και με επάρκεια σε δασκάλους και καθηγητές αποτελεί εθνική απαίτηση που δεν πρέπει να περιορίζεται από οικονομικές παραμέτρους. Εξάλλου, αυτό έχει άμεση σχέση και με το υπ’ αριθμόν ένα εθνικό μας πρόβλημα, που είναι το δημογραφικό.

Το έχουμε προτείνει. Έχουμε πει ότι όπου υπάρχουν έστω και τρεις μαθητές πρέπει να υπάρχει και σχολείο. Το κουδούνι του σχολείου και η καμπάνα της εκκλησίας -θα το πω έτσι παραστατικώς- κρατούν τον κόσμο στα χωριά και κυρίως στην ευαίσθητη παραμεθόριο. Ο παπάς και ο δάσκαλος είναι σύμβολα ζωής, και με μικρό το «ζ» και με κεφαλαίο το «Ζ».

Αγαπητοί μου, θα κλείσω -σχολιάστηκαν εξάλλου επαρκώς τα διάφορα άρθρα και από τους εισηγητές και από τον Κοινοβουλευτικό Εκπρόσωπο της Νίκης- με το εξής. Ας το καταλάβουμε πλέον όλοι μας. Μόνο η ελληνική παιδεία -γιατί σήμερα δεν έχουμε ελληνική παιδεία μέσα στα σχολεία μας, το έχουμε πει επανειλημμένως. Και η γλώσσα μας, δυστυχώς, έχει καταβαραθρωθεί, δεν τη μιλούν τα παιδιά μας. Και τα σχολικά βιβλία είναι εντελώς απαράδεκτα και κυρίως τα πιο κρίσιμα, τα βιβλία γλώσσας. Και δεν υπάρχει ήρεμο κλίμα μέσα στα σχολεία μας, που μπορεί να μας σώσει και να μας ανορθώσει.

Η ρωμαίικη παιδεία είναι το λίπασμα για να δυναμώσει η αφυδατωμένη ρίζα μας. Πρόκειται για μια παιδεία, πιστεύουμε, επιστροφής, που δεν είναι οπισθοδρόμηση, αλλά επιβεβαίωση της διαχρονικότητάς μας. Είναι μία επιστροφή στην ορθόδοξη ταυτότητά μας, στο ελληνικό ήθος, στη δωρική απλότητα που χαρακτήριζε παλαιότερα τον λαό μας και στην εγκαρδιότητα του τρόπου ζωής. Και ναι, μια παιδεία που θα αποβλέπει στον επαναγνισμό μας, να ξαναγίνουμε αγνοί, ζώντας με τα δικά μας παλιά πλούτη. «Δεν θέλω εγώ καινούργια ξένα δώρα, παλιά δικά μου πλούτη σου ζητώ», όπως έλεγε ο εθνικός ποιητής Κωστής Παλαμάς.

Να μοσχοβολήσουν επιτέλους οι σχολικές αίθουσες από τα τιμαλφή, όπως προείπα, της σπουδαίας γλώσσας μας, που είναι κεφάλαιο ατίμητο και θησαυρός αδαπάνητος. Εκεί πρέπει να πέσει η βαρύτητα, στη γλώσσα. Να ανέβουμε στους ώμους των πατέρων μας για να δούμε μακρύτερα το μέλλον. Και νομίζω, εσχάτη ώρα εστί να αποκτήσει πάλι η πατρίδα μας την ελληνική παιδεία που της αξίζει.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Ζητούμε συγγνώμη για τη μη παρουσία της Κυβέρνησης για λίγα λεπτά.

Επόμενος ομιλητής είναι ο κ. Αναστάσιος Νικολαΐδης, Βουλευτής του ΠΑΣΟΚ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή ημέρα είναι εξαιρετικά σημαντική, καθώς στο Παρίσι ξεκινούν οι Ολυμπιακοί Αγώνες. Ευχόμαστε ολόψυχα καλή επιτυχία στην ελληνική αποστολή, οι Έλληνες αθλητές να σημειώσουν εξαιρετικές επιδόσεις, να πετύχουν τους στόχους τους, να μας προσφέρουν μεγάλες συγκινήσεις και να μας κάνουν υπερήφανους.

Κυρίες και κύριοι συνάδελφοι, ένα μέρος του παρόντος νομοσχεδίου αφορά τον αθλητισμό, με άρθρα τα οποία έρχονται ως συνέχεια του πρόσφατου νόμου για την οπαδική βία και άλλα που σκοπό έχουν να αποκαταστήσουν υφιστάμενες αρρυθμίες.

Όσον αφορά την οπαδική βία, από την ψήφιση του σχετικού νόμου τον περασμένο Φεβρουάριο μέχρι και τη λήξη της αγωνιστικής σεζόν δεν υπήρξε κάποιο σοβαρό περιστατικό εντός γηπέδων, οπότε εξάγεται το συμπέρασμα ότι ο νόμος λειτούργησε αποτελεσματικά. Όμως, εκτός γηπέδων τα περιστατικά βίας συνεχίζονται και μόνο από θαύμα δεν θρηνήσαμε άλλα θύματα. Γι’ αυτό και θα πρέπει να περάσουμε στο επόμενο στάδιο, που έχει να κάνει με την αντιμετώπιση της βίας εκτός αθλητικών εγκαταστάσεων.

Προφανώς και δεν μπορεί να επιλυθεί το πρόβλημα άμεσα από τη μια μέρα στην άλλη. Όμως, δεν πρέπει να καθυστερήσει άλλο η λήψη πρωτοβουλιών, ώστε να επιδιώξουμε να υπάρξουν αποτελέσματα σε βάθος χρόνου και οι επόμενες γενιές να αντιμετωπίζουν με σεβασμό τους φιλάθλους άλλων ομάδων.

Τόσο στο ζήτημα της οπαδικής βίας όσο και γενικότερα στον αθλητισμό είμαστε έτοιμοι να συναινέσουμε σε πρωτοβουλίες που κινούνται προς τη σωστή κατεύθυνση. Κύριε Υπουργέ, εμείς ως ΠΑΣΟΚ - Κίνημα Αλλαγής αυτό το έχουμε αποδείξει. Όμως, δεν μπορούμε να στηρίξουμε διατάξεις που κινούνται προς τη λάθος κατεύθυνση.

Στο παρόν νομοσχέδιο το άρθρο 88 σχετικά με τις εκλογές στις αθλητικές ομοσπονδίες είναι άκρως προβληματικό. Πρόκειται άλλωστε για μία διάταξη, η οποία άλλαξε τρεις φορές, καθώς διαφορετική τέθηκε στη διαβούλευση, άλλη κατατέθηκε στην αρμόδια επιτροπή της Βουλής και μια νέα έρχεται προς ψήφιση στην Ολομέλεια.

Κυρίες και κύριοι συνάδελφοι, η πρόβλεψη για συνολικό χρόνο θητείας στα μέλη, με εκτελεστικές αρμοδιότητες στο Διοικητικό Συμβούλιο Αθλητικών Ομοσπονδιών, αποτελεί φωτογραφική διάταξη, όπως φωτογραφική διάταξη ήταν και η προηγούμενη του κ. Αυγενάκη για το όριο ηλικίας των εβδομήντα ετών. Καθεμιά εξυπηρετεί συγκεκριμένους σκοπούς, για να αποκλείσει συγκεκριμένους ανθρώπους από τις εκλογικές διαδικασίες.

Ο τρόπος που νομοθετείτε, κύριοι της Κυβέρνησης, είναι ο λόγος που οι πολίτες έχουν απαξιώσει την πολιτική και τους πολιτικούς.

Στο πλαίσιο της επεξεργασίας του νομοσχεδίου καταθέσαμε ως ΠΑΣΟΚ - Κίνημα Αλλαγής μια δίκαιη πρόταση. Προτείνουμε, λοιπόν, ενιαίο όριο τα δώδεκα χρόνια για όλες τις θέσεις στο Διοικητικό Συμβούλιο Αθλητικών Ομοσπονδιών, έπειτα υποχρεωτική παύση για τέσσερα χρόνια και στη συνέχεια να υπάρχει η δυνατότητα επανεκλογής.

Κύριοι της Κυβέρνησης, υιοθετήστε την.

Όσον αφορά την ανανέωση προσώπων, αυτή δεν μπορεί να έρθει με νομοθετικές ρυθμίσεις. Χρειάζεται γενναία οικονομική ενίσχυση των συλλόγων και των σωματείων, καθώς και βελτίωση των αθλητικών εγκαταστάσεων, όχι μόνο αυτών που έχει την ευθύνη το κράτος, αλλά και αυτών που έχει μεταβιβαστεί η σχετική αρμοδιότητα στην αυτοδιοίκηση.

Ο ευρύτερος στόχος μας θα πρέπει να είναι να δημιουργήσουμε νέες γενιές αθλητών, αλλά και νέες γενιές παραγόντων, πολιτών δηλαδή που θα έχουν ενδιαφέρον να προσφέρουν και σε ανώτερο επίπεδο, καθώς δεν θα καλούνται να ξεπεράσουν καθημερινά ζητήματα βιωσιμότητας στους συλλόγους τους.

Όσον αφορά τις αθλητικές εγκαταστάσεις, χρειάζεται πλήρης καταγραφή τους, όχι μόνο όσων είναι κρατικές, αλλά σε κάθε γωνιά της πατρίδας μας. Πρέπει να δούμε ποιες ελλείψεις υπάρχουν, αν μπορούν να αδειοδοτηθούν με αντικειμενικά κριτήρια και κυρίως να εξετάσουμε πώς θα μπορέσουμε να τις βελτιώσουμε.

Κυρίες και κύριοι συνάδελφοι, ολοκληρώνοντας την ομιλία μου, θα ήθελα να αναφερθώ και στα ζητήματα της παιδείας, τα οποία είναι εξαιρετικά σημαντικά, καθώς αφορούν τις επόμενες γενιές.

Οι βασικοί πυλώνες της παιδείας είναι τα παιδιά, οι εκπαιδευτικοί και οι υποδομές, δηλαδή, τα σχολικά κτήρια. Αναρωτιέμαι, για ποια προβλήματα προσφέρει λύσεις, όχι μόνο το παρόν νομοσχέδιο, αλλά γενικότερα η πολιτική που εφαρμόζει η Κυβέρνηση.

Όσον αφορά τα παιδιά, τη νεολαία του τόπου μας, οι εξελίξεις είναι ιδιαίτερα αρνητικές στο δημογραφικό. Περιοχές της επαρχίας, όπως είναι η Δράμα -από την οποία προέρχομαι- ερημώνουν. Ο αριθμός των παιδιών που φοιτούν στα σχολεία μας, ολοένα και μειώνεται.

Σε αντίθεση με το παρελθόν, όπου τα χωριά μας έσφυζαν από ζωή και αντηχούσαν παιδικές φωνές στα σχολεία, τώρα οι εκπαιδευτικές μονάδες είναι κλειστές. Οι νέες και οι νέοι δυσκολεύονται να κάνουν οικογένεια στον τόπο που μεγάλωσαν και αναζητούν καλύτερη τύχη είτε στα μεγάλα αστικά κέντρα είτε στο εξωτερικό.

Για τους εκπαιδευτικούς, δυστυχώς, δεν υπάρχει καμμία πρόβλεψη, κύριε Υπουργέ, για τα σημαντικά προβλήματα που αντιμετωπίζουν στη διαβίωσή τους. Το κυριότερο ζήτημα που πρέπει να δείτε είναι το στεγαστικό, καθώς τα ενοίκια βρίσκονται στα ύψη, ενώ σε απομακρυσμένες και τουριστικές περιοχές της πατρίδας μας δεν μπορούν να βρουν στέγη, όχι μόνο οι εκπαιδευτικοί και οι γιατροί αλλά και οι υπόλοιποι δημόσιοι λειτουργοί.

Τέλος, όσον αφορά τις κτηριακές υποδομές, τα σχολεία -ειδικά στην περιφέρεια- αντιμετωπίζουν σημαντικά προβλήματα. Έχουν χτιστεί πριν από δεκαετίες και αφήνονται στο έλεος του χρόνου. Η ευθύνη της συντήρησής τους έχει περάσει στην τοπική αυτοδιοίκηση, χωρίς όμως, η συγκεκριμένη αρμοδιότητα να συνοδεύεται από τους ανάλογους πόρους και από το ανάλογο προσωπικό.

Κυρίες και κύριοι συνάδελφοι, τόσο για την παιδεία όσο και για τον αθλητισμό στη χώρα μας, απαιτείται σχεδιασμός μακρόπνοων πολιτικών, σε βάθος πολύ μεγαλύτερο από έναν κυβερνητικό κύκλο. Χρειάζεται να επιδιωχθούν ευρείες συναινέσεις και να ληφθούν εκείνες οι πρωτοβουλίες, που θα δώσουν λύσεις στα προβλήματα, λαμβάνοντας υπ’ όψιν τις ανάγκες της κοινωνίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Καλείται στο Βήμα η κ. Αφροδίτη Κτενά, Βουλευτής του Κομμουνιστικού Κόμματος Ελλάδας.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Πριν μπω στο θέμα, κύριε Υπουργέ, υπάρχει ένα επείγον επίκαιρο ζήτημα, που πρέπει να θέσω υπ’ όψιν σας.

Αυτή τη στιγμή, έξω από τη Βουλή, έχουν συγκεντρωθεί φοιτητές που μένουν στις εστίες. Έχουν ενημερωθεί, από την ΙΝΕΕΔΙΒΙΜ, ότι διακόπτεται η σίτισή τους για τον Αύγουστο, παρ’ όλο που στην αρχή του καλοκαιριού είχαν λάβει διαβεβαιώσεις, ότι θα συνεχιστεί η σίτιση για όλο το καλοκαίρι. Η Διοίκηση του ΙΝΕΔΙΒΙΜ τους είπε ότι είναι θέμα Υπουργείου, πρέπει να εκδοθεί κάποια ΚΥΑ.

Παρακαλούμε, λύστε το θέμα. Τα παιδιά που μένουν σε εστίες έρχονται από τα ασθενέστερα οικονομικά στρώματα. Ξέρετε πόσο λίγες είναι οι κλίνες και πόσο αυστηρά τα κριτήρια αυτών που τις δικαιούνται. Πραγματικά, υπέφεραν από τον καύσωνα. Ας μην πεινάσουν κιόλας τον Αύγουστο!

Τώρα, για το νομοσχέδιο. Όπως εξήγησε ο ειδικός αγορητής μας, το νομοσχέδιο το διατρέχουν δύο βασικοί άξονες:

Ο ένας είναι οι προτεραιότητες του Ταμείου Ανάκαμψης, που υπακούουν στη διπλή μετάβαση, άρα και στην ψηφιακή και γι’ αυτό βλέπουμε ότι προωθείται, επίσης, η ψηφιοποίηση σε όλες τις βαθμίδες της εκπαίδευσης με κάθε αφορμή, με κάθε ευκαιρία και «διά πάσαν νόσο», θα έλεγα εγώ! Το ανέλυσε ο αγορητής μας πολύ καλά.

Ο δεύτερος άξονας είναι οι προτεραιότητες του αστικού κράτους -στη φάση αυτή το λέτε «επιτελικό»- όπου απαιτούν αυτές τις προτεραιότητες δραματική περιστολή των δαπανών για οτιδήποτε αφορά την κοινωνική πλειοψηφία, εν προκειμένω την παιδεία, την εκπαίδευση των παιδιών της.

Πάλι, σε όλες τις βαθμίδες προωθείται η λεγόμενη «αυτονομία», δηλαδή, η εμπορευματοποίηση, η αυτονόμηση από την κρατική χρηματοδότηση των σχολικών μονάδων, ώστε με επιχειρηματικά κριτήρια να βρίσκουν τη χρηματοδότηση, που χρειάζονται, για να λειτουργούν και να επιτελούν το έργο τους.

Χαιρόμαστε, κύριε Υπουργέ, που συμφωνείτε μαζί μας με αυτό που λέμε χρόνια τώρα, ότι όλες οι κυβερνήσεις, ακριβώς γιατί εφαρμόζουν τη διαδικασία της Μπολόνια, έχουν ανοίξει τον δρόμο στα ιδιωτικά πανεπιστήμια. Μόνο που όταν λέτε ότι με αυτό τον τρόπο ανακτάτε τον έλεγχο, για εμάς θεσμοθετείτε τη ζούγκλα. Θεσμοθετείτε την αδικία και ένα από τα σημεία που θέλω να θίξω -και θα σταθώ στην τριτοβάθμια εκπαίδευση μόνο, είναι ο ρόλος της ΕΘΑΑΕ έτσι όπως ενισχύεται, όπως διαμορφώνεται, μέσα από αυτό το νομοσχέδιο, σε συνδυασμό, μάλιστα, με το άρθρο 38 για την κατάργηση τμημάτων των πανεπιστημίων.

Κατ’ εμάς, πρώτον, επιβεβαιώνεται ο ρόλος της ΕΘΑΑΕ ως μόνιμου μηχανισμού ανασυγκρότησης του ακαδημαϊκού χάρτη στην κατεύθυνση της αυτονομίας που λέγαμε πριν. Κάθε συμβούλιο διοίκησης, ας αποφασίσει ποια τμήματα, ποιες σχολές θα κρατήσει και ποιες θα κλείσει, με κριτήριο, βέβαια, το αν έχει τα χρήματα ή αν συμφέρει οικονομικά να το κάνει, γιατί αυτό έτσι αξιολογείται κιόλας. Πάνε περίπατο, δηλαδή, τα ακαδημαϊκά κριτήρια, αριστεία νούμερο ένα. Βέβαια, εδώ έχετε και την αρωγή από την Ελάχιστη Βάση Εισαγωγής. Έχει παραγάγει αποτελέσματα. Χθες ανακοινώθηκαν οι βάσεις, έμειναν κενές χιλιάδες θέσεις. Ολόκληρα τμήματα αδειάζουν από φοιτητές για τρίτη συνεχή χρονιά, κυρίως, στα περιφερειακά πανεπιστήμια. Βέβαια, τα παιδιά που μένουν εκτός, αργότερα τα αναγνωρίζετε επαγγελματικά αν έχουν πτυχία κολλεγίων, αλλά αυτό είναι αριστεία νούμερο δύο ή στο τετράγωνο.

Τι κάνετε; Συρρικνώνετε τα δωρεάν προγράμματα σπουδών, δημιουργείτε χώρο για ιδιώτες και επενδύσεις και στα δημόσια. Επιβεβαιώνεται έτσι ότι στην αγορά της τριτοβάθμιας εκπαίδευσης που διαμορφώνετε, η Κυβέρνηση νομοθετεί, σε συνεργασία με τους μεγάλους επιχειρηματικούς ομίλους και τους εργοδότες και τις εργοδοτικές ενώσεις και η ΕΘΑΑΕ έχει τον ρόλο της ρυθμιστικής αρχής αυτής της αγοράς και του τεχνικού συμβούλου της Κυβέρνησης. Και βέβαια, θα προσθέσω, επειδή τονίζετε πολύ την εξωστρέφεια και είναι και η μεγάλη πίεση που ασκείτε στα πανεπιστήμια να στραφούν είτε στην ίδρυση παραρτημάτων στο εξωτερικό είτε στη δημιουργία ξενόγλωσσων προγραμμάτων σπουδών, προσβλέποντας στα έσοδα από εκεί.

Θα έλεγα ότι θέλει μια προσοχή να μαθαίνουμε από την εμπειρία άλλων χωρών που έχουν υιοθετήσει αυτό το μοντέλο ανάπτυξης για την τριτοβάθμια εκπαίδευση. Πρόσφατα, για παράδειγμα, είναι πολλά τα δημοσιεύματα για το τι γίνεται στα βρετανικά πανεπιστήμια και θα έπρεπε τέτοια δημοσιεύματα να κρούουν τον κώδωνα του κινδύνου για το Υπουργείο.

Δεν θα αναφερθώ παραπάνω σε αυτό το θέμα, αν και είναι πολλά τα ζητήματα που θα έπρεπε να πούμε, εξάλλου αποτελεί terra incognita και για το Υπουργείο και για την ΕΘΑΑΕ αυτό το θέμα της διεύρυνσης της αγοράς, γι’ αυτό και οι διατυπώσεις είναι γενικόλογες και προσεκτικές.

Θα κλείσω αυτό το θέμα, λέγοντας, ότι ανοίγει ο δρόμος για τα ιδιωτικά και στενεύει για τα δημόσια, όσον αφορά τις δωρεάν υπηρεσίες τους, όπως ας πούμε τώρα είναι η σίτιση -καλή ώρα- αλλά δεν είναι μόνο αυτό. Εκτός κι αν λειτουργήσουν με ιδιωτικά κριτήρια, οπότε «ο δρόμος είναι ελεύθερος και τα σκυλιά δεμένα».

Το δεύτερο θέμα που θέλω να θέσω αφορά στο άρθρο 44 για την πρακτική άσκηση στα ΑΕΙ. Είναι ένα άρθρο που δεν το είδαμε στη διαβούλευση. Αφορά στην εφαρμογή του αντίστοιχου άρθρου από το νόμο Κεραμέως, του 4957 που τότε διαφημίστηκε πολύ, αλλά έμεινε στα χαρτιά. Γιατί; Διότι δεν βρέθηκαν οι πόροι για να τρέξει. Οι εργοδότες αρνούνταν να πληρώσουν -να καλύψουν, δηλαδή, το κόστος της πρακτικής άσκησης- τους φοιτητές που θα δούλευαν την πρακτική τους άσκηση στους φορείς υποδοχής και τώρα βρήκατε τη λύση. Τι λέτε; Οι φοιτητές ή δεν θα πληρώνονται ή θα πληρώνονται από τα πανεπιστήμια. Πάντως, οι εργοδότες θα πληρώνουν μόνο αν το επιθυμούν. Και ξέρετε, εντυπωσιακό είναι, επίσης, ότι η αμοιβή ορίζεται, όπως κι ο κατώτατος μισθός, με υπουργική απόφαση όπως γίνεται με τον νόμο Βρούτση - Αχτσιόγλου. Έτσι -λέτε- ο Υπουργός θα αποφασίζει ποια θα είναι η αμοιβή για την πρακτική άσκηση και θα καλύπτεται, αν καλύπτεται, από ίδιους πόρους στο πανεπιστήμιο, από τους ΕΛΚΕ, δηλαδή, από τα έσοδα από επιχειρηματική δραστηριότητα, αν επιλέξουν να δρομολογήσουν εκεί τα έσοδα αυτά, ή προγράμματα τύπου ΕΣΠΑ οπότε υπάρχουν.

Παλιά, στα ΤΕΙ που ήταν υποχρεωτική η πρακτική άσκηση ήταν καλή. Ούτε κι αυτό δεν εφαρμόζεται. Τότε η πρακτική αμειβόταν με 80% του κατώτατου μισθού εκ των οποίων, το μισό το έβαζε ο ΟΑΕΔ και το άλλο μισό ο εργοδότης υποχρεωτικά. Ούτε καν αυτό λέτε. Τότε ο πρακτικάριος στοίχιζε 40% εκατό του ανειδίκευτου εργάτη στον εργοδότη, τώρα ούτε καν αυτό.

Και βέβαια ένα ερώτημα πρακτικό είναι αν είναι υποχρεωτική αυτή η πρακτική άσκηση για τη λήψη του πτυχίου και δεν έχει εξασφαλιστεί χρηματοδότηση από κάπου, τι θα κάνει αυτός ο φοιτητής ή η φοιτήτρια; Θα εργάζεται τσάμπα; Θα βάζει και τα ένσημα από την τσέπη του; Γιατί εξαιρείται και η ασφάλιση, είναι υπόθεση του πανεπιστημίου.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρακαλώ, την ανοχή σας για ένα λεπτό, κύριε Πρόεδρε.

Στο ίδιο θέμα θέλουμε μία διευκρίνιση που δεν έχουμε λάβει. Λέτε ρητά αν στο προπτυχιακό πρόγραμμα σπουδών ή στο μεταπτυχιακό προβλέπονται δίδακτρα το κόστος αποζημίωσης δύναται να βαρύνει εν μέρει ή εξ ολοκλήρου τους φορείς υποδοχής ή τον προϋπολογισμό του προγράμματος σπουδών. Τι λέτε; Πρώτον, σε ποια προπτυχιακά με δίδακτρα αναφέρεστε; Γιατί δεν το διευκρινίζετε; Και δεύτερον, οι φοιτητές θα πληρώνουν δίδακτρα για να μαθαίνουν και μετά από αυτά τα δίδακτρα θα αμείβονται; Θα πληρώνονται και οι εργοδότες που τους απασχολούν; Διευκρινίστε, σας παρακαλώ, αυτό το σημείο.

Και κλείνω με το εξής. Στο άρθρο 35 που αφορά στον ορισμό των τεσσάρων συμβούλων του πρύτανη, έχουμε άλλη μια περίπτωση ενίσχυσης μονοπρόσωπων έναντι συλλογικών οργάνων. Έτσι, όπως περιγράφεται ο ρόλος τους αυτοί οι τέσσερις σύμβουλοι έχουν ρόλο αντιπρυτάνεων. Αντιπρυτάνεις υπάρχουν. Θα έχουμε δηλαδή και σκαιώδεις αντιπρυτάνεις; Είναι αντίπαλοι αντιπρύτανης και πρύτανης; Ο πρύτανης θέλει άλλους συμβούλους εκτός των αντιπρυτάνεων; Και κάτι πρακτικό. Με την προτίμηση που έχετε στα μονοπρόσωπα όργανα, στα μικρά πανεπιστήμια που είναι υποστελεχωμένα, θα μείνει κανείς πρωτοβάθμιος να κάνει μάθημα ή θα ασχολούνται όλοι με προσέλκυση χρηματοδοτήσεων, διοίκηση, projects και reports;

Κλείνω λέγοντας ότι κατ’ εμάς αυτό το νομοσχέδιο το διακρίνει ένα μεγάλο άγχος εν όψει και του ανοίγματος της αγοράς στα ιδιωτικά. Πραγματικά μάχεστε να ρίξετε τα δημόσια στο κυνήγι του κέρδους με οποιοδήποτε κοινωνικό κόστος. Αλλά λογαριάζετε χωρίς τον ξενοδόχο. Τα πανεπιστήμια δεν ανήκουν στην εκάστοτε Κυβέρνηση. Ανήκουν στους φοιτητές και στους εργαζόμενους σε αυτά και γενικά συνολικά στους εργαζόμενους που τα χρηματοδοτούν με χίλιους δυο τρόπους. Οι σχεδιασμοί σας θα σκοντάψουν άλλη μια φορά πάνω στους αγώνες τους και το κόμμα μας θα είναι πάλι εκεί στη σωστή μεριά.

Ευχαριστώ για την ανοχή.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αναγνωστοπούλου από την Νέα Αριστερά. Και ακολουθεί ο Κοινοβουλευτικός Εκπρόσωπος της Ελληνικής Λύσης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ερανιστικό το νομοσχέδιο, ερανιστική και η ομιλία μου, ή άλλως πως σκούπα και το νομοσχέδιο και οι ομιλίες αναγκαστικά.

Θα σημειώσω κι εγώ αυτό που έθεσε ο συνάδελφος από την Πλεύση Ελευθερίας, ο κ. Μπιμπίλας. Δεν γίνεται να έχουμε δεκαπέντε νομοσχέδια και να τρέχουμε από επιτροπές στην Ολομέλεια και από την Ολομέλεια στις επιτροπές. Είμαι από τους Βουλευτές και τις Βουλεύτριες που πιστεύω ότι ο Βουλευτής δεν έρχεται με έτοιμο χαρτί και διαβάζει από μέσα, αλλά είναι σε μία διαδικασία να ακούσει, να συμφωνήσει, να απορρίψει, να καταλάβει έχοντας, βέβαια, διαβάσει το νομοσχέδιο. Διαδικασία η οποία είναι εντελώς διεκπεραιωτική είναι αυτή με τα νομοσχέδια. Και πολύ σοβαρά νομοσχέδια. Περνάει από τις επιτροπές το νομοσχέδιο ψυχικής υγείας και άλλα θέματα για την υγεία. Δεν γίνεται η Βουλή να μην παραγάγει πολιτικά γεγονότα. Και πολιτικά γεγονότα παράγονται όταν μπορούμε να συζητάμε πολιτικά.

Το δεύτερο θέμα: βγήκαν τα αποτελέσματα σήμερα των πανελληνίων εξετάσεων, των πανελλαδικών. Θα πω κι εγώ συγχαρητήρια σε όλους και όλες τους νέους ανθρώπους που πέτυχαν και θα πω βεβαίως ότι τίποτα δεν τελείωσε σε όσους απέτυχαν. Να σημειώσω όμως, γιατί να μείνουν σχεδόν είκοσι χιλιάδες θέσεις κενές; Για ποιο λόγο να μείνουν είκοσι χιλιάδες θέσεις κενές; Δεν πρέπει να το συζητήσουμε αυτό το θέμα; Δεν πρέπει να συζητήσουμε στα πενήντα χρόνια της Μεταπολίτευσης ότι έχουμε ένα σύστημα, το οποίο αποδείχθηκε, ίσως, το μόνο αξιοκρατικό σύστημα που είχε αυτή η χώρα και ενέπνευσε εμπιστοσύνη, παρά το τεράστιο άγχος στους μαθητές και τις μαθήτριες, ότι μπορούν να πετύχουν; Όμως αυτό το σύστημα παρουσιάζει αδράνειες πια και αγκυλώσεις.

Αν θα έπρεπε να συζητήσουμε, κύριε Υπουργέ, κάτι πενήντα χρόνια μετά τη Μεταπολίτευση είναι πως το σύστημα εισαγωγής στα πανεπιστήμιά μας θα γίνει με ένα τρόπο το οποίο θα επιτρέπει στη νέα γενιά να μπαίνει, να έχει εισαγωγή στα πανεπιστήμια με δίκαιο τρόπο και χωρίς να εξοντώνεται μία οικογένεια οικονομικά.

Μιλήσατε πριν για τα ταμπού της Μεταπολίτευσης. Ένα μεγάλο ταμπού και από τα πράγματα που δεν κατακτήσαμε στη Μεταπολίτευση, ενώ ήταν ο διακηρυγμένος στόχος αυτής της Μεταπολίτευσης, από τους σημαντικούς διακηρυγμένους στόχους, ήταν η δημόσια και δωρεάν παιδεία. Δημιουργήθηκαν παράπλευρες οδοί οι οποίες επέτρεψαν σε οικονομικές, κοινωνικές ελίτ να δημιουργήσουν ένα παράπλευρο σύστημα που εξόντωνε τις οικογένειες και ένα παράπλευρο σύστημα με τα κολλέγια. Χρησιμοποιήσατε μία διατύπωση που μου έκανε φοβερή εντύπωση. Λέτε ότι τελείωσε ένα από τα ταμπού της Μεταπολίτευσης και τα δημόσια πανεπιστήμια ανακτούν την κυριαρχία τους με τη δημιουργία των ιδιωτικών πανεπιστημίων.

Τι δημιουργήθηκε όλα αυτά τα χρόνια; Και γι’ αυτά πρέπει να μιλήσουμε έξω από τα δόντια τα κόμματα της Αντιπολίτευσης και ειδικά του λεγόμενου «προοδευτικού χώρου». Τι δημιουργήθηκε τόσα χρόνια; Κι αυτά είναι τα αγκάθια της Μεταπολίτευσης. Ιδιωτικό σύστημα, παρασιτικό και κρατικοδίαιτο έφτιαχνε παράπλευρες οδούς, πιέζοντας το κράτος να το αναγνωρίσει, να αναγνωρίσει τα πτυχία του και όλα αυτά. Και αντί στα πενήντα χρόνια να σταθούμε και να δούμε πως θα ενισχυθεί η δημόσια παιδεία και πώς θα τελειώσουν όλες αυτές οι παράπλευρες οδοί, τι έγινε; Αναγνωρίστηκαν αυτές ακριβώς βγάζοντας ως ταμπού στη Μεταπολίτευση τη δημόσια παιδεία. Γιατί επί της ουσίας αυτό κάνετε. Γιατί λέτε συνέχεια ότι θ’ αναστηθεί η δημόσια παιδεία. Πώς; Χωρίς πόρους; Χωρίς τίποτα;

Κύριε Υπουργέ, αυτό που χρειάζεται η δημόσια παιδεία και κυρίως η τριτοβάθμια -να ξεκινήσω από αυτή- είναι κάτι που δεν έγινε στη Μεταπολίτευση στον βαθμό που έπρεπε να γίνει. Ήταν η κρατική μέριμνα. Είναι μία παρένθεση την οποία έπρεπε να δούμε. Ειδικά μετά το μεγάλο τραύμα της χρεοκοπίας, το πώς θα σπουδάσουν οι νέοι και οι νέες σε αυτή τη χώρα χωρίς μέριμνα για τη φοιτητική στέγη με τα νοίκια στο Θεό, χωρίς μέριμνα για το πώς θα αντιμετωπίσει ένας νέος άνθρωπος την ακρίβεια και όλα αυτά. Αυτό έπρεπε να είναι το κύριο μέλημά μας. Δεν είναι αυτό. Και ξέρετε γιατί; Γιατί ο εκσυγχρονισμός ο δικός σας έχει ταυτότητα. Ταυτότητα ιδεολογική. Είναι: ιδιωτικοποιήσεις, ιδιωτικοποιήσεις, ιδιωτικοποιήσεις. Είναι αυτή μια αντίληψη και τη χρησιμοποιείτε σε όλους τους τόνους και με όλους τους τρόπους. Έχουμε, λοιπόν, αυτό το πρώτο σημείο.

Το δεύτερο σημείο: τα Ψηφιακά Φροντιστήρια. Το ακούει κάποιος, το διαβάζει και λέει είναι δυνατόν; Βεβαίως. Είμαστε σε μία εποχή ψηφιακή, είμαστε σε αυτή την εποχή με τεράστια τεχνολογική αναβάθμιση. Να περάσει και από τα σχολεία. Πώς θα γινόταν αυτό με τρόπο, ώστε να ήταν μεταρρυθμιστική τομή; Εάν υπήρχαν όλα αυτά που είπα πριν. Αν η δημόσια εκπαίδευση ήταν στο επίκεντρο και η εκπαιδευτική διαδικασία, κύριε Υπουργέ. Γιατί να έχουμε εμπιστοσύνη ότι αυτά τα ψηφιακά εργαλεία δεν χρησιμοποιούνται για να περιθωριοποιήσουν με ψηφιακό τρόπο ομάδες του πληθυσμού και κυρίως αυτές που ήδη είναι περιθωριοποιημένες; Όταν έχουμε τέτοια δημογραφική ερημοποίηση της υπαίθρου, ειδικά των απομακρυσμένων περιοχών, πείτε μου ποιος είναι ο τρόπος να κρατηθούν εκεί οι άνθρωποι;

Ποιος είναι ο τρόπος, αν τα δομικά υλικά αυτού που ονομάζουμε η κοινωνία, ο λαός, το έθνος, δεν επικαιροποιηθούν ανάλογα με τις ανάγκες, αν αυτά δεν τεθούν σε συζήτηση τεράστια, αν δεν γίνουν σημαντικές μεταρρυθμίσεις. Απλώς, τα Ψηφιακά Φροντιστήρια, σε συνδυασμό με το άρθρο για τις αυτόνομες τάξεις γυμνασίου, θα υποκαταστήσουν την εκπαιδευτική διαδικασία τη διά ζώσης που είναι αναντικατάστατη. Άρα μεγαλύτερη ερημοποίηση κ.λπ..

Τρίτο θέμα πάρα πολύ σημαντικό. Κύριε Υπουργέ, βλέπουμε αυτή την τάση στραγγαλισμού ενός άλλου ταμπού της Μεταπολίτευσης, που είναι η δημοκρατία στην εκπαίδευση και ειδικά στην ανώτατη εκπαίδευση. Προσωποπαγείς δομές, αυταρχικό σύστημα. Ο πρύτανης τώρα αποκτάει συμβούλους. Το είπε και η κ. Κτενά. Οι αντιπρυτάνεις τι γίνονται; Τι γίνεται όλη αυτή η διαδικασία; Είναι προσωποπαγής η αντίληψη, αυταρχική η αντίληψη.

Και από την άλλη μεριά, έχουμε και πλήρη υπονόμευση ενός άλλου ταμπού -που είναι ταμπού γι’ αυτή την Κυβέρνηση τη νεοφιλελεύθερη- του αυτοδιοίκητου του πανεπιστημίου. Από πού και ως πού θα αποφασίζουν τρεις Υπουργοί για το αν θα κλείσουν τμήματα, αν θα συγχωνευτούν τμήματα, χωρίς καν την αποφασιστική γνώμη, όχι μία σύμφωνη ή μη σύμφωνη γνώμη- της συγκλήτου, των ίδιων των τμημάτων. Από πού κι ως πού θα γίνουν όλα αυτά;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αναγνωστοπούλου, ολοκληρώστε σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Έχετε δίκιο. Τελειώνω. Είχα να πω πολλά.

Ιδιωτικοποίηση στον επαγγελματικό προσανατολισμό, ιδιωτικοποίηση στο θέμα της σχολικής βίας. Με κάθε τρόπο αυτό που βλέπετε ως εκσυγχρονισμό στα πενήντα χρόνια της Μεταπολίτευσης είναι να επιτρέψετε αυτό που γινόταν με χίλιες παράπλευρες οδούς τα προηγούμενα χρόνια, να γίνει τώρα θεσμικά αναγνωρισμένο. Ενώ η σχολική βία είναι ένα πάρα πολύ σημαντικό θέμα που πρέπει να απασχολήσει και τις πολιτικές ηγεσίες.

Κλείνω με ένα πράγμα. Καλά δεν λέω για τον ρόλο της ΕΘΑΑΕ για τα ιδιωτικά πανεπιστήμια. Θα μπορούσαμε να πούμε πολλά.

Κύριε Υπουργέ, είχαμε έρθει και σας είχαμε βρει κιόλας για το Πανεπιστήμιο Πατρών και για τον εργολάβο ο οποίος μπήκε τελικά. Θα μου επιτρέψετε, κύριε Πρόεδρε, ξέρω ότι κάνω κατάχρηση, αλλά είναι σημαντικό το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Μιλάτε πάνω από δέκα λεπτά. Ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μπήκε ο εργολάβος τελικά. Ο μισθός είναι 506 ευρώ στις εργαζόμενες στην καθαριότητα. Τα απορρυπαντικά τα πληρώνει το πανεπιστήμιο και θα πρέπει να ανεβάσει τον προϋπολογισμό από τη σύμβαση 20% επιπλέον γιατί έχουν ακριβύνει. Για τις εργαζόμενες δεν έχει ακριβύνει η ζωή, έχει ακριβύνει για τον εργολάβο.

Κύριε Υπουργέ, εκσυγχρονισμός που ξαναφέρνει την εργασιακή ζούγκλα και μέσα στην εκπαίδευση, σε όλους τους τομείς, δεν μπορεί να νοηθεί. Αντί να προχωρήσουμε -αυτά είναι τα αγκάθια της Μεταπολίτευσης- σε μονιμοποίηση των εργαζόμενων με αυτό το άθλιο καθεστώς ορισμένου χρόνου και συνέχεια ανανεώσεις, εσείς ξαναφέρνετε το μεσαίωνα, εργολάβους.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κωνσταντίνος Μπούμπας, Κοινοβουλευτικός Εκπρόσωπος από την Ελληνική Λύση. Θερμή παράκληση να τηρήσουμε τον χρόνο και οι Βουλευτές ομιλητές, αλλά και οι Κοινοβουλευτικοί.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, υπάρχει ένα γνωμικό του Χαλίλ Γκιμπράν που λέει ότι «Η παιδεία είναι αυτό το οποίο μένει τελικά μέσα μας. Όλα όσα θα έχουμε διδαχθεί θα τα έχουμε ξεχάσει». Σίγουρα ο πιο κατάλληλος τίτλος είναι υπουργείο εκπαίδευσης και όχι Υπουργείο Παιδείας.

Ξέρετε, βλέποντας αυτό το ηλεκτρονικό φροντιστήριο, κύριε Υπουργέ, τα νούμερα δεν βγαίνουν. Εδώ μιλάμε περίπου για εβδομήντα πέντε χιλιάδες μαθητές και μαθήτριες κάθε χρόνο που δίνουν εξετάσεις για να μπουν στα πανεπιστήμια, στην τριτοβάθμια εκπαίδευση, στις πανελλήνιες. Εδώ μιλάμε για ογδόντα καθηγητές. Μιλάμε για είκοσι φιλολόγους, βάλε και τις δέκα ειδικότητες που έχουμε και αυτοί οι φιλόλογοι πρέπει να διδάξουν έκθεση σε όλες τις βαθμίδες και στη θεωρητική και στη θετική, καθώς είναι ενιαίο μάθημα. Με εννιά ώρες την εβδομάδα σύγχρονο, οι υπόλοιπες ασύγχρονο, σε σύνολο είκοσι μιας ωρών. Βγαίνουν; Πείτε μου.

Οι ίδιοι οι μαθητές θα καταρρίψουν αυτό το ηλεκτρονικό φροντιστήριο με βάση τα νούμερα ή θα παίζουν, συγγνώμη για την έκφραση, μαζί τους ή θα διατυπώνονται κάποιες ερωτήσεις και είναι φύσει αδύνατο να απαντήσουν σε χιλιάδες μαθητές και μαθήτριες αυτοί οι καθηγητές οι οποίοι θα προσληφθούν, με αυτά τα κριτήρια τα οποία βάζετε εσείς, υποκειμενικά ή αντικειμενικά όπως το πάρει ο καθείς. Δεν κάνετε, όμως, ένα φροντιστήριο μόνο και μόνο για να πείτε ότι εκσυγχρονίζετε τη παιδεία, την εκπαίδευση και θεσμοθετείτε αυτό το φροντιστήριο που τα νούμερα απλά μαθηματικά δεν βγαίνουν. Εδώ αν τα βάλουμε κάτω με αναλογία για τους μαθητές, έπρεπε να έχετε προσλάβει τριάντα χιλιάδες καθηγητές.

Ξέρετε, η μεγάλη συζήτηση πρέπει να γίνει με τους αναπληρωτές. Γιατί βολεύεται το σύστημα διαχρονικά με τους αναπληρωτές, οι οποίοι μπαίνουν το καλοκαίρι ταμείο ανεργίας. Είναι όμηροι-δέσμιοι και δεν ξέρουν σε ποιες περιοχές θα πάνε να δουλέψουν ένα οκτάμηνο. Κι αν πάνε σε δυσπρόσιτες ή τουριστικές περιοχές δεν έχουν και τη δυνατότητα να κρατήσουν και το κατάλυμα τους.

Πάμε τώρα στα πιο σοβαρά εθνικά ζητήματα που προκύπτουν και μετά θα πάμε και για τις δεκαεπτά διατάξεις που προτείνει ο Υπουργός, ο κ. Βρούτσης. Θα τα δούμε.

Ξεκινώντας από το άρθρο 63 για τους μουφτήδες και για τον ελληνικό λαό που παρακολουθεί, όλους ανεξαιρέτως τους Έλληνες, ορθοδόξους και μουσουλμάνους. Λέτε, λοιπόν, στο άρθρο 63 ότι μουφτήδες και τοποτηρητές μετά από πέντε χρόνια υπηρεσίας ή αποσπασματικά διακοπτόμενα, θα λαμβάνουν το 65% του μισθού τους. Συγγνώμη, για να έχουμε δίκαια κριτήρια και σταθμά, στους κληρικούς της Ορθοδοξίας, στους παπάδες κάνετε το ίδιο; Ερώτημα: Σεις στην αριστερή ιδεολογική πτέρυγα λέτε για διαχωρισμό κράτους-εκκλησίας. Αυτό δεν ευαγγελίζεστε; Γιατί το ψηφίζετε; Αφορά μουσουλμανική θρησκεία. Το 65% οι μουφτήδες. Γνωρίζει κανείς ιστορικά ότι μετά τη Συνθήκη του Νεϊγύ και της Λωζάνης πρώτα θεσμοθετήθηκε να πληρώνονται οι μουφτήδες και μετά οι κληρικοί των ορθοδόξων λαών; Πρώτα αυτοί οι οποίοι, όμως, με τη σαρία εκτελούν χρέη δικαστή. Είναι τοποθετημένοι με βάση τη συμφωνία από το Υπουργείο. Δεν εκλέγονται. Και θα πάμε και στους ψευτομουφτήδες στη συνέχεια κι όλα αυτά που έχουν γίνει με τον προσηλυτισμό και με τα ψευτοτουρκικά κόμματα επάνω από τη δεκαετία του 1980. Παίρνουν το 65% του μισθού, λοιπόν, αυτοί με πέντε χρόνια. Πήγαινε δες τον εργαζόμενο έξω πόσα χρόνια πρέπει να κάνει προϋπηρεσία για να πάρει έναν μισθό πείνας ή μια σύνταξη πείνας.

Άρθρο 62, αποστολή μουφτήδων Ξάνθη, Κομοτηνή και Διδυμότειχο. Άντε να το καταλάβω στην Ξάνθη, είναι πρωτεύουσα νομού. Η Κομοτηνή είναι πρωτεύουσα του Νομού Ροδόπης. Στο Διδυμότειχο μπαίνει ένα ερώτημα. Γιατί πολλά hot spots μουσουλμανικά έχουμε στην ευρύτερη περιοχή.

Και πάμε τώρα. Ξέρετε, θέλουμε να κρατήσουμε το λεγόμενο πολιτικό «livello», στα λατινικά πολιτικό πολιτισμό, διαγραφή Πολάκη. Εντάξει. Αυτούς τους δύο Βουλευτές, πρώην ΣΥΡΙΖΑ και μετά στη Νέα Αριστερά, Οζγκιούρ και Ζεϊμπέκ -και κάποιοι άλλοι, γιατί δεν το έκαναν μόνο μουσουλμάνοι Βουλευτές αυτό, το έκαναν και ορθόδοξοι Βουλευτές, το κάναμε και στη διακομματική επιτροπή της Θράκης που ήταν Πρόεδρος η κ. Μπακογιάννη- που έχουν συναντηθεί με τους ψευτομουφτήδες, που παραβιάζουν τη συνθήκη γιατί δεν τους διαγράφουμε; Είναι σύννομοι με βάση το ελληνικό Σύνταγμα; Μπαίνει το ερώτημα. Γιατί στην προπαγάνδα εκεί με αυτούς τους ψευτομουφτήδες οι οποίοι συναντιούνται με υψηλόβαθμα στελέχη της τουρκικής κυβέρνησης, αλλά και με Βουλευτές του ελληνικού Κοινοβουλίου παρανόμως, έκνομα, δεν παίρνουμε θέση. Γιατί άραγε;

Τα ξέρετε, κύριε Συρίγο, πολύ καλά. 1980. Ανώτατο Συμβούλιο Επιτροπής Τουρκικής Μειονότητας στη Θράκη, πρωτεργάτης ο Αχμέτ Μετέ, μετά ο Ιμπραήμ Σερίφ –ψευτομουφτήδες- και υπάρχει από το 1980. Και δεν κάνουμε τίποτα, παρά συναντιόμαστε και με αυτούς τους ψευτομουφτήδες που εξυπηρετούν τον προσηλυτισμό και όλη αυτή την προπαγάνδα από πλευράς του τουρκικού κράτους. Γιατί άραγε; Έχετε ακούσει, μήπως -που δεν θα έχετε ακούσει, γιατί και εγώ όταν το διάβαζα εντυπωσιάστηκα- για το Ergenekon; Αυτή την τρομοκρατική οργάνωση που θεωρείται μια περιοχή της Ασίας και όλα αυτά που έχουν ειπωθεί στη Θράκη, με αυτούς οι οποίοι χαρακτηρίστηκαν τρομοκράτες.

Να δούμε, λοιπόν, τον μουφτή ο οποίος είναι διορισμένος ανώτατος δικαστής με βάση τη Συνθήκη της Λωζάννης και με τους ψευτομουφτήδες, όπου Βουλευτές του ελληνικού Κοινοβουλίου συναντιόνται μαζί τους παρανόμως, καταστρατηγώντας ιδεώδη, αλλά βασικά το ελληνικό Σύνταγμα. Και φυσικά ο καθείς βγάζει τα συμπεράσματά του. Και γιατί δεν διώκονται αυτοί οι ψευτομουφτήδες για αντιποίηση της αρχής; Αυτή είναι η ερώτηση. Απάντηση δεν θα πάρουμε.

Άρθρο 64: Από τον κρατικό προϋπολογισμό, δηλαδή από τη φορολογία και το μεροκάματο του Έλληνα πολίτη ο οποίος είναι αιμοδότης, θα πληρώνεται όλο το προσωπικό των μουφτειών.

Πρώτον: Ποιοι είναι αυτοί που απαρτίζουν το προσωπικό -ποια η σύνθεση του προσωπικού- πόσο είναι και πρέπει ο Έλληνας που ακούει τούτη την ώρα να γνωρίζει πόσο θα κοστίζει αυτό το προσωπικό από τον κρατικό κορβανά. Όλα αυτά στο άρθρο 64.

Είναι πολλά τα ερωτήματα. Είναι πολλές οι απορίες και θα μπορούσαμε να μιλάμε πάρα πολλή ώρα για αυτά τα, πονηρά για μας, ύποπτα –αν θέλετε- άρθρα, τα οποία χρήζουν διευκρινίσεων, κύριοι. Γιατί εδώ δεν είναι για να βγάζουμε εθνικές κορώνες. Εδώ είναι συνθήκες, συνθήκες οι οποίες παρανόμως παραβιάζονται και έχουν την ανοχή μας από τότε που είχαμε –επαναλαμβάνω- τη διακομματική της Θράκης και έγιναν περίεργες συναντήσεις εκεί με κάτι περίεργες τουρκικές μειονότητες και με κάποιους ψευτομουφτήδες.

Πάμε τώρα στον κ. Βρούτση, ο οποίος είναι στην πόλη του φωτός, το Παρίσι, βέβαια για τους Ολυμπιακούς Αγώνες -και καλά κάνει- και να ευχηθούμε καλή επιτυχία σε όλους τους αθλητές μας και στη χώρα που γέννησε αυτό το ιδεώδες ολυμπιακό πνεύμα, το οποίο όλοι ευχόμαστε να μην εμπορευματοποιηθεί. Γιατί τους πληρώσαμε ακριβά τους Ολυμπιακούς Αγώνες και με τα έργα, τα οποία είναι εγκαταλελειμμένα και τα χρήματα που δόθηκαν και τραβάτε με και ας κλαίω με τον Καλατράβα και όλα αυτά της μεγάλης οικογένειας Αγγελοπούλου, που ακόμη την πληρώνει. Την πληρώνουμε την ιστορία των Ολυμπιακών Αγώνων γιατί δεν ήμασταν έτοιμοι, μετά ήρθαν και τα μνημόνια, ήρθαν όλα αυτά, τα ξέρετε. Ο κ. Βιλιάρδος τα ξέρει, μελετώντας και τα οικονομικά στοιχεία, όπως και η κ. Ασημακοπούλου, που είναι ομοϊδεάτες μου.

Για να πάμε λίγο στον κ. Βρούτση τώρα. Δεκαεπτά διατάξεις. Καταργήσατε το όριο των εβδομήντα ετών με τον κ. Αυγενάκη τότε. Όταν φωνάζαμε και λέγαμε ότι αυτό είναι ρατσιστικό να βάζεις εβδομήντα ετών όριο ηλικίας για κάποιον που είναι στις εκτελεστικές θέσεις της ομοσπονδίας, όλοι λέγατε ότι τόσο πρέπει να θεσπιστεί με βάση το ηλικιακό όριο. Και ξαφνικά το καταργείτε αυτό που είχε φέρει ο κ. Αυγενάκης. Φύγανε αυτοί οι μη αρεστοί που δεν σας αρέσουν, που χαλούσαν το κλίμα, χαλούσαν τη σούπα -βλέπε Βασιλακόπουλος- και τώρα ξαναφέρνετε τους δικούς σας, γιατί καταργείται το ηλικιακό όριο. Όπως μας βολεύει. Είχαμε το όριο ηλικίας των εβδομήκοντα ετών, θεωρούσαμε τον άλλον υπερήλικα, αλλά τώρα, όχι. Είναι ακμαίος, είναι νεαρός. Και το καταργούμε ξανά.

Πάμε λίγο στη Διαρκή Επιτροπή Αντιμετώπισης της Βίας. Με τον προηγούμενο νόμο Βρούτση επιβλήθηκαν εξοντωτικά πρόστιμα σε επαγγελματικά και ερασιτεχνικά σωματεία. Όποιον και να ρωτήσεις θα σου πει ότι θεμέλιος λίθος του αθλητισμού -η αγάπη προς τον αθλητισμό- είναι το ερασιτεχνικό σωματείο. Αυτό το βοηθάς. Γιατί ο ερασιτεχνισμός είναι αυτός που θα βάλει τις βάσεις ενός υγιούς αθλητικού πνεύματος, όχι ο αθέμιτος επαγγελματισμός. Και αυτούς, λοιπόν, τους είχατε εξοντώσει με αυτά τα πρόστιμα, στην κυριολεξία. Τώρα τα εξορθολογίζετε. Βάζετε από 1.000 ως 50.000 ευρώ για τα ερασιτεχνικά σωματεία και από 10.000 έως ένα εκατομμύριο ευρώ -συνεχίζουν και ισχύουν- για τις αθλητικές ανώνυμες εταιρείες. Αυτός ο διαχωρισμός, τόσο μυαλό χρειαζόταν, τόση σοφία, για να καταλάβετε ότι τα ερασιτεχνικά σωματεία θα τα εξοντώνατε, θα τα αφανίζατε με αυτά τα πρόστιμα τα οποία θα ήταν εκτός λογικής; Και τώρα το εξορθολογίζετε.

Δεν βλέπουμε καμμία αλλαγή σε ό,τι αφορά την ταυτοποίηση των φιλάθλων μέσω αυτής της εφαρμογής του gov.gr για να μπαίνουν στα γήπεδα. Πριν από λίγες ώρες, έμαθα κάτι για τους Έλληνες του εξωτερικού που έχουν εισιτήρια διαρκείας. Και θα το καταθέσω στα Πρακτικά. Έχω εδώ μια ανακοίνωση από τον σύνδεσμο του ΠΑΟΚ στη Στουτγκάρδη στη Γερμανία. Αυτοί οι άνθρωποι αγόρασαν εισιτήρια και εισιτήρια διαρκείας, αλλά δεν μπορούν να χρησιμοποιήσουν αυτή την εφαρμογή για να μπουν στα γήπεδα και δεν μπορούν να μπουν ούτε μεγάλα παιδιά με εισιτήριο αν δεν συνοδεύονται από κάποιον ενήλικο.

Δεν μπορεί κάποιος -ακούστε τώρα- να μπει στο γήπεδο αν δεν έχει smartphone. Βεβαίως. Όποιος δεν έχει έξυπνο τηλέφωνο, smartphone, δεν μπορεί να μπει στο γήπεδο. Όχι. Αποκλείεται. Ούτε σε ποδόσφαιρο ούτε σε καλαθοσφαίριση. Πείτε μου αυτά πού αλλού γίνονται. Αν μου βρείτε μία χώρα που κάποιος πρέπει να έχει smartphone για να μπει στο γήπεδο, να μου το πείτε. Μπορεί να κάνω λάθος.

Τώρα δεν θέλω να πάω στο θέμα της λέσχης, αλλά θέλουμε να δούμε και κάποια κράτη με υποδομή. Στην Ιταλία, λοιπόν, η κάθε ομάδα έχει πάρα πολλές λέσχες αλλά ελέγχονται. Εδώ λέμε «μία λέσχη μόνο». Έτσι, όμως, μήπως περιορίζουμε κάποιους ανθρώπους που στην επαρχία θέλουν να υποστηρίξουν με μια οργανωμένη, νόμιμη, ελεγχόμενη λέσχη την ομάδα τους; Για να δώσουμε και αυτή τη λεγόμενη «περιφερειακή αποκέντρωση» μέσω του αθλητισμού. Όχι για οπαδούς, αλλά για φιλάθλους που μπορούμε να το κάνουμε.

Είναι πολλά αυτά τα οποία γίνονται. Ονομαστικά εισιτήρια υπάρχουν, αλλά και στο εξωτερικό -όσοι πάτε- ποτέ δεν γίνεται ταυτοπροσωπία, ενώ είναι ονομαστικό, γιατί δεν υπάρχει το περιθώριο. Πείτε μου στη Γηραιά, στην Ευρώπη, αν γίνεται αυτό.

Πάντως, αυτές οι αποφάσεις έχουν δημιουργήσει προβληματισμό στους απλούς φιλάθλους. Εδώ στην ανακοίνωση του Συνδέσμου Φίλων ΠΑΟΚ της Στουτγκάρδης, λένε οι άνθρωποι ότι, δεν μπορούσαμε να μπούμε στο γήπεδο και μας αντιμετωπίζετε σαν ξένους. Η ανακοίνωση αυτή έγινε πριν από λίγες ώρες. Δεν μας ενδιαφέρει σε ποια ομάδα είναι. Είναι Έλληνες κάτοικοι του εξωτερικού που έχουν τη φλόγα και για την Ελλάδα και για την ομάδα τους. Δεν μπορούν να μπουν με αυτή την εφαρμογή.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτές τις δεκαεπτά διατάξεις, ακούστε να δείτε: Εμείς θα συμφωνήσουμε ως Ελληνική Λύση, κύριε Μαυρωτά, ότι το θέμα αντιμετώπισης της βίας είναι ένα πολύ σοβαρό φαινόμενο. Να πούμε και για τις ψηφιακές κάμερες, για το know how, για τη σύγχρονη τεχνολογία της ψηφιακής ανάλυσης. Όλα, όμως, δεν είναι εφικτά. Για να μη μείνει για μία ακόμη φορά σισύφειος η προσπάθεια και να μην ξεκινήσουμε πάλι από την αρχή. Θέλουμε να γίνουν ρεαλιστικές εφαρμογές επί του θέματος ελέγχου εισόδου φιλάθλων στα γήπεδα. Τώρα, το να μας λέτε ότι ο άλλος πρέπει να έχει την ανάλογη εφαρμογή, να έχει το smartphone και αν έχει λεφτά να το αγοράσει με τη σύνταξη ο μπαμπάς ή ο παππούς να μπει, δεν γίνεται έτσι. Πρέπει να το δούμε λίγο το θέμα αν μπορεί να είναι εφικτό.

Εμείς μαζί σας είμαστε και για τις κροτίδες σε κλειστούς χώρους, που οι ποινές θα είναι αυστηρές και για οτιδήποτε άλλο έκτροπο γίνεται, αλλά λίγο να δούμε το θέμα για να μη στερήσουμε τον απλό μεσήλικα ή το απλό φτωχόπαιδο που δεν έχει να πάρει smartphone και συνοδεύεται με τον πατέρα του που είναι μεροκαματιάρης ή ο Έλληνας του εξωτερικού, ο οποίος αγαπάει την ομάδα του και την πατρίδα, να μην τους στερήσουμε με κάποιες τέτοιες ανέφικτες μεθόδους την είσοδο στα γήπεδα. Να δούμε τα πράγματα λίγο πιο ρεαλιστικά και να παραδειγματιστούμε από κάποιες χώρες που έχουν προηγμένο ποδόσφαιρο ανεβασμένου επίπεδου ως προς το πώς έχουν λειτουργήσει.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

Τον λόγο έχει ο κ. Βασίλης Κόκκαλης από τον ΣΥΡΙΖΑ. Θα ακολουθήσει ο κ. Καππάτος, ο κ. Οικονόμου και μετά ο κ. Κόλλιας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν αναφερθώ στο νομοσχέδιο, είναι τουλάχιστον αξιοσημείωτη, αλλά και άξια να αναφερθεί η αφωνία της Κυβέρνησης απέναντι στην Τουρκία, όσον αφορά την παραβίαση των κυριαρχικών μας δικαιωμάτων με αφορμή την Κάσο. Το ιταλικό ερευνητικό πλοίο εμποδίστηκε από τουρκικά πολεμικά σκάφη εντός ελληνικών θαλασσίων υδάτων και η Κυβέρνηση αντέδρασε χλιαρά, κάνοντας επίκληση αορίστως ένα κλίμα διαλόγου. Και εδώ ανακύπτουν τα ερωτήματα: Πώς η Κυβέρνηση εμπράκτως αμφισβητεί το τουρκολιβικό μνημόνιο; Γιατί η Κυβέρνηση δεν εφαρμόζει την ΑΟΖ με την Αίγυπτο;

Έρχομαι στο νομοσχέδιο. Οφείλω να συγχαρώ όλους τους επιτυχόντες και τους γονείς τους, αλλά και αυτούς που δεν πέτυχαν για τον αγώνα, τον οποίο έδωσαν με το μήνυμα ότι ο αγώνας συνεχίζεται. Να μου επιτραπεί να αναφερθώ στην κινητήρια δύναμη της εκπαίδευσης που δεν είναι άλλη από τους εκπαιδευτικούς.

Το πρώτο θέμα έχει να κάνει με την τροπολογία του ΣΥΡΙΖΑ - Προοδευτική Συμμαχία. Το δεύτερο θέμα έχει να κάνει με την τροποποίηση του προεδρικού διατάγματος για τους εκπαιδευτικούς που έχουν παιδιά ή είναι οι ίδιοι άτομα με ειδικές ανάγκες. Το τρίτο έχει να κάνει με την κάλυψη των οργανικών θέσεων, οργανικές θέσεις οι οποίες πρέπει επειγόντως να καλυφθούν και για τους δασκάλους αλλά και για τον κλάδο της μουσικής.

Επιτρέψτε μου να αναφερθώ στους νηπιαγωγούς, ένας κλάδος ο οποίος δυστυχώς έχει πάρα πολλά προβλήματα. Η σημασία, δε, των νηπιαγωγών είναι πάρα πολύ σημαντική, ίσως από τους πλέον σημαντικούς. Ο κλάδος ΠΕ60 και ΠΕ61 είναι αυτός με τις περισσότερες πραγματικές οργανικές θέσεις. Διότι η υποχρεωτική δίχρονη προσχολική εκπαίδευση δεν εφαρμόστηκε. Η σχετική υπηρεσιακή μεταβολή που αντιστοιχεί σε χιλιάδες νέες οργανικές θέσεις μετά την καθολική εφαρμογή της υποχρεωτικής δίχρονης προσχολικής εκπαίδευσης η οποία έλαβε χώρα στις 2 Μαρτίου του 2018, τα οργανικά κενά έχουν εκτοξευθεί στην κυριολεξία, αλλά δεν έχει γίνει ποτέ η σύσταση τους. Οι διορισμοί είχαν ως αποτέλεσμα την κάλυψη μόνο συγκεκριμένων κενών. Είναι καλό να αναφερθούμε λίγο από τότε που καθιερώθηκε η υποχρεωτική δίχρονη προσχολική εκπαίδευση πότε και πώς καλύφθηκαν αυτά τα οργανικά κενά για τους νηπιαγωγούς.

Ενδεικτικά για τη γενική αγωγή: Το 2017 - 2018, πριν την έναρξη της δίχρονης υποχρεωτικής εκπαίδευσης, η πρόσληψη των αναπληρωτών ήταν στους χίλιους τετρακόσιους τέσσερις. Οι μόνιμοι διορισμοί μηδέν. Το 2018-2019, οι αναπληρωτές ήταν χίλιοι εξακόσιοι τριάντα πέντε, επαναλαμβάνω αμέσως μετά την εφαρμογή της δίχρονης υποχρεωτικής προσχολικής εκπαίδευσης, μόνιμοι διορισμοί μηδέν. Το 2019 - 2020, πρόσληψη αναπληρωτών δύο χιλιάδες διακόσιοι ογδόντα, μόνιμοι διορισμοί διακόσιοι ογδόντα εννιά. Το 2019 ήταν οι πρώτοι μόνιμοι διορισμοί. Το 2020 - 2021, οι αναπληρωτές ανήλθαν στον αριθμό δύο χιλιάδες οκτακόσιοι ογδόντα έξι. Οι μόνιμοι διορισμοί χίλιοι πεντακόσιοι. Το 2021 - 2022, οι μόνιμοι διορισμοί ήταν εκατόν πενήντα πέντε.

Παρατηρούμε μια σταδιακή αύξηση των κενών στους νηπιαγωγούς, διότι δεν έχει εφαρμοστεί σε όλους τους νομούς η δίχρονη υποχρεωτική εκπαίδευση. Μάλιστα, δε, η πανελλαδική καθολική εφαρμογή της ξεκίνησε το 2020. Επιπλέον, υπάρχουν πάρα πολλά κενά στα ολοήμερα τμήματα.

Σήμερα, αυτό που ζητάνε οι νηπιαγωγοί είναι η κάλυψη δύο χιλιάδων οργανικών κενών. Είναι επιτακτική η ανάγκη να προχωρήσουμε στη δημιουργία οργανικών θέσεων στην προσχολική εκπαίδευση, καθ’ ότι η εξασφάλιση μόνιμης και σταθερής εργασίας θα προσφέρει πολλαπλά οφέλη στους μαθητές μας και αυτό είναι το σημαντικό και οφείλει το Υπουργείο Παιδείας να το δει. Όφελος, σταθερότητα και συνέχεια στην εκπαίδευση. Οι μόνιμοι νηπιαγωγοί μπορούν να αναπτύξουν μακροχρόνιες σχέσεις με τα παιδιά και τις οικογένειές τους. Πρώιμη ανίχνευση και έγκαιρη παρέμβαση με περισσότερους μόνιμους νηπιαγωγούς. Καθίσταται δυνατή η έγκαιρη ανίχνευση και αντιμετώπιση των μαθησιακών δυσκολιών. Ενίσχυση της επαγγελματικής ικανοποίησης, αύξηση της ποιότητας της διδασκαλίας. Η προσχολική εκπαίδευση αποτελεί το θεμέλιο της ανάπτυξης των παιδιών και της μελλοντικής μας κοινωνίας και οφείλει η Κυβέρνηση άμεσα να προχωρήσει στην κάλυψη όσο γίνεται περισσότερων κενών στις οργανικές θέσεις για τους και τις νηπιαγωγούς μας.

Δεύτερο θέμα, η τροπολογία του ΣΥΡΙΖΑ - Προοδευτική Συμμαχία που έχει να κάνει με τους νεοδιόριστους εκπαιδευτικούς, οι οποίοι είναι σε δυσπρόσιτες περιοχές. Κυρίες και κύριοι συνάδελφοι, νομίζω ότι οι συνθήκες οι οικονομικές που επικρατούν στη χώρα μας, το δυσβάσταχτο κόστος ζωής, για δύο νεοδιόριστους εκπαιδευτικούς καθιστά αναγκαία και επιτακτική την αποδοχή της τροπολογίας, την οποία έχουμε καταθέσει. Είναι το λιγότερο το οποίο οφείλετε να κάνετε σε αυτούς τους ανθρώπους, οι οποίοι πραγματικά με μεγάλη δυσκολία τα βγάζουν πέρα γι’ αυτούς αλλά και για τις οικογένειές τους.

Το τρίτο θέμα έχει να κάνει με τα άτομα με ειδικές ανάγκες. Πρόσφατα κατέθεσα και μια ερώτηση και αναμένουμε και την απάντηση για την ανάγκη να αναμορφωθεί το νομοθετικό πλαίσιο σχετικά με τις μεταθέσεις και αποσπάσεις εκπαιδευτικών με αναπηρίες και εκπαιδευτικών που είναι γονείς ατόμων με αναπηρία. Πρέπει να γίνει η διεύρυνση των παθήσεων -παθήσεις οι οποίες αποδεικνύονται με έγγραφα και έχουν αποδειχθεί πλέον και τελεσίδικα- στο ΠΔ50 του 1996. Ενδεικτικά ο Συνήγορος του Πολίτη στην έκθεση του 2022 έχει πει ότι αποτυπώνονται δέκα δικαιώματα των ατόμων με αναπηρίες και καταγράφονται προβλήματα αναφορικά με αυτά.

Στην έκθεση αυτή γίνεται ειδική αναφορά που έχει απασχολήσει τη νομοθεσία από το έτος 2012 και αφορά στις παθήσεις των εκπαιδευτικών που επιτρέπουν την κατά προτεραιότητα μετάθεσή τους, καταλήγοντας -ο Συνήγορος του Πολίτη- στην προτροπή προς το Υπουργείο Παιδείας για νομοθετική παρέμβαση, με σκοπό τη διεύρυνση του καταλόγου των παθήσεων των εκπαιδευτικών και πρωτοβάθμιας και δευτεροβάθμιας εκπαίδευσης ή των συζύγων τους που επιτρέπουν την κατά προτεραιότητα μετάθεση ή τοποθέτηση ή εξαίρεση από τον χαρακτηρισμό τους ως υπεράριθμων. Νομίζω οφείλετε και πρέπει να το κάνετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Παναγής Καππάτος από τη Νέα Δημοκρατία και ακολουθεί ο κ. Οικονόμου.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το υπό συζήτηση νομοσχέδιο του Υπουργείου Παιδείας Θρησκευμάτων και Αθλητισμού αποτελεί μια ολοκληρωμένη πρωτοβουλία που στοχεύει να αναδιαμορφώσει το εκπαιδευτικό μας σύστημα, εισάγοντας καινοτόμες μεταρρυθμίσεις σε όλες τις βαθμίδες της εκπαίδευσης. Το νομοσχέδιο αυτό φιλοδοξεί να αποτελέσει έναν οδικό χάρτη προς την ενίσχυση της μάθησης του ψηφιακού μετασχηματισμού και της παροχής στήριξης προς τους μαθητές και τις οικογένειές τους, ιδιαίτερα σε απομονωμένες περιοχές.

Αρχικά αξίζει να αναφερθούμε στην ψηφιακή εκπαιδευτική πύλη και το ψηφιακό φροντιστήριο. Με αυτά τα εργαλεία οι μαθητές της Γ΄ λυκείου και της Δ΄ τάξης των ειδικών επαγγελματικών γυμνασίων, λυκείων, καθώς και οι μαθητές της Ε΄ και ΣΤ΄ τάξης του δημοτικού, του γυμνασίου και των πρώτων δύο τάξεων του λυκείου θα έχουν πρόσβαση σε σύγχρονη και ασύγχρονη εκπαίδευση. Αυτή η πρωτοβουλία επιδιώκει να ενισχύσει την απόδοση των μαθητών και να μειώσει το οικονομικό βάρος των οικογενειών τους.

Συνεχίζοντας το νομοσχέδιο εισάγει μια ειδική ηλεκτρονική εφαρμογή για τον επαγγελματικό προσανατολισμό. Μέσω αυτής οι μαθητές του λυκείου θα μπορούν να λαμβάνουν συμβουλές και να ανακαλύπτουν τις κλίσεις και τα ενδιαφέροντά τους μέσω διαδικτυακών συνεδριών με συμβούλους επαγγελματικού προσανατολισμού. Αυτή η εφαρμογή, που κοστίζει 15 εκατομμύρια ευρώ για μια τετραετία, αποτελεί μια σημαντική επένδυση στο μέλλον των νέων μας.

Επιπλέον, η στήριξη των μαθητών στις απομακρυσμένες περιοχές αποτελεί κεντρικό πυλώνα του νομοσχεδίου. Με τη δημιουργία αυτόνομων τάξεων, ακόμα και όταν δεν πληρούνται οι προϋποθέσεις ίδρυσης γυμνασίων, διασφαλίζουμε ότι κάθε παιδί θα έχει πρόσβαση στην υποχρεωτική εκπαίδευση ανεξάρτητα από τη γεωγραφική του θέση.

Ένα ζήτημα, η αντιμετώπιση του οποίου είναι η άμεση προτεραιότητα, καθώς ταλανίζει τη σύγχρονη κοινωνία, είναι η ενδοσχολική βία. Με τη δημιουργία ειδικών ψηφιακών πλατφορμών και την ενίσχυση της διαχείρισης των αναφορών μέσω επιστημονικών συμβουλών στοχεύουμε στη διασφάλιση ενός ασφαλούς και υγιούς σχολικού περιβάλλοντος για όλους τους μαθητές.

Το νομοσχέδιο περιλαμβάνει, επίσης, διατάξεις για την υποστήριξη των οικογενειών που επλήγησαν από τον σεισμό της Σάμου, τη διευκόλυνση των μαθητών στα πειραματικά και πρότυπα σχολεία και την ενίσχυση των διαδικασιών επιλογής και αξιολόγησης των εκπαιδευτικών στελεχών.

Σε ό,τι αφορά την ανώτατη εκπαίδευση προωθείται η υποχρεωτική ψηφιοποίηση των διαδικασιών έκδοσης πιστοποιητικών και τίτλων σπουδών, επιταχύνοντας έτσι τις διαδικασίες και διευκολύνοντας τους φοιτητές.

Επίσης, εισάγονται μέτρα για την ταχύτερη αναγνώριση τίτλων σπουδών Ιατρικής και Οδοντιατρικής από χώρες της Ευρωπαϊκής Ένωσης, καθώς και την αναγνώριση ακαδημαϊκής ισοδυναμίας μεταπτυχιακών διπλωμάτων από διεθνείς οργανισμούς.

Αξιοσημείωτο είναι το πλαίσιο που εισάγεται και για την ειδική αγωγή, προβλέποντας τη δυνατότητα διδασκαλίας σε νοσηλευτικά ιδρύματα και τη λειτουργία ειδικών τάξεων για μαθητές με σοβαρά προβλήματα υγείας.

Επιπλέον, καλύπτουμε τα λειτουργικά κενά μέσω τοπικών προσκλήσεων για την πρόσληψη αναπληρωτών εκπαιδευτικών.

Επιπροσθέτως, η εκκλησιαστική εκπαίδευση αναβαθμίζεται με τη μετονομασία των εκκλησιαστικών σχολείων σε πρότυπα εκκλησιαστικά σχολεία και τη βελτίωση της διαδικασίας εισαγωγής και επιλογής διευθυντών και εκπαιδευτικών. Επίσης, διασφαλίζουμε την οικονομική υποστήριξη των σχολών μαθητείας υποψηφίων κληρικών.

Τέλος, στον τομέα του αθλητισμού το νομοσχέδιο προβλέπει ρυθμίσεις για τη διευκόλυνση της συμμετοχής και την αναγνώριση των αθλητικών διακρίσεων, την αναβάθμιση της διαιτησίας και την ενίσχυση της ακεραιότητας των αθλητικών διοργανώσεων.

Κυρίες και κύριοι συνάδελφοι, το νομοσχέδιο που παρουσιάζουμε σήμερα αντανακλά την επιδίωξή μας για ένα εκπαιδευτικό σύστημα, που θα ανταποκρίνεται στις σύγχρονες ανάγκες και απαιτήσεις της κοινωνίας μας. Υπό την ηγεσία του Πρωθυπουργού, Κυριάκου Μητσοτάκη, προωθούμε μεταρρυθμίσεις που δίνουν έμφαση στην καινοτομία, την ισότητα και την κοινωνική δικαιοσύνη, την ασφάλεια και την ευημερία των μαθητών, καθώς και την αναγνώριση της ακαδημαϊκής και επαγγελματικής καταξίωσης. Η εκπαίδευση αποτελεί θεμέλιο λίθο για μια σύγχρονη, φιλελεύθερη, δυτική δημοκρατία. Μέσω αυτής διαμορφώνουμε πολίτες με κριτική σκέψη, δημοκρατικές αξίες και κοινωνική υπευθυνότητα.

Το εκπαιδευτικό μας σύστημα πρέπει να παρέχει ίσες ευκαιρίες για μάθηση και ανάπτυξη σε όλους ανεξαρτήτως γεωγραφικής θέσης ή οικονομικής κατάστασης. Με αυτές τις πρωτοβουλίες στηρίζουμε την οικογένεια και δημιουργούμε τις προϋποθέσεις για ένα ασφαλές και υγιές σχολικό περιβάλλον, όπου κάθε μαθητής μπορεί να ανθίσει και να επιτύχει τους στόχους του.

Επιπλέον, η αναβάθμιση των ψηφιακών εργαλείων και διαδικασιών στην εκπαίδευση και η παροχή εξατομικευμένης υποστήριξης αντικατοπτρίζουν τη δέσμευσή μας για μια ολιστική προσέγγιση στην ανάπτυξη της νεολαίας. Η ψηφιακή εκπαίδευση, ο επαγγελματικός προσανατολισμός και η στήριξη των μαθητών με ειδικές ανάγκες αποτελούν κρίσιμες πρωτοβουλίες για να προετοιμάσουμε τους νέους μας για τις προκλήσεις του εικοστού πρώτου αιώνα.

Με το βλέμμα στραμμένο στο μέλλον και με αίσθημα ευθύνης απέναντι στις νέες γενιές συνεχίζουμε τις μεταρρυθμίσεις με αποφασιστικότητα και όραμα. Υπό την καθοδήγηση του Πρωθυπουργού μας δεσμευόμαστε να δημιουργήσουμε ένα εκπαιδευτικό σύστημα που θα διαμορφώνει πολίτες έτοιμους να διαπρέψουν σε μια παγκόσμια, δυναμική και απαιτητική κοινωνία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Θα δώσω τον λόγο τώρα στον κ. Ιωάννη Οικονόμου από τη Νέα Δημοκρατία. Θα ακολουθήσει ο κ. Κόντης, Κοινοβουλευτικός Εκπρόσωπος των Σπαρτιατών, μετά η κ. Σπυριδάκη και η κ. Δεληκάρη.

Ορίστε, κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω να ξεκινήσω με αφορμή την ανακοίνωση των φετινών βάσεων με τα συγχαρητήριά μου στα παιδιά που πέτυχαν στο δημόσιο πανεπιστήμιο και στα δημόσια ΙΕΚ. Το δημόσιο πανεπιστήμιο από το 1837 πρωταγωνιστεί στην ανάπτυξη και στην προκοπή τόσων Ελλήνων και τόσων Ελληνίδων.

Με αφορμή την ανακοίνωση τη χθεσινή ανέκυψε και φέτος, κύριε Υπουργέ, ένα πρόβλημα μη πλήρωσης των θέσεων σε στρατιωτικές σχολές. Είναι η τρίτη συνεχόμενη χρονιά που παρατηρείται. Δεδομένου ότι οι στρατιωτικές σχολές δεν είναι αμιγώς ακαδημαϊκού χαρακτήρα, δεδομένου των ιδιαιτεροτήτων και του κινδύνου να λείψουν στελέχη από τις Ελληνικές Ένοπλες Δυνάμεις στο μέλλον, σε εποχές δύσκολες και περίεργες, πιστεύω ότι η Κυβέρνησή μας πρέπει να ξαναδεί το ζήτημα και με επιμέρους ρυθμίσεις να έρθει να διορθώσει την αδυναμία, την αστοχία αυτή.

Μπαίνω στο θέμα του σημερινού νομοσχεδίου. Κυρίες και κύριοι συνάδελφοι, η Κυβέρνηση της Νέας Δημοκρατίας έχει σχεδιάσει και έχει εφαρμόσει όλα αυτά τα χρόνια μια βεντάλια μεταρρυθμίσεων σε όλες τις βαθμίδες και το φάσμα της εκπαίδευσης. Και αυτό είναι σημαντικό, γιατί βασικό καθήκον μας είναι πράγματι να επιδιώκουμε την αναβάθμιση σε δείκτες τόσο ποιοτικούς όσο και ποσοτικούς πρωτίστως του δημόσιου σχολείου και του δημόσιου πανεπιστημίου, γιατί αυτό είναι η βάσιμη ελπίδα βελτίωσης και προκοπής της ζωής του μεγαλύτερου μέρους της ελληνικής κοινωνίας. Η δημόσια εκπαίδευση πρέπει να είναι στο επίκεντρο των πολιτικών μας, διότι υπηρετεί την κοινωνική κινητικότητα και κυρίως δίνει περιεχόμενο στην ελπίδα για μια καλύτερη ζωή του μεγαλύτερου μέρους της ελληνικής κοινωνίας.

Και το νομοσχέδιο που συζητάμε σήμερα κινείται προς την κατεύθυνση αυτή, προτάσσοντας τον ψηφιακό εκσυγχρονισμό -όχι μόνο- κυρίως μέσω της ψηφιακής πύλης του φροντιστηρίου. Είναι μια πρωτοβουλία αναμφισβήτητα θετική, αφού τα ψηφιακά εργαλεία και η τεχνητή νοημοσύνη απασχολούν την παγκόσμια κοινότητα και στο σκέλος της εφαρμογής τους στην εκπαίδευση.

Το ζητούμενο, λοιπόν, ή καλύτερα το επίδικο δεν είναι αν σωστά πράττουμε, δεν είναι η εισαγωγή του ψηφιακού εκσυγχρονισμού -αυτό είναι αναγκαίο και αδιαπραγμάτευτο- αλλά ο τρόπος με τον οποίον γίνεται η εισαγωγή και η εφαρμογή της τεχνολογίας στην εκπαίδευση, μία συζήτηση η οποία διεξάγεται σε όλο τον πλανήτη από ειδικούς και όχι μόνο.

Η επιστήμη, κυρίες και κύριοι συνάδελφοι, είναι κάτι πολύ περισσότερο από τη συσσώρευση γνώσεων. Είναι κατ’ εξοχήν ο τρόπος αξιοποίησής τους. Το σχολείο χρειάζεται να καλλιεργεί τη σοφία, την απορριπτική, την κριτική, τον αναστοχασμό. Ο Πυθαγόρας δεν μας κληροδότησε κανένα δικό του σύγγραμμα, γιατί πίστευε ότι δεν χρειάζεται να αφήσει πίσω του άψυχα συγγράμματα, αλλά έμψυχα, τους μαθητές. Αυτά μας λέει ο φιλόσοφος Ολυμπιόδωρος. Και εδώ είναι η διαχρονική αποτύπωση, είναι το μεδούλι της εκπαίδευσης. Γιατί; Γιατί η διδασκαλία είναι κάτι περισσότερο από την μετάδοση γνώσεων. Συνίσταται σε μια καθολική επίδραση πάνω στους μαθητές, η οποία προϋποθέτει δασκάλους με πλούσιες γνώσεις, ανθρωπιστική κουλτούρα, πολιτική συνείδηση, αμέριστο ενδιαφέρον για το μαθητή επιστημονικό και κυρίως ευρύτερο ήθος. Κυρίως, όμως, προϋποθέτει τη γενναιοδωρία του διδάσκοντα να παραδώσει καλύτερους επιστήμονες και καλύτερους ανθρώπους, γιατί με τον τρόπο αυτό θα συμβάλλει στην εξέλιξη της και της κοινωνίας και του πολιτισμού. Και αυτό δεν γίνεται χωρίς ποιοτική διδασκαλία μέσα στην τάξη, δεν γίνεται χωρίς την εμβάθυνση και τον εμπλουτισμό της δια ζώσης διδασκαλίας.

Στο σχέδιο νόμου που συζητούμε σήμερα εισάγονται πολλές ρυθμίσεις για τον ψηφιακό εκσυγχρονισμό του σχολείου και αυτό είναι απολύτως θετικό. Δεν πρέπει, όμως, να παραβλέψουμε και την ανάγκη εκσυγχρονισμού των ίδιων των σχολικών μονάδων. Η κατάσταση των σχολικών κτηρίων, ειδικά στην επαρχία, είναι συχνά τραγική με εμφανή προβλήματα εδώ και αρκετές δεκαετίες -αυτή είναι η πραγματικότητα- που δυσχεραίνουν, αν δεν παρεμποδίζουν κιόλας, την εκπαιδευτική διαδικασία και απομειώνουν τη δυναμική πολύ σημαντικών μεταρρυθμίσεων, που η Κυβέρνησή μας έχει ψηφίσει και προσπαθεί να εφαρμόσει όλα αυτά τα χρόνια. Χωρίς άρτια βασική υποδομή κάθε προσπάθεια αναβάθμισης της εκπαίδευσης υπονομεύεται, μειώνεται, συνεπώς επιβάλλεται η καλή και η συστηματική συντήρηση, επέκταση και ανανέωση των σχολικών υποδομών σε όλη τη χώρα.

Επίσης, κυρίες και κύριοι συνάδελφοι, παρ’ ότι ο ψηφιακός εκσυγχρονισμός της εκπαίδευσης γοητεύει και πρέπει να τον επιδιώκουμε, να είμαστε συντονισμένοι με τον κόσμο που έρχεται, η άποψή μου είναι ότι δεν πρέπει να σαγηνευόμαστε από την προοπτική μιας εκπαίδευσης, μιας παιδείας παραδομένης στα λογισμικά. Χρειάζεται άμεσα και δραστικά να ενισχύσουμε τους διδάσκοντες και να ενισχύουμε και το δια ζώσης μάθημα.

Ο ρόλος του δασκάλου ειδικά σε παραμεθόριες και απομακρυσμένες, σε υποβαθμισμένες περιοχές, εκφεύγει του στενού εκπαιδευτικού σκέλους και συχνά αποτελεί έναν ευρύτερο συμβολικό ρόλο. Είναι η ζωντανή παρουσία του κράτους, είναι η απτή απόδειξη ότι η πολιτεία ενδιαφέρεται για τον κάθε Έλληνα και την κάθε Ελληνίδα όπου κι αν αυτός κατοικεί. Ο δάσκαλος έχει έναν ευρύτερο ρόλο, είναι φορέας αγωγής και δίνει μαθήματα ζωής με το παράδειγμά του και όχι μόνο με το μάθημά του. Ο Πλάτωνας είχε δίκιο όταν έλεγε ότι το μέγιστο μάθημα δεν δίνεται με τα λόγια, δίνεται με το ευρύτερο έργο και παρουσία. Γι’ αυτό και έχει ιδιαίτερη αξία -και πρέπει συνέχεια να το τονίζουμε- η παρέμβαση και η επιλογή, η προτεραιοποίηση -με παρέμβαση φαντάζομαι, του Υπουργείου, κύριε Υπουργέ της Κυβέρνησης- για πρόσληψη δέκα χιλιάδων εκπαιδευτικών φέτος το Σεπτέμβριο, όπως και η σωστή επισήμανση στην ομιλία σας πάνω από μία φορά, όπως άκουσα, ότι τα ψηφιακά φροντιστήρια και οι ψηφιακές τάξεις, δεν μπορούν παρά να έχουν συμπληρωματικό ρόλο στην εκπαιδευτική διαδικασία.

Τέλος, θα ήθελα να αναφερθώ σε ό,τι αφορά το νομοσχέδιο, κυρίες και κύριοι συνάδελφοι και στην ενίσχυση εργαλείων αντιμετώπισης της ενδοσχολικής βίας, όχι μόνο για το περιεχόμενο της ρύθμισης, όσο για τον συμβολισμό που εκφράζει, δείχνοντας ότι το Υπουργείο έχει σταθερά στραμμένη την προσοχή του στην αντιμετώπιση της μάστιγας αυτής. Η βία των ανηλίκων και ιδιαίτερα αυτή που εκκολάπτεται και εκδηλώνεται μέσα στις σχολικές αίθουσες, μέσα στο σχολικό περιβάλλον, είναι ένα τεράστιο ζήτημα. Αντικατοπτρίζει πολλαπλές αποτυχίες, εκπαιδευτικές, κοινωνικές και οικογενειακές. Χρειάζεται μεγάλη και σταθερή συνεχή προσπάθεια. Η καθημερινότητα και οι συνθήκες σε πολλές σχολικές μονάδες είναι συχνά αδιανόητα δύσκολες από άποψη «τάξης» και φοβάμαι ότι τα περιστατικά που βλέπουν το φως της δημοσιότητας δεν είναι ούτε μεμονωμένα ούτε οι εξαιρέσεις. Ίσως είναι τα πιο ακραία, αν και αυτό συζητείται.

Το χαοτικό περιβάλλον σε ό,τι αφορά το καθεστώς των απουσιών, η απειθαρχία, η έλλειψη πειθαρχικού ελέγχου, πιθανώς όλα αυτά μαζί και άλλα, προκαλούν διαλυτικές καταστάσεις στις σχολικές μονάδες και καθιστούν ιδιαίτερα δύσκολη, πολλές φορές, τη διεξαγωγή του μαθήματος. Γι’ αυτό και επιβάλλεται να δούμε γρήγορα πώς θα διορθώσουμε κάποια ή όλα από τα στοιχεία που περιέγραψα ενδεχομένως κι άλλα.

Όπως οφείλουμε, κατά τη γνώμη μου, να δούμε και κάτι ακόμη, περισσότερο στρατηγικό θα έλεγα. Εδώ και δεκαετίες, κυρίες και κύριοι συνάδελφοι έχουμε δώσει έμφαση στην απόκτηση γνώσεων και δεξιοτήτων στην εκπαίδευση, προκειμένου να μπορούν τα παιδιά να αντεπεξέρχονται στις συνεχείς, στις ατέρμονες εξεταστικές διαδικασίες. Και έχουμε παραμελήσει στην εκπαιδευτική διαδικασία την καλλιέργεια του ήθους και της αγωγής και αυτό νομίζω ότι οφείλουμε να το ξαναδούμε.

Κλείνω, κυρίες και κύριοι, λέγοντας ότι ο Δημόκριτος υποστήριζε ότι οι άνθρωποι δεν ευημερούν χάρη στα σώματά τους και στα υλικά αγαθά, αλλά με την παιδεία και τις πολλές γνώσεις που αποκτούν. Στη χώρα μας πρέπει να διατηρήσουμε ως κόρη οφθαλμού το κεκτημένο ότι η φτώχεια και η στέρηση δεν μπορεί να αποτελούν εμπόδια για τη μόρφωση, αλλά αντίθετα η μόρφωση να είναι ο βασικός και μοναδικός τρόπος απόδρασης από τη φτώχεια και την υστέρηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Καλούμε στο Βήμα τον κ. Κόντη, Κοινοβουλευτικό Εκπρόσωπο της Κοινοβουλευτικής Ομάδας των Σπαρτιατών. Μετά είναι η κ. Σπυριδάκη, η κ. Δεληκάρη και ο κ. Παπαηλιού.

Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υπουργέ, κυρίες και κύριοι συνάδελφοι, σχετικά με το νομοσχέδιο αυτό θα σχολιάσω κάποια πράγματα, όχι τόσο εμπεριστατωμένα όσο ο αγορητής μας.

Θα ήθελα να σταθώ κι εγώ στο ότι είχαμε ένα πολύ περίεργο και σημαντικό συμβάν προχθές στην Κάσο, το οποίο όλως παραδόξως πέρασε σαν κάτι επιπόλαιο, σαν κάτι το οποίο συνέβη μεν στα ελληνικά ύδατα αλλά δεν είναι κάτι που πρέπει να δώσουμε μεγάλη σημασία. Είχαμε την παρεμπόδιση σε ελληνικά ύδατα ενός ιταλικού πλοίου από τους Τούρκους. Είναι μια ενέργεια, η οποία, αν μη τι άλλο, προϊδεάζει για τις προθέσεις των Τούρκων, οι οποίες μόνο ειρηνικές δεν είναι. Και πιστεύουμε ότι πρέπει να δώσουμε -για να μην το συνεχίσω, για την αντίδραση που είχαμε- μεγάλη σημασία στο τι προτίθενται να κάνουν αυτοί οι Τούρκοι, σημερινοί απόγονοι του Κεμάλ, οι οποίοι δεν έχουν ποτέ στο μυαλό τους ειρηνικές διαθέσεις.

Πολύ πρόσφατα είδαμε την Τουρκία να ανακατεύεται σε τέσσερα διαφορετικά μέτωπα πολέμου, στη Συρία, στο Κουρδιστάν, στο Ιράκ. Όπου υπάρχει πόλεμος η Τουρκία είναι μέσα. Είναι μια χώρα η οποία είναι αιμοσταγής. Είναι μια χώρα, η οποία ποτέ δεν ήταν και ποτέ δεν θα είναι φιλική με την Ελλάδα, όσο κι να προσπαθούμε να πείσουμε τους εαυτούς μας σήμερα ότι είναι. Και είναι μια χώρα η οποία -μην το ξεχνάμε, προχθές είχαμε την επέτειο των πενήντα ετών- έχει υποδουλωμένο ένα μεγάλο μέρος της Κύπρου. Είναι υποδουλωμένη η μισή Κύπρος σχεδόν. Μιλάμε για στρατιωτική και πολιτική κατοχή. Ό,τι και να γίνει, η Τουρκία δεν είναι συζητητής. Δεν είναι μία χώρα, η οποία έρχεται με καλές προθέσεις. Έρχεται μόνο για να πάρει. Κι αυτό είναι το χειρότερο. Διότι για να δώσει δεν πρόκειται να δώσει ποτέ τίποτε. Οι πληθυσμοί μας αφανίστηκαν. Οι Έλληνες που έζησαν στον Πόντο, που έζησαν στην Τουρκία, στα παράλια της Σμύρνης σε όλη τη μεγάλη εκείνη εποχή, έχουν εξανδραποδιστεί, εξαφανισθεί και μένει μόνο να συζητάμε κάποιες ιστορίες που έχουν μείνει και αυτές να ντρεπόμαστε να τις πούμε ή να προσπαθούμε να τις εξαλείψουμε από την ιστορία μας.

Αυτή είναι η Τουρκία και αυτή θα είναι πάντα. Και αυτό έρχεται να μας το αποδεικνύει κάθε φορά με τη στάση της. Τώρα είναι στις ΑΟΖ, αύριο θα είναι κάπου αλλού. Εμείς πρέπει να είμαστε πάντα έτοιμοι για το χειρότερο κι όχι να προσπαθούμε να δώσουμε δάφνινα στεφάνια στις όποιες προκλήσεις μας κάνουν.

Σχετικά με το νομοσχέδιο αυτό, είμαστε κάθετα αντίθετοι από φιλοσοφία με τον ψηφιακό καλπασμό που επιχειρείται σε όλους τους τομείς και ειδικά τώρα στα παιδιά μας. Εγώ θα αρχίσω από ένα θέμα που δεν το έχουν πιάσει πολλοί, μιλώντας για τις ψηφιακές αυτές όλες διευκολύνσεις στα σχολεία μας, το οποίο είναι το θέμα της υγείας των παιδιών μας. Υπάρχουν παιδιά τα οποία είναι κολλημένα σήμερα σε κινητά και υπολογιστές και τώρα προσπαθούμε να τους το επιβάλλουμε περισσότερο και τα οποία παθαίνουν πολλές μορφές επιληψίας, ασθενειών στα μάτια, δυσκολία κατανόησης στον εγκέφαλο. Δεν είναι τυχαίο ότι μεγαλώνουν ραγδαία οι περιπτώσεις αυτισμού, οι οποίες εμφανίζονται πάνω από τα δέκα, ενώ οι κανονικές περιπτώσεις εμφανίζονταν από πολύ μικρότερα. Κι εμείς θέλουμε να επιβάλλουμε στα παιδιά να τα εθίσουμε, να πηγαίνουν όλο και περισσότερο κοντά στην ψηφιακή υποτίθεται διευκόλυνση. Δεν είναι διευκόλυνση αυτή. Εμείς μεγαλώσαμε με βιβλία. Μάθαμε τα γράμματα που μάθαμε με βιβλία και με βιβλία συνεχίζουμε.

Εγώ θυμάμαι το μεγάλο δώρο που είχα πάρει του πατέρα μου ήταν η εγκυκλοπαίδεια του Ηλίου, για όσους τη γνώριζαν. Ήταν μια εγκυκλοπαίδεια από την οποία έμαθα τα μισά πράγματα, μέχρι να πάω στο γυμνάσιο, τα είχα μάθει εκεί, από την εγκυκλοπαίδεια αυτή. Είχα μάθει τον κόσμο, είχα μάθει γεωγραφία, είχα μάθει τα πάντα. Και μετά απέκτησα γνώσεις, τις οποίες μας έδωσαν στο γυμνάσιο το εξατάξιο τότε.

Τώρα με ένα απρόσωπο ψηφιακό περιβάλλον προσπαθούμε να κάνουμε τα παιδιά μας να είναι προσηλωμένα σε μια οθόνη, η οποία εκπέμπει εκατομμύρια μικρά led -και δεν ξέρω πώς να τα πω- ηλεκτρονικά που τρεμοπαίζουν στην ουσία και τα μάτια τους και ο εγκέφαλός τους είναι καρφωμένα εκεί για να παίρνουν τι; Δέκα γράμματα που θέλουμε να τους μάθουμε.

Όταν υπάρξει η φυσική έλλειψη είτε του δασκάλου είτε του βοηθού και η προσωπική επαφή που θα υπάρξει στο μέλλον τελείως και η προσωπική δυνατότητα του μαθητή να ρωτήσει, να μάθει εκείνη την ώρα κάτι, να απαντήσει, να αντιδράσει σε μια ερώτηση που παίρνει, τότε θα είναι και το τέλος της μαθητείας και θα φτάσουμε πλέον στα παιδιά ρομπότ που θα τους δίνουμε κάποιες λέξεις, όπως τα ρομπότ, θα μαθαίνουν αυτά τα λίγα πράγματα και θα τους χρησιμοποιούμε όπου θέλει η νέα υποτιθέμενη τάξη πραγμάτων του κόσμου που θέλουν να επιβάλουν.

Δεν έχω να σχολιάσω κάτι πάνω σε αυτό περισσότερο. Εγώ θα ασχοληθώ με το δεύτερο μέρος που είναι το μέρος σχετικά με τον αθλητισμό.

Κύριε γραμματέα και κυρία Υπουργέ, είχαμε πει στο προηγούμενο νομοσχέδιο ότι δημιουργήσαμε όρους και προϋποθέσεις ώστε να εκλείψει η βία από τα γήπεδα. Όμως, αν διαβάσουμε μέσα εδώ, μιλάμε για μέσα και έξω από τα γήπεδα. Και δυστυχώς, δεν έχει εκλείψει ούτε μέσα, αλλά πολύ περισσότερο έξω.

Έχει παραρτήματα και έχουμε άρθρα που επιμελείται η ΔΕΑΒ, στα οποία μπορεί να επιβάλει βαρύτατες κυρώσεις το σωματείο εάν συμβούν επεισόδια και έξω από τα γήπεδα.

Προχθές είχαμε τέσσερις ομάδες δολοφόνων στον Παναθηναϊκό, που αντάλλαξαν πυροβολισμούς και μαχαιριές. Ήταν ακριβώς έξω από το γήπεδο. Δεν ήταν πολύ μακριά. Και νομίζω ότι ούτε ο Παναθηναϊκός πήρε καμμία ειδοποίηση να παραστεί να απολογηθεί στη ΔΕΑΒ. Εκτός από τις συλλήψεις των οπαδών, που δεν ξέρουμε και πού θα καταλήξουν, δεν συνέβη κάτι άλλο που να επιφέρει τιμωρία στο σωματείο. Θα επιφέρει κάποια επίπληξη, ίσως και κάποιο πρόστιμο, ενώ ο κανονισμός μιλάει για μέχρι και οριστική παύση σε βαριά γεγονότα. Και δεν ζητώ την παύση λειτουργίας του Παναθηναϊκού. Αλλά, είναι τόσο βαρύς αυτός ο κανονισμός που έχουμε βάλει που ουσιαστικά, έστω στην ελαφριά του μορφή, θα έπρεπε να έχει ταρακουνήσει το σωματείο.

Εσείς είχατε κάποια επαφή με τον Παναθηναϊκό να σας πει την επίσημη άποψή του -αναφέρομαι στον Παναθηναϊκό, γιατί είναι πρόσφατο, είχαμε κι άλλα πριν-, να σας πει τι είναι αυτοί οι εκατό που υποτίθεται είναι φίλαθλοι δηλωμένοι εκεί οι οποίοι συνεπλάκησαν με πιστόλια και τουφέκια και μαχαίρια; Δεν πρέπει κάποτε να τελειώσει αυτό; Στη Λεωφόρο Αλεξάνδρας που περνάει όλος ο κόσμος να έχουμε πυροβολισμούς; Γιατί; Για το ποδόσφαιρο;

Και δεν είναι φυσικά μόνο το ποδόσφαιρο, γιατί μιλάμε για εγκληματίες…

Εγώ το έχω ζήσει αυτό σε μικρότερη μορφή, γιατί δεν ήταν τότε έτσι. Σήμερα βρίσκουν χώρο στο ποδόσφαιρο, γιατί καλύπτονται μέσα εκεί, τους καλύπτουν. Και μάλιστα, είναι υποτίθεται ζήτημα τιμής να μην τους καταδώσουν, ακόμα και αν ξέρουν ότι είναι εγκληματίες ή έμποροι ναρκωτικών. Τους θεωρούν αδέρφια και συνοπαδούς. Όμως δεν είναι οπαδοί. Δεν πρέπει κάτι να γίνει;

Θυμάμαι την επομένη που είχε ψηφιστεί το νομοσχέδιο αυτό, σε έναν αγώνα στον Ασπρόπυργο -δεν ξέρω αν το είχατε πληροφορηθεί- της Α.Ε. Ποντίων με μια άλλη ομάδα αντάλλαξαν πυροβολισμούς μέσα στο γήπεδο. Το είχατε πληροφορηθεί αυτό το συμβάν; Ήταν λίγο μετά την ψήφιση του νομοσχεδίου. Τιμωρήθηκαν, ναι. Εγώ, όμως, μιλάω για το γεγονός ότι αντάλλαξαν πυροβολισμούς μέσα σε ένα γήπεδο που είχε παιδιά που έβλεπαν τον αγώνα. Εγώ το θυμάμαι, γιατί τα παρακολουθώ όλα, ό,τι συμβαίνει.

Ακόμα και στη Βραζιλία, που έχω ζήσει, δεν συμβαίνει αυτό, να πυροβολούνται μέσα στο γήπεδο, να αλληλοπυροβολούνται. Και φτάσαμε να αλληλοπυροβολούνται στην Ελλάδα του Πλάτωνα, του Αριστοτέλη, της παιδείας, της δημοκρατίας, που θέλουμε να λέμε ότι θέλουμε να διαφυλάξουμε.

Μα, αυτό είναι κατάλυση της δημοκρατίας. Όταν δεν μπορεί κάποιος να πάει σε ένα δημόσιο θέαμα, είναι κατάλυση της δημοκρατίας, είναι τρομοκρατία. Αυτό είναι τρομοκρατία. Όταν τρομοκρατείς τον διπλανό σου και φοβάται ότι θα του επιφέρεις ζημιά, είτε σωματική είτε υλική, στην περιουσία του ή στον εαυτό του, είναι τρομοκρατία. Πώς να το κάνουμε;

Αυτοί οι τύποι δεν θα πρέπει κανονικά, όχι να ξαναμπούν στα γήπεδα, ούτε να ξαναδούν τη δυνατότητα να μπορέσουν να πλησιάσουν αθλητικούς χώρους. Και πρέπει να πάνε και να απολογηθούν σε ένα δικαστήριο.

Τότε συνηγόρησα, παρ’ όλο που ήμουν αντίθετος. Και θυμάμαι ότι ψηφίσαμε «παρών» στο νομοσχέδιο. Αφού είδα ότι οι ΠΑΕ οι ίδιες αδιαφόρησαν, θα συνηγορήσω και τώρα στο θέμα αυτό. Και θέλω να δω πού θα φτάσει. Και μάλιστα, θα συνηγορήσω στηρίζοντας θετικά τώρα ειδικά τα άρθρα αυτά, του αθλητικού. Γιατί βλέπω ότι η Super League μάς έστειλε ένα υπόμνημα απλά όπου διαφωνεί, αν θυμάμαι καλά, μόνο με τη στέγαση των συλλόγων ή με την αδειοδότηση ενός συλλόγου οπαδών. Αυτή δεν είναι η διαφωνία τους; Όμως, δεν ήρθε καν, όπως την άλλη φορά, να την υπερασπιστεί. Συνεπώς δεν τους ενδιαφέρει.

Αν, όμως, δεν τους ενδιαφέρει αυτούς, πρέπει να ενδιαφέρει εμάς. Και ενδιαφέρει εμάς σε τι; Να σταματήσει όλο αυτό. Εάν λοιπόν δεν θελήσουν να το σταματήσουν με άλλους τρόπους, ναι, να επιβληθούν όποιες κυρώσεις θελήσετε να βάλετε.

Εγώ πλέον είμαι υπέρ αυτών των κυρώσεων. Δεν θα συζητήσω αν η ΔΕΑΒ ξεπερνάει και φτάνει στα «χωράφια» της FIFA κ.λπ.. Ούτε η FIFA είδα να ασχολείται ούτε την κάλεσε κανείς να ασχοληθεί. Οπότε, ναι, συμφωνώ σε όλα τα άρθρα αυτά, ειδικά για το αθλητικό νομοσχέδιο, όχι για το ψηφιακό.

Ελπίζω, κύριε Υπουργέ, κύριε γραμματέα, μια μέρα να έχουμε φτάσει στο σημείο να μπορούν άνθρωποι οι οποίοι έχουν κόψει το ποδόσφαιρο τώρα να πάνε στο γήπεδο.

Μία αμφιβολία έχω στον νόμο αυτό, που τη συνάντησα και τώρα. Εγώ ζω στην Αθήνα, ο γιος μου στη Θεσσαλονίκη, πηγαίνει σχολείο. Θέλει να πάει στο γήπεδο να αγοράσει διαρκείας σε μπάσκετ, βόλεϊ και ποδόσφαιρο για να βοηθήσει την ομάδα του. Δεν έχει κινητό τηλέφωνο ψηφιακό. Πρέπει να βρούμε έναν τρόπο να μπορούν να αγοράσουν οι ανήλικοι ένα διαρκείας που βοηθάει την ομάδα τους ή ένα εισιτήριο να πάνε στο γήπεδο. Γιατί, σας είπα και την άλλη φορά, είναι τέσσερα - πέντε παιδιά που πάνε με έναν γονέα. Να μην είναι αποκλεισμένα.

Υποτίθεται, όμως, αυτό πρέπει να συμβαίνει σε ένα υγιές περιβάλλον, όπως είπαμε, και όχι σε ένα περιβάλλον τραμπουκισμών, δολοφόνων, εγκληματιών, που καραδοκούν για να φτιάξουν κι άλλα νέα παιδιά εγκληματίες. Εμείς αυτό θέλουμε να αποφύγουμε. Γιατί καλά είναι όσα λέμε, να φτιάξουμε τα σχολεία, γιατί από τη μικρή ηλικία ξεκινάνε πολλά πράγματα. Αλλά, ας δείτε τι συμβαίνει παραπέρα, που εγώ τα βλέπω πάλι από τον γιο μου. Οι νέοι σήμερα της πρώτης γυμνασίου βλέπουν και έχουν σαν είδωλα τράπερ μουσικούς οι οποίοι μιλάνε για κατάλυση του κράτους, των θεσμών, για δολοφονία αστυνομικών.

Εγώ νομίζω ότι και εκεί πρέπει να φτιάξουμε ένα νομοσχέδιο, για όλα αυτά που έχουν πρόσβαση πλέον τα παιδιά. Γιατί δεν είναι τέχνη αυτό, είναι αλητεία. Και είναι προαναγγελία κακών χαρακτήρων και προετοιμασία δολοφόνων.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών.

Τον λόγο έχει η κ. Κατερίνα Σπυριδάκη από το ΠΑΣΟΚ και ακολουθεί η κ. Δεληκάρη και μετά ο κ. Παπαηλιού.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, μετά από πέντε χρόνια διακυβέρνησης της Νέας Δημοκρατίας η κατάσταση στην εκπαίδευση είναι απογοητευτική. Πέντε χρόνια μεταρρυθμίσεων κενού περιεχομένου, με βαρύγδουπους τίτλους και επικοινωνιακούς εντυπωσιασμούς, με μοντέλα συγκεντρωτισμού και πληθώρα γραφειοκρατικών διατάξεων.

Πού είναι οι ουσιαστικές αλλαγές της μεγάλης εκπαιδευτικής μεταρρύθμισης που διατυμπανίζετε σε κάθε ευκαιρία; Η Κυβέρνηση συνεχίζει να αγνοεί την πραγματική ανάγκη για ενίσχυση της δημόσιας εκπαίδευσης. Σας το έχουμε ξαναπεί. Ο τρόπος διανομής του δημόσιου χρήματος είναι εκείνος που αποκαλύπτει τις κυβερνητικές προτεραιότητες. Και δυστυχώς, η παιδεία δεν είναι μία απ’ αυτές για σας.

Οι δαπάνες για την παιδεία είναι κάτω του 3% του ΑΕΠ, ενώ ο ευρωπαϊκός μέσος όρος είναι στο 5% με 5,5%. Αυτή η υποχρηματοδότηση επιβεβαιώνει την αδιαφορία σας για τη δημόσια εκπαίδευση. Αντί να κατευθύνετε πόρους του Ταμείου Ανάκαμψης και Ανθεκτικότητας προς την παιδεία, εσείς συνεχίζετε την πολιτική των απευθείας αναθέσεων σε φίλους μεγαλοεπιχειρηματίες και επενδυτές. Ούτως η άλλως, το ίδιο δεν κάνετε και με το Εθνικό Σύστημα Υγείας;

Κυρίες και κύριοι συνάδελφοι, οι μεγάλες διαφορές των ανεπτυγμένων και των αναπτυσσόμενων χωρών αποτυπώνονται στο κράτος πρόνοιας, το κοινωνικό κράτος και το κράτος δικαίου. Δυστυχώς, και στις τρεις αυτές διαστάσεις του κράτους, η ποιότητα και η εικόνα της δικής μας χώρας είναι απογοητευτική. Έχουμε ένα αντιεκπαιδευτικό εθνικό σύστημα παιδείας, ένα διαλυμένο Εθνικό Σύστημα Υγείας και ένα κράτος δικαίου αναποτελεσματικό, που δεν τιμούν στο ελάχιστο μια χώρα που θέλει να λέγεται ανεπτυγμένη ευρωπαϊκή χώρα.

Κυρίες και κύριοι συνάδελφοι, αυτό το νομοσχέδιο δεν αποτελεί εξαίρεση στον παραπάνω κανόνα. Είναι γεμάτο εμβαλωματικές διατάξεις και αποσπασματικές ρυθμίσεις. Η νομοθέτησή σας χαρακτηρίζεται από έλλειψη συνολικού σχεδιασμού και περιορίζεται σε ένα συνονθύλευμα διατάξεων που δεν υλοποιούν κάποια πραγματική μεταρρύθμιση. Είναι μια νομοθέτηση στείρα οράματος.

Πού είναι ο εθνικός διάλογος για την παιδεία που έχουμε επανειλημμένα ζητήσει; Γιατί τον αποφεύγετε; Και αντί για εθνικό διάλογο, φέρνετε ένα νομοσχέδιο παιδείας εκατό δεκαεννέα άρθρων, το οποίο λόγω έκτασης και αχανούς περιεχομένου δεν καθιστά εύκολη την ουσιαστική του επεξεργασία, μια και ο χρόνος είναι περιορισμένος.

Άλλωστε, βέβαια δεν φαίνεται να σας απασχολεί κάτι τέτοιο. Εσείς αντιλαμβάνεστε τη νομοθέτηση σαν μια απλή τυπική υποχρέωσή σας για ενημέρωση του Σώματος της Βουλής. Και αυτό είναι κάτι που δεν θα το ακούσετε μόνο από εμένα ή μόνο από εμάς, αλλά από το σύνολο της Αντιπολίτευσης. Αλλά, δεν μας ξαφνιάζει η στάση σας, είναι ένα ακόμα δείγμα υπέρμετρης αλαζονείας.

Δεδομένων των παραπάνω, θα μπορέσω να σταθώ μόνο σε κάποια σημεία του νομοσχεδίου.

Στο υπό συζήτηση νομοσχέδιο προβλέπεται το Ψηφιακό Φροντιστήριο για την εξ αποστάσεως υποστήριξη των μαθητών που είναι υποψήφιοι για τις πανελλαδικές εξετάσεις. Είναι μια θετική ρύθμιση, που ωστόσο χρήζει κριτικής προσέγγισης.

Κυρία Υπουργέ, ένα ισχυρό, αποτελεσματικό, συμπεριληπτικό, ποιοτικό και πλήρως στελεχωμένο σύστημα δημόσιας και δωρεάν παιδείας θα απέκλειε την ανάγκη για φροντιστηριακή υποστήριξη. Είναι οι ελάχιστες απαιτήσεις –επαναλαμβάνω, οι ελάχιστες- που μπορεί να έχει ο Έλληνας φορολογούμενος πολίτης.

Η πρόβλεψη για το Ψηφιακό Φροντιστήριο με τη μορφή σύγχρονης και ασύγχρονης εκπαίδευσης στερεί τη φυσική αλληλεπίδραση μεταξύ μαθητών και εκπαιδευτικών, κάτι το οποίο αναπόφευκτα θα επηρεάσει την κοινωνικοποίηση των παιδιών.

Ας μην γελιόμαστε! Η φυσική παρουσία στην τάξη είναι και θα είναι αναντικατάστατη. Είναι αναγκαίο να διατηρήσουμε αυτή τη μοναδική σχέση μεταξύ μαθητή και εκπαιδευτικού. Η εκπαιδευτική πολιτική της Κυβέρνησης υποβαθμίζει αυτή τη σχέση, προωθώντας την απομόνωση των μαθητών, πίσω από οθόνες.

Ερωτηματικά, επίσης, προκύπτουν αναφορικά με την αποτελεσματικότητα του Ψηφιακού Φροντιστηρίου, δεδομένου ότι: Πρώτον, δεν έχει ολοκληρωθεί η ψηφιοποίηση και ανάρτηση του υποστηρικτικού εκπαιδευτικού υλικού και δεύτερον, το Υπουργείο έχει απευθύνει πρόσκληση ενδιαφέροντος μόνο σε ενενήντα οκτώ συνολικά εκπαιδευτικούς που πρόκειται να εξυπηρετήσουν το σύνολο των μαθητών πανελληνίως, ενώ παρατηρείται μία πλήρης απουσία σωστού σχεδιασμού.

Επιπλέον, αναμένουμε ακόμα τις απαντήσεις του Υπουργού για τα κριτήρια επιλογής των εκπαιδευτικών και τη διασφάλιση της διαφάνειας και της αξιοκρατίας στο σύστημα επιλογής.

Κυρίες και κύριοι συνάδελφοι, πάμε τώρα στο Κεφάλαιο της «Ενδοσχολικής Βίας». Κι εδώ βλέπουμε την εμμονή της Κυβέρνησης με τον ιδιωτικό τομέα, καθώς εμπλέκει τους ιδιωτικούς φορείς, τόσο στη διαχείριση των αναφορών, όσο και στην υλοποίηση εκστρατειών ενημέρωσης και ευαισθητοποίησης της εκπαιδευτικής κοινότητας, για την ενδοσχολική βία και τον εκφοβισμό.

Είμαι βέβαιη πως και αυτό θα το εναποθέσετε στην ατομική πρωτοβουλία. Άλλωστε, μας έχετε συνηθίσει με την τακτική της μετατόπισης της κρατικής ευθύνης προς τον ιδιωτικό τομέα, άκρως προβληματικό, για ένα κράτος που θέλει να λέγεται «κοινωνικό κράτος» και «κράτος πρόνοιας».

Ασαφείς, με θολές διατυπώσεις και έλλειψη εγγυήσεων, χαρακτηρίστηκε η ρύθμιση για τις αυτόνομες τάξεις γυμνασίου σε απομακρυσμένες ορεινές περιοχές. Έχουμε αναφέρει, πολλές φορές, πως η ανάγκη για συντήρηση και λειτουργία των σχολικών μονάδων στις απομακρυσμένες παραμεθόριες περιοχές -τόσο για παιδαγωγικούς, όσο και για εθνικούς λόγους- οφείλει να είναι κυβερνητική προτεραιότητα. Σε καμμία περίπτωση, δεν πρέπει οι υφιστάμενες σχολικές ομάδες να οδηγηθούν στην κατάργηση. Αντιθέτως, η πολιτεία οφείλει, με κάθε τρόπο, να στηρίξει τις απομακρυσμένες περιοχές.

Η δημιουργία αυτόνομων τάξεων δεν πρέπει να είναι πρόσχημα για να κλείσουν οι σχολικές μονάδες. Αντί να σκεφτόμαστε πώς θα μειώσουμε το κόστος, ας σκεφτούμε πώς θα επενδύσουμε σε αυτές τις περιοχές. Ας δώσουμε κίνητρα στους εκπαιδευτικούς να διδάξουν εκεί. Ας ενισχύσουμε τις δομές και την τεχνολογία. Πρέπει να κατανοήσουμε ότι η παρουσία σχολικών μονάδων στις απομακρυσμένες περιοχές αποτελεί εθνική προτεραιότητα.

Πώς θα στηρίξουμε την ισόρροπη ανάπτυξη και την κοινωνική συνοχή, αν εγκαταλείψουμε τις απομακρυσμένες περιοχές; Η διατήρηση και ενίσχυση των σχολείων σε αυτές τις περιοχές, λοιπόν, είναι καθήκον μας.

Κυρίες και κύριοι συνάδελφοι, στην ανώτατη εκπαίδευση, το νομοσχέδιο περιέχει επουσιώδεις διατάξεις, δευτερεύουσες και γραφειοκρατικής κυρίως φύσεως, που δεν αντικατοπτρίζουν τις πραγματικές ανάγκες αναμόρφωσης της ενίσχυσης του ελληνικού πανεπιστημίου. Για μια ακόμη φορά η Κυβέρνηση παρουσιάζεται κατώτερη των ίδιων των εξαγγελιών της!

Αλήθεια, κυρίες και κύριοι της Κυβέρνησης, πότε θα δούμε μία ουσιαστική μεταρρύθμιση, που να ενισχύει πραγματικά τα πανεπιστήμιά μας; Σήμερα, σας καταθέτουμε ξανά την τροπολογία μας, που αφορά την ενίσχυση και αναβάθμιση του ακαδημαϊκού μας δυναμικού. Με την παρούσα τροπολογία δίνεται η ευκαιρία, κατόπιν κρίσεως σε επιστήμονες που χρόνια αποτελούν τη ραχοκοκαλιά στα εργαστήρια των πανεπιστημίων, να εξελιχθούν, αναζωογονώντας το ενδιαφέρον τους για την έρευνα και την ακαδημαϊκή εκπαίδευση.

Η παρούσα τροπολογία επιδιώκει να αναγνωρίσει και να αξιοποιήσει το εξαιρετικό έργο των μελών ΕΔΙΠ και ΕΕΠ, που διαθέτουν διδακτορικά διπλώματα και έχουν προσφέρει πολύτιμες υπηρεσίες στα ελληνικά πανεπιστήμια. Παρ’ όλα τα προσόντα και την αφοσίωσή τους, η υπάρχουσα νομοθεσία τους στερεί την ευκαιρία ακαδημαϊκής εξέλιξης.

Κυρίες και κύριοι συνάδελφοι, το πανεπιστημιακό προσωπικό γηράσκει, με αποτέλεσμα κάθε χρόνο να μειώνεται το διαθέσιμο προσωπικό και τα φαινόμενα μείωσης των μαθημάτων, ή αδυναμίες συντονισμού διπλωματικών εργασιών σε ορισμένα πανεπιστήμια και σχολές να είναι έντονα και να διακυβεύεται η ποιότητα της παρεχόμενης εκπαίδευσης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Με την παρούσα τροπολογία, που σας καταθέτουμε, δίνεται παράλληλα ευκαιρία τόνωσης του αριθμού του διδακτικού προσωπικού, χωρίς να επιβαρύνεται ο κρατικός προϋπολογισμός. Με τη ρύθμιση που προτείνουμε, τους δίνουμε τη δυνατότητα να εξελιχθούν σε θέσεις επίκουρου καθηγητή και τονίζω -ξανά- χωρίς να επιβαρυνθεί ο κρατικός προϋπολογισμός!

Έτσι, ενισχύουμε το διδακτικό και ερευνητικό προσωπικό των πανεπιστημίων μας, βελτιώνουμε την αναλογία ΔΕΠ - φοιτητή και διασφαλίζουμε την ακαδημαϊκή ισότητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω πολύ σύντομα, κύριε Πρόεδρε.

Θα θέσω δύο ερωτήματα, για να μπορέσω να στηρίξω την ανάγκη μου για προτροπή, δική σας, να ψηφίσετε την τροπολογία. Είναι ένα αίτημα που καταπολεμά τις ακαδημαϊκές ανισότητες; Είναι ένα αίτημα που δεν επιβαρύνει τον κρατικό προϋπολογισμό; Η απάντηση και στα δύο είναι «ναι».

Ας ενώσουμε, λοιπόν, τις δυνάμεις μας, για να προωθήσουμε αυτή τη δίκαιη αναγκαία μεταρρύθμιση, προς όφελος του εκπαιδευτικού μας συστήματος και των φοιτητών μας. Είναι ένα αίτημα όχι μόνο δικό μου, όχι μόνο του ΠΑΣΟΚ - Κινήματος Αλλαγής, αλλά ακόμα και των ίδιων των ψηφοφόρων σας.

Κλείνοντας, θα ήθελα απλά να πω ότι, δυστυχώς, το παρόν σχέδιο νόμου δεν θα φέρει καμμία ουσιαστική βελτίωση στους εκπαιδευτικούς μας, στο ίδιο το δημόσιο σχολείο, στους μαθητές μας και κυρίως, σε εκείνους με μαθησιακές δυσκολίες και το αναφέρω αυτό, γιατί το υπό συζήτηση νομοσχέδιο, πιθανότατα, θα είναι το τελευταίο -φαντάζομαι- πριν την έναρξη της νέας σχολικής χρονιάς. Η ουσία είναι ότι δεν ρυθμίζει, ουσιαστικά, τίποτα απ’ όσα έχει εντοπίσει και το ίδιο το εκπαιδευτικό προσωπικό.

Χάνεται, λοιπόν, μια ακόμα ευκαιρία να δομηθεί, με συναίνεση και δημοκρατική αντίληψη, ένα σύγχρονο και αποτελεσματικό εκπαιδευτικό σύστημα παιδείας.

Είναι κρίμα, γιατί η εκπαίδευση και η «παιδεία του σήμερα» είναι η «κοινωνία του αύριο»! Είναι κρίμα, γιατί οι ανάγκες της εκπαίδευσης και της χώρας δεν περιμένουν. Και αυτό φαίνεται να μη σας αφορά!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αγγελική Δεληκάρη από τη Νέα Δημοκρατία και μετά είναι η κ. Καλλιόπη Βέττα από τον ΣΥΡΙΖΑ.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, συζητάμε και καλούμαστε σήμερα να ψηφίσουμε στην Ολομέλεια, ένα πολυθεματικό νομοσχέδιο του Υπουργείου Παιδείας, Θρησκευμάτων και Αθλητισμού. Τα περισσότερα των εκατό άρθρα του νομοσχεδίου θεραπεύουν μια σειρά ζητημάτων, καθιστώντας το ερανιστικό, όπως το χαρακτήρισε, άλλωστε, και ο εισηγητής της Πλειοψηφίας, ο φίλος και πανεπιστημιακός συνάδελφος Άγγελος Συρίγος.

Ήδη, κατά την επεξεργασία του νομοσχεδίου στην Επιτροπή Μορφωτικών Υποθέσεων έγινε εξαντλητική παρουσίαση των προβλέψεών του, ακούστηκαν πολλές απόψεις συναδέλφων, όπως και των φορέων. Θα ήθελα κατά τη σημερινή μου τοποθέτηση να σταθώ σε ορισμένες μόνο πτυχές, τις οποίες θεωρώ εξαιρετικά σημαντικές.

Πρώτα απ’ όλα, την εισαγωγή του εργαλείου του Ψηφιακού Φροντιστηρίου. Κατάγομαι από τον Νομό Καβάλας, με χωριά ορεινά ημιορεινά, όπου για πολλές οικογένειες η δυνατότητα να στέλνουν τα παιδιά τους σε φροντιστήριο για επιπρόσθετη βοήθεια, πέραν των όσων παρέχει το δημόσιο σχολείο, ήταν δυσχερής και ανύπαρκτη ορισμένες φορές. Συνθήκες που συναντά κανείς σε πολλές περιοχές της βορείου Ελλάδας, στη Μακεδονία και τη Θράκη, αλλά όχι μόνο. Αυτές οι δυσκολίες οδηγούν πολλούς μαθητές να εγκαταλείψουν το σχολείο ή να αγωνιστούν, όχι πάντοτε επί ίσοις όροις, για την εισαγωγή τους στην ανώτατη εκπαίδευση.

Όμως, τα προβλήματα δεν αφορούν μόνο τους μαθητές της τελευταίας τάξης της γενικής και επαγγελματικής εκπαίδευσης στα λύκεια, είναι υπαρκτά και στην πρωτοβάθμια εκπαίδευση. Στα δημοτικά, δηλαδή, καθώς και σε όλη την κλίμακα της δευτεροβάθμιας εκπαίδευσης, γυμνάσιο και λύκειο.

Με την πρωτοβουλία αυτή του Υπουργείου Παιδείας και μέσω της πλατφόρμας του gov.gr θα λειτουργεί το ψηφιακό φροντιστήριο με τη μορφή σύγχρονης και ασύγχρονης εκπαίδευσης για τα πανελλαδικώς εξεταζόμενα μαθήματα της Γ΄ τάξης του λυκείου, καθώς και της Δ΄ τάξης του ενιαίου ειδικού επαγγελματικού λυκείου. Για τους μαθητές της Ε΄ και ΣΤ΄ τάξης του δημοτικού, για όλες τις τάξεις του γυμνασίου, καθώς και για την Α΄ και Β΄ τάξη του λυκείου, το Ψηφιακό Φροντιστήριο θα λειτουργεί, παρέχοντας δωρεάν υπηρεσίες ασύγχρονης εκπαίδευσης.

Φανταστείτε μόνο, κυρίες και κύριοι συνάδελφοι, το κόστος που επωμίζεται ένας γονιός που μένει πολλά χιλιόμετρα μακριά από κάποιο αστικό κέντρο και πρέπει να μεταφέρει κάθε μέρα ο ίδιος το παιδί του σε ένα φροντιστήριο. Το κόστος, σε μια εποχή που οι τιμές των καυσίμων παραμένουν υψηλές, αλλά και τον χρόνο που χάνεται κατά τη μετάβαση από και προς το σπίτι, ώρα χαμένη από την ξεκούραση, το διάβασμα, την άθληση, ώρα τόσο απαραίτητη για τους μικρούς και τους μεγαλύτερους μαθητές.

Τι γίνεται στις περιπτώσεις, όμως, που οι γονείς δεν διαθέτουν όχημα ή που οι επαγγελματικές υποχρεώσεις τους δεν τους επιτρέπουν να μεταφέρουν τα παιδιά τους σε κάποιο φροντιστήριο που λειτουργεί μακριά από την οικία τους; Θα πρέπει να βασιστούν στις συγκοινωνίες, όπως παραδείγματος χάριν, στα λεωφορεία και τα δρομολόγιά τους που δεν εξυπηρετούν πάντοτε, με αποτέλεσμα να χάνεται ακόμη περισσότερος χρόνος στις μετακινήσεις;

Θέλω τα παιδιά στην ελληνική περιφέρεια να έχουν τις ίδιες ευκαιρίες με τα παιδιά των αστικών κέντρων στην πρόσβαση στην εκπαίδευση. Θέλω οι γονείς να μη νιώθουν μειονεκτικά, να μη νιώθουν ντροπή, εάν δεν μπορούν να παρέχουν στα παιδιά τους επιπρόσθετη στήριξη. Θέλω η πολιτεία να στηρίζει έμπρακτα τις οικογένειες που μένουν σε δυσπρόσιτες, ορεινές, ημιορεινές και νησιωτικές περιοχές, σε κάθε τομέα και η παιδεία είναι ένας από αυτούς!

Το Ψηφιακό Φροντιστήριο θα βοηθήσει σημαντικά όχι μόνο στη βελτίωση της απόδοσης των μαθητών αλλά παράλληλα θα απαλλάξει από σημαντική οικονομική επιβάρυνση τις ασθενέστερες, αλλά όχι μόνο αυτές, οικογένειες.

Φυσικά το νομοσχέδιο του Υπουργείου Παιδείας περιέχει και άλλες καινοτομίες όπως οι αυτόνομες τάξεις. Ένα ακόμη μέτρο για τη στήριξη των μαθητών των απομακρυσμένων περιοχών ιδίως των ορεινών όταν δεν τηρούνται οι προϋποθέσεις για την ίδρυση γυμνασίου. Γίνονται βήματα για την αντιμετώπιση της ενδοσχολικής βίας, ενός φαινομένου που τον τελευταίο καιρό μας απασχολεί όλες και όλους με τα αυξανόμενα κρούσματα.

Κυρίες και κύριοι συνάδελφοι, σήμερα νομοθετούμε για μια σειρά βελτιώσεων στη λειτουργία της επαγγελματικής εκπαίδευσης -άρθρα 25 έως 29- για θέματα που αφορούν την ανώτατη εκπαίδευση -άρθρα 30 έως 44- την ειδική αγωγή -άρθρα 45 έως 47- την εκκλησιαστική εκπαίδευση, το ινστιτούτο εκπαιδευτικής πολιτικής, την εθνική αρχή για την ανώτατη εκπαίδευση καθώς και για θέματα που άπτονται του αθλητισμού. Παρουσιάστηκαν τόσο σήμερα όσο και κατά τη συζήτηση στην αρμόδια επιτροπή αναλυτικά από την εισηγητή της Πλειοψηφίας. Είναι προφανές πως στον περιορισμένο χρόνο που διαθέτει ο κάθε ομιλητής δεν μπορεί να γίνει εξαντλητική παρουσίαση όλων των θετικών προβλέψεων που κομίζει στην εκπαίδευση αλλά και στον αθλητισμό.

Θα ήθελα να κλείσω την τοποθέτησή μου επισημαίνοντας πως κάθε μέτρο που στηρίζει τους ασθενέστερους συμπολίτες μας, κάθε μέτρο που κάνει την πρόσβαση στην εκπαίδευση πιο εύκολη, μειώνει τις ανισότητες και τους αποκλεισμούς και είναι καλοδεχούμενο. Είναι αναγκαίο, είναι πατριωτικό, αν μου επιτρέπεται. Για όλους αυτούς τους λόγους χαιρετίζω τη νομοθετική πρωτοβουλία του Υπουργείου Παιδείας και φυσικά σας καλώ να ψηφίσετε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Καλλιόπη Βέττα από τον ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, το σημερινό νομοσχέδιο συνιστά εκτός των άλλων μια κυβερνητική πρωτοβουλία στον χώρο της παιδείας με την οποία κλονίζονται βασικές αρχές της παιδαγωγικής επιστήμης εξαιτίας της απροθυμίας και της ιδεοληψίας των συναρμόδιων Υπουργών να στηρίξουν ενεργά το χώρο.

Πιο συγκεκριμένα με το πρόσχημα του ψηφιακού μετασχηματισμού δημιουργείται ένα διαφορετικό θεσμικό πλαίσιο όπου επιτρέπεται σταδιακά στην αρχή, αλλά στο μέλλον φοβάμαι με μεγαλύτερη ταχύτητα, το ξήλωμα της ζωντανής εκπαίδευσης με το πρόσχημα της εξυπηρέτησης ή της ευκολίας. Αντί να δοθούν κίνητρα να καλυφθούν τα οργανογράμματα με τους χιλιάδες αδιόριστους εκπαιδευτικούς, αντί να λυθεί, δηλαδή, το πρόβλημα με βάση τις απαράδεκτες αρχές της παιδαγωγικής οι οποίες αναφέρουν ότι η δια ζώσης εκπαίδευση είναι αναντικατάστατη, προσφεύγουμε σε ημίμετρα απομακρυσμένης εκπαίδευσης. Άραγε, το επόμενο βήμα θα είναι οι καταργήσεις των σχολικών μονάδων σε δυσπρόσιτες περιοχές, ακόμη και γεωγραφικά ή εθνικά ευαίσθητες. Το εύχομαι αλλά δεν το αποκλείω.

Για να μη γίνει παρανόηση δεν είμαστε αντίθετοι με τον εκσυγχρονισμό των μέσων. Και βέβαια η χρήση τηλεμαθημάτων ή η ψηφιοποίηση μπορεί να είναι χρήσιμα εργαλεία. Βέβαια δεν πρέπει να παραβλεφθεί ότι έχουμε φτάσει σε ένα φετιχισμό, θα έλεγα της ψηφιοποίησης με αδρή χρηματοδότηση και μεγάλα έσοδα για όσες εταιρείες αναλάμβαναν την συγκεκριμένη εργασία που ενίοτε δεν είναι και πρώτης προτεραιότητας. Ωστόσο, ακόμη και έτσι δεν υπάρχουν σαφείς εξηγήσεις και πρόνοιες για την επάρκεια του ηλεκτρονικού εξοπλισμού στις εκπαιδευτικές κοινότητες, για τη διάρκεια παραμονής των παιδιών στις οθόνες, για την προστασία των προσωπικών δεδομένων ακόμα και για τις εργασιακές σχέσεις των εκπαιδευτικών. Στην κυβερνητική σπουδή να φιλοτεχνηθεί μια εικόνα εκσυγχρονισμού όλα παραπέμπονται στο μέλλον μετέωρα και ασαφή.

Επίσης, στον τομέα αντιμετώπισης του bulling όπως και στον επαγγελματικό προσανατολισμό ανοίγει σε ένα ακόμη πεδίο η δυνατότητα ιδιωτών να συνδράμουν να συνεπικουρούν, να έχουν πρόσβαση σε βάσεις δεδομένων και στο μέλλον πιθανότατα να καθορίζουν τις εκπαιδευτικές πολιτικές και τις αποφάσεις των νέων. Τέλος, έχουμε πλήρη αδιαφορία για την επαγγελματική εκπαίδευση καθώς και για την τουριστική για την οποία δεν θα κουραστώ να αναφέρω ότι είναι στο έλεος και των δύο συναρμόδιων Υπουργείων με κλειστές σχολές, υποχρηματοδότηση, αποκλειστικά ωρομίσθιους καθηγητές και αμφισβητούμενες προοπτικές.

Θέλω ωστόσο εδώ να αναφερθώ -κύριε Υφυπουργέ σας τα είπα και στην επιτροπή- σε ένα υπαρκτό κοινωνικό ζήτημα για το οποίο καταθέσαμε και σχετική τροπολογία που αρνείστε να επιλύσετε, αν και σας είχα καταθέσει σχετική ερώτηση τον Δεκέμβριο του 2023. Δεν έχει καμμία μα καμμία δημοσιονομική επίπτωση. Απεναντίας αντιμετωπίζει μια αδικία καθώς μπορεί να λειτουργήσει προς όφελος της κοινωνικής συνοχής προς όφελος της εκπαιδευτικής λειτουργίας και των τοπικών κοινωνιών. Επιπλέον, μπορεί να συμβάλει με τη σειρά του και στην αντιμετώπιση του δημογραφικού ζητήματος.

Πρόκειται για τον αποκλεισμό νεοδιόριστων συζύγων εκπαιδευτικών από τη δυνατότητα συνυπηρέτησης σε δυσπρόσιτες περιοχές, δυνατότητα που είχαν μέχρι το 2020 μετά τον πρώτο χρόνο υπηρεσίας τους. Όμως από το 2021 με δική σας ρύθμιση απαιτείται οι εκπαιδευτικοί να έχουν υπηρετήσει για τουλάχιστον δύο έτη σχολικά στην περιοχή διορισμού τους. Ωστόσο υπάρχουν πολλές περιπτώσεις νεοδιόριστων συζύγων εκπαιδευτικών που διορίζουν ταυτόχρονα σε δύο διαφορετικά ΠΥΣΔΕ, ΠΥΣΠΕ ενίοτε σε ξεχωριστή δυσπρόσιτη περιοχή ο καθένας ή ο ένας, χωρίς δυνατότητα συνυπηρέτησης έστω στη μία εκ των δύο δυσπρόσιτων περιοχών στις οποίες διορίζονται. Στη σχετική πλατφόρμα των αιτήσεων δεν έχει προβλεφθεί καν η δυνατότητα να δηλωθεί η μεταξύ τους έγγαμη ή με σύμφωνο συμβίωσης σχέση ούτε συνεκτιμάται η οικογενειακή τους κατάσταση, ούτε καν παρέχεται η δυνατότητα συνυπηρέτησης των αιτούντων είτε πρόκειται για νέα ζευγάρια, είτε για γονείς πολυμελών οικογενειών ακόμη και αν ο διορισμός τους αφορά σε δυσπρόσιτες περιοχές όπου υφίστανται κενές θέσεις. Δηλαδή, σε μια περίοδο που η χώρα μας βιώνει στεγαστική κρίση και δυσβάσταχτη ακρίβεια, χωρίζονται οικογένειες έχοντας να αντιμετωπίσουν διπλά έξοδα στέγασης, διαβίωσης και μετακίνησης. Παράλληλα, αν υπάρχουν παιδιά καλούνται να ακολουθήσουν αναγκαστικά τον έναν από τους δύο γονείς που θα βαρύνεται σχεδόν αποκλειστικά με την καθημερινή τους φροντίδα, παράλληλα με την εκτέλεση των διδακτικών τους καθηκόντων.

Εξαιτίας αυτού οι εκπαιδευτικοί πολλές φορές εξωθούνται στη λήψη αδειών, ακόμη και άνευ αποδοχών για να αντεπεξέλθουν. Ταυτόχρονα, πολλές σχολικές μονάδες στη θέση των αδειούχων νεοδιόριστων εκπαιδευτικών παραμένουν κενές περιμένοντας την πρόσληψη αναπληρωτών, κάτι που προκαλεί επιπλέον δυσλειτουργίες στην εκπαιδευτική διαδικασία και περαιτέρω επιβάρυνση στις κρατικές δαπάνες. Αυτή είναι η αντίληψη της Κυβέρνησης για την εναρμόνιση οικογενειακής και επαγγελματικής ζωής, άραγε; Δεν παρέχετε καν τα στοιχειώδη κίνητρα στους νεοδιοριζόμενους εκπαιδευτικούς, ώστε να μπορούν να δημιουργήσουν μια κανονική συνθήκη για τη ζωή τους στους τόπους που καλούνται να υπηρετήσουν. Γι’ αυτό και με σχετική τροπολογία - προσθήκη που καταθέσαμε καλύπτουμε το ανωτέρω νομοθετικό κενό και αίρουμε την αδικία αυτή.

Σας καλούμε, λοιπόν, να υιοθετήσετε τη λύση που προτείνουμε και αφορά στις δυσπρόσιτες περιοχές, εφόσον υπάρχουν κενές θέσεις. Μάλιστα η ρύθμιση μπορεί να συνδεθεί με την υποχρέωση παραμονής των δύο ετών για τους νεοδιόριστους στους συζύγους εκπαιδευτικούς στη δυσπρόσιτη περιοχή τοποθέτησης. Έτσι, στην περίπτωση νεοδιόριστων συζύγων ή σε σύμφωνο συμβίωσης εκπαιδευτικών που διορίζονται σε διαφορετικές δυσπρόσιτες περιοχές θα παρέχεται πλέον η δυνατότητα να μπορεί τουλάχιστον να αποσπάται άμεσα ο ένας ή η μία σύζυγος σε κενή θέση σχολικής μονάδας στη δυσπρόσιτη περιοχή που υπηρετεί ο έτερος σύζυγος κατόπιν συνυπολογισμού της οικογενειακής τους κατάστασης.

Δεν πρόκειται για ένα κομματικό ζήτημα εδώ. Το θέμα του δημογραφικού πρέπει μόνο να ενώνει τις προσπάθειες όλων. Και σας καλούμε να υιοθετήσετε τη ρύθμιση που προτείνουμε και μπορεί να εμπλουτιστεί το άρθρο 17 του νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ελάχιστο χρόνο, κύριε Πρόεδρε, αν μου επιτρέπετε.

Κυρίες και κύριοι συνάδελφοι, τελειώνοντας θέλω να πω το εξής. Η παιδεία χρειάζεται ενίσχυση. Χρειάζεται χρηματοδότηση, στελέχωση, φροντίδα και μέριμνα για όλες τις βαθμίδες, τις περιοχές, αλλά κυρίως για τους ανθρώπους της.

Η ψηφιοποίηση, η ηλεκτρονική διακυβέρνηση, το τηλεμάθημα και το τηλεφροντιστήριο είναι εργαλεία με θετικές, αλλά και συζητήσιμες πλευρές, που πρέπει να αξιοποιούνται με σύνεση και φειδώ. Δεν πρέπει να χάσουμε τον βασικό μας στόχο, που είναι η μάθηση, η εκπαίδευση, η δημιουργία σκεπτόμενων και κριτικών πολιτών, με πολύπλευρες προσλαμβάνουσες και ανθρωπιστικές αξίες.

Η κοινωνία μας, αλλά και κάθε κοινωνία, για να ευημερήσει χρειάζεται ενεργούς πολίτες, με παρουσία στα κοινά και αλληλεπίδραση με τους συνανθρώπους τους, όχι υπάκουους και αποχαυνωμένους τηλεθεατές, απαθείς δέκτες των άνωθεν εντολών και κελευσμάτων.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Θωμαΐς Οικονόμου από τη Νέα Δημοκρατία και μετά ο κ. Παπαηλιού.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το Υπουργείο Παιδείας και η Κυβέρνηση του Κυριάκου Μητσοτάκη αποδεικνύουν καθημερινά ότι στηρίζουν τη δημόσια εκπαίδευση και τους εκπαιδευτικούς.

Η πιο πρόσφατη επιβεβαίωση αυτής της στήριξης ήρθε με την ανακοίνωση της κατανομής δέκα χιλιάδων θέσεων για μόνιμους διορισμούς στην πρωτοβάθμια και δευτεροβάθμια εκπαίδευση, συμπεριλαμβανομένης της ειδικής αγωγής. Πρόκειται για ένα ακόμη ουσιαστικό βήμα στην κατεύθυνση της πλήρους στελέχωσης των σχολείων ολόκληρης της χώρας, που συνδυάζουμε με τη σύσταση περισσοτέρων από χιλίων επτακοσίων νέων οργανικών θέσεων στην πρωτοβάθμια εκπαίδευση. Είναι ένα ακόμα ποσοτικό άλμα σε συνέχεια των χιλιάδων διορισμών δασκάλων και καθηγητών που προηγήθηκαν κατά την πρώτη πενταετία της διακυβέρνησης της Νέας Δημοκρατίας, μαζί με το άνοιγμα, μετά από χρόνια, πολλών χιλιάδων θέσεων ειδικού εκπαιδευτικού και βοηθητικού προσωπικού που έκανε πάλι αυτή η Κυβέρνηση. Στην πραγματικότητα πρόκειται για συνεχιζόμενη ενίσχυση του ανθρώπινου δυναμικού, που ισοδυναμεί με μία μεγάλη ποιοτική αλλαγή στη δημόσια δωρεάν παιδεία, η οποία θα φανεί πολύ σύντομα.

Κυρία Υπουργέ, το παρόν νομοσχέδιο διαπνέεται από την ίδια ακριβώς προτεραιότητα, την ενίσχυση του εκπαιδευτικού συστήματος έτσι ώστε κανένα παιδί να μην μείνει πίσω. Μια προτεραιότητα πολύ σημαντική, ιδιαίτερα για εμάς στην Ευρυτανία, όπως και σε πολλούς ορεινούς ή απομονωμένους νομούς της πατρίδας μας. Αναφέρομαι στο γεγονός ότι το αρμόδιο Υπουργείο όντως επικεντρώνει με το παρόν νομοσχέδιο τις προσπάθειές του στη στήριξη της δευτεροβάθμιας εκπαίδευσης περιοχών με ζητήματα προσβασιμότητας.

Ειδικά η Ευρυτανία, για λόγους δημογραφικούς και όχι μόνο, βιώνει ένα ακόμα αντικειμενικό πρόβλημα, τη μεγάλη αραίωση και γεωγραφική διασπορά του πληθυσμού της. Έτσι, σήμερα αντιμετωπίζουμε μία κατάσταση όπου παιδιά στις τάξεις του γυμνασίου δεν διευκολύνονται στην προσπάθεια τους να ολοκληρώσουν την υποχρεωτική εκπαίδευση και να προχωρήσουν στο λύκειο ή και ακόμα πιο πέρα. Εδώ έρχεται, λοιπόν, το νομοσχέδιο να προσφέρει συγκεκριμένα εργαλεία, όπως είναι η λειτουργία, με το άρθρο 5, αυτόνομων τάξεων γυμνασίου σε απομακρυσμένες περιοχές στις οποίες δεν πληρούνται τα κριτήρια για την ίδρυση γυμνασίου, με στόχο τη διευκόλυνση της φοίτησης μαθητών απομακρυσμένων ορεινών περιοχών στο γυμνάσιο και την ολοκλήρωση, εκ μέρους τους, της υποχρεωτικής εκπαίδευσης, αλλά και η ψηφιακή εκπαιδευτική πύλη, το νέο ψηφιακό φροντιστήριο του άρθρου 3, έτσι ώστε μέσω του gov.gr να προσφέρεται, ιδιαίτερα σε μαθητές της δευτεροβάθμιας εκπαίδευσης, ψηφιακό εκπαιδευτικό περιεχόμενο και υπηρεσίες εξ αποστάσεως εκπαίδευσης.

Η πρόσθετη αυτή, κατ’ αρχάς προαιρετική, ψηφιακή εκπαίδευση θα καλύπτει φροντιστηριακά και τα πανελλαδικά εξεταζόμενα μαθήματα της Γ΄ τάξης του γενικού λυκείου, των επαγγελματικών λυκείων, καθώς και της Δ΄ τάξης του ενιαίου ειδικού επαγγελματικού γυμνασίου - λυκείου.

Ταυτόχρονα, οι νέες αυτές εφαρμογές θα παρέχουν αμφίδρομη ψηφιακή εκπαίδευση ιδίως με τη διόρθωση ασκήσεων, εργασιών και διαγωνισμάτων σε μαθητές των τελευταίων τάξεων του δημοτικού, όλου του γυμνασίου και των πρώτων τάξεων του λυκείου. Είναι, επομένως, πάρα πολύ σημαντικό ότι το Υπουργείο Παιδείας έρχεται να προσφέρει αυτό το πολύτιμο εργαλείο μάθησης στους χιλιάδες μαθητές που θέλουν να προχωρήσουν την εκπαίδευσή τους αλλά ενδεχομένως δεν έχουν την οικονομική δυνατότητα ή και την πρόσβαση, όπως λόγου χάριν συμβαίνει σε ορεινές περιοχές για να πάνε να κάνουν ιδιαίτερα μαθήματα ή να παρακολουθήσουν φροντιστήρια.

Η ψηφιακή εκπαίδευση είναι, με άλλα λόγια, ένα μέτρο που μπορεί να οδηγήσει στην άρση των γεωγραφικών περιορισμών, ιδιαίτερα για την πρόσβαση των παιδιών στο πανεπιστήμιο και άρα, να πραγματώσει τη συνταγματική επιταγή ότι πρέπει να έχουν ισότιμη πρόσβαση όλοι οι Έλληνες στη δημόσια, δωρεάν παιδεία.

Κυρία Υπουργέ, κλείνοντας θα ήθελα να καταθέσω δύο προτάσεις που αφορούν στην ελληνική περιφέρεια και σχετίζονται όχι μόνο με την Ευρυτανία, αλλά πιστεύω ότι αγγίζουν τον πυρήνα της συζητούμενης νομοθετικής πρωτοβουλίας της Κυβέρνησης. Η πρώτη είναι η δημιουργία σχολής ανώτερης επαγγελματικής κατάρτισης σε πόλεις όπως είναι το Καρπενήσι. Ειδικά για την Ευρυτανία έχω προτείνει ήδη στο Υπουργείο την αναβάθμιση του υπάρχοντος ΔΙΕΚ σε θεματική ΣΑΕΚ με αντικείμενο την πρωτογενή παραγωγή και συγκεκριμένα τους τομείς της μελισσοκομίας, της γαλακτοκομίας, της επεξεργασίας κρέατος ή κ.ά..

Η ίδρυση μιας τέτοιας πρότυπης ανώτερης επαγγελματικής σχολής μπορεί να δώσει λύσεις όχι σε θέματα μόνο τοπικής ανάπτυξης, αλλά και να βοηθήσει άμεσα στην ανάσχεση της δημογραφικής πορείας απομονωμένων περιοχών, όπως είναι η Ευρυτανία. Και ειδικά γι’ αυτή την περιοχή, τη δική μας, που αντιμετωπίζει χρόνιο πρόβλημα μείωσης του πληθυσμού της, κρίνεται απόλυτα αναγκαία η ενίσχυση της μεταλυκειακής εκπαίδευσης στον νομό, προκειμένου να υπηρετηθεί ο εξής διπλός στόχος: πρώτον, της εισροής νέων ανθρώπων και, δεύτερον, της αξιοποίησης των μεγάλων φυσικών πλεονεκτημάτων της ελληνικής υπαίθρου.

Στην ίδια κατεύθυνση κινείται και η ζητούμενη αναβάθμιση της προσφερόμενης πανεπιστημιακής εκπαίδευσης με την ένταξη του υπάρχοντος στο Καρπενήσι τμήματος Δασολογίας Διαχείρισης Φυσικών Πόρων στο τέταρτο πεδίο των πανελλαδικών εξετάσεων, ένα πάγιο και διαχρονικό αίτημα της σχολής, σε συνδυασμό με τη μεταφορά υφιστάμενου τμήματος ή ακαδημαϊκού προγράμματος άλλου ανώτατου εκπαιδευτικού ιδρύματος στον νομό μας, λόγου χάριν στον τομέα της αθλητικής εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε μισό λεπτό, κύριε Πρόεδρε.

Οι προτάσεις αυτές μπορούν να υλοποιηθούν με την παράλληλη αναβάθμιση -η οποία ήδη έχει ξεκινήσει- σπουδαίων υφιστάμενων αθλητικών υποδομών, όπως είναι το κολυμβητήριο και το Εθνικό Προπονητικό Κέντρο στο Καρπενήσι. Όπως γνωρίζετε έχει ζητηθεί από τους οικείους ΟΤΑ πρόσθετη οικονομική ενίσχυση για τα έργα αυτά. Ένα θέμα που εξετάζουν με πολύ προσοχή και ο αρμόδιος Αναπληρωτής Υπουργός κ. Βρούτσης, καθώς και ο Υπουργός Εσωτερικών κ. Λιβάνιος, τους οποίους οφείλω να ευχαριστήσω δημόσια για τις συνεχιζόμενες προσπάθειες τους.

Είμαι βέβαιη ότι θα εξετάσετε και εσείς, κύριε Υπουργέ, άμεσα τις παραπάνω προτάσεις που θα ανοίξουν προοπτικές για τους νέους ανθρώπους, προσφέροντας ένα βιώσιμο μέλλον για την Ευρυτανία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γεώργιος Παπαηλιού από τον ΣΥΡΙΖΑ και θα ακολουθήσει η κ. Σεμίνα Διγενή από το Κομμουνιστικό Κόμμα.

Ορίστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η Κυβέρνηση διατείνεται ότι με το υπό κρίση νομοσχέδιο επέρχεται επανάσταση στο εκπαιδευτικό σύστημα, το είπαν πολλοί συνάδελφοι Βουλευτές από την κυβερνητική πλειοψηφία. Από το περιεχόμενο του, βέβαια, δεν προκύπτει κάτι τέτοιο. Θα έλεγα ότι αποτελεί και αυτό κρίκο σε μία σειρά, σε μία αλυσίδα νομοθετικών πρωτοβουλιών της Κυβέρνησης που απαξιώνουν και υπονομεύουν τη δημόσια εκπαίδευση και επιτείνουν τις κοινωνικές, περιφερειακές και ενδοπεριφερειακές ανισότητες.

Δυστυχώς και με τις ρυθμίσεις του νομοσχεδίου η Κυβέρνηση κλείνει σχολεία, συγχωνεύει τάξεις και εισάγει την ψηφιακή εκπαίδευση για όσους ζουν σε απομακρυσμένες και δυσπρόσιτες περιοχές, επιτείνοντας τις κοινωνικές και κυρίως, τις περιφερειακές και ενδοπεριφερειακές ανισότητες. Αντί για πολύπλευρη μόρφωση ανοίγεται ο δρόμος για την κατηγοριοποίηση των σχολείων. Στην εκπαίδευση, κυρίες και κύριοι συνάδελφοι, είναι καθοριστική η φυσική παρουσία σε όλα τα πεδία της αλληλεπίδρασης, γνωσιακά αλλά και ψυχολογικά.

Η εκπαίδευση πρέπει να έχει ως σημείο αναφοράς τον άνθρωπο και συνεπώς οι σχετικές πολιτικές πρέπει να έχουν αυτό το σημείο αναφοράς. Όμως, με το υπό κρίση νομοσχέδιο αυτό που θα συμβεί είναι το κλείσιμο σχολείων και η αντικατάστασή τους από το λεγόμενο ψηφιακό σχολείο. Δεν παραγνωρίζουμε τη σημασία που έχουν οι ψηφιακές εφαρμογές και οι νέες τεχνολογίες και στην εκπαίδευση, ειδικά για τις απομακρυσμένες από τα κέντρα περιοχές της χώρας. Όμως, η αποκλειστική εισαγωγή ψηφιακών σχολείων σε αυτές τις περιοχές και η μη πρόσληψη εκπαιδευτικών (σε αυτές), είναι μία εξέλιξη η οποία οδηγεί σε καταστροφικά αποτελέσματα.

Τα σχολεία σε απομακρυσμένες δυσπρόσιτες (ορεινές και νησιωτικές) περιοχές παρέχουν εκπαίδευση σε παιδιά που ζουν σε αυτές, όπου οι αποστάσεις από τα κέντρα και η γεωγραφική απομόνωση καθιστούν δύσκολη την πρόσβαση στα μεγάλα αστικά κέντρα. Τα σχολεία αυτά αποτελώντας το θεμέλιο για την ισότιμη πρόσβαση στην εκπαίδευση, διασφαλίζουν ότι κάθε παιδί, ανεξαρτήτως του τόπου διαμονής του, έχει την ευκαιρία να μορφωθεί και να αναπτύξει τις ικανότητες και τις δεξιότητές του. Ταυτόχρονα -και αυτό έχει μεγάλη σημασία-, συμβάλλουν σημαντικά τα σχολεία σε αυτές τις περιοχές στο να παραμένουν οι νέοι στον τόπο τους και να μην ερημώνει η ύπαιθρος χώρα. Διαδραματίζουν δε κρίσιμο ρόλο στις τοπικές κοινότητες.

Το κλείσιμο σχολικών μονάδων στις περιοχές αυτές έχει πολυδιάστατες συνέπειες. Θέτει σε κίνδυνο την εκπαίδευση των παιδιών, τα οποία με τις οικογένειές τους αναγκάζονται να φύγουν από τις περιοχές που διαμένουν και συγχρόνως να διανύουν, εάν παραμείνουν σε αυτές, μεγάλες αποστάσεις για να φτάσουν στο πλησιέστερο σχολείο. Αυτό δημιουργεί πρόσθετη επιβάρυνση για τις οικογένειες και επιπλέον ψυχολογική πίεση στα παιδιά, στους μαθητές.

Το κλείσιμο των σχολείων επηρεάζει και τις ίδιες τις τοπικές κοινωνίες. Τα σχολεία είναι σημαντικοί κόμβοι που ενισχύουν την τοπική κοινωνική ζωή και την τοπική κοινωνική συνοχή. Όταν κλείνει ένα σχολείο, η κοινότητα χάνει έναν χώρο συνάντησης, συνεργασίας και πολιτιστικής δραστηριότητας. Αυτό συμβαίνει, δυστυχώς, και με την απομάκρυνση και άλλων δημοσίων κοινωφελών δομών από την ελληνική περιφέρεια, που οδηγεί συν τω χρόνω στην περαιτέρω αποψίλωση και εν τέλει στην ερήμωση της. Συνεπώς πρέπει να ασκηθεί μια ευρύτερη περιφερειακή πολιτική, ούτως ώστε περιοχές δυσπρόσιτες και απομακρυσμένες από τα κέντρα να παραμείνουν ζώσες και ζωντανές.

Δεν πρέπει να δημιουργείται ένα δυστοπικό τοπίο για τους μαθητές, με λιγότερα σχολεία, λιγότερους εκπαιδευτικούς, λιγότερη μόρφωση, υψηλότερο κόστος για καλύτερη ή περισσότερη εκπαίδευση και μόνον για όσους μπορούν να πληρώσουν. Η ισότιμη πρόσβαση στην εκπαίδευση για όλους αποτελεί αρχή που προβλέπεται από το ίδιο το Σύνταγμα. Η πολιτεία, συνεπώς, οφείλει να επενδύει στην αναβάθμιση και τη στήριξη των σχολικών μονάδων που βρίσκονται σε αυτές τις περιοχές και να μην υπόκεινται οι πολιτικές της στη λογική του κόστους-οφέλους, όταν, μάλιστα, το κόστος μετράται αποκλειστικά και αμιγώς με οικονομικά κριτήρια, χωρίς κοινωνική διάσταση.

Φαίνεται, κύριοι της Κυβέρνησης, ότι δεν έχετε μακροπρόθεσμο σχεδιασμό που να αντιμετωπίζει τα χρόνια προβλήματα του εκπαιδευτικού συστήματος με μόνιμες λύσεις. Το να λειτουργεί ένα εκπαιδευτικό σύστημα με αναπληρωτές σε ποσοστό 30%, ενώ το αντίστοιχο σε άλλες χώρες, ιδίως της Ευρωπαϊκής Ένωσης, είναι μόλις 5% και μάλιστα, με προσλήψεις αναπληρωτών, οι οποίες γίνονται ακόμη και μετά τις γιορτές των Χριστουγέννων, καταλαβαίνετε ότι δημιουργεί τεράστιο πρόβλημα ως προς την ισότιμη αντιμετώπιση των μαθητών αυτών στην εκπαιδευτική διαδικασία.

Δεν αμφισβητούμε -και προς άρση κάθε παρεξήγησης- ότι τα ψηφιακά εργαλεία είναι σημαντικά. Η χρήση σύγχρονων τεχνολογιών, μέσω ψηφιακών πλατφορμών, μπορούν να ενισχύσουν την εκπαιδευτική διαδικασία. Δεν μπορούν, όμως, να υποκαταστήσουν τον εκπαιδευτικό, τον δάσκαλο. Τα εργαλεία της ψηφιακής εκπαίδευσης πρέπει να χρησιμοποιούνται ως ενισχυτικά και, πάντως, συμπληρωματικά της κλασικής, της ζωντανής εκπαιδευτικής διαδικασίας και από τον εκπαιδευτικό, ανάλογα με τις ανάγκες της τάξης.

Εμείς προτάσσουμε τη δημόσια στήριξη όσων νέων τεχνολογιών υπερτερούν σε κοινωνική ωφελιμότητα, ενισχύουν τη δημοκρατική συμμετοχή των πολιτών και η λειτουργία τους υπόκειται σε όρους διαφάνειας. Κατά τη διαδικασία του ψηφιακού μετασχηματισμού, πρέπει να αποφευχθεί η δημιουργία ψηφιακών χασμάτων που επιτείνουν τις ταξικές ανισότητες και τον αποκλεισμό κοινωνικών ομάδων.

Κυρίες και κύριοι συνάδελφοι, ο κύριος Υπουργός στην τοποθέτησή του, στην παρέμβασή του μίλησε για «σπάσιμο ταμπού». Φοβάμαι -ο κύριος Υπουργός δεν είναι παρών, είναι η κυρία Υφυπουργός- ότι η Κυβέρνηση της Νέας Δημοκρατίας «έχει σπάσει ταμπού» και στον τομέα της εκπαίδευσης, αλλά προς την κατεύθυνση της απαξίωσης της δημόσιας εκπαίδευσης ως δημοσίου αγαθού, προς όφελος ιδιωτικών συμφερόντων, κυρίως δε της ακύρωσης της δημόσιας εκπαίδευσης ως μηχανισμού κοινωνικής κινητικότητας εις βάρος όσων ανήκουν στη μεγάλη κοινωνική πλειοψηφία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Σεμίνα Διγενή από το Κομμουνιστικό Κόμμα Ελλάδας. Θα ακολουθήσουν η κ. Λινού, ο κ. Σταμάτης, ο κ. Λιάκος, ο Κοινοβουλευτικός Εκπρόσωπος του ΣΥΡΙΖΑ κ. Καλαματιανός και έπεται συνέχεια.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ.

Συζητάμε σήμερα από το πρωί για ένα νομοσχέδιο με προαποφασισμένες κατευθύνσεις, με νέους ψηφιακούς κόφτες στην εκπαιδευτική διαδικασία. Μιλάμε, δηλαδή, για μια ψηφιακή κοροϊδία των μαθητών και των οικογενειών τους.

Είναι τραγελαφικό να μιλούν για ψηφιακό σχολείο, τη στιγμή που στα σχολεία οι πτώσεις σοβάδων, τα πλημμυρισμένα προαύλια, οι ανατιναγμένοι λέβητες, οι ρωγμές στους τοίχους και τα χιλιάδες κενά που υπάρχουν κάθε χρόνο σε απαρχαιωμένες υποδομές και σε εκπαιδευτικούς είναι πλέον καθημερινό φαινόμενο. Οι δε αναφορές σε υβριδικά συστήματα διδασκαλίας για τις απομακρυσμένες νησιωτικές περιοχές, που θα ξεκινήσουν τον Σεπτέμβρη, αποτελούν δείγμα γραφής αλλά και προάγγελο μιας πολιτικής που τις εξελίξεις στην τεχνολογία τις αξιοποιεί για να αποφέρει πλήγματα στις σύγχρονες μορφωτικές ανάγκες των μαθητών, αφού αξιοποιείται για να υποκαταστήσει την αναντικατάστατη ζωντανή επαφή εκπαιδευτικού και μαθητή.

Τα παιδιά χρειάζονται, όμως, εκπαιδευτικούς και όχι μόνο οθόνες. Η εξέλιξη αυτή είναι ιδιαίτερα επικίνδυνη, γιατί ανοίγει τον δρόμο σε νέο κλείσιμο σχολείων και συγχωνεύσεις όπου τα όρια της αντοχής της οικονομίας απασφαλισμένα με δήθεν παιδαγωγικά κριτήρια το επιβάλλουν.

Έχουμε, λοιπόν, ένα νομοσχέδιο το οποίο δεν φαίνεται να το αφορά ούτε το ότι χιλιάδες εκπαιδευτικοί εργάζονται στα όρια της οικονομικής εξαθλίωσης. Οι εμπνευστές του, δηλαδή, θεωρούν ότι ένας νεοδιόριστος εκπαιδευτικός μπορεί να τα βγάλει πέρα με τα 770 ευρώ του εισαγωγικού μισθού, που συχνά είναι λιγότερα και από το ενοίκιο του;

Ανύπαρκτο είναι, επίσης, οποιοδήποτε μέτρο στήριξης των πενήντα δύο χιλιάδων απολυμένων αναπληρωτών εκπαιδευτικών, που από τις αρχές του Σεπτέμβρη θα ζήσουν πάλι το μαρτύριο της εξεύρεσης κατοικίας. Θεωρεί, άραγε, λογικό η Κυβέρνηση οι εκπαιδευτικοί που διδάσκουν τα παιδιά του ελληνικού λαού να κοιμούνται σε σκηνές, σε ξαπλώστρες και σε αυτοκίνητα;

Ούτε λέξη, επίσης, για το θέμα της εννεάμηνης άδειας ανατροφής, που μόνο οι αναπληρώτριες εκπαιδευτικοί δεν δικαιούνται.

Εννοείται, τέλος, πως δεν υπάρχει ούτε μία αράδα στο κείμενο του νομοσχεδίου για το θέμα της θωράκισης των κτηριακών υποδομών των σχολείων που είναι στο «κόκκινο» και αν δεν παρθούν μέτρα, θα προκύψουν πολύ σοβαρά προβλήματα για την ασφάλεια των μαθητών και των εκπαιδευτικών.

Έχουμε ένα νομοσχέδιο που στο εισαγωγικό του μέρος ξεκινάει πάλι με φανφάρες περί αναβάθμισης της εκπαίδευσης, περί ψηφιακού σχολείου αντιμετώπισης ανισοτήτων, περί στήριξης εκπαιδευτικών κ.λπ. και καταλήγει να κινείται στον ίδιο αδιέξοδο δρόμο της ακόμα μεγαλύτερης ιδιωτικοοικονομικής λειτουργίας της εκπαίδευσης, της λογικής κόστους-οφέλους και της προσπάθειας κατηγοριοποίησης σχολείων, μαθητών και εκπαιδευτικών.

Στο άρθρο 4 για τον σχολικό επαγγελματικό προσανατολισμό, εισάγεται η λογική της ιδιωτικοποίησης δομών και υπηρεσιών του δημόσιου σχολείου -που διαπερνά πολλά άρθρα του νομοσχεδίου- και προβλέπεται να γίνεται από ιδιωτικούς φορείς, προφανώς κατά παραγγελία των δικών τους απαιτήσεων.

Στα άρθρα 6 και 7 για το εξαιρετικής σημασίας φαινόμενο του σχολικού εκφοβισμού συνεχίζει η αντίληψη του Υπουργείου να εμφανίζει ότι, δήθεν, αυτό αντιμετωπίζεται μέσα από μία ηλεκτρονική πλατφόρμα -ακόμα και ανωνύμων καταγγελιών- και ως ένα ζήτημα που αφορά τάχα μόνο στα εκπαιδευτικά, ενώ αγνοούνται κοινωνικά, οικογενειακά και γενεσιουργά αίτια. Εδώ γίνεται ένα ακόμα βήμα προς την κατεύθυνση υποβάθμισης της ευθύνης του κράτους για την αντιμετώπιση αυτών των ζητημάτων, δίνοντας τη δυνατότητα σε ιδιωτικούς φορείς, όχι μόνο να μπαίνουν στα σχολεία και να υλοποιούν προγράμματα αντιμετώπισης της ενδοσχολικής βίας, αλλά και να αναλαμβάνουν ακόμα και την επιμόρφωση των εκπαιδευτικών στο πλαίσιο της λειτουργίας του δημόσιου σχολείου. Άλλο ένα πάρτι, δηλαδή, για τους εμπόρους της γνώσης.

Άρθρα αυτού του νομοσχεδίου προωθούν τις ψηφιακές φροντιστηριακές τάξεις, ουσιαστικά ως υποκατάστατο της διά ζώσης ενισχυτικής διδασκαλίας. Μα, πώς μπορεί να γίνει αυτό τη στιγμή που δεν έχουν όλα τα παιδιά ισότιμη πρόσβαση στις ψηφιακές υποδομές;

Για τον σχολικό επαγγελματικό προσανατολισμό προβλέπουν να πραγματοποιείται και από ιδιωτικούς οικονομικούς φορείς, κατάταξη και προσανατολισμός, δηλαδή, των μαθητών μέσα από τεστ δεξιοτήτων και ερωτηματολόγια κομμένα και ραμμένα στις ανάγκες του ΣΕΒ, των βιομηχάνων. Πάντα συνεπείς σε κάτι τέτοια.

Προβλέπουν ότι φορείς, νομικά πρόσωπα ιδιωτικού δίκαιου θα μπορούν να παρέχουν ειδική αγωγή σαν σχολικές μονάδες ειδικής αγωγής και εκπαίδευσης σε άτομα άνω των δεκαπέντε ετών. Αντί, δηλαδή, να ενισχυθεί ουσιαστικά η ειδική αγωγή, δίνεται χώρος για την ιδιωτική πρωτοβουλία να κάνει μπίζνες. Απεργάζονται τη ρευστοποίηση των ειδικών δομών και της ειδικής στήριξης, με τον μαθητή με αναπηρία να χάνεται, κυριολεκτικά, στο σύνολο των μαθητών και να απαλλάσσει το εκάστοτε Υπουργείο από το κόστος στελέχωσης προσλήψεων και μέσων.

Η κυβερνητική αναλγησία και η αποθέωση της λογικής κόστους-οφέλους φανερώνεται και στις περιπτώσεις μαθητών που δικαιούνται κατ’ οίκον διδασκαλία, με την προώθηση και σε αυτές τις περιπτώσεις της τηλεκπαίδευσης, ενώ στις περιπτώσεις νεοδιόριστων εκπαιδευτικών με αναπηρία καθιερώνουν ποσοστό 75%, για να θεμελιώσουν δικαίωμα απόσπασης και 80% για δικαίωμα μετάθεσης, χωρίς καμμία επιστημονική τεκμηρίωση με στόχο τον περιορισμό αυτών ακριβώς των κατηγοριών.

Τονίζουμε, όμως, ότι ο δρόμος της εμπορευματοποίησης της εκπαίδευσης, ο δρόμος της επικοινωνιακής διαχείρισης των μεγάλων προβλημάτων των σχολείων, ο δρόμος της φτωχοποίησης των εκπαιδευτικών και της κατασυκοφάντησης των αγώνων τους, αυτών που σύρθηκαν πάνω από δεκαπέντε φορές τα τελευταία χρόνια στα δικαστήρια, επειδή διεκδίκησαν δημόσιο δωρεάν σχολείο, είναι εντελώς, μα εντελώς αδιέξοδος.

Ο Πρόεδρος της Διδασκαλικής Ομοσπονδίας Ελλάδας, που εκπροσωπεί περίπου ογδόντα χιλιάδες εκπαιδευτικούς, μάς ενημέρωσε την προηγούμενη Δευτέρα στην επιτροπή ότι αυτή τη στιγμή στη χώρα μας, βγάζοντας έξω τους απολυμένους δασκάλους και δασκάλες που δούλεψαν τη φετινή χρονιά, έχουμε πάνω από πέντε χιλιάδες άνεργους δασκάλους, που δεν σταματούν να διεκδικούν και να παλεύουν υπέρ του δημόσιου δωρεάν σχολείου, για την προάσπιση των μορφωτικών δικαιωμάτων των μαθητών. Η εκπαιδευτική διαδικασία, η παιδαγωγική πράξη είναι μια ανθρώπινη σχέση, είναι μια παιδαγωγική σχέση και αυτή δεν αντικαθίσταται σε καμμία των περιπτώσεων από ηλεκτρονικά μέσα.

Για άλλη μια φορά, αποδεικνύεται ότι τα περίφημα χρηματοδοτικά εργαλεία της Ευρωπαϊκής Ένωσης, τα οποία πληρώνει ο λαός μας, αφορούν στα κέρδη των λίγων και όχι στις ανάγκες των πολλών.

Το ΚΚΕ εδώ και καιρό απαιτεί να στηριχτούν τα σχολεία με εκπαιδευτικούς και να δοθούν χρήματα για να είναι ασφαλή. Αυτό είναι το ζητούμενο και όχι να μοιράζονται ψηφιακά υποκατάστατα της εκπαίδευσης με μια πολιτική που καταφέρνει, με επιτυχία, τα μεγάλα τεχνολογικά επιστημονικά επιτεύγματα της ανθρωπότητας να τα μετατρέπει σε αντιλαϊκά εργαλεία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Συνεχίζουμε και καλούμε στο Βήμα την κ. Αθηνά Λινού από τον ΣΥΡΙΖΑ. Θα ακολουθήσουν ο κ. Σταμάτης, ο κ. Λιάκος και μετά ο Κοινοβουλευτικός Εκπρόσωπος του ΣΥΡΙΖΑ.

Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Κύριε Πρόεδρε, κύριοι Υπουργοί, αγαπητοί συνάδελφοι, έχουμε ένα πολύ δύσκολο, πολύ πολύπλοκο και πολύ μεγάλο νομοσχέδιο που αγγίζει πολλά θέματα, ιδιαίτερα θέματα παιδείας. Θα προσπαθήσω να αναφερθώ σε μερικά.

Ήδη σε μία από τις επιτροπές ρώτησα αν υπάρχουν στοιχεία που να μας ενημερώνουν για πιθανούς ψυχοσωματικούς κινδύνους από την ψηφιακή εκπαίδευση και για την αποδοτικότητα και την αποτελεσματικότητα της μεθόδου, αν εφαρμόζεται κατά προτεραιότητα. Και αυτό το ρώτησα, γιατί ανησυχώ ιδιαίτερα όχι μόνο για τα φροντιστήρια που έχει προτείνει η Κυβέρνηση, αλλά και για τις αυτόνομες γυμνασιακές τάξεις. Και αυτό που με ενδιαφέρει είναι ότι ρώτησα σε πολλούς φορείς αν έχουν στοιχεία και η απάντηση ήταν ή δεν υπάρχει κανένα πρόβλημα ή δεν έχουμε στοιχεία ή είναι απαραίτητο έτσι και αλλιώς.

Έψαξα τη βιβλιογραφία και έψαξα και τη νομοθεσία. Αυτό που προτείνουμε για τις αυτόνομες γυμνασιακές τάξεις είναι να έχουμε τρεις καθηγητές τουλάχιστον, έναν φιλόλογο, έναν μαθηματικό και έναν είτε ηλεκτρονικό είτε φυσικό ή χημικό και οι υπόλοιποι καθηγητές να προέρχονται από τα δημοτικά ή τα νηπιαγωγεία της περιοχής.

Αυτό με ανησύχησε και έψαξα για να δω τι είναι οι αναθέσεις, τι μπορούν δηλαδή οι εκπαιδευτικοί να διδάξουν σε κάθε μάθημα και ποιο είναι το ωρολόγιο πρόγραμμα και πόσες ώρες έχουν τα μαθήματα Μαθηματικά, Φυσική και Ελληνικά και πόσες τα υπόλοιπα.

Αυτό που διαπίστωσα είναι ότι με τους τρεις καθηγητές, όπως αναφέρονται, θα καλυφθούν περίπου το 50% των εκπαιδευτικών ωρών για την Α΄, Β΄ και Γ΄ Γυμνασίου. Τα μαθήματα που δεν θα καλυφθούν και δεν μπορούν από αυτούς είναι η Οικιακή Οικονομία, τα Αγγλικά και η δεύτερη Ξένη Γλώσσα, η Φυσική Αγωγή, η Τεχνολογία, η Μουσική και τα Καλλιτεχνικά. Αυτά θα τα καταθέσω.

Ήθελα να δω τι ελλείψεις δημιουργεί αυτό μετά. Πιστεύω ότι δημιουργεί τεράστιες ελλείψεις στην ευρύτερη μόρφωση των παιδιών. Και μη μου πείτε την παλιά ειρωνική αντιμετώπιση της παιδείας, που τουλάχιστον, στην επαρχία έλεγαν ότι ένας καλά εκπαιδευμένος άνθρωπος πρέπει να ξέρει γαλλικά και πιάνο, ιδιαίτερα τα κορίτσια ως νύφες.

Αν στερήσουμε σε όλα τα παιδιά των απομονωμένων περιοχών τη Μουσική, τα Καλλιτεχνικά, την Τεχνολογία και τις Ξένες Γλώσσες, μπορεί να χάσουμε στη χώρα μας έναν Χατζιδάκι, έναν Τσαρούχη -δεν ξέρω ποιον άλλον- και δεν νομίζω ότι είναι δίκαιο αυτό για τις ακραίες περιοχές.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Έναν αθλητή!

**ΑΘΗΝΑ ΛΙΝΟΥ:** Και μετά σκέφτηκα: Για να δω μήπως είναι τόσο ελάχιστο το πρόβλημα και αν θα μπορούσα να δω εγώ τι καθηγητές χρειάζονται, να ασχοληθώ με το πρόγραμμα ένωσης δύο περιοχών που θα αναγκαστούν να έχουν αυτόνομες γυμνασιακές τάξεις.

Πρέπει να σας πω ότι ασχολήθηκα περίπου τέσσερις-πέντε ώρες. Δεν μπόρεσα να βγάλω άκρη. Μου ήταν αδύνατο να τα συνδυάσω, γιατί θα έπρεπε να έχω τρεις ώρες έναν καθηγητή Μουσικής, έξι ώρες από έναν καθηγητή Γυμναστικής και αυτός τι θα έκανε τις υπόλοιπες ώρες; Πρακτικά ήταν αδύνατο.

Και επειδή έχουμε μόνο έναν μήνα μπροστά μας περίπου, κύριε Υπουργέ, για να ανοίξουν τα σχολεία, εγώ, αν ήμουν στη θέση σας, δεν θα μπορούσα να κοιμηθώ, αν δεν ήξερα, τουλάχιστον, για πόσα παιδιά εισάγω αυτό το πρόγραμμα, πού βρίσκονται, πού θα βρω καθηγητές. Και μην ξεχνάμε ότι πέρυσι, περίπου τον Νοέμβριο, έλειπαν, τουλάχιστον, οι μισοί καθηγητές Γερμανικών και Γαλλικών από όλα τα σχολεία της χώρας.

Μετά, σκέφτηκα ποιες είναι οι συνέπειες της εκπαίδευσης εξ αποστάσεως και κοίταξα να δω αν υπάρχουν μελέτες. Πριν τον COVID, οι εξ αποστάσεως σπουδές υπήρχαν μόνο στην Αμερική και στην Αυστραλία. Μιλώ για δημοτικό και γυμνάσιο. Και εκεί υπήρξαν φοβερές αμφισβητήσεις, γιατί η δικαιολογία ήταν ότι αυτά τα παιδιά είναι επιλεγμένα παιδιά, που είτε οι γονείς τους έχουν ιδιαιτερότητες θρησκευτικές και δεν θέλουν να τα εκθέσουν στα υπόλοιπα παιδιά είτε είναι πολύ πλούσια παιδιά και μπορούν να ρυθμίσουν την εκπαίδευση. Πάντως, δεν ήταν ο μέσος όρος των παιδιών και έτσι, δεν μπορούμε να ξέρουμε αν υπήρχε καλό ή κακό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε ένα-δύο λεπτά, κύριε Πρόεδρε. Ευχαριστώ.

Το επόμενο πρόβλημα ήταν ότι είχαμε εκτεταμένη εξ αποστάσεως εκπαίδευση κατά τον κορωνοϊό. Όλα τα παιδιά, όλων των κοινωνικών τάξεων σε όλον τον κόσμο είχαν έκθεση σε εξ αποστάσεως εκπαίδευση με χρήση υπολογιστών για μεγάλο διάστημα.

Τι βρήκαν από αυτές τις μελέτες; Πρώτα-πρώτα, μειωμένη ακαδημαϊκή απόδοση και είναι ψέμα αυτό που ειπώθηκε από έναν εκπρόσωπο στη Βουλή, ότι έχουν θετική επίδραση. Υπάρχουν δύο μεγάλες δημοσιεύσεις που είναι μεταναλύσεις. Η μία στηρίχτηκε σε είκοσι τέσσερις μελέτες, από τις οποίες μόνο μία δείχνει ελαφρά βελτίωση στα Μαθηματικά και ως προς όλα τα άλλα, δραματική πτώση στην αποδοτικότητα στην εκπαίδευση, ιδιαίτερα σε μικρούς μαθητές, σε μαθητές με ειδικές εκπαιδευτικές ανάγκες, με νευροαναπτυξιακές διαταραχές, μαθητές που είχαν εκ των προτέρων χαμηλή απόδοση και κυρίως, παιδιά που προέρχονται από χαμηλό κοινωνικοοικονομικό υπόβαθρο της οικογένειας. Δηλαδή, αδικούμε πολύ πιο έντονα τα παιδιά αυτά, αν προέρχονται από φτωχότερες οικογένειες.

Επιπλέον, έχουμε ψυχικά προβλήματα, όπως είναι οι διαταραχές του ύπνου, ελλειμματική προσοχή, άγχος, κατάθλιψη, ανία -βαριούνται, δηλαδή- και μειωμένα κίνητρα.

Θα καταθέσω και τις δύο μελέτες που μπόρεσα να βρω που είναι σε πολύ γνωστά διεθνή περιοδικά.

Μετά κοίταξα ποιες είναι οι συνέπειες της πολύωρης έκθεσης των εφήβων, ακόμα και εκτός σχολείου, σε οθόνες. Εκεί τα πράγματα είναι ακόμα χειρότερα. Έχουμε παχυσαρκία, έχουμε κατάθλιψη, έχουμε άγχος, έχουμε διαταραχές συμπεριφοράς, χαμηλή αυτοπεποίθηση, αύξηση καρδιαγγειακού κινδύνου, διαταραχές του ύπνου. Δηλαδή, αν το επιλέξουμε αυτό και το εφαρμόσουμε στα πιο απομονωμένα και φτωχότερα γυμνασιόπαιδα της χώρας τα καταδικάζουμε σε μια σειρά και ψυχικών και σωματικών νόσων.

Θα σταματήσω σε αυτό και θα ζητήσω από την Κυβέρνηση να το ξανααναλύσει, να το ξαναμελετήσει και μετά να προχωρήσει σε αυτές τις αλλαγές.

Αν έχω άλλο ένα λεπτό, κύριε Πρόεδρε, θέλω να μιλήσω πολύ γρήγορα για την Εθνική Σχολή Δημόσιας Υγείας -έχω αναφερθεί σε αυτό και σε μία από τις επιτροπές- που αντιπροσωπεύεται τώρα πλέον από το τμήμα Πολιτικών Δημόσιας Υγείας στη Σχολή Δημόσιας Υγείας του ΠΔΑ, που εκεί υπάρχουν έξι τακτικοί και αρκετοί άλλοι καθηγητές του πανεπιστημίου, οι οποίοι έχουν κριθεί κατάλληλοι για να διδάσκουν μεταπτυχιακά, δηλαδή masters, και έχουν εκεί, τουλάχιστον, διακόσιους φοιτητές τον χρόνο και να προσφέρουν και διδακτορικά, αλλά δεν μπορούν να διδάξουν σε πρωτοβάθμιο επίπεδο, διότι με την απόσυρση του άρθρου 34, αυτό πετυχαίνουμε. Τι σημαίνει αυτό; Ότι στην επόμενη πανδημία δεν θα έχουμε γνώστες δημόσιας υγείας, ιδιαίτερα στον τομέα των μεταδοτικών νοσημάτων, δεν θα έχουμε ίσως κανέναν επικοινωνιολόγο της υγείας στον κόσμο για τα εμβόλια και δεν θα έχουμε σχεδόν κανέναν που να ξέρει επικοινωνία της υγείας και πώς να φερθεί στον ασθενή όταν έρθει στο νοσοκομείο. Νομίζω ότι πρέπει να το ξανασκεφτούμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Σταμάτης από τη Νέα Δημοκρατία, μετά ο κ. Λιάκος και μετά ο κ. Καλαματιανός.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, νομίζω ότι αυτό το νομοσχέδιο βάζει σε μια άλλη διάσταση αυτό που θέλουμε για την παιδεία για την επόμενη ημέρα και προφανώς η στήριξη της μάθησης, ο ψηφιακός εκσυγχρονισμός, η εκπαιδευτική διαδικασία, ο περιορισμός της οικονομικής επιβάρυνσης των γονέων και κυρίως, των οικονομικά ασθενέστερων, η ενίσχυση του πλαισίου όσον αφορά στον επαγγελματικό προσανατολισμό και η θωράκιση απέναντι στην ενδοσχολική βία, ουσιαστικά δίνει το στίγμα αυτού του νομοσχεδίου.

Θα ήθελα να σταθώ στη διάσταση της εξασφάλισης της ίσης πρόσβασης σε αυτές τις υπηρεσίες για όλα τα παιδιά, ακόμα και για αυτά που δεν έχουν δυνατότητα να έχουν στο σπίτι υπολογιστή, ακόμα και σύνδεση με το διαδίκτυο. Νομίζω ότι θα πρέπει κάποια στιγμή το Υπουργείο Παιδείας, μιας και το διαδίκτυο και το Wi-Fi θα είναι κοινωνικό αγαθό σε λίγα χρόνια, να έχει καταχωρημένα όλα τα παιδιά που έχουν ή δεν έχουν πρόσβαση σε ηλεκτρονικό υπολογιστή.

Περαιτέρω το νομοσχέδιο αυτό στοχεύει στην ποιοτική αναβάθμιση του επαγγελματικού προσανατολισμού, ο οποίος πλέον και με την συμβολή της Υφυπουργού αποκτά μια παιδοκεντρική προσέγγιση, αφού οι μαθητές θα μπορούν να έχουν ειδικές συνεδρίες, ατομικές με συμβούλους επαγγελματικού προσανατολισμού, οι οποίοι θα τους καθοδηγούν με βάση τις ανάγκες οι οποίες θα βγαίνουν μέσα από αυτή τη διαδικασία.

Επιπλέον, το νομοσχέδιο αυτό αποσκοπεί στη στήριξη των οικονομικά ασθενέστερων μαθητών και οικογενειών, κυρίως απομακρυσμένων ορεινών περιοχών, που δεν πληρούνται οι προϋποθέσεις για τη λειτουργία γυμνασίου. Οι μαθητές δεν θα χρειάζεται πλέον να απομακρύνονται από το σπίτι τους αφού δεν θα λειτουργεί αυτόνομη τάξη γυμνασίου. Η πρόβλεψη αυτή θα μπορούσε –επιτρέψτε μου να σας πω- να συμβεί και με άτομα με αναπηρία που φοιτούν, κυρίως, στο δημοτικό και γενικά, στην υποχρεωτική εκπαίδευση. Παρατηρείται, για παράδειγμα, ότι το Ειδικό Δημοτικό Σχολείο στο Διδυμότειχο δεν λειτουργεί λόγω μη συμπλήρωσης του απαιτούμενου αριθμού μαθητών και οι μαθητές αναγκάζονται να μετακινούνται στην Ορεστιάδα. Θα μπορούσε αυτό να προβληθεί ώστε η εξασφάλιση ισότιμης πρόσβασης στην εκπαίδευση να είναι αυτό που είναι πραγματικά, το θεμελιώδες δικαίωμα που πρέπει η πολιτεία να εξασφαλίζει.

Σε αυτό το πλαίσιο, σίγουρα, οι καμπάνιες όσον αφορά την ευαισθητοποίηση της εκπαιδευτικής κοινότητας για την πρόληψη και αντιμετώπιση της σχολικής βίας είναι πολύ σημαντικές, αλλά νομίζω, κυρία Υπουργέ, θα πρέπει να δούμε και λίγο πώς εκπαιδεύουμε τα παιδιά μας στα θέματα των ανθρωπίνων δικαιωμάτων και της ενεργού πολιτειότητας. Καλός ο εθελοντισμός, όλοι τον έχουμε υπηρετήσει, αλλά τα παιδιά στα σχολεία πρέπει να μάθουν τι σημαίνει δημοκρατία, τι σημαίνει ενεργός πολίτης. Μόνο έτσι θα αποκτήσουν τη ενσυναίσθηση και της διαφορετικότητας και της αποδοχής και της ανοχής -εγώ θα έλεγα- στη διαφορετικότητα, στην ταυτότητα φύλου, στην αναπηρία, αλλά και γενικότερα των χαρακτηριστικών που μπορεί να διαφέρουν από ανθρώπους σε ανθρώπους, ακόμα και σε παιδιά των οποίων οι γονείς τους είναι εξαρτημένοι από τα ναρκωτικά.

Πρέπει να δώσουμε έμφαση στην εξοικείωση των παιδιών με τα ανθρώπινα δικαιώματα, ώστε την επόμενη μέρα να έχουμε πολίτες με ενσυναίσθηση. Δεν θέλουμε πολίτες αλληλέγγυους και φιλάνθρωπους. Θέλουμε πολίτες με ενσυναίσθηση. Γιατί τότε μόνο θα είναι δημοκράτες.

Επιπρόσθετα, με το υπό συζήτηση νομοσχέδιο η Κυβέρνηση κάνει ακόμα ένα βήμα προς την άρση των εμποδίων για την επαγγελματική ένταξη των ατόμων με αναπηρία. Δίνεται η δυνατότητα στους ανθρώπους με αναπηρία, καθώς και στα μέλη του ειδικού εκπαιδευτικού προσωπικού και ειδικού βοηθητικού προσωπικού με ποσοστό από 80% και άνω, να μετατίθενται μετά από τον διορισμό τους στον τόπο κατοικίας τους. Έτσι -και χαίρομαι που η Υπουργός δέχτηκε να μπει αυτή η διάταξη- αίρεται η μεγάλη ανασφάλεια των ατόμων με αναπηρία, κυρίως της βαριάς αναπηρίας και είναι πάρα πολύ θετικό για την επόμενη μέρα και θα δείτε πως θα λειτουργήσει.

Τέλος, επιτρέψτε μου να σας πω, ότι για μένα το άρθρο 70 είναι ιστορικής σημασίας και ενδεχομένως και ο κ. Συρίγος με τη θητεία του παλιά να έχει συνεισφέρει σε αυτό. Οι θρησκευτικές κοινότητες που υπέστησαν ολοκαύτωμα ή γενοκτονία και τα σχολεία μη κερδοσκοπικού χαρακτήρα που συνδέονται με αυτές, αφού έχουν προφανώς αναγνωριστεί από την ελληνική Βουλή, θα μπορούν να τύχουν στήριξης από το Υπουργείο Παιδείας.

Εδώ, επιτρέψτε μου, και θα κλείσω με αυτό, έχοντας την τιμή την άλλη εβδομάδα να βρίσκομαι στο Άουσβιτς, εκπροσωπώντας τον Πρόεδρο της Βουλής των Ελλήνων για το Ολοκαύτωμα των Ρομά, είναι η ώρα το Ολοκαύτωμα των Ρομά να μπει στα ελληνικά σχολεία, να μάθουν οι πολίτες ότι υπήρξε και αυτό, ότι και αυτοί θανατώθηκαν επειδή απλά για τους Ναζί ήταν διαφορετικοί. Οι πρώτοι που ήταν τα θύματα των Ναζί δεν ήταν ούτε Εβραίοι ούτε οι Ρομά, ήταν τα άτομα με αναπηρία. Από εκεί ξεκίνησε αυτό που πλέον στη βιοηθική δεν υφίσταται, οι πειραματισμοί στους ανθρώπους. Και νομίζω -ελπίζω και με τη δική σας θητεία- οι Ρομά να έχουν αυτό που πρέπει - συμβαίνει σε άλλες χώρες- να μπει το μάθημα μέσα, γιατί έτσι θα σπάσουμε αυτό που προσπαθούμε πάρα πολλά χρόνια, τον στιγματισμό επειδή κάποιος ανήκει στην κοινότητα των Ρομά. Είναι Έλληνες πολίτες και έχουν δικαίωμα και αυτοί ως μέρος της ελληνικής κουλτούρας και πολιτισμού να έχουν αυτό που τους αξίζει μέσα από την ιστορία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σταμάτη.

Τον λόγο έχει και ο κ. Ευάγγελος Λιάκος από τη Νέα Δημοκρατία.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ πολύ, κύριε Πρόεδρε.

Αξιότιμη κυρία Υφυπουργέ, κυρίες και κύριοι συνάδελφοι, το σημερινό νομοσχέδιο περιλαμβάνει κάποια πολύ σημαντικά θέματα της πρωτοβάθμιας και δευτεροβάθμιας εκπαίδευσης της ειδικής αγωγής και της ανώτατης εκπαίδευσης.

Αρχικά θέλω να σταθώ στο άρθρο 3 που επιδιώκει να στηρίξει τη μάθηση μέσω της ψηφιακής εκπαιδευτικής πύλης που είναι προσβάσιμη μέσω του gov.gr. Δημιουργείται, επίσης, το ψηφιακό φροντιστήριο, μια ρύθμιση η οποία αγγίζει όλες τις οικογένειες που έχουν παιδιά στο δημοτικό, στο γυμνάσιο και στο λύκειο. Σε καμμία περίπτωση, όμως, γιατί ακούστηκαν αρκετές ανησυχίες κατά τη διάρκεια των επιτροπών, το ψηφιακό φροντιστήριο δεν φιλοδοξεί να αντικαταστήσει τη διά ζώσης διδασκαλία. Η χρήση του θα είναι καθαρά υποστηρικτική και συμπληρωματική, αν και θα έχει την εγκυρότητα της επιλογής από το Υπουργείο Παιδείας.

Επιπλέον, δίνεται η δυνατότητα σε όποιο παιδί το επιθυμεί να το χρησιμοποιεί χωρίς καμμία οικονομική επιβάρυνση των γονέων και του οικογενειακού προϋπολογισμού. Το ψηφιακό φροντιστήριο αποτελεί μια εξίσου σημαντική παρέμβαση για τους μαθητές της Γ’ λυκείου, τόσο για τα πανελλαδικώς εξεταζόμενα μαθήματα, όσο και για τα υπόλοιπα.

Το Ψηφιακό Φροντιστήριο θα είναι δωρεάν και θα διεξάγεται με τη φροντίδα και την εγγύηση του Υπουργείου Παιδείας με εκπαιδευτικούς που έχουν εμπειρία, είναι προσεκτικά διαλεγμένοι και θέλουν να συμβάλουν στη μεγάλη προσπάθεια των παιδιών. Είμαι βέβαιος ότι όλοι μας σε αυτή την Αίθουσα έχουμε γνώση για τις αγωνίες που βιώνουν κάθε χρόνο τόσο οι οικογένειες, όσο και τα παιδιά που προετοιμάζονται για την εισαγωγή τους στην τριτοβάθμια εκπαίδευση, αγωνίες που αφορούν και στο οικονομικό σκέλος της προετοιμασίας. Με αυτή τη μεταρρύθμιση, όμως, σε έναν πολύ μεγάλο βαθμό οι γονείς και οι κηδεμόνες ανακουφίζονται.

Ένα άλλο σημείο του νόμου που θεωρώ ότι πρέπει να τονιστεί ιδιαίτερα είναι η ειδική ηλεκτρονική πλατφόρμα και η ειδική ηλεκτρονική εφαρμογή που θα βοηθάει τους μαθητές στο επαγγελματικό τους μέλλον. Προσωπικά τη θυμάμαι αυτή την αναζήτηση σχετικά με τον δρόμο που θα έπρεπε να επιλέξω, όταν θα τελείωνα το λύκειο. Και εγώ, όπως και άλλα παιδιά τότε, αναζητούσαμε πληροφορίες από φίλους, γνωστούς, μεγαλύτερους από εμάς, από τους δασκάλους μας, ενώ κάποιοι ακολουθούσαν απλά το επάγγελμα των γονέων τους. Λίγοι μαθητές, ίσως οι πιο προνομιούχοι, είχαν τη δυνατότητα να απευθυνθούν σε ιδιωτικά κέντρα επαγγελματικού προσανατολισμού για να τους βοηθήσουν σε αυτή τους την απόφαση.

Τώρα αυτό θα γίνεται από εξειδικευμένους επαγγελματίες που θα καθοδηγούν τους μαθητές και τις μαθήτριες στα επαγγελματικά τους βήματα, θα ανιχνεύουν τα ενδιαφέροντά τους και θα μπορούν να παρέχουν την απαραίτητη πληροφόρηση. Θα καθοδηγούνται σωστά από τους ειδικούς. Άρα, λοιπόν, και αυτή η δωρεάν παροχή της εκπαίδευσης νομίζω ότι είναι μια πάρα πολύ σημαντική πρωτοβουλία που γίνεται με δαπάνες του δημοσίου στους μαθητές της Α΄ τάξης του λυκείου και θα συνεισφέρει τα μέγιστα στο να διαλέξουν το επάγγελμα στο οποίο έχουν ειδικές κλίσεις και δεξιότητες.

Μια ακόμα πολύ σημαντική διάταξη είναι αυτή για τις απομακρυσμένες και ορεινές περιοχές. Με αυτόνομες γυμνασιακές τάξεις θα μπορούμε να έχουμε σχολείο στη Γαύδο, όπως είναι πιθανό να μπορούμε να έχουμε ένα γυμνάσιο στους Αρκιούς, στους Οθωνούς ή σε οποιοδήποτε άλλο απομακρυσμένο μικρό νησί. Διότι όταν αυτά τα παιδιά τελειώνουν το δημοτικό, δεν έχουν άλλη εύκολη επιλογή για όσους το επιθυμούν να συνεχίσουν. Οι οικογένειές τους αναγκάζονται να φεύγουν και έτσι μειώνεται ο πληθυσμός σε περιοχές πολύ καίριες για την πατρίδα μας. Και εδώ ο φόβος για την πλήρη ψηφιοποίηση της παιδείας είναι απολύτως αστήρικτος, διότι τα παιδιά τα οποία φοιτούν σε απομακρυσμένες περιοχές, αγροτικές ή νησιωτικές, θα έχουν τουλάχιστον, τρεις ειδικότητες καθηγητών: φιλολόγων, μαθηματικών ή φυσικών ή πληροφορικών. Τα υπόλοιπα μαθήματα θα γίνονται ψηφιακά με τη φροντίδα και την επίβλεψη του επιβλέποντος σχολείου.

Τέλος, το άρθρο 70 είναι μια καινοτομία για την οποία η Ελλάδα είναι ιδιαίτερα περήφανη. Εισάγει την αρχή ότι οι θρησκευτικές κοινότητες που υπέστησαν ολοκαυτώματα ή γενοκτονία αναγνωρισμένη από τη Βουλή των Ελλήνων και είναι θρησκευτικά νομικά πρόσωπα δημοσίου δικαίου ή θρησκευτικά νομικά πρόσωπα του ν.4301/2014 μπορούν, εφ’ όσον το επιθυμούν, να τύχουν αρωγής και μέτρων στήριξης από το Υπουργείο Παιδείας, Θρησκευμάτων και Αθλητισμού, τόσο οι ίδιες, όσο και τα σχολεία μη κερδοσκοπικού χαρακτήρα που έχουν να κάνουν με αυτές. Ο σκοπός αυτών των μέτρων είναι η διατήρηση της ιδιαίτερης πολιτισμικής τους ταυτότητας και η σύζευξή τους με την ελληνική ιστορία και τον πολιτισμό.

Κυρίες και κύριοι συνάδελφοι, το σημερινό νομοσχέδιο περιλαμβάνει θέματα πρωτοβάθμιας και δευτεροβάθμιας εκπαίδευσης, ειδικής αγωγής, ανώτατης εκπαίδευσης, εκκλησιαστικής εκπαίδευσης, θέματα ακόμα που αφορούν στον προσκοπισμό. Επικεντρώνονται στη στήριξη της δευτεροβάθμιας εκπαίδευσης, ειδικότερα των περιοχών με ζητήματα προσβασιμότητας.

Αν στα παραπάνω προσθέσουμε και το Ψηφιακό Φροντιστήριο, αντιλαμβανόμαστε ότι είναι πάρα πολύ σημαντικό το γεγονός ότι το Υπουργείο Παιδείας έρχεται να προσφέρει αυτό το πολύτιμο εργαλείο μάθησης ισότιμα σε όλους τους μαθητές, χωρίς οικονομικούς ή γεωγραφικούς περιορισμούς. Άρα, πραγματώνεται η συνταγματική επιταγή για ισότιμη πρόσβαση όλων των Ελλήνων στη δημόσια δωρεάν παιδεία.

Πριν κλείσω και αφού σας καλέσω να υπερψηφίσετε το παρόν νομοσχέδιο, θα ήθελα και από αυτό το Βήμα να συγχαρώ όλες τις μαθήτριες και όλους τους μαθητές που πέτυχαν την εισαγωγή τους στην τριτοβάθμια εκπαίδευση και σε όσους δεν τα κατάφεραν να τους πω με βεβαιότητα ότι η ζωή δεν σταματάει εδώ, ότι η ζωή είναι ένας συνεχής αγώνας και αξίζει να συμμετέχουν και να κυνηγάνε συνεχώς τα όνειρά τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στον επόμενο ομιλητή, θα δώσουμε τον λόγο στον Υπουργό για κάποιες νομοτεχνικές βελτιώσεις που θέλει να καταθέσει.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Καταθέτουμε μια σειρά από νομοτεχνικές βελτιώσεις που λαμβάνουν υπ’ όψιν τους σχόλια που έχουν γίνει και κατά τη φάση των επιτροπών, όπως π.χ. σχόλια της ΕΣΑΜΕΑ. Μέσα στις νομοτεχνικές, ανάμεσα σε άλλα, ενσωματώνεται και το κομμάτι που αφορά στην πρώτη τροπολογία που πρότεινε η Νέα Αριστερά. Είναι εντός, θα το διαπιστώσετε.

Και αν μου επιτρέψετε, θέλω να πω δυο ακόμα σχόλια πολύ γρήγορα. Το ένα έχει να κάνει με την ευρύτερη φιλοσοφία αυτού που πάμε να κάνουμε, γιατί άκουσα κάποια από τα σχόλια των συναδέλφων της Αντιπολίτευσης σε σχέση με τα ψηφιακά και συνειδητοποίησα ότι ξέχασα να πω κάτι από Βήματος. Η χθεσινή ανακοίνωση των βάσεων είναι το νωρίτερο που έχουν ποτέ ανακοινωθεί οι βάσεις των πανελλαδικών εξετάσεων. Και θέλω να συγχαρώ τα στελέχη του Υπουργείου Παιδείας, ειδικά την κ. Μαρούγκα, τους συνεργάτες της, που είναι τα ίδια στελέχη που είναι εκεί και κάνουν αυτή τη δουλειά ανεξάρτητα ποια είναι η κυβέρνηση.

Και θέλω να τονίσω ότι αυτή η ανακοίνωση των βάσεων ακόμη νωρίτερα έχει να κάνει με το πως χρησιμοποιούμε απλές τεχνολογίες ως αρωγό στην καθημερινότητα και στην εκπαιδευτική διαδικασία και στο σύνολο του έργου του Υπουργείου Παιδείας. Και αυτή είναι η λέξη-κλειδί, όπως τη φανταζόμαστε, «αρωγός». Να έρχεται να συμβάλει, να έρχεται να βοηθήσει. Αυτή είναι και η φιλοσοφία που διέπει και αυτό εδώ το σχέδιο νόμου. Να μπορέσουμε δηλαδή, το Ψηφιακό Φροντιστήριο, τις αυτόνομες τάξεις, μια σειρά από εργαλεία τεχνολογικά στον δεύτερο ρόλο -γιατί ο πρώτος ρόλος είναι πάντα αυτός του εκπαιδευτικού και η σχέση που διαμορφώνει ο εκπαιδευτικός με τον μαθητή- να συμβάλει θετικά και καθοριστικά. Αυτό είναι το πρώτο.

Το δεύτερο έχει να κάνει με σχόλια τα οποία ακούστηκαν ξανά από την Αντιπολίτευση σε σχέση με το πώς εμείς φανταζόμαστε το ελληνικό δημόσιο πανεπιστήμιο. Το φανταζόμαστε μέσα από πεπραγμένα. Η χρηματοδότησή του αυξήθηκε κατά 50% από το 2018 από τον κρατικό προϋπολογισμό. Το κατώτατο σημείο που βρέθηκε ποτέ η χρηματοδότηση τα τελευταία χρόνια των ελληνικών δημοσίων πανεπιστημίων ήταν το 2018. Έκτοτε, κάθε χρόνο αυξάνεται και θα συνεχίσει να αυξάνεται και δεν είναι η μόνη, υπάρχει και το Ταμείο Ανάκαμψης. Και φυσικά, υπάρχει και όλο το κομμάτι εκείνο το οποίο αφορά στις ιδιωτικές εστίες -και κλείνω με αυτό, το οποίο επίσης συζητήθηκε- όπου με ένα τεράστιο πρόγραμμα ΣΔΙΤ θα διπλασιαστεί ο αριθμός των κλινών για φοιτητές και φοιτήτριες. Από δέκα χιλιάδες που είναι, περίπου, ο σημερινός αριθμός, μέσα στα επόμενα χρόνια -γιατί είναι μια διαδικασία που έχει να κάνει και με οικοδόμηση νέων εστιών- θα φτάσουμε στις είκοσι χιλιάδες. Αυτό είναι ένα πρόγραμμα που κοστίζει από μόνο του 700 εκατομμύρια ευρώ και είναι κάτι που έχει δρομολογηθεί.

Πρέπει να επενδύσουμε ακόμα περισσότερο, πρέπει να κάνουμε ακόμα περισσότερα βήματα. Θα επενδύσουμε και στις φυσικές υποδομές. Αντιλαμβανόμαστε πλήρως την ανάγκη που προκύπτει στα σχολικά κτήρια. Όπως είπα πριν, ο αριθμός των σχολείων, στα οποία μπορεί να συμπεριλάβει κάποιος και τα νηπιαγωγεία, είναι δώδεκα χιλιάδες οκτακόσα δώδεκα σημεία σε όλη τη χώρα. Η ευθύνη, τυπικά, είναι στην αυτοδιοίκηση. Εμείς ως πολιτεία, τα συναρμόδια Υπουργεία, το Εσωτερικών, το Οικονομικών, το Παιδείας, όλα μαζί πρέπει να κάνουμε μια πολύ μεγάλη προσπάθεια, ώστε πράγματι να μην υπάρχει αυτή η αντίφαση, γιατί έχουμε και σχολεία-διαμάντια -δείτε το σχολείο τώρα που οικοδομείται τώρα στη Γλυφάδα για παράδειγμα- και έχουμε και σχολεία για τις υποδομές των οποίων -το λέω ρητά πρώτος- δεν είμαστε περήφανοι, πρέπει να παρέμβουμε.

Δυστυχώς, εκεί τα χρήματα που μπορούμε να βάλουμε είναι μόνο από τον κρατικό προϋπολογισμό. Εδώ είναι και το πρόβλημα. Το Ταμείο Ανάκαμψης είχε επιλεξιμότητα για ψηφιακά και πράσινα έργα και ασφυκτικές ημερομηνίες. Εκεί μπορούσαμε να πάμε και να βάλουμε τους διαδραστικούς πίνακες, για παράδειγμα, με το οποίο υποθέτω όλοι συμφωνούμε με τις αποχρώσες πως είναι κάτι καλό. Δεν μπορούσαμε να βάλουμε τον σοβά, για να το πω απλά εκεί, δεν υπήρχε δυνατότητα να μπει αυτή η δαπάνη εκεί. Μοιραία η δαπάνη αυτή μπαίνει στον κρατικό προϋπολογισμό.

Δηλώνω, όμως, αναπαράγοντας όσα είπε ο Πρωθυπουργός στις προγραμματικές δηλώσεις πέρυσι, ότι αυτό το πρόγραμμα το οποίο θα έρθει και θα παρέμβει στη σχολική στέγη, για να πετύχει κάτι πολύ καλύτερο από αυτό που έχουμε σήμερα, θα δρομολογηθεί και θα δρομολογηθεί άμεσα.

Σας ευχαριστώ πολύ.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 284-288)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Κύριε Κόντη, θέλετε μία παρέμβαση, κάτι να ρωτήσετε τον Υπουργό;

**ΙΩΑΝΝΗΣ ΚΟΝΤΗΣ:** Ναι, σύντομος θα είμαι.

Επειδή ξέχασα στην ομιλία μου να πω κάτι σημαντικό, κύριε Υπουργέ, με την ευκαιρία που είστε εδώ, πρέπει να πούμε κάτι. Το είχαμε πει και την άλλη φορά. Εδώ μιλάμε για εκπαίδευση και προσπαθούμε να βελτιώσουμε τον τρόπο που εκπαιδεύονται σε όλους τους τομείς και να δώσουμε γνώσεις σε όλους τους –υποτίθεται- εκπαιδευόμενους. Όμως, έχουμε αφήσει έξω έναν τομέα και δεν τον έχουμε δει, της ναυτιλίας και των Σχολών του Εμπορικού Ναυτικού.

Σήμερα ένας πλοίαρχος που μεταφέρει LNG με ένα καράβι μεταφέρει μια πυρηνική βόμβα και απαιτούνται ιδιαίτερες γνώσεις και δεξιότητες. Μεταφέρει φορτίο που μπορεί να κοστίζει 500 εκατομμύρια ευρώ. Οι πλοίαρχοί μας, οι ποντοπόροι είναι ιδιαίτερα εμπεριστατωμένοι και γνώστες σε πολλά θέματα. Οι σχολές αυτές, λοιπόν, είναι απαράδεκτο να θεωρούνται σήμερα ΙΕΚ. Κάποτε ήταν ανώτερες σχολές και ο πλοίαρχος θεωρείται ότι έχει τελειώσει ανώτατη σχολή.

Θα πρέπει να δώσουμε έμφαση σε αυτόν τον μεγάλο τομέα της οικονομίας μας, στη ναυτιλία. Δεν μπορεί οι Σχολές Εμπορικού Ναυτικού να θεωρούνται κάτι υποδεέστερο. Τη στιγμή που σας μιλάω χρειάζεται τρομερή εξειδίκευση. Μεταφέρεις ένα φορτίο LNG στους -161 βαθμούς Κελσίου και αν κάνεις ένα λάθος στη θερμοκρασία, αυτό υγροποιείται και μπορεί να τιναχθεί σαν πυρηνική βόμβα. Χρειάζεται τρομερή εξειδίκευση. Αυτά τα παιδιά που ταξιδεύουν, οι έμπειροι πλοίαρχοι δεν μπορεί να θεωρούνται ότι είναι τεχνίτες ή ότι έχουν τελειώσει μια υποδεέστερη σχολή. Αυτό είναι κάτι που πρέπει να δούμε. Ξέρετε για τι σεμινάρια μιλάω; Για παράδειγμα, αν εγώ που τώρα είμαι πλοίαρχος πάω να ταξιδέψω, πρέπει να περάσω από δέκα σεμινάρια για να γίνει update στο πτυχίο μου. Πρέπει, λοιπόν, να τους δώσουμε την αξία που τους αξίζει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, επιτρέψτε μου να κάνω μία ανακοίνωση προς το Σώμα: Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Ολοκλήρωση της ψυχιατρικής μεταρρύθμισης».

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Διονύσιος Καλαματιανός. Μετά τον λόγο θα πάρει η κ. Φωτίου, ο κ. Μάντζος, ο κ. Μεϊκόπουλος, ο κ. Ηλιόπουλος, ο κ. Φερχάτ και ο κ. Κατσαφάδος.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Θα ήθελα να συγχαρώ κι εγώ με τη σειρά τα παιδιά που τα κατάφεραν στις πανελλήνιες εξετάσεις και πέτυχαν τον στόχο τους να εισέλθουν σε τμήματα και σχολές του δημόσιου πανεπιστημίου. Ευχόμαστε ολόψυχα «καλή σταδιοδρομία». Νέοι ορίζοντες ανοίγονται μπροστά τους. Το ταξίδι της γνώσης συνεχίζεται με νέες δημιουργικές προκλήσεις. Συγχαρητήρια και στους γονείς και στους εκπαιδευτικούς που ήταν πάντα, κάθε μέρα αρωγοί στην προσπάθειά τους. Ωστόσο, θέλουμε να πούμε ότι η σκέψη και η καρδιά μας είναι και με τα παιδιά που δεν τα κατάφεραν εδώ. Όμως, και το δικό τους ταξίδι συνεχίζεται και τους ευχόμαστε να πετύχουν και να κατακτήσουν τις κορυφές που επιλέγουν και ονειρεύονται.

Έρχομαι, όμως, τώρα στη δύσκολη καθημερινή πραγματικότητα. Νοικοκυριά και επιχειρήσεις ετοιμάζονται για μία ακόμα φορά να υποστούν ηλεκτροσόκ με τους λογαριασμούς του ρεύματος του Ιουλίου και του Αυγούστου. Αυτό θα συμβεί, γιατί εδώ και δυόμισι χρόνια η Κυβέρνηση προφανώς δεν ενδιαφέρεται, αρνείται να προστατεύσει την κοινωνική πλειοψηφία από τα ολιγοπώλια και τις ανεξέλεγκτες αυξήσεις ειδικά στην τιμή του ρεύματος και προφανώς επιλέγει να προστατεύσει τα υπερκέρδη των παρόχων ενέργειας. Προφανώς οι επιδοτήσεις δεν είναι η λύση στο πρόβλημα. Αυτό που θα βοηθούσε θα ήταν να παρέμβει η Κυβέρνηση, ώστε να μειωθούν οι τιμές. Και όταν μιλάμε για παρέμβαση, εννοούμε τους ελέγχους, εννοούμε τα πλαφόν στα κέρδη, όπως βεβαίως και τη φορολόγηση των πραγματικών κερδών των εταιρειών αυτών.

Η δημόσια υγεία είναι στα χειρότερα της, στα χειρότερα σημεία κατάρρευσης των τελευταίων ετών. Μιλάμε για μια υγειονομική ερήμωση σε πάρα πολλές περιοχές και, δυστυχώς, και ο τόπος μου, η Ηλεία αντιμετωπίζει αυτό το φάσμα. Αυτό συμβαίνει, γιατί προφανώς η Κυβέρνηση αρνείται συνειδητά να ενισχύσει τη δημόσια υγεία, αρνείται να προσλάβει γιατρούς και νοσηλευτές, αρνείται να τους αυξήσει τις αποδοχές. Και όχι μόνο αυτό, αλλά αρνείται να τους δώσει και κίνητρα και προοπτική επιστημονικής εξέλιξης.

Αντίθετα, τι κάνει η Κυβέρνηση; Λειτουργεί εκβιαστικά και επιστρατεύει τις απειλές ότι θα κόψει τη συνταγογράφηση στους γιατρούς που δεν θα συμμορφωθούν με τις υποδείξεις. Και ποιος θα το πληρώσει αυτό; Οι ασφαλισμένοι και οι ασθενείς που περιμένουν μέσω της συνταγογράφησης να πάρουν το φάρμακό τους.

Σήμερα έχουμε και τις αποκαλύψεις από τo «Inside Story» για το σκάνδαλο των υποκλοπών. Όσο και να θέλετε να συγκαλύψετε και να το υποβαθμίσετε, βρίσκεται συνεχώς μπροστά σας και θα βρίσκεται συνεχώς μπροστά σας, γιατί είναι πραγματικά ένα τεράστιο σκάνδαλο.

Από το σημερινό, λοιπόν, δημοσίευμα προκύπτει ότι τουλάχιστον το 1/3 των στόχων του «Predator» ήταν και στόχος της ΕΥΠ. Άρα, λοιπόν, αυτές οι αποκαλύψεις εκθέτουν ανεπανόρθωτα την Κυβέρνηση και θα πρέπει να απολογηθεί Και ρωτάμε: Όλα αυτά είναι μόνο συμπτώσεις; Προφανώς προκύπτει ότι υπήρξε ενιαίο κέντρο παρακολουθήσεων και από την ΕΥΠ και από «Predator». Το ζήτημα είναι τεράστιο, γιατί το σκάνδαλο αυτό πλήττει τον πυρήνα του κράτους δικαίου και τη δημοκρατία μας και θα πρέπει να δοθούν εξηγήσεις από την Κυβέρνηση, γιατί δεν αρκεί το «δεν ξέραμε», «δεν είδαμε», «δεν ακούσαμε». Εδώ προφανώς απαιτείται, κάτι για το οποίο εμείς αγωνιζόμαστε καθημερινά, η πλήρης διαλεύκανση αυτού του σκανδάλου, αυτής της υπόθεσης και η απόδοση ευθυνών.

Και έρχομαι τώρα στην παιδεία. Καθημερινά διαπιστώνουμε την εξέλιξη του σχεδίου της Κυβέρνησης που είναι η αποδόμηση της δημόσιας παιδείας μέσω υποχρηματοδότησης και έλλειψης εκπαιδευτικού προσωπικού και προφανώς και η εγκατάλειψη των υποδομών. Και βεβαίως εδώ προστίθεται και η στροφή προς τους ιδιώτες στη λογική μιας ποιοτικής εκπαίδευσης για λίγους.

Έχουν τον αντισυνταγματικό νόμο για τη λειτουργία ιδιωτικών πανεπιστημίων, ο οποίος υπονομεύει και τη λειτουργικότητα και την προοπτική των δημοσίων πανεπιστημίων, ιδίως των περιφερειακών πανεπιστημίων. Πρόκειται για μία ακόμα πολιτική επιλογή της Κυβέρνησης που διευρύνει τις ανισότητες μεταξύ αυτών που έχουν να συνεχίσουν τις σπουδές σε μία ιδιωτική τριτοβάθμια εκπαίδευση και αυτών που δεν έχουν. Διότι, κύριε Υπουργέ, που είπατε προηγουμένως για την κοινωνική κινητικότητα. Έχουν περάσει πενήντα χρόνια από τη Μεταπολίτευση και αυτή η κοινωνική κινητικότητα υπηρετήθηκε και πέτυχε μέσω του δημόσιου πανεπιστημίου και όχι μέσω των ιδιωτικών που φέρνετε εσείς, κάτι που προφανώς υπονομεύει και υποβαθμίζει το δημόσιο πανεπιστήμιο.

Τώρα όσον αφορά τη σχολική βία, υπάρχουν διατάξεις μέσα στο νομοσχέδιο και για το ζήτημα αυτό. Προφανώς η αυστηροποίηση των ποινών και η καταστολή δεν αντιμετωπίζουν το πρόβλημα. Εμείς λέμε ότι δεν μπορεί να βασίζεται στον αυταρχισμό και στο τιμωρητικό πλαίσιο η λύση του θέματος. Χρειάζεται πρόληψη και αντιμετώπιση όλων των παραγόντων που οδηγούν παιδιά σε τέτοιες συμπεριφορές που βεβαίως εντείνουν και την εγκληματικότητα και τον κοινωνικό ρατσισμό.

Αυτό που χρειάζεται είναι βελτίωση των κοινωνικών, εκπαιδευτικών πολιτιστικών και οικονομικών συνθηκών, χρειάζονται πολιτικές στην κατεύθυνση της άρσης των ανισοτήτων και του κοινωνικού αποκλεισμού, χρειάζεται η συνέργεια πολιτείας, επιστημονικής κοινότητας, οικογένειας και σχολείου, γιατί μόνο έτσι μπορούμε να έχουμε θετικά αποτελέσματα σε αυτό το σημαντικό κοινωνικό ζήτημα.

Όσον αφορά τώρα την ειδική αγωγή, κι εδώ τα προβλήματα είναι πάρα πολλά. Προφανώς εμείς τασσόμαστε υπέρ της ενίσχυσης της ειδικής αγωγής και εκπαίδευσης, η οποία οφείλει να είναι αναπόσπαστο τμήμα ολόκληρης της εκπαίδευσης και όχι ενός χωριστός κλάδος.

Αυτό που απαιτείται, λοιπόν, είναι ένα εκπαιδευτικό σύστημα ισότιμης πρόσβασης για παιδιά, νέους και ενήλικες με αναπηρίες στην πρωτοβάθμια, δευτεροβάθμια και τριτοβάθμια εκπαίδευση με παιδαγωγική και κοινωνική στήριξη των παιδιών με αυξημένες ανάγκες, με προαγωγή της αλληλεγγύης και της συμπερίληψης, με αναβάθμιση της υλικοτεχνικής υποδομής και των υπηρεσιών του σχολείου, με προσλήψεις του κατάλληλου διδακτικού ειδικού προσωπικού που απαιτούν οι ανάγκες των μαθητών και των μαθητριών με αναπηρία, με σχεδιασμό νέων αναλυτικών σχολικών προγραμμάτων και προώθηση νέων εκπαιδευτικών μεθόδων.

Όσον αφορά τώρα το ζήτημα των προσλήψεων, έχετε αναγγείλει, κύριε Υπουργέ, δέκα χιλιάδες προσλήψεις. Όμως, θα πρέπει να πούμε ότι οι τεσσερισήμισι χιλιάδες από αυτές είναι ουσιαστικά αναπληρώσεις όσων αποχώρησαν με συνταξιοδότηση. Άρα, μιλάμε για πέντε, πεντέμισι χιλιάδες προσλήψεις. Όμως, αυτές δεν μπορούν να γίνουν, κάτι που σας είπαμε και στο προηγούμενο νομοσχέδιο, μέσω κατάργησης οργανικών θέσεων από τη δευτεροβάθμια εκπαίδευση και μεταφοράς τους στην πρωτοβάθμια. Μέχρι τώρα αυτό είναι που έχουμε δει και περιμένουμε να δούμε και τις υπόλοιπες πρωτοβουλίες σας.

Πριν προχωρήσω στην ανάλυση του νομοσχεδίου, θέλω να αναφερθώ στο υπόμνημα της Ομοσπονδίας Ιδιωτικών Εκπαιδευτικών Λειτουργών Ελλάδας, το οποίο φαντάζομαι ότι το έχετε διαβάσει, κύριε Υπουργέ. Εκεί βλέπουμε πραγματικά τεράστια ζητήματα. Αναφέρουν ότι σε τρία μόλις χρόνια έχει απολυθεί το 1/3 και πλέον των εκπαιδευτικών του κλάδου. Αυτό δεν έχει γίνει πουθενά στον ιδιωτικό τομέα. Έχουμε, λοιπόν, μαζικές απολύσεις χωρίς κανέναν έλεγχο από το Υπουργείο.

Επίσης, καταγγέλλουν έξαρση εργασιακής εκμετάλλευσης, όπως εργασία τα Σαββατοκύριακα, τα απογεύματα, τις διακοπές, τις αργίες και χωρίς να πληρώνονται γι’ αυτά οι εκπαιδευτικοί. Ποιο είναι το αποτέλεσμα; Η μαζική φυγή από τον κλάδο.

Επίσης, αντίστοιχη κατάσταση επικρατεί και στα ιδιωτικά νηπιαγωγεία όπου οι εκπαιδευτικοί εργάζονται δέκα και δώδεκα ώρες, όπως καταγγέλλει το σωματείο τους και κάνουν και συνοδεία και κηπουρική και μαγείρεμα και καθάρισμα των χώρων. Κι εκεί, λοιπόν, τεράστια τα προβλήματα.

Το ζήτημα είναι τι κάνετε, κύριε Υπουργέ, γιατί μας είπαν και στην επιτροπή που ήρθαν οι εκπαιδευτικοί στον ιδιωτικό τομέα ότι έχουν κάνει προτάσεις, έχουν κάνει παρατηρήσεις. Δυστυχώς, όμως, βλέπουμε ότι για μια ακόμα φορά η Κυβέρνησή σας φέρνει διατάξεις για εξυπηρέτηση αιτημάτων των ιδιοκτητών των ιδιωτικών εκπαιδευτηρίων. Με τους εργαζόμενους πότε θα ασχοληθείτε; Περιμένουμε μια απάντηση και γι’ αυτό.

Για την τροπολογία που καταθέσαμε για τη συνυπηρέτηση αναφέρθηκα και στην πρωτομιλία μου και το ανέλυσε και η συνάδελφος κ. Βέττα. Περιμένουμε να κάνετε δεκτή την τροπολογία. Είναι ένα δίκαιο κοινωνικό αίτημα, κύριε Υπουργέ.

Ένα άλλο ζήτημα είναι το πολλαπλό βιβλίο που θα θέλαμε απαντήσεις, γιατί το δημοσίευμα που έχω εδώ της «Εφημερίδας των Συντακτών», ηλεκτρονική έκδοση, αναφέρει ότι έχουν αναλάβει τη μερίδα του λέοντος της συγγραφής των εκατόν εξήντα έξι καινούργιων βιβλίων μεγάλοι φροντιστηριακοί όμιλοι και εκπαιδευτικοί που εργάζονται στον ιδιωτικό τομέα. Ισχύει αυτό; Το καταθέτω για τα Πρακτικά.

(Στο σημείο αυτό ο Βουλευτής κ. Διονύσιος - Χαράλαμπος Καλαματιανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, θα πρέπει να μας εξηγήσετε τι συμβαίνει εδώ και περιμένουμε απαντήσεις.

Συζητάμε, λοιπόν, σήμερα ένα νομοσχέδιο για την παιδεία, το οποίο σε καμμία περίπτωση δεν μπορεί να χαρακτηριστεί ολοκληρωμένο. Περιέχει διατάξεις για όλες τις βαθμίδες, όπως και για τον αθλητισμό και βεβαίως η διαβούλευση κράτησε μόλις έξι μέρες -fast track διαδικασία- και προφανώς αυτό δείχνει μια απαξίωση και για τους εκπαιδευτικούς, αλλά και για το νομοθετικό έργο.

Για την ανάγκη ρύθμισης για την Εθνική Σχολή Δημόσιας Υγείας αναφέρθηκα και προηγουμένως. Πρέπει να επανέλθει η διάταξη, να λυθεί το θέμα. Είναι τεράστιο το ζήτημα και η ανάγκη λειτουργίας της Εθνικής Σχολής Δημόσιας Υγείας.

Με το νομοσχέδιο τώρα λέτε ότι εισάγετε τον ψηφιακό εκσυγχρονισμό της εκπαίδευσης και την επίλυση θεμάτων σε όλες τις βαθμίδες της εκπαίδευσης. Εισάγετε και τον όρο «φροντιστήριο», έστω και αν το ονομάζετε «ψηφιακό». Ομολογείτε, δηλαδή, ότι δεν είναι επαρκής η διαδικασία της δημόσιας εκπαίδευσης και υπάρχει ανάγκη για φροντιστήριο. Κυβερνάτε ήδη πέντε χρόνια. Γιατί υπάρχουν αυτές οι ανεπάρκειες; Γιατί συμβαίνει αυτό; Διότι δεν έχετε υλοποιήσει τις αναγκαίες μόνιμες προσλήψεις, διότι δεν έχετε κατασκευάσει σύγχρονες κτηριακές υποδομές, διότι δεν έχετε υλοποιήσει όσα χρειάζεται για να έχουμε σύγχρονα εργαλεία υλικοτεχνικής βελτίωσης και ανάπτυξης των σχολείων μας.

Υπάρχουν ερωτηματικά βέβαια και για την επιλογή των εκπαιδευτικών, κύριε Υπουργέ, που θα μετέχουν στο ψηφιακό φροντιστήριο. Αναφέρετε πως προσόντα όπως η εμπειρία, η προσωπικότητα και οι επικοινωνιακές δεξιότητες θα λαμβάνονται υπ΄ όψιν. Είναι ασαφές το πλαίσιο. Η τριμελής επιτροπή που θα κρίνει, πώς θα τα εφαρμόσει αυτά; Μάλιστα προβλέπετε και αυξημένη μοριοδότηση γι’ αυτούς τους εκπαιδευτικούς που θα μετέχουν σε αυτή τη διαδικασία.

Σας το είπαμε και στις επιτροπές. Πιστεύουμε ότι χρειάζεται εξειδίκευση των κριτηρίων για να μην υπάρχει καμμία αδιαφάνεια, καμμία αναξιοκρατία, για να είναι όλα καθαρά.

Λέτε ότι θέλετε να κάνετε, λοιπόν, το ψηφιακό άλμα. Συγχωρέστε μας, αλλά δεν σας εμπιστευόμαστε, γιατί είστε μια Κυβέρνηση που έχει φέρει είκοσι πέντε παιδιά μέσα στις αίθουσες –τόσος είναι ο αριθμός των μαθητών-, που έχετε εισαγάγει την ελάχιστη βάση εισαγωγής που για μια χρονιά ακόμα αποκλείετε χιλιάδες μαθητές από την τριτοβάθμια εκπαίδευση, από το δημόσιο πανεπιστήμιο. Πελατεία βέβαια για τα ιδιωτικά πανεπιστήμια δημιουργείτε. Είστε μια Κυβέρνηση που φέρατε τη λειτουργία των ιδιωτικών πανεπιστημίων και βεβαίως προχωρήσατε και σε κατάργηση οργανικών θέσεων και μεταφορά τους από τη δευτεροβάθμια στην πρωτοβάθμια εκπαίδευση.

Πολύ φοβόμαστε ότι αυτό το ψηφιακό άλμα που λέτε ότι κάνετε είναι ένας προπομπός κατάργησης τμημάτων και κλεισίματος σχολείων, σχολικών μονάδων κυρίως σε απομακρυσμένες και γεωγραφικά απομονωμένες περιοχές.

Σε αυτό συντείνει και η προσπάθεια που κάνετε με την παράγραφο 8 του άρθρου 3 του νομοσχεδίου που ουσιαστικά τι λέει; Επεκτείνετε την ψηφιακή εκπαίδευση σε όλο το φάσμα της εκπαιδευτικής διαδικασίας. Άρα, λοιπόν, λιγότερες προσλήψεις και αμφιλεγόμενα αποτελέσματα από αυτή την ψηφιακή εκπαιδευτική διαδικασία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Εμείς με ξεκάθαρο τρόπο σάς λέμε ότι η διά ζώσης διδασκαλία και επαφή του εκπαιδευτικού με τον μαθητή είναι αναντικατάστατη. Δεν μπορεί να υποκατασταθεί από τον ανεξέλεγκτο δήθεν ψηφιακό μετασχηματισμό της εκπαίδευσης. Η υποκατάσταση της διά ζώσης διδασκαλίας δεν μπορεί να επιφέρει τα επιθυμητά αποτελέσματα ούτε στην εκπαιδευτική διαδικασία ούτε στην κοινωνικοποίηση των παιδιών.

Πρέπει να δούμε και άλλες παραμέτρους. Τα προβλήματα με την τηλεκπαίδευση τα ζήσαμε μέσα στην πανδημία. Σε κάποια σχολεία, σε κάποιους τόπους δεν υπήρχε πρόσβαση στο ίντερνετ. Έχετε διασφαλίσει ότι όλα τα παιδιά θα έχουν πρόσβαση σε αυτό το ψηφιακό φροντιστήριο; Έχετε διασφαλίσει ότι θα έχουν τους υπολογιστές και την υλικοτεχνική υποδομή που χρειάζεται; Αν δεν τα έχετε διασφαλίσει, δημιουργείτε συνθήκες νέων ανισοτήτων. Κάποιοι θα έχουν πρόσβαση και κάποια άλλα παιδιά και εκπαιδευτικοί δεν θα έχουν πρόσβαση. Νέες ανισότητες, λοιπόν, με τις επιλογές σας.

Στα άρθρα 6 και 7 φέρνετε διατάξεις για την ενδοσχολική βία. Εμπλέκετε και ιδιωτικούς φορείς στη διαδικασία αυτή και το ερώτημα είναι: Γιατί ιδιωτικούς φορείς; Οι δημόσιες υπηρεσίες και δομές δεν είναι επαρκείς; Και αν δεν είναι επαρκείς, γιατί δεν είναι, γιατί δεν φροντίζετε να τις κάνετε επαρκείς; Πέντε χρόνια κυβερνάτε. Πριν είχαμε μνημόνια, χρεοκοπία. Η παράταξή σας τα έφερε αυτά. Υπήρχαν κάποια δεδομένα. Σήμερα γιατί; Τώρα γιατί; Πέντε χρόνια είναι αυτά. Κάντε τα, να λειτουργήσουν οι δημόσιοι φορείς, να είναι επαρκείς. Γιατί εμπλέκετε ιδιώτες; Και μάλιστα πώς διασφαλίζεται η ορθότητα της κρίσεως από πλευράς των ιδιωτικών φορέων επί των καταγγελιών που καταγράφονται σ’ ένα τόσο ευαίσθητο ζήτημα όπως αυτό της ενδοσχολικής βίας;

Μεταθέσεις εκπαιδευτικών: Σας το είπαμε και στις επιτροπές. Στο άρθρο 18 βάζετε αυθαίρετο όριο το ποσοστό αναπηρίας 80% για να μπορεί να παίρνει κάποιος εκπαιδευτικός μετάθεση και ρωτάμε: Γιατί 80% και όχι 67%; Εκεί είναι το όριο που θέτουν και ο ΕΦΚΑ και τα ΚΕΠΑ για την αναπηρία.

Πάμε στο άρθρο 17 για τις αποσπάσεις. Προβλέπετε 75%, όχι 80%. Για τη μετάθεση 80%, για την απόσπαση 75%. Γιατί αλλάζετε το όριο;

Άρθρο 21, επιμίσθιο αναπληρωτών συντονιστών εκπαίδευσης. Έχουμε κάνει και ερώτηση, κύριε Υπουργέ, που σας λέμε ότι μετά από πέντε χρόνια –γιατί από το ’19 έχουν οριστεί οι διαδικασίες που πρέπει να ακολουθηθούν- προχωράτε συνεχώς σε ανανεώσεις, δηλαδή σε νέους διορισμούς. Γιατί με αποφάσεις; Γιατί δεν εφαρμόζετε τη διαδικασία προκήρυξης-πλήρωσης θέσεων με τα κριτήρια που έχουν οριοθετηθεί από το 2019; Πέμπτη, λοιπόν, παράταση θητείας των συντονιστών και πιστεύουμε ότι ήλθε η ώρα έστω και τώρα να προχωρήσετε σε κανονική προκήρυξη για να διασφαλιστεί η αξιοκρατία και η διαφάνεια.

Στο άρθρο 38 μιλάτε για κατάργηση Τμήματος Ανώτατου Εκπαιδευτικού Ιδρύματος. Πώς θα γίνεται; Με προεδρικό διάταγμα. Όχι με νόμο, αλλά με προεδρικό διάταγμα. Προφανώς θέλετε να κλείσετε μόνο με απόφαση της Κυβέρνησης πανεπιστήμια, τμήματα ή σχολές και να βγάλετε από τη βάσανο αυτή τους Βουλευτές, ώστε να μην αναγκαστούν να ψηφίσουν αυτές τις διατάξεις της κατάργησης τμημάτων ή σχολών.

Άρθρα 74 - 79. Από την ΕΘΑΑΕ η πιστοποίηση και η αξιολόγηση των Νομικών Προσώπων Πανεπιστημιακής Εκπαίδευσης. Το αλλάζετε κάπως. Άλλα προέβλεπε ο αρχικός νόμος που προέβλεπε ότι το μητρικό ίδρυμα ελέγχει την ακαδημαϊκή διοίκηση και εγγυάται την ορθή τήρηση των ακαδημαϊκών προτύπων. Πλέον θα έρχεται η ΕΘΑΑΕ να πιστοποιεί εκ των υστέρων κάτι που ήδη θα λειτουργεί. Θα έχουν γίνει επενδύσεις, θα έχουν ξοδευτεί χρήματα, θα έχουν καταβληθεί δίδακτρα και θα έλθει η ΕΘΑΑΕ μετά να λέει ότι κάτι δεν πάει καλά. Θα δούμε πώς θα λειτουργήσει και αυτό.

Για τις διατάξεις για τον αθλητισμό θα αναφερθεί ο συνάδελφος κ. Μεϊκόπουλος. Δεν θα πω κάτι άλλο γι’ αυτό.

Είναι ξεκάθαρο ότι εμείς είμαστε υπέρ μιας ισχυρής δωρεάν δημοκρατικής και συμπεριληπτικής δημόσιας εκπαίδευσης με μόνιμες προσλήψεις εκπαιδευτικών, με σύγχρονες δομές και υποδομές. Είμαστε υπέρ της χρήσης των ψηφιακών εργαλείων και της τεχνολογίας στην εκπαίδευση. Δεν μπορούν, όμως, αυτά να υποκαθιστούν τη διά ζώσης διαδικασία, τον ενεργό, το ζωτικό ρόλο του εκπαιδευτικού μέσα στην τάξη. Μπορούν να έχουν βοηθητικό ή υποστηρικτικό ρόλο. Και ασφαλώς δεν αντιλαμβανόμαστε την ψηφιακή μετάβαση και τον ψηφιακό μετασχηματισμό ως μηχανισμό εξοικονόμησης πόρων και μείωσης δαπανών. Για μας δεν μπαίνει κάτι τέτοιο στην εξίσωση. Αυτή είναι μια νεοφιλελεύθερη άποψη, που εσείς προσπαθείτε να εφαρμόσετε, εξυπηρέτησης ιδιωτικών συμφερόντων και διεύρυνσης των ανισοτήτων. Εμείς είμαστε κάθετα απέναντι σε αυτή τη λογική. Ο ελληνικός λαός θα απαντήσει σε αυτές τις μεθοδεύσεις σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο έχει η Βουλευτής της Νέας Αριστεράς κ. Θεανώ Φωτίου για επτά λεπτά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα μιλήσω αποκλειστικά για τον ψηφιακό μετασχηματισμό της εκπαίδευσης. Το θεωρώ καθήκον μου ως ομότιμη καθηγήτρια του Εθνικού Μετσόβιου Πολυτεχνείου, αλλά ως Βουλεύτρια, απέναντι σε εβδομήντα πέντε χιλιάδες περίπου παιδιά, που πέρασαν όλο αυτό το βάσανο -είναι η πιο κομψή λέξη που μπορώ να πω- των πανελλήνιων εξετάσεων και τα οποία συγχαίρω, γιατί ξέρω πολύ καλά τι σημαίνει αυτή η διαδικασία.

Πιστεύω ότι η εισηγήτριά μας, η Μερόπη Τζούφη, έχει καλύψει εξαιρετικά το νομοσχέδιο. Θέλω να μιλήσω μόνο για τον ψηφιακό μετασχηματισμό, όπως είπα, γιατί πιστεύω ότι αυτός είναι το άλλοθι για να μη μειώσετε την αναλογία διδασκόντων προς διδασκομένους στις τάξεις.

Ξέρετε πολύ καλά ότι, τόσο στην πρωτοβάθμια, όσο και στη δευτεροβάθμια εκπαίδευση και αντίστοιχα στην τριτοβάθμια, το κλειδί «για να ξεκλειδώσουμε το μέλλον», όπως λέτε εσείς με αυτές τις ωραίες φράσεις, των μαθητών και των σπουδαστών μας, είναι να γίνουν υποκείμενα μιας ριζικής αλλαγής στο περιεχόμενο και τον τρόπο διδασκαλίας, δηλαδή να αποκτήσουν κριτική σκέψη.

Τι σημαίνει περιεχόμενο; Περιεχόμενο πολυεπιστημονικό, που δεν απαιτεί αποστήθιση, αλλά κριτική σκέψη. Πώς; Με σύγχρονες εκπαιδευτικές μεθόδους και τεχνολογικά μέσα. Ξέρετε πολύ καλά -δεν μπορώ να παριστάνω ότι όλα τα αγνοείτε- ότι για να γίνει αυτό απαιτούνται χρήματα. Βεβαίως. Επίσης απαιτούνται μικρές τάξεις δέκα, δεκαπέντε ατόμων και ομαδικές εργασίες, γιατί ο εμπνευστής, ο ενορχηστρωτής όλης αυτής της μεγάλης αλλαγής, που λέω ότι πρέπει να κάνουμε για τα παιδιά, είναι ο δάσκαλος, ο καθηγητής ο ακαδημαϊκός. Αυτοί χρειάζονται ανθρώπινες συνθήκες, αξιοπρεπείς μισθούς, συνεχή μετεκπαίδευση και έρευνα.

Το ψηφιακό εργαστήριο και φροντιστήριο δεν δημιουργεί κριτική σκέψη. «Εξοικονομεί» καθηγητές στα δυσπρόσιτα και απομακρυσμένα νησιωτικά και ορεινά σχολεία. Δηλαδή αποκλείει τα παιδιά αυτών των περιοχών από τους καθηγητές τους, από τους δασκάλους τους, για να βιώσουν από την πρώτη στιγμή στο πετσί τους τι θα πει εκπαιδευτικές ανισότητες μέσω ψηφιοποίησης.

Η κριτική σκέψη των μαθητών απαιτεί πράγματι άλλο υπόδειγμα δημόσιας δωρεάν εκπαίδευσης, στο οποίο έχετε δυσανεξία.

Χαίρομαι, κύριε Συρίγο, που με ακούτε ως συνάδελφος πανεπιστημιακός.

Όμως η κριτική σκέψη των μαθητών αλλάζει συμπεριφορές, στάσεις και προοπτικές και γι’ αυτό πιστεύω ότι τη φοβάστε. Δείτε τις επιπτώσεις που είχαν τα μαθήματα που απαιτούν κριτική σκέψη στις πρόσφατες πανελλήνιες εξετάσεις. Τα μαθήματα κριτικής σκέψης, η φυσική, η χημεία, τα μαθηματικά κ.λπ., υπήρξαν παράγοντες ανόδου και καθόδου των μορίων και των βάσεων ανέκαθεν.

Τι συνέβη, λοιπόν, τώρα; Με αυτά τα μαθήματα πάντα συνδέεται η είσοδος στις περιζήτητες σχολές. Ποιες είναι αυτές; Πολυτεχνικές, καθηγητικές, ιατρικές κ.λπ.. Τι έγινε φέτος; Σε ελεύθερη πτώση οι βάσεις των υψηλόβαθμων σχολών. Στη Φυσική στο 62% των τμημάτων σημειώθηκε μείωση, με αποτέλεσμα από τους εβδομήντα τέσσερις χιλιάδες εννιακόσιους υποψηφίους, να περάσουν πενήντα δύο χιλιάδες εκατόν εβδομήντα. Και αν συνυπολογίσω όλες τις κατηγορίες, εκτός έμειναν από είκοσι επτά έως είκοσι οκτώ χιλιάδες παιδιά.

Απογοητευτική, λοιπόν, η εικόνα στις υψηλόβαθμες σχολές, όπως ιατρικές, νομικές, πολυτεχνικές και πάει λέγοντας. Αυτά είναι τα αποτελέσματα των απερίγραπτων μεταρρυθμίσεων της Κυβέρνησης Μητσοτάκη και του Υπουργού Παιδείας. Θα έλεγε κάποιος αφελής που δεν ζει στην Ελλάδα του κ. Μητσοτάκη: «Αφού οι βάσεις έπεσαν, γιατί δεν μπήκαν περισσότεροι;». Διότι η πιθανολογούμενη υποψήφια για επίτροπος της Ευρωπαϊκής Επιτροπής, η κ. Κεραμέως, προέβλεψε το μοναδικό διεθνώς σύστημα της ελάχιστης βάσης εισαγωγής, το οποίο απέκλεισε κατευθείαν πάνω από είκοσι χιλιάδες παιδιά που δεν μπόρεσαν να καταθέσουν μηχανογραφικό. Αυτοί αποκλείστηκαν μια και έξω. Έτσι δουλεύει η ελάχιστη βάση εισαγωγής. Καταλάβατε τώρα πώς γίνεται;

Η κατρακύλα των βάσεων στις ιατρικές, πολυτεχνικές, χρηματοοικονομικές και σχολές πληροφορικής έχει όνομα: ιδιωτικά κολλέγια ή επί το νεοδημοκρατικότερον: νομικά πρόσωπα πανεπιστημιακής εκπαίδευσης. Αυτό είναι το όνομα. Σε αυτά θα κατευθυνθούν τα παιδιά που δεν μπήκαν, αλλά δυστυχώς και αρκετά από αυτά που μπήκαν, διότι δεν θα υπάρχουν φοιτητικές στέγες και τα ενοίκια στις περιοχές αυτές τις πανεπιστημιακές από τη μια και στις υπερτουριστικές από την άλλη είναι στον Θεό λόγω μεγάλης ζήτησης.

Βέβαια οι διατάξεις για την ανώτατη εκπαίδευση συνεχίζουν την ιδιωτικοποίησή της και τα αυταρχικά μοντέλα διοίκησης που καταργούν όλες τις κατακτήσεις της Μεταπολίτευσης για εκδημοκρατισμό δομών και οργάνων διοίκησης. Εμείς τα ζήσαμε αυτά, ξέρετε, τον εκδημοκρατισμό των οργάνων διοίκησης των πανεπιστημίων που έφερε ο νόμος του ΠΑΣΟΚ. Το χάσαμε αυτό τώρα με εσάς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα την ανοχή σας, κύριε Πρόεδρε.

Όμως το άρθρο 38 είναι εξοργιστικό. Τρεις Υπουργοί -Παιδείας, Εσωτερικών, Οικονομικών- μπορούν να αναμορφώσουν τον ακαδημαϊκό χάρτη. Καταργούν πανεπιστημιακά τμήματα, παραγκωνίζουν αποφάσεις τμημάτων, συγκλήτου, ακόμη και της ΕΘΑΑΕ, κάθε έννοια αυτοδιοίκησης. Στο όνομα της ελάχιστης βάσης εισαγωγής, στον βωμό των ιδιωτικών πανεπιστημίων, όπως είπαμε, η ΕΘΑΑΕ νομιμοποιεί πλέον τα ιδιωτικά πανεπιστήμια που ψήφισε η Κυβέρνηση ενάντια στο Σύνταγμα και τα δημόσια πανεπιστήμια.

Είπα ότι αυτό που έγινε με τις βάσεις εισαγωγής έχει όνομα. Τα νομικά πρόσωπα πανεπιστημιακής εκπαίδευσης ξεκίνησαν ήδη να διαφημίζονται. Όπως διαβάσαμε χτες προς επιβεβαίωση όλων των επιχειρημάτων μας το προηγούμενο διάστημα, το πρώτο ιδιωτικό πανεπιστήμιο πρόκειται να ανοίξει στο Ελληνικό τον Σεπτέμβριο του 2025, παράρτημα του Πανεπιστημίου Λευκωσίας με τμήματα Ιατρικής, Φαρμακευτικής, Νοσηλευτικής, Οικονομικών. Σας θυμίζει τίποτα; Ποιες ήταν οι σχολές που είχαν την κατρακύλα; Αυτές ακριβώς. Η πρόβλεψη είναι να προσέλθουν δύο χιλιάδες σπουδαστές και τα έσοδα να φτάσουν στα 20 εκατομμύρια το έτος από τα δίδακτρα.

Τελειώνω, κύριε Πρόεδρε, και ευχαριστώ για την ανοχή.

Δημιουργείτε ολόκληρα στρώματα αποκλεισμένων από τα δημόσια αγαθά της υγείας, της παιδείας, της κοινωνικής πρόνοιας, της στέγασης. Μας γυρίζετε πίσω, πριν ακόμη από τη Μεταπολίτευση την οποία τιμάται και γενικώς πανηγυρίζετε.

Θα αντισταθούμε, όμως, όπως αντιστάθηκαν χιλιάδες Έλληνες και Ελληνίδες τότε και όπως και τότε, θα νικήσουμε, γιατί έχουμε το δίκιο με το μέρος μας.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, κ Μάντζος.

Εναλλάσσονται ένας Βουλευτής με έναν Κοινοβουλευτικό Εκπρόσωπο για να ισορροπούμε το σύστημα.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συγχαίρουμε και εμείς από την πλευρά μας και εγώ προσωπικά όλους τους μαθητές που έδωσαν τις πανελλαδικές εξετάσεις στο τέλος αυτού του σχολικού έτους και έλαβαν και τα αποτελέσματά τους με την ανακοίνωση των βάσεων των πανεπιστημίων.

Ό,τι και αν έκαναν, η ζωή είναι μπροστά τους, όχι πίσω τους. Αυτό πρέπει να θυμούνται όλες και όλοι. Σε όσους πετύχουν τη σχολή της επιλογής τους, ευχόμαστε καλές σπουδές, να δουν το πανεπιστήμιο όπως πραγματικά είναι, ένας χώρος έρευνας, ελεύθερης σκέψης, επιστήμης στην πραγματική του διάσταση, όχι ως μια νομοτελειακή προέκταση της σχολικής ζωής, να κρατήσουν την πίστη στις σπουδές τους στο επιστημονικό τους αντικείμενο.

Όσες και αν είναι οι δυνάμεις εκείνες που επιχειρούν την απαξίωση του δημοσίου πανεπιστημίου, ακόμη και με τα πρόσφατα μέτρα για την αδειοδότηση κερδοσκοπικών τελικά παραρτημάτων ξένων πανεπιστημίων ή κερδοσκοπικών φορέων, όσο και αν η αδυσώπητη αγορά εργασίας που γνωρίζουν τα νέα παιδιά ότι τους περιμένει εκεί έξω, σε μια χώρα που είναι δεύτερη στην Ευρωπαϊκή Ένωση τελικά σε δείκτες ανεργίας, δημιουργεί την αίσθηση ότι τα πτυχία δεν έχουν αξία και αντίκρισμα, θα πρέπει να αντισταθούν σε αυτές τις σκέψεις, να πιστέψουν στους εαυτούς τους, να αποκτήσουν την αυτοπεποίθηση της γνώσης που είναι σήμερα σε αυτόν τον επισφαλή κόσμο το πιο σημαντικό εφόδιο για έναν νέο στην αρχή της ζωής του.

Και να δούμε κι εμείς κάποια στιγμή, κυρίες και κύριοι συνάδελφοι, την παιδεία εδώ σε αυτή την Αίθουσα όχι ως ένα πεδίο άγονης και ανούσιας αντιπαράθεσης για την επίτευξη κομματικών ή μικροκομματικών σκοπιμοτήτων, αλλά όπως της πρέπει.

Γι’ αυτό δεν θα κουραστούμε ποτέ να προβάλλουμε την ανάγκη και να επαναλαμβάνουμε το αίτημα για έναν ανοικτό εθνικό διάλογο για την παιδεία, ώστε να υπάρξουν και οι αναγκαίες ευρύτερες συναινέσεις, που σε συνδυασμό με έναν μακρόπνοο πολιτειακό σχεδιασμό για την παιδεία θα μπορούσε και θα μπορέσει να επιφέρει τα βέλτιστα αποτελέσματα. Ιδίως αυτό το έτος -το έχουμε πει πολλές φορές- το 2024, με δεδομένο ότι στο τέλος αυτού του έτους και στην αρχή του επόμενου έτους μπορεί και να ανοίξει μια διαδικασία αναθεώρησης του ισχύοντος Συντάγματος, όφειλε αυτό το έτος να είναι έτος εθνικού διαλόγου για την παιδεία.

Στα καθ’ ημάς, η σημερινή συζήτηση δυστυχώς δεν μας εκπλήσσει, δεν εκπλήσσει κανέναν. Φάνηκαν οι προθέσεις από το στάδιο της δημόσιας διαβούλευσης, μιας διαβούλευσης που προηγήθηκε και η οποία μόνο κατ’ επίφαση μπορεί να θεωρηθεί διαβούλευση, καθότι διήρκεσε μόλις έξι μέρες μέσα στην καρδιά του καλοκαιριού.

Αλήθεια αποδεικνύεται τελικά πόσο πιστεύει μια κυβέρνηση σε έναν θεσμό συμμετοχικό, όπως η δημόσια διαβούλευση, μέσω του ευτελισμού αυτού του σταδίου, με το να συμπεριφέρεται η κυβέρνηση στη διαβούλευση σαν να είναι μια αγγαρεία, ένα απλό διαδικαστικό, στείρο στάδιο, γιατί μόνο έτσι μπορεί κανείς να εκλάβει την επιλογή μιας κυβέρνησης να δώσει τόσο λίγο χρόνο σε ένα νομοσχέδιο 119 άρθρων.

Ένας από τους πρώτους νόμους που ψήφισε ετούτη εδώ η Κυβέρνηση στην πρώτη της θητεία ήταν ο νόμος για το επιτελικό κράτος. Η αλήθεια είναι ότι αντέγραψε πολλές από τις διατάξεις του νόμου ΠΑΣΟΚ για τη δημόσια διαβούλευση της κυβέρνησης Παπανδρέου. Κράτησε τον χρόνο της δημόσιας διαβούλευσης στις δύο εβδομάδες. Η κυβέρνηση Παπανδρέου ΠΑΣΟΚ πρόβλεπε τέσσερις εβδομάδες στη δεύτερη φάση ισχύος στη δημόσια διαβούλευση. Σήμερα είναι στις δύο εβδομάδες, αλλά σε αυτήν εδώ την περίσταση ακόμα και αυτό το ελάχιστο των δύο εβδομάδων μειώθηκε στις έξι μέρες χωρίς να υπάρχει αιτία.

Δεν μπορεί να θεωρηθεί αιτία το γεγονός ότι μιλούμε σήμερα για κρίσιμα ζητήματα, όπως η ψηφιακή λειτουργία του σχολείου, το ψηφιακό φροντιστήριο ή το μπούλινγκ στα σχολεία μέσα στην καρδιά του καλοκαιριού και να πηγαίνουμε μόνο σε έξι μέρες διαβούλευση.

Άρα, το αναμενόμενο αποτέλεσμα είναι εδώ, ένα μωσαϊκό αποσπασματικών διατάξεων, μια νομοθέτηση ξανά με βαρύγδουπους τίτλους που δημιουργούν προσδοκίες που διαψεύδονται με την πρώτη ανάγνωση του νομοσχεδίου, νομοθέτηση με επικοινωνιακούς όρους που στοχεύει σε θριαμβευτικά ή πιασάρικα πρωτοσέλιδα και ρεπορτάζ μέσων μαζικής ενημέρωσης.

Και τι έχουμε στην πράξη; Έχουμε διαρκείς παρατάσεις για κρίσιμες μεταρρυθμίσεις, όπως για την εφαρμογή του πολλαπλού βιβλίου, χωρίς να εξηγείται ο λόγος αυτών των καθυστερήσεων. Ειδικά για το πολλαπλό βιβλίο, ο συνάδελφος Στέφανος Παραστατίδης έχει υποβάλει και έχουμε υποβάλει ως κοινοβουλευτική ομάδα δύο τουλάχιστον ερωτήματα για την ανάγκη να επισπευστεί από τη μεταρρύθμιση. Παράταση στη μη εφαρμογή του πολλαπλού βιβλίου σημαίνει διαιώνιση της παπαγαλίας και είναι κάτι το οποίο όλες οι πτέρυγες εδώ θα έπρεπε να συμφωνούμε στην επίσπευση αυτής της μεταρρύθμισης.

Αλλά δεν είναι μόνο αυτό, είναι πολλά από τα υπεσχημένα αυτής της Κυβέρνησης, από την πρώτη εβδομάδα της θητείας της του 2023 και ως σήμερα, όπως είναι το εθνικό σχέδιο για τις κτηριακές υποδομές. Αναφέρθηκε ο Υπουργός ότι θα γίνει. Το «θα» το ακούσαμε πέρυσι τέτοιο καιρό στις προγραμματικές δηλώσεις. Όπως είναι τα πιστοποιητικά γλωσσομάθειας και φυσικά, το πολλαπλό βιβλίο, στο οποίο θα συνεχίσουμε να επιμένουμε μέχρι να σταματήσουν οι παρατάσεις που κοστίζουν τελικά στην εκπαιδευτική λειτουργία.

Κι έρχεται σήμερα το σχέδιο νόμου αυτό φυσικά χωρίς προετοιμασία, φυσικά χωρίς υποδομές, να μεταβάλει σημαντικά την ίδια τη φιλοσοφία του σχολείου. Εμείς εδώ τεχνοφοβικοί δεν είμαστε και η τεχνοφοβία είναι κάτι το οποίο πρέπει να μένει έξω από αυτή την Αίθουσα.

Η τεχνολογία στο εκπαιδευτικό τοπίο, όπως διαμορφώνεται διεθνώς, είναι και οφείλει να είναι χρήσιμος σύμμαχος της εκπαιδευτικής διαδικασίας, αλλά δεν θα την υποκαθιστά, δεν πρέπει να την υποκαθιστά. Η εκπαίδευση ως διαδικασία δεν είναι μονοσήμαντη, δεν είναι μια στείρα διαδικασία εγκατάστασης γνώσεων σαν να είναι λογισμικό.

Δεν δικαιούμαστε να αφαιρέσουμε από την εκπαιδευτική εξίσωση έναν κρίσιμο παράγοντα, εξίσου κρίσιμο ενδεχομένως με την ίδια τη γνώση, που είναι ο παράγοντας της κοινωνικοποίησης, της αλληλεπίδρασης, της πραγματικής ζωής, ιδίως μετά την πανδημία με τα ψυχοκοινωνικά ζητήματα και κατάλοιπα που αυτή άφησε στο κοινωνικό σύνολο.

Και εδώ θα μου επιτρέψετε μια παρέκβαση, αγαπητοί συνάδελφοι, για την πανδημία, η οποία έχει τελειώσει ως πανδημία, αλλά ο ιός COVID-19 είναι ακόμη εδώ. Και θα δανειστώ μια περίπτωση από την εκλογική περιφέρεια του αγαπητού συναδέλφου, του ειδικού αγορητή μας Στέφανου Παραστατίδη, το Κιλκίς, και θα αναφερθώ στο νοσοκομείο της πόλης όπου δεν λειτουργεί η κλινική COVID-19 λόγω της έλλειψης προσωπικού.

Ο ιός βρίσκεται σε έξαρση, οι ασθενείς φιλοξενούνται σε έναν θάλαμο μέσα στην καρδιά της παθολογικής κλινικής, με αποτέλεσμα, όπως οι ίδιοι οι εργαζόμενοι στο νοσοκομείο καταγγέλλουν, να έχουμε εσωτερική διασπορά του ιού που έχει κοστίσει ήδη ανθρώπινες ζωές ασθενών μέσα σε ένα νοσοκομείο, ένα από τα πολλά, που, αντί για κέντρο ίασης ενός σοβαρού ιού, εξελίσσεται σε φορέα εσωτερικής μετάδοσης και διασποράς του ιού.

Και μετά μιλάμε για δημόσια υγεία, αλλά αυτά θα τα πούμε τη Δευτέρα αρμοδίως και στον αρμόδιο Υπουργό Υγείας που θα έρθει να εισηγηθεί το άλλο σχέδιο νόμου για την ψυχική υγεία που έχει καταθέσει στη Βουλή.

Σε αυτό, λοιπόν, το πλαίσιο -επιστρέφω στο περιβάλλον της παιδείας- το σχολείο μπορεί και οφείλει να γίνει και ψηφιακό, όχι μόνο ψηφιακό, όχι αμιγώς ψηφιακό. Ασφαλώς για να γίνει αυτό απαιτείται εξοπλισμός και των μαθητών και των σχολείων, των τάξεων.

Οι εφαρμογές κρίνονται στην πράξη, στο πεδίο και δεν είναι πολλά τα χρόνια –μόλις τέσσερα- από το περίφημο «σκόιλ ελικίκου», ένα φιάσκο που απαξίωσε όχι μόνο τους επιστήμονες στους οποίους απευθύνθηκε, αλλά και έπληξε την εμπιστοσύνη της κοινωνίας στη τηλεκπαίδευση στην αρχή της πανδημίας.

Οι πολλοί μήνες που ακολούθησαν είναι αλήθεια ότι απέδειξαν ότι η τηλεκπαίδευση μπορεί να λειτουργήσει ευεργετικά, αλλά με πολλά προβλήματα που πρέπει να τα λύσουμε πριν περάσουμε στην εφαρμογή της, με σημαντικότερη και σοβαρότερη την έλλειψη εξοπλισμού σχολείων και αδύναμων νοικοκυριών και οικογενειών, αλλά και την πολύ κακή ποιότητα και ταχύτητα της διαδικτυακής σύνδεσης στην πατρίδα μας. Ένα διαδίκτυο το οποίο είναι το πιο αργό διαδίκτυο της Ευρώπης που φυσικά παραμένει, λόγω των στρεβλώσεων της αγοράς και της έλλειψης πραγματικά ελεύθερου ανταγωνισμού, το ακριβότερο στην Ευρωπαϊκή Ένωση.

Στα επιμέρους στοιχεία του σχεδίου νόμου αναφέρθηκε ο Στέφανος Παραστατίδης, ο ειδικός αγορητής.

Για το ψηφιακό φροντιστήριο εξακολουθούμε να αναρωτιόμαστε αν ο μικρός αριθμός των εκπαιδευτικών αρκεί για να εξυπηρετήσει το σύνολο των μαθητών πανελληνίως στα εξεταζόμενα στις εξετάσεις γνωστικά αντικείμενα. Θα θέλαμε για πολλοστή φορά να μας δεσμευτείτε ότι υπάρχει ενδιαφέρον για την κάλυψη αυτών των θέσεων. Διότι βλέπουμε πως ήδη έχετε προχωρήσει σε παράταση και δεν ξέρω αν είναι δελεαστική η αμοιβή σε μόρια και μόνο. Και είναι σαφές ότι για να λειτουργήσει η ενισχυτική διδασκαλία, και μάλιστα σε ψηφιακό περιβάλλον, απαιτείται ακριβώς εκπαιδευτικό προσωπικό που δεν μπορεί να ελλείπει, αλλιώς όπως σωστά ειπώθηκε θα αποδειχθεί εικονική πραγματικότητα το ψηφιακό φροντιστήριο, που είναι μια θετική επί της αρχής πρωτοβουλία.

Για την αυτόνομη τάξη ζητάμε για πολλοστή φορά να δεσμευθείτε ότι δεν θα καταργηθούν τάξεις και σχολεία ολόκληρα σε παραμεθόριες και απομακρυσμένες περιοχές, σε περιοχές νησιωτικές, περιοχές ορεινές. Κάτι τέτοιο θα μας βρει απέναντί σας. Εμείς θέλουμε και έχουμε επισημάνει στο παρελθόν την ανάγκη λειτουργίας σχολικών μονάδων σε απομακρυσμένες περιοχές, τόσο για παιδαγωγικούς όσο και για εθνικούς λόγους. Αυτή είναι η βάση για μια ισχυρή και συνεκτική δημογραφική πολιτική. Η περιφερειακή ανάπτυξη, να μένουν τα παιδιά και οι άνθρωποι στους τόπους, να μένουν και να επιμένουν να παράγουν στους τόπους τους προϋποθέτει σχολεία, προϋποθέτει παροχές υπηρεσιών υγείας και προφανώς αυτό το ορίζει και το Σύνταγμά μας, να μην το ξεχνάμε αυτό το ιερό κείμενο, που προστατεύει την νησιωτικότητα και την ορεινότητα.

Για την ενδοσχολική βία: Υπάρχει μια ιδιαίτερη σπουδή του Υπουργείου να εκχωρήσει το δικαίωμα διαχείρισης της πλατφόρμας και των αναφορών σε ιδιώτες. Σας είπαμε και στις επιτροπές ότι αντίστοιχα μοντέλα στο εξωτερικό απέτυχαν παταγωδώς. Αντί αυτού του πειράματος, εμείς προτείνουμε και επιμένουμε στην πρόσληψη από το Υπουργείο Παιδείας ειδικού επιστημονικού προσωπικού από τους πίνακες ψυχολόγων και κοινωνικών λειτουργών, τους οποίους άλλωστε έχουν γενική ανάγκη τα σχολεία μας και οι δομές εκπαίδευσης.

Ολοκληρώνω, κύριε Πρόεδρε, με πολύ λίγα λεπτά από τη δευτερομιλία μου, για τα ζητήματα αθλητισμού. Ανοίγοντας αυτή την ενότητα θα αναρωτηθώ κι εγώ με τη σειρά μου τι συμβαίνει με τα αθλητικά σχολεία, ένας θεσμός που δυστυχώς εξέλιπε κατά τη διάρκεια της μεγάλης κρίσης. Ήδη από τον Ιανουάριο ξεκίνησε μια πρωτοβουλία του Υπουργείου να επανιδρυθούν τα αθλητικά σχολεία, με το σκεπτικό ότι το σχολικό έτος 2024 - 2025 αυτά θα λειτουργούσαν. Μάλιστα υπήρξε η συγκεκριμένη ομάδα εργασίας που κατά παράταση θα λειτουργούσε ως τον Μάιο. Αναρωτιόμαστε και σας ρωτάμε ευθέως σε τι καταλήγει αυτή η ομάδα εργασίας και ποιος είναι ο σχεδιασμός για τα αθλητικά σχολεία.

Θα ήθελα φυσικά στο σημείο αυτό να ευχηθώ καλή επιτυχία κι εγώ με τη σειρά μου στην ελληνική αποστολή στους Ολυμπιακούς Αγώνες, αθλητές και αθλήτριες που έχουν την ευλογία να εκπροσωπούν την πατρίδα των Ολυμπιακών Αγώνων αλλά και την κατάρα να αθλούνται και να προπονούνται σε αυτή εδώ την ίδια πατρίδα των Ολυμπιακών Αγώνων, πολλές φορές σε απαξιωμένες υποδομές, σε στάδια εγκαταλελειμμένα, σε γυμναστήρια που στάζουν, σε πισίνες που δεν έχουν θέρμανση, σε δομές που μένουν πολλά χρόνια πίσω, ακόμη και φέτος που ήταν ολυμπιακή χρονιά, και όπως το ομολογούν οι ίδιοι οι αθλητές αυτή είναι η πραγματικότητα. Και πρέπει αυτούς τους αθλητές να τους ακούμε κάθε μέρα, όχι μόνο την παραμονή των αγώνων και κυρίως όχι μόνο μετά από αυτούς, όχι όταν θα ψάχνουμε τις πιο φανταχτερές γραβάτες μας και τα πιο φαρδιά και λαμπερά χαμόγελά μας για να ρίξουμε τα τείχη και να τους υποδεχτούμε ως ευγνωμονούσα πατρίδα στο αεροδρόμιο.

Καλούμαστε, λοιπόν, να προστατέψουμε τους αθλητές μας και τον αθλητισμό μας ως κοινωνική αξία, και από εκείνους που βλέπουν τον αθλητισμό ως πεδίο εγκληματικών δραστηριοτήτων οργανωμένων. Έχουμε τόσα πολλά να κάνουμε ως πολιτεία για να αντιμετωπίσουμε τη βία εκτός γηπέδων. Διότι εκτός γηπέδων είναι εκεί που καταγράφονται επεισόδια με ιδιαίτερη μάλιστα σοβαρότητα, όπως είδαμε στο κέντρο της Αθήνας απέναντι από τη Γενική Αστυνομική Διεύθυνση πριν από λίγες μόνο ημέρες πριν από φιλικό αγώνα ποδοσφαίρου.

Με το σχέδιο νόμου η Κυβέρνηση επεμβαίνει στις διοικήσεις των ομοσπονδιών. Προ τετραετίας εισήγαγε η ίδια Κυβέρνηση ηλικιακό όριο εβδομήντα ετών για την εκλογή σε οποιαδήποτε θέση διοικητικού συμβουλίου αθλητικής ομοσπονδίας. Υπήρξαν εύλογες αντιδράσεις, τόσο σε πολιτικό όσο και αθλητικό επίπεδο. Καταργείται αυτή η ρύθμιση και ορθώς, και γιατί προηγήθηκε δικαστική απόφαση που έκρινε τη ρύθμιση αυτή αντισυνταγματική. Χαιρόμαστε που η Κυβέρνηση, έστω και μετά από δικαστική απόφαση -λυπούμαστε που χρειάστηκε δικαστική απόφαση- συμμορφώνεται η Κυβέρνηση σε αυτή και διορθώνει το λάθος, καταργώντας αυτή τη ρύθμιση. Είχε προηγηθεί -και πρέπει να το πούμε αυτό- και ερώτηση του Τάσου Νικολαΐδη, τομεάρχη αθλητισμού της Κοινοβουλευτικής μας Ομάδας πριν από ημέρες με αντικείμενο ακριβώς την κατάργηση του ηλικιακού ορίου.

Όμως φαίνεται πως ο κ. Αυγενάκης, παρά το γεγονός ότι έφυγε και ο νόμος του καταργήθηκε, το πνεύμα του είναι ακόμη εδώ, και αναρωτιόμαστε και ρωτάμε για ποιον λόγο παραμένει η επιμονή αυτής της Κυβέρνησης στην ένταξη των περιορισμών. Γιατί υπάρχει επιμονή στους περιορισμούς; Πού αποσκοπούν αυτοί οι περιορισμοί; Ποιους θέλει αυτή η Κυβέρνηση να αποκλείσει ή ποιους θέλει να πριμοδοτήσει;

Αν σκοπός είναι η ανανέωση ή η συμμετοχή νέων προσώπων στις διοικήσεις των ομοσπονδιών δεν είναι αυτός κατάλληλος και πρόσφορος τρόπος. Οι αποκλεισμοί, τα κλειστά συστήματα, είναι μια απευκταία λογική και συνταγή οριζόντια, και στον αθλητισμό.

Θα έπρεπε αντιθέτως να στραφείτε σε ανοικτές προσεγγίσεις, στην ενίσχυση των σωματείων και των ομοσπονδιών, να ενισχυθεί το ενδιαφέρον της κοινωνίας, ώστε να συμμετάσχουν περισσότεροι άνθρωποι, να ενασχοληθούν περισσότεροι άνθρωποι με το κάθε άθλημα και φυσικά να βελτιωθούν οι υποδομές, που όπως προείπα βρίσκονται σε πολύ κακή κατάσταση, ώστε να υπάρχουν οι κατάλληλες συνθήκες ενασχόλησης με τον αθλητισμό.

Κλείνω, κύριε Πρόεδρε. Είναι σαφές, μετά από όλα αυτά και όσα ανέλυσαν οι συνάδελφοι Βουλευτές της Κοινοβουλευτικής μας Ομάδας, ότι καταψηφίζουμε επί της αρχής το αποσπασματικό και χωρίς ίχνος συνοχής και στόχευσης συζητούμενο σχέδιο νόμου. Παραμένουμε σταθεροί στη γραμμή της αξιόπιστης και τεκμηριωμένης Αντιπολίτευσης, όχι με στόχο την αποδόμηση της Κυβέρνησης, αυτό φροντίζει η ίδια να το κάνει μεθοδικά. Στόχος μας είναι να απαντούμε στις προκλήσεις, στα προβλήματα και κυρίως στις ανάγκες της κοινωνίας, των πολιτών, ιδίως των νεότερων, που αποζητούν ίσες ευκαιρίες και δικαίωμα στην ελπίδα, να εργαζόμαστε για τη μείωση των ανισοτήτων, για τη θεραπεία των αδικιών, σε ένα πεδίο κοινωνικά κρίσιμο, όπως αυτό της παιδείας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Καλώ στο Βήμα τον Βουλευτή του ΣΥΡΙΖΑ - Προοδευτική Συμμαχία κ. Αλέξανδρο Μεϊκόπουλο. Μετά θα μιλήσει ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ.

Να ευχηθώ κι εγώ με τη σειρά μου καλή επιτυχία στους αθλητές και τις αθλήτριές μας στους Ολυμπιακούς Αγώνες. Νομίζω ότι είναι συνεχιζόμενες και επαναλαμβανόμενες οι επιτυχίες στον ελληνικό αθλητισμό. Αλλά και αυτές που θα έρθουν κατά τη διάρκεια των Ολυμπιακών Αγώνων -είμαι σίγουρος γι’ αυτό- μεγιστοποιούν την ευθύνη της πολιτείας για τη βελτίωση της αθλητικής εμπειρίας, του αθλητικού γεγονότος.

Όμως, κύριε Μαυρωτά -γιατί παρών μόνο ο κ. Μαυρωτάς είναι από την ηγεσία του Υπουργείου Αθλητισμού- δεν ξεκινάμε καλά τη σημερινή συζήτηση και οφείλω να το επισημάνω αυτό. Νομίζω ότι είναι τουλάχιστον άκομψο. Άκουσα την αιτιολογία, αλλά να είναι άκομψο να απουσιάζει από τη σημερινή συζήτηση ο Υπουργός Αθλητισμού, παρά το γεγονός ότι παραβρίσκεται στην τελετή έναρξης, γιατί αυτό κατά τη γνώμη μας δείχνει μια απαξία αναφορικά και με τη νομοθετική διαδικασία αλλά και σε σχέση με τη σοβαρότητα των διατάξεων που εισάγονται, έστω εμβόλιμα, στο νομοσχέδιο το συγκεκριμένο.

Για να καταλάβετε τώρα τι εννοώ, μπαίνουν δεκατέσσερις διατάξεις στον αθλητισμό οι οποίες δόθηκαν για διαβούλευση στις 9 Ιουλίου λίγο πριν από τα μεσάνυχτα έως το πρωί της 16ης. Δηλαδή είναι τουλάχιστον προβληματικά τα χρονικά περιθώρια για νομοθετικές διατάξεις, που λόγω της βαρύτητάς τους αποτελούν αντικείμενο γενικότερης και διεξοδικότερης συζήτησης, μια συζήτηση η οποία προφανώς, κύριε Μαυρωτά, δεν μπορεί να γίνει στη μέση του καλοκαιριού.

Αυτό μας κάνει να μην αποφύγουμε τη σύγκριση με τον προκάτοχό σας, τον κ. Αυγενάκη, ο οποίος έβαζε προς διαβούλευση σημαντικά για την αθλητική κοινότητα σχέδια νόμου τον Αύγουστο, προκειμένου να πετύχει τι; Μειωμένη συμμετοχή, λιγότερες αντιδράσεις και να στηρίζεται μόνο στην κυβερνητική πλειοψηφία για να τα περάσει.

Και σε αυτή τη διαβούλευση δεν έχετε αποφύγει εν τέλει να μιμηθείτε αυτές ακριβώς τις πρακτικές και τακτικές που καταγγέλλουμε. Άλλες διατάξεις ανέβηκαν στη διαβούλευση και άλλες τελικά εισήχθησαν προς επεξεργασία στην Επιτροπή Μορφωτικών Υποθέσεων με πολύ σημαντικές αλλοιώσεις, αλλά κατά τη γνώμη μας έχουν πολύ ξεκάθαρη στόχευση.

Αρχικά -να ξεκινήσουμε με τα καλά- όσον αφορά στις διατάξεις που ρυθμίζουν θέματα διακριθέντων αθλητών και πλήρωσης των προϋποθέσεων για την ένταξή τους στις ευεργετικές διατάξεις του ν.2725/1999 δεν είμαστε αντίθετοι και θεωρούμε ότι καλώς εισάγονται, αφού τόσο η πρωτόγνωρη εμπειρία του COVID, με την αναστολή και ακύρωση διοργανώσεων, όσο και οι γεωπολιτικές εξελίξεις, με τους αποκλεισμούς χωρών και των αθλητών τους από διεθνείς αγώνες και την υποχρεωτική συμμετοχή των τελευταίων υπό ουδέτερη σημαία, καθιστούν αναγκαίες τις υπό συζήτηση τροποποιήσεις.

Στη συνέχεια προφανώς και συμφωνούμε, κύριε Μαυρωτά, με την παράταση της προθεσμίας για τους αθλητικούς φορείς να τροποποιήσουν το καταστατικό τους με σκοπό την προσαρμογή τους σε συγκεκριμένες ρυθμίσεις του ν.2725/1999. Άλλωστε η συγκεκριμένη διάταξη αποδέχεται επί της ουσίας το αίτημα παράτασης που είχαμε καταθέσει με σχετική ερώτηση στις 26-6-2024.

Τώρα σχετικά με τις συμπληρωματικές διατάξεις για τη βία εντός αθλητικών εγκαταστάσεων και συγκεκριμένα τη διαβάθμιση στο χρηματικό πρόστιμο αναλόγως της φύσης της διοργάνωσης, ήτοι εάν πρόκειται για ερασιτεχνικό ή επαγγελματικό πρωτάθλημα, και τη συμπλήρωση της περιπτωσιολογίας για την επιβολή του πειθαρχικού μέτρου της ποινής της μίας αγωνιστικής χωρίς θεατές, επί της ουσίας επιβεβαιώνουν την αρχική μας πεποίθηση ότι είτε δεν υπάρχει ολική αντίληψη του μεγέθους ή της φύσης του προβλήματος της βίας εντός και εκτός αγωνιστικών χώρων είτε συνειδητά υπάρχει η επιλογή για μια επιπόλαιη και αναποτελεσματική προσέγγιση για την αντιμετώπιση του φαινομένου.

Νομίζω ότι είναι χαρακτηριστικές οι εικόνες, κύριε Μαυρωτά, ότι πριν από λίγες ημέρες έπεσαν πυροβολισμοί, υπήρξαν μαχαιριές μεταξύ οπαδών μετά από φιλικό παιχνίδι λίγα μόλις μέτρα από τη Γενική Αστυνομική Διεύθυνση Αττικής.

Τώρα ας περάσουμε στα σοβαρά, σε διατάξεις οι οποίες με τόση μαεστρία στήθηκαν την προηγούμενη τετραετία από την Κυβέρνηση, προκειμένου να παρέμβει ωμά και άμεσα στις αρχαιρεσίες των Εθνικών Αθλητικών Ομοσπονδιών. Δεν είχε τότε -οφείλω να ομολογήσω- ιδιαίτερη επιτυχία, καθώς σύσσωμος αθλητικός κόσμος γυρνά την πλάτη σε αυτές τις ανοίκειες μεθοδεύσεις χειραγώγησης. Και να είστε σίγουρος ότι το ίδιο θα πράξει και τώρα, αν δεν αποσυρθούν συγκεκριμένα πράγματα, κύριε Μαυρωτά.

Στο άρθρο 87 καταργείται, δικαιώνοντάς μας έστω και μετά από καιρό, μια φωτογραφική εξαίρεση εκλογιμότητας που είχε εισάγει τότε ο κ. Αυγενάκης για τους εν ενεργεία κριτές της γυμναστικής, ώστε να δύναται να είναι μέλη αθλητικού σωματείου, του διοικητικού συμβουλίου και της εξελεγκτικής επιτροπής αυτού καθώς και αντιπρόσωποι του σωματείου σε υπερκείμενες ενώσεις ή ομοσπονδίες.

Η συγκεκριμένη κατάργηση βέβαια, για να είμαστε ειλικρινείς τουλάχιστον μεταξύ μας, σημαίνει ότι είτε εξυπηρέτησε τον σκοπό για τον οποίο εισήχθη ,είτε γιατί εξυπηρετεί εκ νέου κάποιον άλλο σχεδιασμό εν όψει των επικείμενων αρχαιρεσιών στις ομοσπονδίες.

Και πάμε τώρα στο πιο σημαντικό από όλα, στα κωλύματα εκλογιμότητας που εισάγει το άρθρο 88. Εγώ κύριε Μαυρωτά, την επόμενη φορά σας προτείνω αν φέρετε αντίστοιχη διάταξη, να τη συνοδεύετε και με τη φωτογραφία του υποψηφίου. Το να ταλαιπωρούμε, δηλαδή, αυτό τον έρμο ελληνικό αθλητισμό, ας προβαίνουμε από εδώ και πέρα σε απευθείας διορισμούς των κουμπάρων του κ. Μητσοτάκη, να λέμε τα πράγματα με το όνομά τους, να είμαστε τουλάχιστον ειλικρινείς.

Με το άρθρο 88, λοιπόν, συνεχίζεται ένας φωτογραφικός ρεβανσιστικός και προσβλητικός για την Κοινοβουλευτική Δημοκρατία κατήφορος της Κυβέρνησης. Προσέξτε, την αντισυνταγματικότητα της επαίσχυντης διάταξης του κ. Αυγενάκη περί θέσπισης ορίου ηλικίας για το εκλέγεσθαι στις αθλητικές ομοσπονδίες την είχαμε επισημάνει από τον Νοέμβριο του 2019 κατά τη συζήτηση του σχετικού νομοσχεδίου στην ολομέλεια με την κατάθεση μάλιστα τότε ένστασης αντισυνταγματικότητας. Επικυρώθηκε πρόσφατα από το μονομελές πρωτοδικείο Αθηνών, όπου ορίζεται ότι η συγκεκριμένη διάταξη πάσχει από μερική ποσοτική αντισυνταγματικότητα και ως εκ τούτου δεν δύναται να εφαρμοστεί. Αυτό σας εξανάγκασε να την καταργήσετε.

Υπενθυμίζουμε στο Σώμα –έχει σημασία αυτό- ότι το 2019 είχε νομοθετήσει η Κυβέρνηση αποκλειστικά για τον αφανισμό έμπειρων παραγόντων όπως φερ’ ειπείν αείμνηστος Βασίλης Σεβαστής που τον πολέμησε με λύσσα τότε ο κ. Αυγενάκης το βράδυ της 15ης Νοεμβρίου του 2019. Δεν μπορώ να ξεχάσω, κυρίες και κύριοι συνάδελφοι, -θυμόμαστε όλοι πραγματικά- την απαράδεκτη και άκρως προσβλητική κοινοβουλευτική για τη δημοκρατία μεθόδευση, όταν λίγο πριν την ψήφιση του συγκεκριμένου νομοθετήματος τροποποιήθηκε τρεις φορές -τρεις φορές παρακαλώ!- κατά τη διάρκεια της συζήτησης ολομέλεια μια αντισυνταγματική διάταξη με βάση το πιστοποιητικό γέννησης ενός εμβληματικού ανθρώπου για το στίβο. Αυτή ήταν η αλήθεια. Αυτές ήταν οι εικόνες που ζούσαμε τότε.

Αυτό όμως -και εδώ οφείλω να το επισημάνω ξανά με τη μέγιστη δυνατή ένταση- δεν σας πτοήσει ώστε να επανέλθετε εν μέσω θέρους λίγο πριν την έναρξη των Ολυμπιακών Αγώνων και μετά το πέρας αυτών της περιόδου των αρχαιρεσιών στους αθλητικούς φορείς με διατάξεις, οι οποίες επίσης κινούνται στα θολά νερά της αντισυνταγματικότητας. Ενσωματώνετε δηλαδή διατάξεις που αποκλειστικό και ειδεχθή, κατά τη γνώμη μας, σκοπό έχουν τον πλήρη έλεγχο και τη χειραγώγηση των αθλητικών ομοσπονδιών και τον αποκλεισμό συγκεκριμένων προσώπων.

Το γεγονός κύριε Μαυρωτά, ότι η άλλη διάταξη εισήχθη στη διαβούλευση και παρουσιάστηκε μια εντελώς διαφορετική διάταξη τώρα, έστω με οριακές νομοθετικές βελτιώσεις, επιβεβαιώνει επί της ουσίας την κοινή πεποίθηση ότι αφ’ ενός νομοθετείτε δυστυχώς με άνωθεν ραβασάκια για την ικανοποίηση αλλότριων προς τον αθλητισμό συμφερόντων.

Σας καλούμε να την αποσύρετε εντελώς. Τουλάχιστον να τιμήσετε την μέχρι τώρα παρουσία σας, κύριε Μαυρωτά, η οποία είναι άκρως θετική. Δεν μπορεί να μιμείστε ενέργειες και μεθοδεύσεις οι οποίες αμαύρωσαν την ηγεσία του Υπουργείου Αθλητισμού όλο το προηγούμενο χρονικό διάστημα.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Και όπως έχω προαναγγείλει, τον λόγο τώρα θα πάρει ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος. Και αμέσως μετά είναι ο κ. Οζγκιούρ Φερχάτ. Στη συνέχεια ο κ. Κατσαφάδος και θα κλείσουμε με τον κατάλογο και των Βουλευτών αλλά και των Κοινοβουλευτικών Εκπροσώπων με την κ. Σούκουλη από τη Νέα Δημοκρατία.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι μια μέρα που αντικειμενικά όλοι συζητάμε για τα αποτελέσματα των πανελλαδικών εξετάσεων. Επιτρέψτε μου να κάνω μία ειδική αναφορά στο σχολείο στις φυλακές ανηλίκων του Αυλώνα και στον Πέτρο Δαμιανό. Σε αυτό το φωτισμένο δάσκαλο που ως διευθυντής αυτού του σχολείου που έστησε αυτό το σχολείο, τόσα χρόνια δίνει μια μάχη για παιδιά που πολλοί σε αυτή την κοινωνία θεωρούσαν ότι έχουν τελειώσει και ότι δεν θα έχουν μια δεύτερη ευκαιρία.

Σήμερα μάλιστα ανήρτησε ένα συγκινητικό μήνυμα που δέχτηκε από έναν πρώην μαθητή του -γιατί ξέρετε η ζωή γι’ αυτά τα παιδιά δεν είναι δύσκολη μόνο μέσα στη φυλακή, είναι δύσκολη και μετά την αποφυλάκιση- ο οποίος του έστειλε συγκινημένος ότι δάσκαλε τα καταφέραμε και μπήκα στο πανεπιστήμιο.

Και νομίζω ότι η πολιτεία θα έπρεπε να δει με πάρα πολύ μεγάλη προσοχή όλους αυτούς τους ήρωες που υπάρχουν στην εκπαίδευση, γιατί είναι ήρωες οι άνθρωποι οι εκπαιδευτικοί, οι άνδρες και οι γυναίκες στην εκπαίδευση, και ειδικά σε αυτές τις δύσκολες περιπτώσεις και όχι να βάζει εμπόδια σε φυλακισμένους ανήλικους μαθητές ή ενήλικους οι οποίοι προσπαθούν να σπουδάσουν. Γιατί δυστυχώς ακόμα και αυτή τη στιγμή που μιλάμε, υπάρχουν αρκετές περιπτώσεις φυλακισμένων που προσπαθούν να σπουδάσουν, προσπαθούν με αυτό τον τρόπο να χαράξουν μια διαφορετική διαδρομή στη ζωή τους και αντιμετωπίζουν προβλήματα.

Νομίζω ότι το φωτεινό παράδειγμα και του Πέτρου Δαμιανού αλλά και όλων των εκπαιδευτικών –ξαναλέω- στο σχολείο στις φυλακές ανηλίκων του Αυλώνα δείχνει και τη δύναμη του σχολείου και τη δύναμη της γνώσης και τη δύναμη να μπορείς εσύ ο ίδιος να επιλέγεις τη διαδρομή σου.

Έχοντας την πολυτέλεια να μιλάω μετά και από την τεκμηριωμένη εισήγηση της εισηγήτρια μας της κ. Τζούφη αλλά και τις τοποθετήσεις της Σίας Αναγνωστοπούλου και της Θεανώς Φωτίου, μπορώ να αναφερθώ σε κάποια συγκεκριμένα εκπαιδευτικά ζητήματα, τα οποία δεν άπτονται άμεσα του νομοσχεδίου, αλλά νομίζω ότι είναι ζητήματα τα οποία θα έπρεπε να δει με πολύ μεγάλη προσοχή η πολιτική ηγεσία.

Πρώτα από όλα για το ζήτημα των διορισμών, θα κάνω μια μικρή ιστορική αναφορά για να ξέρουμε που βρισκόμαστε. Το τεράστιο πρόβλημα που υπάρχει αυτή τη στιγμή στα σχολεία με τους διορισμούς, είναι μία από τις πολλές πληγές που άφησε πίσω η καταστροφική πολιτική πέντε αποχωρήσεις-μία πρόσληψη. Και καλό είναι όταν Υπουργοί της Κυβέρνησης αυτοθαυμάζονται και δίνουν συγχαρητήρια στον εαυτό τους για τις προσλήψεις που κάνουν, να θυμούνται ότι όταν δόθηκε η μάχη για να επιστρέψει η δημόσια διοίκηση στον κανόνα μία αποχώρηση-μία πρόσληψη, αυτοί ήταν με τον κανόνα πέντε αποχωρήσεις-μία πρόσληψη. Αν δεν είχε κερδηθεί αυτή η μάχη, σήμερα δεν θα μπορούσαν να γίνονται αυτές οι προσλήψεις.

Έχουμε όμως ακόμα και κάποιες αδικίες και κάποιους αποκλεισμούς. Κυρία Υπουργέ, το ξέρετε έχουμε αναφερθεί σε αυτό, το έχουμε συζητήσει. Είναι πραγματικά ένας άδικος αποκλεισμός, ο οποίος αφορά εκπαιδευτικούς που προέρχονται από την ιδιωτική εκπαίδευση, όπου ο νόμος λέει ότι πρέπει να έχουν δύο χρονιές πλήρους διδακτικού έτους. Υπάρχουν εκπαιδευτικοί που αυτή τη στιγμή χάνουν αυτό το κριτήριο, γιατί είναι κριτήριο το οποίο αν δεν το πληροίς, δεν μπορείς καν να καταθέσεις τα χαρτιά σου γιατί πέρσι η διοίκηση αντί να βγάλει την απόφαση πρόσληψης 1η Σεπτεμβρίου, την έβγαλε 4 Σεπτεμβρίου.

Το ίδιο πρόβλημα θα υπάρχει και φέτος, γιατί 1η Σεπτεμβρίου είναι Κυριακή. Αυτοί οι άνθρωποι γι’ αυτό τον λόγο δεν συμπληρώνουν τους εννέα μήνες και είκοσι μία μέρες. Νομίζω ότι μπορούμε να συμφωνήσουμε όλοι ότι είναι στοιχειωδώς ανορθολογικό μία απόφαση της διοίκησης να εξαρτάται από το αν η 1η Σεπτεμβρίου πέφτει Σαββατοκύριακο ή αν χάνονται δύο μέρες. Δηλαδή, για τρεις μέρες υπάρχουν άνθρωποι που δεν έχουν αυτό το δικαίωμα.

Το έχουμε ξαναπεί, υπάρχει προηγούμενη απόφαση του Νομικού Συμβουλίου του Κράτους του 2012 που έλεγε σε άλλο πλαίσιο αλλά σε αντίστοιχη περίπτωση ότι μπορεί να υπολογιστεί η πραγματική υπηρεσία από το σύνολο του έτους. Αυτό ζητάμε. Δεν ζητάνε ούτε παραπάνω μοριοδότηση ούτε τίποτα. Ζητάνε η πρώτη φάση αναπληρωτών να θεωρείται ότι έχουν όντως πραγματική υπηρεσία το σύνολο του έτους και το Υπουργείο έχει ενημερωθεί για αυτό το πρόβλημα ήδη από τον Αύγουστο του 2023 από τον Πανελλήνιο Σύλλογο Αναπληρωτών.

Δεύτερο συγκεκριμένο ζήτημα, το οποίο νομίζω ότι μπορεί να λυθεί, παρά τις διαφωνίες που μπορεί να έχουμε σε ευρύτερα ζητήματα πολιτικής. Αυτή τη στιγμή που συζητάμε σε μια σειρά από υποτρόφους του Ιδρύματος Κρατικών Υποτροφιών τους έχουν σταλεί καταλογισμοί και τους ζητάνε πίσω χρήματα. Τους ζητάνε το σύνολο των τροφείων. Μιλάμε για 25.000 ακόμα και 30.000 ευρώ.

Κοιτάξτε λίγο τώρα, μιλάμε για τους χίλιους πεντακόσιους, χίλιους εξακόσιους υποτρόφους του ΙΚΥ, μιλάμε για το 10%. Αυτές είναι οι περιπτώσεις. Δηλαδή, είναι περιπτώσεις που το ΙΚΥ και το Υπουργείο αν ήθελαν θα μπορούσαν να τις δουν μία - μία.

Θέλω να κάνω ένα πρώτο ερώτημα. Ένα ρίσκο 10% στην έρευνα είναι ή δεν είναι φυσιολογικό; Εγώ λέω ότι είναι φυσιολογικό. Ξέρω ότι εδώ, μέσα στην Αίθουσα, υπάρχουν άνθρωποι που γνωρίζουν πολύ καλά την έρευνα. Θεωρείτε εσείς ότι μία χώρα, η οποία θα έλεγε σε μία ερευνήτρια πως αν πάθεις καρκίνο τη στιγμή που έχεις υποτροφία από το ΙΚΥ και δεν ολοκληρώσεις τον χρόνο σου, θα σου ζητήσουμε πίσω 30.000 ευρώ, αυτό είναι ένα παράδειγμα πολιτικής, το οποίο στηρίζει την έρευνα και τους νέους ερευνητές και ερευνήτριες; Υπάρχει αυτό το παράδειγμα. Στους εκατόν σαράντα, εκατόν πενήντα ανθρώπους -γιατί για τόσους μιλάμε- από τους οποίους ζητάει το ΙΚΥ πίσω αυτή τη στιγμή τα χρήματα, υπάρχει παράδειγμα γυναίκας υποτρόφου, η οποία στη διάρκεια της υποτροφίας έπαθε καρκίνο και εσείς της ζητάτε τώρα 30.000 πίσω. Υπάρχει παράδειγμα ανθρώπου που έκανε σε συγκεκριμένο πεδίο έρευνα και πέθανε το πειραματόζωο, χωρίς δικιά του ευθύνη.

Εδώ –ξαναλέω- το ζήτημα είναι αν επί της αρχής δεχόμαστε ότι στην έρευνα το 10% ρίσκο μπορεί να είναι φυσιολογικό. Αυτή τη στιγμή το Υπουργείο και το ΙΚΥ παραβιάζουν τον νόμο, γιατί ο νόμος των υποτροφιών του ΙΚΥ λέει ότι για περιπτώσεις ανωτέρας βίας, μπορούν να μη ζητηθούν πίσω τα χρήματα. Το λέει ο νόμος. Άρα έχετε και το νομικό εργαλείο να ζητήσετε πίσω τα χρήματα και να μην είχατε φτάσει στους καταλογισμούς.

Επίσης, γνωρίζουμε από τις υπηρεσίες ότι σχεδόν σε όλες τις περιπτώσεις, όπου οι υπότροφοι πήγαν στις υπηρεσίες, η γνωμοδότηση της υπηρεσίας είναι θετική υπέρ των υποτρόφων και αυτό είναι απόφαση της διοίκησης του ΙΚΥ να γίνουν οι καταλογισμοί. Δηλαδή, υπηρεσίες στο ΙΚΥ –γιατί, ξαναλέω, μιλάμε για εξατομικευμένες περιπτώσεις, λένε ότι δεν πρέπει να ζητηθούν πίσω αυτά τα λεφτά και έρχεται η πολιτική ηγεσία του ΙΚΥ, άρα πολιτική απόφαση, και τα ζητάει αυτά τα χρήματα. Ζητάτε χρήματα ακόμα και από υποτροφία που παρέδωσε το διδακτορικό του με έναν μήνα καθυστέρηση! Με έναν μήνα καθυστέρηση και του λέτε να δώσει 25 χιλιάρικα πίσω. Αυτό δεν είναι πολιτική η οποία στηρίζει την έρευνα.

Καταλαβαίνω ότι έχουμε στρατηγικές διαφωνίες, αλλά θέλω να πιστεύω ότι στο συγκεκριμένο ζήτημα καταλαβαίνετε και εσείς ότι είναι, πραγματικά, ανορθολογική η επιλογή που υλοποιείτε. Προφανώς και μπορεί να λυθεί το ζήτημα και γιατί μιλάμε για πολύ λίγα ποσά με συμψηφισμό από το ΠΔΕ στη σχέση Υπουργείου Οικονομικών και Υπουργείου Παιδείας. Έχει ξανασυμβεί. Μπορείτε να δείτε πώς έκλεισαν προηγούμενες διαχειριστικές περιόδου.

Το τελευταίο -για να κλείσω με αυτό-, σε κάθε περίπτωση το ΙΚΥ, που είναι ένα κεντρικό εργαλείο για την έρευνα και τις υποτροφίες, δεν μπορεί να λειτουργεί απλά σαν ένας λογιστής που διαχειρίζεται το ΕΣΠΑ ανάμεσα στην Κυβέρνηση και στους υποτρόφους. Δεν είναι λογιστής το ΙΚΥ. Το ΙΚΥ υποτίθεται πρέπει να κάνει κάτι διαφορετικό. Η πολιτική ηγεσία του ΙΚΥ, όμως, αυτή τη στιγμή βρίσκεται αλλού.

Τρίτη συγκεκριμένη παρατήρηση. Μιλάμε για τις δυσπρόσιτες περιοχές και για τα προβλήματα πρόσβασης που υπάρχουν. Ο Υπουργός τυγχάνει να είναι Βουλευτής Α΄ Αθηνών, ο εισηγητής σας τυγχάνει να είναι Βουλευτής Α΄ Αθηνών. Να σας αναφέρω εγώ ένα παράδειγμα πώς δημιουργήσατε μία δυσπρόσιτη περιοχή στο κέντρο της Αθήνας. Με το να κάνετε το 26ο Γυμνάσιο και το 26ο Λύκειο Πειραματικό, αφήσατε το κέντρο της Αθήνας χωρίς γενικό γυμνάσιο και χωρίς γενικό λύκειο. Αυτή τη στιγμή στις περιοχές του Ευαγγελισμού, στον μισό Λυκαβηττό και στο Κολωνάκι δεν υπάρχει γενικό γυμνάσιο και γενικό λύκειο. Τα παιδιά από αυτές τις περιοχές είναι αναγκασμένα να πηγαίνουν σε σχολεία στο Παγκράτι, πίσω από το «President».

Θα διαφωνήσουμε στις πολιτικές για τα πειραματικά και τα πρότυπα. Κάντε ό,τι θέλετε. Δεν έχετε το δικαίωμα, όμως, να αφήνετε μία ολόκληρη γειτονιά στο κέντρο της Πρωτεύουσας χωρίς γενικό γυμνάσιο και γενικό λύκειο. Μετά συζητάμε για το αν στην Αθήνα θέλουμε να υπάρχει κατοικία ή θέλουμε μια τουριστική Disneyland. Προφανώς, θέλετε μια τουριστική Disneyland. Όταν διώχνουμε τους ανθρώπους από το κέντρο της πόλης, γιατί τους λέτε «δεν θα έχετε πρόσβαση σε γυμνάσιο και λύκειο», ποιο μπορεί να είναι το αποτύπωμα αυτής της πολιτικής επιλογής;

Τέταρτο ζήτημα -έχει ήδη ακουστεί-, το ζήτημα της στέγης, το οποίο αφορά και εκπαιδευτικούς και φοιτητές και φοιτήτριες. Το λέω γιατί είναι η τελευταία συνεδρίαση που έχουμε για εκπαιδευτικά ζητήματα πριν ξεκινήσει η καινούργια χρονιά. Σε αυτή την Αίθουσα την προηγούμενη εβδομάδα ο κ. Λιβάνιος παραδέχτηκε ότι αυτή τη στιγμή σε πολλές τουριστικές περιοχές -το είπε η Υπουργός σας, ο κ. Λιβάνιος- τα ενοίκια είναι μεγαλύτερα -επαναλαμβάνω ακριβώς τα λόγια του- από τον μισθό του πρωτοπροσλαμβανόμενου στο δημόσιο. Δεν γίνεται να παραδέχεστε αυτό και να μην κάνετε τίποτα, όμως. Ξέρετε πολύ καλά ότι σε περιοχές όπως στα Χανιά στο πολυτεχνείο υπάρχουν φοιτητές που τους διώχνουν τον Μάιο και τους λένε «θα ξανανοικιάσετε τον Οκτώβριο».

Σας έχουμε φέρει συγκεκριμένες προτάσεις για τον περιορισμό της βραχυχρόνιας μίσθωσης για πολύ αυστηρά όρια στη βραχυχρόνια μίσθωση και για την απαγόρευση της golden visa και σφυράτε αδιάφορα, γιατί δεν γίνεται, αν συνεχίσουμε με αυτή την πορεία, να υπάρξει ούτε φτηνή φοιτητική στέγη ούτε στέγη, η οποία θα στηρίζει τους εκπαιδευτικούς, τους ανθρώπους που πηγαίνουν σε αυτές τις περιοχές. Προφανώς και εδώ μπαίνουν και τα ζητήματα των επιδομάτων. Προφανώς εδώ μπαίνουν και τα ζητήματα των μισθών. Όμως, αν δεν παρέμβεις και στο πώς ο τουρισμός αυτή τη στιγμή και το real estate κανιβαλίζουν τη στέγη, δεν θα έχεις -αν θέλετε να το πούμε με όρους αγοράς- την προσφορά. Δεν θα έχεις την προσφορά. Εσείς επιλέγετε να μην κάνετε τίποτα ούτε για το συγκεκριμένο.

Προτελευταία συγκεκριμένη μικρή παρατήρηση. Υπήρξε μια κινητοποίηση από τους φοιτητές στις εστίες του πανεπιστημίου Αθηνών, γιατί ενημερώθηκαν σήμερα ότι θα περάσουν όλο τον Αύγουστο χωρίς σίτιση. Νομίζω ότι πρέπει να λυθεί αυτό το ζήτημα. δεν γίνεται να λέτε στους εστιακούς ότι «τον Αύγουστο δεν σας ταΐζουμε. Κόψτε τον λαιμό σας και κάντε κάτι άλλο». Δεν καταλαβαίνω γιατί έπρεπε να φτάσουμε σε αυτό το σημείο και να γίνει κινητοποίηση. Θέλω να ελπίζω ότι θα κάνετε ό,τι χρειάζεστε, για να λυθεί.

Μία φράση για ένα συγκεκριμένο άρθρο του νομοσχεδίου. Το άρθρο 44 για την πρακτική άσκηση φοιτητών και φοιτητριών είναι πραγματικά σε λάθος κατεύθυνση. Είναι ένα άρθρο, το οποίο αναπαράγει μια κουλτούρα απληρωσιάς και μια κουλτούρα δώρων προς την εργοδοσία.

Έχοντας πει αυτά, έχω τώρα τη δυνατότητα να αναφερθώ σε ένα συνολικότερο ζήτημα και με βάση την πρώτη τοποθέτηση που έκανε ο Υπουργός, που μίλησε για τα ταμπού της μεταπολίτευσης και έδωσε συγχαρητήρια στον εαυτό του και στην Κυβέρνησή του, γιατί ένα ταμπού που σπάσατε, είναι το ταμπού του δημόσιου πανεπιστημίου. Μάλιστα, είναι τρομακτική η αντίφαση ότι ο ίδιος παραδέχθηκε ότι το δημόσιο πανεπιστήμιο είναι ο βασικός μηχανισμός κοινωνικής κινητικότητας στη Μεταπολίτευση. Αυτόν τον μηχανισμό έρχεστε εδώ να ακυρώσετε.

Και αφού ο Υπουργός θέλει να ανταλλάσσουμε και βιβλιογραφίες και προτάσεις ανάγνωσης προς το καλοκαίρι, του προτείνω να ρίξει μια ματιά στο βιβλίο «Η χρησιμότητα του άχρηστου» του Νούτσιο Όρντινε, εκδόσεις Άγρα, που έχει ένα φανταστικό κεφάλαιο «πανεπιστήμια, επιχειρήσεις, φοιτητές, πελάτες» και νομίζω -δεν θεωρώ ότι θα του αλλάξει την πολιτική κατεύθυνση, αυτή πια έχει μπει σε συγκεκριμένη τροχιά- ότι θα δει πολύ καλά παραδείγματα μιας διαφορετικής αντίληψης.

Τι έχετε κάνει; Ελάχιστη βάση εισαγωγής. Με την ελάχιστη βάση εισαγωγής. έχετε πετάξει αυτά τα χρόνια σαράντα οκτώ χιλιάδες παιδιά εκτός πανεπιστημίου, δηλαδή σαράντα οκτώ χιλιάδες κενά, γιατί λέτε ότι είναι καλύτερο αυτά τα παιδιά να μην μπουν στο πανεπιστήμιο και να κάνουν κάτι άλλο. Πρώτα απ’ όλα, έχετε επιλέξει την ελάχιστη βάση εισαγωγής με τη βάση του «δέκα». Ξέρουμε πάρα πολύ καλά ότι η ελάχιστη βάση εισαγωγής είναι ένας πολύπλοκος αλγόριθμος, ο οποίος σε κάθε σχολή κόβει ένα συγκεκριμένο ποσοστό. Έχουμε παραδείγματα από αρχιτεκτονικές που παιδιά με δεκαεπτά χιλιάδες και δεκαοκτώ χιλιάδες μόρια κόπηκαν, γιατί μπορεί να μην έπιασαν την ελάχιστη βάση εισαγωγής για 0,3 στο ελεύθερο σχέδιο. Θεωρείτε ότι με βάση αυτό, πρέπει να οριστεί όλη η πορεία ενός μαθητή.

Έστω το επιχείρημα σας θα ήταν απλά άδικο και συντηρητικό. Το επιχείρημά σας, όμως, συμπληρώνεται από το ότι αυτά τα παιδιά τα οποία δεν φτάνουν τη βάση, αν έχουν τα χρήματα θα πάνε σε μια ιδιωτική σχολή.

Άρα, το επιχείρημά σας δεν είναι ούτε άδικο ούτε συντηρητικό. Το επιχείρημά σας είναι απλώς ένα επιχείρημα το οποίο θέλει να δημιουργήσει μια καινούργια πελατεία για ιδιωτικές σχολές.

Ποια είναι η πραγματικότητα; Νομίζω ότι, όταν στην Ιατρική μπαίνεις με δεκαεννιά χιλιάδες μόρια και σε μια ιδιωτική Ιατρική θα μπαίνεις με εννιά χιλιάδες μόρια και εκατό χιλιάρικα, εκεί τελειώνει κάθε συζήτηση.

Πού οδηγεί αυτή η διαδρομή; Το τέρμα αυτής της διαδρομής είναι το να μπουν δίδακτρα και στο δημόσιο πανεπιστήμιο. Είναι ξεκάθαρο, όμως, ότι, αν κερδίσετε αυτή τη μάχη, που μην είστε σίγουροι ότι θα την κερδίσετε -οι φοιτητικές κινητοποιήσεις του 2006 - 2007 σας δείχνουν ότι ακόμα και με συγκροτημένες πλειοψηφίες μέσα στη Βουλή, υπάρχει ο αστάθμητος κοινωνικός παράγοντας, το φοιτητικό και πανεπιστημιακό κίνημα το οποίο μπορεί να κερδίζει μάχες και να ακυρώνει συναινέσεις και μέσα στη Βουλή- το τέρμα δεν είναι απλώς τα δίδακτρα, αλλά είναι και το φοιτητικό ιδιωτικό χρέος.

Δείτε λίγο ποιο είναι αυτή τη στιγμή το ιδιωτικό χρέος από φοιτητικά δάνεια σε χώρες, όπως η Μεγάλη Βρετανία και η Αμερική. Σας προτρέπω να κάνετε ένα μικρό google search αυτή τη στιγμή: Πατήστε «φοιτητικά δάνεια» και θα δείτε μια σειρά από ελληνικές συστημικές τράπεζες, οι οποίες έχουν ήδη βγάλει νέες υπηρεσίες για τα φοιτητικά δάνεια.

Άρα, με αυτή την έννοια, όχι απλώς καταψηφίζουμε το συγκεκριμένο νομοσχέδιο, αλλά να ξέρετε ότι θα είμαστε στο μπλοκ αγώνα ενάντια στην εκπαιδευτική σας πολιτική, ενάντια στις εκπαιδευτικές σας πολιτικές για να ανατραπούν και για ένα δημοκρατικό εκπαιδευτικό σύστημα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νέας Αριστεράς, ο κ. Οζγκιούρ Φερχάτ και αμέσως μετά, ο Κοινοβουλευτικός Εκπρόσωπος της Νέας Δημοκρατίας, ο κ. Κατσαφάδος.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο έχει χαρακτηριστεί από την εκπαιδευτική κοινότητα ως ένα νομοσχέδιο χωρίς όραμα και έχει προκαλέσει έντονες αντιδράσεις, με αιχμή την κρυφή ψηφιοποίηση της εκπαίδευσης σε όλες τις βαθμίδες μέσω του ψηφιακού φροντιστηρίου, την κατάργηση χιλιάδων θέσεων στα σχολεία, το κλείσιμο δεκάδων σχολείων σε απομακρυσμένες παραμεθόριες περιοχές μέσω της πατέντας των αυτόνομων τάξεων, όπου θα διδάσκουν μέχρι και νηπιαγωγοί, τον ψηφιακό επαγγελματικό προσανατολισμό των μαθητών από εξειδικευμένες επιχειρήσεις, την ανάθεση σε μάνατζερ όλων πλέον των δομών της επαγγελματικής εκπαίδευσης, την ελεύθερη κατάργηση μέχρι και ολόκληρων σχολών στα ΑΕΙ.

Δεν θα επεκταθώ στην ανάλυση της νομοθετικής σας παρέμβασης. Τα έχουν αναφέρει όλα οι συνάδελφοί μου. Θέλω να σταθώ ιδιαίτερα στο άρθρο 5 για τη λειτουργία αυτόνομης τάξης. Πρόκειται για μια κρίσιμη παρέμβαση, που διαμορφώνει μια νέα πραγματικότητα, κατά την οποία το δημόσιο αγαθό της εκπαίδευσης δεν θα παρέχεται με τους ίδιους όρους σε όλα τα παιδιά, ανεξαρτήτως γεωγραφικών προσδιορισμών και ιδιαιτεροτήτων. Αυτή σας η παρέμβαση αναιρεί την ισότητα των ευκαιριών και δυστυχώς, όσο επιμένετε στη λογική των συγχωνεύσεων και των καταργήσεων σχολείων θα γίνεται πιο επιτακτική η ανάγκη τέτοιων λύσεων.

Επιπλέον, η πρόβλεψη ψηφιακής συμπλήρωσης της διδασκαλίας που οδηγεί στην αποδυνάμωση της φυσικής παρουσίας των εκπαιδευτικών και η οποιαδήποτε προσέγγιση που οδηγεί σε κατάργηση σχολικών μονάδων ή σε περιορισμό της λειτουργίας τους, δεν είναι παιδαγωγικά αποδεκτές.

Και αφού η συζήτησή μας αφορά στο δημόσιο σύστημα παιδείας, θα ήθελα να αναφερθώ στα διαχρονικά προβλήματα και της μειονοτικής εκπαίδευσης, που απαξιώνεται συστηματικά. Τα σχολεία μας οδηγούνται σε κλείσιμο και κατάργηση. Αναστολή λειτουργίας το λέτε εσείς, αλλά στην ουσία, κανένα μειονοτικό που έχει κλείσει δεν έχει ξανανοίξει ποτέ.

Και τελικά, μιλάμε για μια μειονοτική εκπαίδευση με αμφιβόλου ποιότητας εκπαιδευτικά χαρακτηριστικά, που στερεί από τους μαθητές της μειονότητας το βασικό τους δικαίωμα, αυτό της άρτιας και οργανωμένης εκπαίδευσης, βασισμένης σε σύγχρονα παιδαγωγικά πρότυπα.

Επειδή πρόκειται για τον πιο παραμελημένο τομέα της γενικής παιδείας, με συσσωρευμένα προβλήματα, με το συγκεκριμένο νομοσχέδιο αντιλαμβανόμαστε ότι το κενό θα μεγαλώσει ακόμα περισσότερο. Κατά την προηγούμενη θητεία σας, αλλά και στην τρέχουσα κυβερνητική περίοδο, παρά τις δεσμεύσεις σας, δεν έχει γίνει καμμία απολύτως παρέμβαση για τη βελτίωση των εκπαιδευτικών συνθηκών στα μειονοτικά σχολεία της Θράκης. Τα σχολεία μας λειτουργούν χωρίς τον απαραίτητο υλικοτεχνικό εξοπλισμό, χωρίς επαρκή αριθμό εκπαιδευτικών, χωρίς την απαραίτητη παράλληλη στήριξη στη μητρική γλώσσα των παιδιών, με εκπαιδευτικούς δίγλωσσους που ανήκουν στο ΠΕ73, χωρίς τμήμα ένταξης. Επιπλέον, στεγάζονται σε άθλιες κτηριακές δομές, ακόμη και σε κοντέινερ.

Μέσα σε αυτό το δυστοπικό περιβάλλον, οι μαθητές μας πώς θα ανταποκριθούν στο ψηφιακό σχολείο ή φροντιστήριο; Απορούμε πραγματικά!

Δεν έχουμε ξεχάσει ακόμα και την κατάργηση εκ μέρους σας του πιλοτικού δίγλωσσου προγράμματος στα νηπιαγωγεία, που αποτελούσε προοδευτική τομή και αφετηρία για το πάγιο αίτημα της μειονότητας και όχι μόνο για τη δημιουργία δίγλωσσων νηπιαγωγείων.

Αποτέλεσμα της αδιαφορίας σας είναι ο σημαντικότερος παράγοντας, αυτός της παιδείας, που διέπει την ύπαρξη της μειονότητας, να οδηγείται σε αφανισμό, καθώς δεκάδες σχολεία έκλεισαν ή συρρικνώθηκαν εξαιτίας των λανθασμένων πολιτικών επιλογών. Από τα εκατοντάδες μειονοτικά σχολεία, του χρόνου, θα λειτουργήσουν μονάχα ογδόντα έξι. Τη νέα σχολική χρονιά, η απάντησή σας θα είναι ότι εφαρμόζονται τα ίδια μέτρα παντού.

Η δική μας απάντηση, όμως, είναι ότι το ελληνικό κράτος υποχρεούται να διασφαλίσει το ειδικό καθεστώς των μειονοτικών σχολείων. Είναι ζήτημα δημοκρατίας και γι’ αυτό, καλώ την Κυβέρνηση και πολύ περισσότερο όλα τα κόμματα του προοδευτικού τόξου να τοποθετηθούν επ’ αυτού και να βοηθήσουν προς αυτή την κατεύθυνση. Διότι καμμία εξυγίανση και καμμία πρόοδος δεν έχει υπάρξει σε μια περιοχή που ο κόσμος οδηγείται σε οικονομική ανέχεια, σε οικονομική μετανάστευση, χωρίς δυνατότητα εργασίας, χωρίς υποδομές, δρόμους, δομές υγείας και εν έτει 2024, τελικά, μένουμε και χωρίς σχολεία.

Προεκλογικά, κυρίες και κύριοι της Νέας Δημοκρατίας, της Κυβέρνησης, εντοπίσατε με ευκολία στον χάρτη το πιο ορεινό χωριό της Ροδόπης. Λέγεται Άνω Βυρσίνη, για να πάνε τελικά εκεί κορυφαία στελέχη σας. Τη συνέχεια την ξέρουμε όλες και όλοι.

Τώρα, όμως, δεν καταβάλατε καμμία προσπάθεια, ώστε να κρατήσετε το σχολείο ανοιχτό και να μη μεταφέρονται οι μικροί μαθητές καθημερινά δεκάδες χιλιόμετρα σε επικίνδυνο οδικό δίκτυο, με άσχημες καιρικές συνθήκες. Διότι δεν υπάρχει καμμία ενσυναίσθηση, καμμία ανάληψη πρωτοβουλιών, πόσω μάλλον ευθυνών και υποχρεώσεων από την Κυβέρνησή σας.

Και ενώ από τη μία, κλείνουν τα μειονοτικά σχολεία με το πρόσχημα της έλλειψης μαθητών, από την άλλη, σε σχολεία με πολυπληθή αριθμό μαθητών -χαρακτηριστικό παράδειγμα το μειονοτικό σχολείο της Ξάνθης- δεν μεριμνήσατε, ώστε να ανοίξει ο δρόμος κατασκευής ενός νέου σχολικού συγκροτήματος.

Η ενδυνάμωση της μειονοτικής εκπαίδευσης και η εν μέρει ελαστικότητα των αποφάσεων, έτσι ώστε να μην κλείνουν σχολικές μονάδες που έχουν δυναμική αύξηση του αριθμού των μαθητών, θα θεωρηθεί από όλη την προοδευτική δημοκρατική κοινωνία ως μια μεγάλη συμβολή στη διαφορετικότητα και τον πλούτο της δημοκρατίας και του κράτους δικαίου, που δεν είναι άλλη από τον σεβασμό στην πολυπολιτισμικότητα, αλλά και τον σεβασμό στα ανθρώπινα και μειονοτικά δικαιώματα. Θα είναι και μια γενναιοδωρία εκ μέρους της Κυβέρνησης, αν πραγματοποιηθούν όλα αυτά.

Αυτό που θέλω ιδιαίτερα να τονίσω είναι ότι όχι μόνο παιδαγωγικοί, αλλά και κοινωνικοί λόγοι επιβάλλουν την ουσιαστική στήριξη της εκπαιδευτικής διαδικασίας όχι μόνο στη Θράκη, αλλά σε όλες τις απομακρυσμένες παραμεθόριες περιοχές, σε οποιαδήποτε γωνιά της χώρας μας και αν βρίσκονται οι μικροί μαθητές. Η συγκεκριμένη μου τοποθέτηση έχει περισσότερο χαρακτήρα έκκλησης παρά καταγγελίας. Ας δώσουμε στους μικρούς μαθητές την ευκαιρία, καθώς θα είναι οι αυριανοί πολίτες που θα οδηγήσουν τη χώρα μπροστά. Ας τους ετοιμάσουμε ένα μέλλον όπου θα αξίζει να ζει κανείς με υπερηφάνεια.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την οικονομία του χρόνου.

Και τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα μου επιτρέψετε και εμένα, ξεκινώντας, να πω συγχαρητήρια στους δεκάδες χιλιάδες μαθητές της χώρας μας οι οποίοι κατάφεραν και πέρασαν σε κάποια σχολή της τριτοβάθμιας εκπαίδευσης, αλλά και σε όλους τους άλλους που δεν τα κατάφεραν, που συμμετείχαν σε αυτή τη διαδικασία και να πω στους δεύτερους ότι η ζωή είναι ένας δρόμος γεμάτος ευκαιρίες και αγώνα, ένας δρόμος γεμάτος ευκαιρίες και προσπάθεια. Είμαι σίγουρος ότι με πίστη και υπομονή, θα μπορέσουν και αυτοί να πετύχουν και θα μπορέσουν να πιάσουν κάποιους άλλους στόχους και κάποια άλλα όνειρα τα οποία θα θέσουν στη ζωή τους.

Κυρίες και κύριοι συνάδελφοι, μιλάμε για ένα ερανιστικό νομοσχέδιο του Υπουργείου Παιδείας, το οποίο έχει πάρα πολλά άρθρα και διατάξεις τα οποία είναι σημαντικά. Όμως, όπως καταλαβαίνετε, αυτό το οποίο μονοπωλεί το ενδιαφέρον και τη συζήτηση έχει να κάνει κυρίως με το ψηφιακό φροντιστήριο.

Και εγώ, ξεκινώντας την τοποθέτησή μου, θα ήθελα να κάνω μια γενικότερη τοποθέτηση γύρω από το τι είναι προοδευτικό και τι είναι συντηρητικό σε αυτή τη χώρα ή πώς χρησιμοποιούμε αυτούς τους πολιτικούς όρους, αλλά να δούμε με όρους ρεαλισμού τι σημαίνει πρόοδος και τι σημαίνει συντήρηση.

Η λέξη «πρόοδος» έχει βασικό χαρακτηριστικό τα στοιχεία της μεταρρύθμισης. Υπάρχει κάποιος μέσα ή έξω από αυτή την Αίθουσα που να μη θεωρεί ότι το να χρησιμοποιούμε την τεχνολογία, έναν ψηφιακό κόσμο τον οποίο τον χρησιμοποιεί το σύνολο της ελληνικής κοινωνίας -και κυρίως τα νέα παιδιά- 100%, το να χρησιμοποιούμε, λοιπόν, νέα τεχνολογικά μέσα και να προσπαθούμε να τα αφομοιώσουμε και να λειτουργήσουν παράλληλα σε διάφορες δομές και δράσεις μας δεν αποτελεί μεταρρύθμιση, άρα και πρόοδο;

Το αντίθετο, το να κλείνουμε τα μάτια ή να είμαστε αρνητικοί ή να μην θέλουμε να εξελιχθούμε και να μην αφομοιώνουμε την τεχνολογία, τις νέες τάσεις οι οποίες επικρατούν σε όλο τον κόσμο, νέες συνθήκες, νέα δεδομένα, αυτό δεν είναι συντηρητισμός;

Και αυτό έρχεται να αποδείξει η Νέα Δημοκρατία και ο Κυριάκος ο Μητσοτάκης, ότι η Νέα Δημοκρατία είναι ένα προοδευτικό κόμμα στην πραγματικότητα. Είναι ένα κόμμα το οποίο δεν φοβάται τις μεταρρυθμίσεις. Είναι ένα κόμμα το οποίο θεωρεί και πιστεύει ότι είναι υποχρέωσή μας να στηρίξουμε και να προχωρήσουμε το μεταρρυθμιστικό μας έργο, πόσο δε μάλλον στην παιδεία, όπου από εκεί όλοι πρέπει να ξεκινήσουμε. Εκεί είναι η βάση. Εκεί, αν θέλετε, είναι η αφετηρία για το ποια κοινωνία και με ποια εφόδια θα εφοδιάσουμε τη νέα γενιά για να μπορέσει να φτιάξει έναν καλύτερο κόσμο και μια καλύτερη ελληνική κοινωνία.

Προσπάθησε ο Κοινοβουλευτικός Εκπρόσωπος του ΣΥΡΙΖΑ με ιδιαίτερη θέρμη να μας παρουσιάσει μία εντελώς μαύρη εικόνα, η οποία επικρατεί στην εκπαίδευση στη χώρα μας. Δεν είναι έτσι! Φυσικά και εμείς δεν έχουμε αρνηθεί ότι υπάρχουν κενά και προβλήματα. Και κενά υπάρχουν και προβλήματα υπάρχουν και γι’ αυτό γίνεται αυτή η προσπάθεια. Αν δεν υπήρχαν και όλα ήταν καλώς καμωμένα, δεν θα νομοθετούσαμε.

Ερχόμαστε, λοιπόν, να προσπαθήσουμε -γιατί η πολιτική είναι η τέχνη του εφικτού- με βάση τις δυνατότητες τις οποίες έχουμε και με γνώμονα τον ρεαλισμό, να νομοθετήσουμε ούτως ώστε να δημιουργηθούν όσο το δυνατόν καλύτερες συνθήκες στην εκπαιδευτική κοινότητα θεωρώντας ότι ο βασικός πυλώνας σε κάθε προσπάθεια την οποία κάνουμε, είναι ο εκπαιδευτικός. Ποτέ δεν θα υποτιμήσουμε ή δεν θα απαξιώσουμε τον ρόλο του εκπαιδευτικού και τη διαδραστική σχέση την οποία έχει με τους μαθητές, αλλά δεν μπορώ να ακούω μέσα σε αυτή εδώ την Αίθουσα να εξανίστανται όλοι και να μιλάνε για τα φροντιστήρια και για την παραπαιδεία.

Πρόσφατα, κυρίες και κύριοι συνάδελφοι, μια έρευνα της ΓΣΕΕ έδειξε ότι το 50% των ιδιωτικών υπαλλήλων της χώρας δαπανά τουλάχιστον 500 ευρώ τον μήνα για φροντιστήρια στα παιδιά τους. Είναι καινούργιο; Τώρα έγινε αυτό; Όλοι όσοι είμαστε εδώ σε αυτή την Αίθουσα δεν κάναμε φροντιστήρια για να μπορέσουμε να περάσουμε σε κάποια σχολή, σε κάποιο πανεπιστήμιο; Η ίδια έρευνα έδειξε ότι το 25% των ιδιωτικών υπαλλήλων δαπανά πάνω από 750 ευρώ τον μήνα.

Τι ερχόμαστε, λοιπόν, να κάνουμε; Και αυτό το λέω κυρίως προς τους συναδέλφους της Αριστεράς οι οποίοι μάχονται τις ανισότητες. Ερχόμαστε με αυτή τη διαδικασία, με το ψηφιακό φροντιστήριο, να λειάνουμε αυτές τις αντιθέσεις και να δώσουμε τη δυνατότητα -γι’ αυτό το νομοσχέδιο είναι και μεταρρυθμιστικό, αλλά και προοδευτικό και κοινωνικό- και σε αυτούς που δεν την έχουν και κυρίως στα παιδιά της Γ΄ λυκείου, που το σύστημα το οποίο θα εφαρμοστεί θα είναι διαδραστικό, θα μπορούν σε κανονικό χρόνο να συμμετέχουν, θα έχουν διαγωνίσματα, θα έχουν εξετάσεις τις οποίες θα δίνουν, θα μπορούν να επικοινωνούν μεταξύ τους οι μαθητές, θα μπορούν να κάνουν ερωτήσεις στους καθηγητές.

Τι ερχόμαστε να κάνουμε; Να μειώσουμε αυτή την απόσταση σε σχέση με άλλους μαθητές. Θα μου πείτε ότι ιδανικά θα έπρεπε το κράτος να πληρώνει το φροντιστήριο του κάθε μαθητή. Δεν θα διαφωνήσω, αλλά να δούμε τι μπορεί να γίνει ρεαλιστικά, να δούμε ποια είναι η πραγματικότητα και πώς θα αντιμετωπίσουμε αυτό το θέμα.

Ερχόμαστε, λοιπόν, να δώσουμε μια λύση. Και σ’ αυτή τη λύση, με λύπη βλέπω -ξεχωρίζοντας το ΠΑΣΟΚ το οποίο θα ψηφίσει το ψηφιακό φροντιστήριο- κάποια από τα υπόλοιπα κόμματα της Αντιπολίτευσης και κυρίως η Αξιωματική Αντιπολίτευση να μην το ψηφίζουν. Είστε καχύποπτοι; Λέτε ότι θα καταργήσουμε τα σχολεία; Αφήστε να το δούμε. Ελάτε και προτείνετέ μας πράγματα πάνω στην εφαρμογή του συγκεκριμένου πλαισίου. Βάλτε δικές σας δικλίδες ασφαλείας. Γιατί, ξέρετε, δεν χωράει μικροκομματική πολιτική αντιπαράθεση σε τέτοια ζητήματα.

Αυτό, λοιπόν, το οποίο οφείλουμε και πρέπει να κάνουμε, είναι να κοιτάζουμε με ρεαλισμό τα προβλήματα τα οποία υπάρχουν και με γνώμονα πάντοτε τις πραγματικές δυνατότητες, τις αντικειμενικές δυνατότητες τις οποίες έχουμε, να προσπαθήσουμε και να χαράσσουμε λύσεις οι οποίες θα είναι όσο το δυνατόν καλύτερες και επωφελείς και όσο το δυνατόν μεγαλύτερο κομμάτι, μεγαλύτερο μέρος της ελληνικής κοινωνίας.

Για τις αυτόνομες σχολικές τάξεις είναι λάθος αυτό το οποίο κάνουμε ή καταργούμε σχολεία; Προσπαθούμε να δώσουμε τη δυνατότητα σε παιδιά σε απομακρυσμένες ορεινές ή νησιωτικές περιοχές, με τη φυσική παρουσία τουλάχιστον τριών εκπαιδευτικών -δεν καταργούμε τη φυσική παρουσία των εκπαιδευτικών- να μπορούν να έχουν πρόσβαση στο σύνολο των μαθημάτων. Θα πρέπει, δηλαδή, να φύγουν από το νησί τους ή να φύγουν από την ορεινή περιοχή την οποία διαμένουν, να επωμιστούν μια σειρά από έξοδα, να αλλάξει η οικογένεια τον τρόπο ζωής της, για να μπορέσουν να πάνε να φοιτήσουν σε ένα σχολείο;

Δεν είναι καλύτερο να είναι εκεί και να προσπαθήσει το κράτος να τους δώσει όσο το δυνατόν περισσότερα πράγματα; Μήπως θεωρείτε ότι αν είχαμε τη δυνατότητα, δεν θα μπορούσαμε να λειτουργήσουμε σχολεία παντού; Την έχουμε αυτή τη δυνατότητα;

Άρα, οφείλουμε να είμαστε ρεαλιστές και αντικειμενικοί. Το ξαναλέω: ο ρεαλισμός μπορεί να οδηγήσει σε σοβαρές συγκλίσεις, μπορεί να δημιουργήσει ένα πεδίο συνεννόησης και συνεργασίας το οποίο θα είναι ωφέλιμο για το σύνολο της κοινωνίας. Αυτός, αν θέλετε, είναι ο στόχος με τον οποίο πρέπει να κινούμαστε και να πολιτευόμαστε.

Μας είπε ο Κοινοβουλευτικός Εκπρόσωπος του ΣΥΡΙΖΑ: «Λέτε ότι θα κάνετε δέκα χιλιάδες προσλήψεις». Και φυσικά λέμε ότι θα κάνουμε και θα κάνουμε δέκα χιλιάδες προσλήψεις εκπαιδευτικών. Δεν μπορεί από τη μία να μας λέτε ότι θέλουμε να κλείσουμε σχολεία, να περιορίσουμε, να υποβαθμίσουμε και να εξαλείψουμε το ρόλο των εκπαιδευτικών και από την άλλη να κάνουμε δέκα χιλιάδες προσλήψεις. Είναι τετραπλάσιες σε σχέση με το παρελθόν σε ό,τι έχει να κάνει με την ειδική αγωγή, γιατί εκεί πρέπει να δώσουμε μια ιδιαίτερη βαρύτητα και αυτό κάνουμε.

Άλλα είπε το εξής φοβερό: «Δεν είναι δέκα χιλιάδες προσλήψεις. Είχαμε και τέσσερις χιλιάδες που βγήκανε στη σύνταξη». Γιατί όταν κάνατε εσείς προσλήψεις, αφαιρούσατε αυτούς οι οποίοι έβγαιναν στη σύνταξη τα προηγούμενα χρόνια; Τι είναι αυτό; Καινούργιο είναι;

Κυρίες και κύριοι συνάδελφοι, για μένα είναι πάρα, πάρα πολύ σημαντικό είναι και το άρθρο 6 και άρθρο 7 τα οποία μιλάνε για την ενδοσχολική βία. Νομίζω ότι γι’ αυτή την κοινωνική μάστιγα, η οποία ταλαιπωρεί την ελληνική κοινωνία και που τα αίτια και οι ευθύνες είναι πολυδιάστατες, κάθε δυνατό μέσο το οποίο έχουμε θα πρέπει να το χρησιμοποιήσουμε για να μπορέσουμε να την αντιμετωπίσουμε.

Και νομίζω ότι είναι μια πάρα πολύ σημαντική αρχή η συγκεκριμένη ηλεκτρονική πλατφόρμα όπου εκεί όποια καταγγελία πηγαίνει δεν θα πηγαίνει πλέον στον κάλαθο των αχρήστων και όλες θα εξετάζονται από μια τετραμελή επιτροπή, από μια τετραμελή ομάδα, η οποία θα είναι από εξειδικευμένους επιστήμονες, από ανθρώπους οι οποίοι θα έχουν επιλεγεί και θα έχουν επιμορφωθεί γύρω από το συγκεκριμένο ζήτημα και θα ελέγχουν μία προς μία κάθε καταγγελία. Γιατί για να αντιμετωπιστεί αυτό το πρόβλημα, αυτό το οποίο χρειάζεται η εποπτεία. Οφείλουμε και πρέπει να παρακολουθούμε, αλλά και να συνεργάζονται οι εκπαιδευτικοί φορείς ούτως ώστε να μπορέσουν να διαγνώσουν προβληματικές συμπεριφορές οι οποίες υπάρχουν μέσα στα σχολεία και να αντιμετωπιστούν και προβλήματα που η εκτόνωση διαφόρων από αυτά τα προβλήματα γίνεται και έξω από τα σχολεία, και στα σπίτια, αλλά και έξω γενικότερα σε διάφορους χώρους.

Κλείνοντας, λοιπόν, κυρίες και κύριοι συνάδελφοι, αυτό το οποίο πιστεύω ότι θα έπρεπε να κάνουμε στο συγκεκριμένο νομοσχέδιο, γιατί αποτελεί μια σοβαρή μεταρρύθμιση, θα ήταν να δώσουμε μία ευκαιρία, όχι στον ψηφιακό μετασχηματισμό της εκπαίδευσης, αλλά όπως λειτούργησε η τεχνολογία κατά την περίοδο του κορωνοϊού, με προβλήματα, να δώσουμε μία ακόμα ευκαιρία σε όλα αυτά τα τεχνολογικά μέσα τα οποία έχουμε για να μπορέσουμε να στηρίξουμε αυτούς που δεν μπορούν να έχουν ίσες ευκαιρίες και ίσες δυνατότητες σε σχέση με κάποια άλλα παιδιά.

Νομίζω ότι αυτό θα ήταν ένα σημαντικό πρώτο βήμα το οποίο θα μπορούσε να κάνει η Εθνική Αντιπροσωπεία. Θα πέρναγε και διάφορα πολλαπλά άλλα μηνύματα, αλλά το βασικό είναι ότι θα δείχναμε ένα ουσιαστικό ενδιαφέρον απέναντι στη νέα γενιά, απέναντι στα νέα παιδιά, τα οποία οφείλουμε και πρέπει να τα θωρακίσουμε και να τα ενισχύσουμε με όσο το δυνατόν περισσότερα όπλα, γιατί σε αυτούς πιστεύουμε και σε αυτούς έχουμε εναποθέσει τη δημιουργία μιας ακόμα καλύτερης Ελλάδας από αυτήν την οποία έχουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ και για την ακρίβεια στον χρόνο.

Τώρα θα καλέσω στο Βήμα τη Βουλευτή της Νέας Δημοκρατίας, την κ. Σούκουλη.

Στη συνέχεια θα μιλήσει η Κοινοβουλευτική Εκπρόσωπος της Πλεύσης Ελευθερίας, η κ. Γεωργία Κεφαλά.

Ορίστε, κυρία Σούκουλη, έχετε τον λόγο.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ.

Κύριε Πρόεδρε, αρχικά να ευχηθώ κι εγώ με τη σειρά μου στους αθλητές μας να ευχαριστηθούν το όνειρο της συμμετοχής τους στους Ολυμπιακούς Αγώνες στο Παρίσι και βεβαίως να ευχηθώ και στα παιδιά που πέτυχαν στις πανελλήνιες εξετάσεις να έχουν μια καλή πορεία στον δρόμο και της προσωπικής και της επαγγελματικής τους ολοκλήρωσης. Αλλά και στα παιδιά που δεν πέτυχαν τους στόχους τους να τονίσουμε ότι ο δρόμος είναι μακρύς, η προσπάθεια είναι συνεχής και βεβαίως η επιμονή θα δικαιώσει, αργά ή γρήγορα, τα όνειρά τους.

Κυρίες και κύριοι συνάδελφοι, μελετώντας το νομοσχέδιο που συζητάμε σήμερα, μου ήρθαν στο μυαλό τα λόγια και η παρότρυνση του νομπελίστα ποιητή μας, του Γιώργου Σεφέρη, ότι υπάρχει μια καλή παιδεία, εκείνη που ελευθερώνει και βοηθάει τον άνθρωπο να ολοκληρωθεί σύμφωνα με τον εαυτό του. Αυτό σημαίνει ότι πρωταρχικό μέλημα κάθε ευνομούμενης πολιτείας είναι να παρέχει στους πολίτες της και ιδιαίτερα στα νέα παιδιά τα εφόδια να διαβούν τον δρόμο της αρετής, επιστρέφοντας στην πολιτεία τους καρπούς ενός ολοκληρωμένου πολίτη. Διαφορετικά, κάθε νόμος που ψηφίζουμε εδώ, στο ιερό λίκνο της δημοκρατίας, θα είναι εν τη γενέσει του ατελής.

Κυρίες και κύριοι συνάδελφοι, το σημερινό ερανιστικό νομοσχέδιο του Υπουργείου Παιδείας υπηρετεί ακριβώς αυτή τη στρατηγική κατεύθυνση διορθώνοντας, αλλά και υιοθετώντας πολιτικές που προάγουν μια ποιοτικότερη προσφερόμενη εκπαιδευτική διαδικασία για όλους, χωρίς κοινωνικούς, οικονομικούς και χωρικούς αποκλεισμούς. Ιδιαίτερα η ρύθμιση για τη δημιουργία ψηφιακής εκπαιδευτικής πύλης και το ψηφιακό φροντιστήριο χαρακτηρίζει και συμβολίζει ακριβώς την προσπάθειά μας για μια δίκαιη, ισότιμη και προσβάσιμη παιδεία για όλους, όπου το βλέμμα μας είναι κυρίαρχα στραμμένο στις οικογένειες και στους μαθητές που δεν έχουν την οικονομική ευχέρεια να βελτιώσουν τις εκπαιδευτικές αποδόσεις τους μέσω της ιδιωτικής μαθησιακής υποβοήθησης. Εμείς απαντάμε και θα απαντάμε με αποτελεσματικές λύσεις σε χρόνια και δομικά προβλήματα. Απαντάμε και θα απαντάμε με αποτελεσματικές λύσεις ακόμα και στις ανυπόστατες αιτιάσεις μιας μυωπικής Αντιπολίτευσης που στα λόγια μάχεται για τη δημόσια παιδεία, αλλά στην πράξη πέρασε κάτω από τη βάση με τις ανύπαρκτες νομοθετικές πρωτοβουλίες της όσον αφορά τη στήριξη του δημοσίου χαρακτήρα της εκπαίδευσης.

Κυρίες και κύριοι συνάδελφοι της Αντιπολίτευσης, τα παρωχημένα συνθήματά σας είναι ένα άδειο κέλυφος που συμβολίζει την ένδειά σας τόσο σε επιχειρήματα, όσο δυστυχώς και σε παραγωγή πολιτικών που μπορεί να είναι χρήσιμες για τις νέες και τους νέους μας, οι οποίοι κατανοούν πολύ καλύτερα από εσάς τις ανάγκες του σήμερα που δυστυχώς αγνοείτε όντας εγκλωβισμένοι στις αγκυλώσεις ενός ιδεοληπτικού παρελθόντος.

Ουσιαστικές πράξεις, λοιπόν, όπως ακριβώς και για τους μαθητές των ορεινών περιοχών που δίνουν ζωή στις απομακρυσμένες περιοχές της πατρίδας μας, όπως για παράδειγμα στα πανέμορφα χωριά της Κορινθίας που θα μπορούν πλέον με το παρόν να ολοκληρώνουν την υποχρεωτική εκπαίδευσή τους μέσω της λειτουργίας αυτόνομων τάξεων στον τόπο τους, ακόμα και όταν δεν πληρούνται οι εκ του νόμου προϋποθέσεις ιδρύσεως γυμνασίου.

Κι αυτό βεβαίως, κυρία Υπουργέ, -το συζητήσαμε και στην επιτροπή- θεωρώ ότι πρέπει να το δούμε τόσο στα γενικά, όσο και στα ιδιωτικά γυμνάσια και με δεδομένο ότι τα ειδικά σχολεία είναι ένα σε κάθε νομό, οπότε το πρόβλημα είναι ακόμα μεγαλύτερο. Αυτές είναι χειροπιαστές λύσεις και να είστε σίγουροι ότι αυτές οι χειροπιαστές λύσεις θα νικούν πάντα τα παχιά λόγια. Και πραγματικά απορώ πώς θα υπάρξουν κάποιοι σήμερα σε αυτή την Αίθουσα που δεν θα ψηφίσουν τις συγκεκριμένες διατάξεις.

Μιλώντας για την ειδική αγωγή, θα ήθελα να ευχαριστήσω την ηγεσία του Υπουργείου, γιατί έσπευσε στο πρόβλημα που μας απασχολούσε για την πρόβλεψη κάλυψης λειτουργικών κενών μέσω τοπικής πρόσκλησης για το σχολικό έτος 2024 - 2025 αναφορικά με την πρόσληψη προσωρινών αναπληρωτών, μελών ειδικού εκπαιδευτικού προσωπικού και ειδικού βοηθητικού προσωπικού. Στην Κορινθία μάς προβλέπεται η κατανομή επτά συν πέντε οργανικών θέσεων δημοτικού και νηπιαγωγείου αντίστοιχα από το σύνολο των χιλίων πεντακοσίων πενήντα πέντε προσλήψεων.

Επιπλέον, με το παρόν νομοσχέδιο δίνεται και η δυνατότητα διδασκαλίας σε χώρο νοσηλευτικού ιδρύματος ή σε δομές φιλοξενίας μαθητών που χρήζουν νοσηλείας σε νοσηλευτικά ιδρύματα για μεγάλο χρονικό διάστημα προς αποκατάσταση σοβαρών προβλημάτων της υγείας τους μετά από διάγνωση δημοσίου νοσοκομείου. Πολύ σημαντικό. Πολύ σημαντικό ενδεικτικό βήμα επιμέλειας σε θέματα που χρήζουν ιδιαίτερης προσοχής. Επαναλαμβάνω και θα το επαναλαμβάνω πάντα μέσα σε αυτή την Αίθουσα: Η ευαισθησία μας και η μεθοδικότητά μας για την επίλυση θεμάτων της ειδικής αγωγής προσωπικά για εμένα, αλλά εκτιμώ και για όλους μας, αποτελεί πέρα από θεσμική μας υποχρέωση και δείκτη ποιότητας της πολιτισμικής μας υπόστασης. Γι’ αυτό και κάθε μέρα ο καθένας από εμάς δίνει εξετάσεις σε αυτόν τον τομέα.

Τέλος, ιδιαίτερη σημασία αποδίδω και στο άρθρο για τη δημιουργία ειδικής ηλεκτρονικής εφαρμογής για την ατομική υποβοήθηση των μαθητών στη λήψη αποφάσεων για την επαγγελματική τους σταδιοδρομία, την ανίχνευση των κλίσεων και ενδιαφερόντων τους μέσα από τη διαδικτυακή ατομική συνεδρία με σύμβουλο επαγγελματικού προσανατολισμού. Νομίζω ότι αυτή η ρύθμιση θα πρέπει να ενισχυθεί ακόμα περισσότερο στο μέλλον, γιατί είναι πάρα πολύ σημαντικό οι επιλογές των παιδιών να είναι πιο συνειδητές και γνωρίζουμε ότι αυτό το χαρακτηριστικό των επιλογών τους ανοίγει τα πραγματικά μονοπάτια και της επαγγελματικής τους, αλλά και της προσωπικής τους πλήρωσης.

Κυρίες και κύριοι συνάδελφοι, σίγουρα δεν είμαστε ακόμα εκεί που θέλουμε, αλλά σίγουρα πηγαίνουμε εκεί που ονειρευόμαστε για τα παιδιά μας, για την πατρίδα μας που υπήρξε φωτεινός φάρος γνώσης και προσωπικής αυτοεκπλήρωσης. Ακούγοντας τον Υπουργό κ. Πιερρακάκη για την πρόθεσή του να εισαχθεί το πολλαπλό βιβλίο, δηλαδή η δυνατότητα ενός καθηγητή να επιλέγει από έναν κατάλογο συγκεκριμένων βιβλίων για να διδάξει το μάθημα, ακούγοντας για τον διορισμό των δέκα χιλιάδων μονίμων εκπαιδευτικών για να επιτύχουμε την κυβερνητική στόχευση ώστε η σχέση των μόνιμων εκπαιδευτικών μας με αναπληρωτές να μειωθεί στο 50%, αλλά και την προσπάθεια σε συνεργασία με το Υπουργείο Εσωτερικών και με το Υπουργείο Οικονομικών για να επιβοηθήσουμε τους δήμους να βελτιώσουν τις υποδομές στα σχολεία μας, ναι, μπορώ να ισχυριστώ ότι βαδίζουμε σωστά και σύμφωνα με την εντολή του ελληνικού λαού. Η Ελλάδα του μέλλοντος πρέπει να είναι και μπορεί να είναι μια χώρα ισάξια και γιατί όχι ανώτερη από τις υπόλοιπες ευρωπαϊκές χώρες σε όλους τους εκπαιδευτικούς δείκτες.

Με αυτόν τον τρόπο και κλείνω, κύριε Πρόεδρε, θα αναγνωρίσουμε εμπράκτως ότι κατανοούμε τον Γιώργο Σεφέρη και την κατακλείδα του που επέμενε ότι η παιδεία ήταν, είναι και θα είναι ο κυβερνήτης του βίου μας. Υπέρτατο χρέος μας, επομένως, δεν μπορεί να είναι άλλο από την ωφέλιμον παιδείαν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει η Κοινοβουλευτική Εκπρόσωπος της Κοινοβουλευτικής Ομάδας Πλεύση Ελευθερίας, η κ. Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε. Μπορώ να μιλήσω από εδώ;

**ΠΡΟΕΔΡΕΥΩΝ (Αθανάσιος Μπούρας):** Κι εγώ ήθελα να εκμεταλλευτώ την διαδρομή για να ευχηθώ -αν επιτρέπετε και σε μένα, μια και το είπατε όλοι και πιστεύω ότι συνοψίζω αυτά που είπατε, άλλωστε τα είπατε και κατ’ ιδίαν- καλή επιτυχία στους Έλληνες και τις Ελληνίδες αθλητές και αθλήτριες στους Ολυμπιακούς Αγώνες.

Δεύτερον, επειδή σήμερα είναι μια σημαδιακή μέρα για μια νέα πορεία για πολύ σημαντικό αριθμό παιδιών, επιτρέψτε και σε εμένα που διήνυσα την επαγγελματική μου πορεία υπηρετώντας την ανώτατη εκπαίδευση, να ευχηθώ στα παιδιά συγχαρητήρια, καλή δύναμη και καλή πορεία στις σπουδές τους, στους γονείς θερμά συγχαρητήρια, γιατί έκαναν ό,τι ήταν δυνατόν για να στηρίξουν αυτόν τον αγώνα των παιδιών τους, αλλά και στους αφανείς ήρωες, τους δασκάλους και τους καθηγητές, που με την προσπάθειά τους έδωσαν στα παιδιά το κλειδί, με το οποίο ξεκλείδωσαν την επιτυχία τους στην ανώτατη εκπαίδευση.

Τέλος, θα ήθελα να ευχηθώ καλή τύχη και σε όσα παιδιά δεν θα διαλέξουν τον δρόμο των σπουδών, αλλά θα ακολουθήσουν κάποιο επάγγελμα. Καλή τύχη και καλή πορεία, παιδιά! Πιστεύω αυτά που είπα σας εκφράζουν όλους!

(Χειροκροτήματα)

Και τώρα, κυρία Κεφαλά, έχετε τον λόγο για να ολοκληρώσετε τον κύκλο των ομιλητών, αλλά και των Κοινοβουλευτικών Εκπροσώπων. Μετά θα έχουμε νέα φάση.

Ορίστε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Κατ’ αρχάς θα θέλαμε να ευχηθούμε κι εμείς καλή επιτυχία σε όλους τους αθλητές, αλλά και να πούμε ότι συμφωνούμε με όλες τις ευχές που εκφράσατε.

Δεύτερον, θα θέλαμε να θέσουμε ένα θέμα που έχει να κάνει με την έκδοση της προκήρυξης του ΑΣΕΠ που βγήκε στις 12-7-2024 και αφορά στη μουσική εκπαίδευση και τους υποψήφιους εκπαιδευτικούς πρωτοβάθμιας και δευτεροβάθμιας γενικής εκπαίδευσης. Εκεί, λοιπόν, εμείς θέλουμε να θέσουμε το θέμα της τέχνης, για την οποία, όπως ξέρετε εμείς στην Πλεύση Ελευθερίας έχουμε μια ιδιαίτερη ευαισθησία. Και η Ζωή Κωνσταντοπούλου, η Πρόεδρός μας, έχει μια ιδιαίτερη αδυναμία σε αυτό το θέμα, όπως όλοι μας άλλωστε στην Κοινοβουλευτική μας Ομάδα.

Υπάρχει, λοιπόν, ένα πολύ σημαντικό ζήτημα με τους μουσικούς εμπειροτέχνες που εδώ και πάρα πολλά χρόνια δεν διορίζονται, τουλάχιστον, με τον τρόπο που πρέπει, κυρία Υφυπουργέ -μια και είστε εδώ, σας τα λέω για να τα μεταφέρετε- στα μουσικά σχολεία. Και φυσικά μιλάμε για τους ανθρώπους που στήριξαν την παραδοσιακή μουσική και τη μεταλαμπάδευσαν στους μαθητές, ακόμα και στους καθηγητές που αυτή τη στιγμή είναι στα ΤΕΙ και διδάσκουν παραδοσιακή μουσική. Οι εμπειροτέχνες είναι αυτοί που τους δίδαξαν τα μυστικά αυτής της τέχνης. Παρ’ όλα αυτά, δεν έχουν βρει μια δίκαιη λύση στα προβλήματα που έχουν.

Θα ήθελα, λοιπόν, εδώ να πω για άλλη μια φορά ότι οι άνθρωποι αυτοί είναι έξω από τους διορισμούς στα μουσικά σχολεία. Μάλιστα, πολλοί από αυτούς έχουν διάφορα πτυχία παιδαγωγικών σχολών, βυζαντινής μουσικής και έχουν ολοκληρώσει κύκλους σπουδών σε σχολές παραδοσιακής μουσικής που απέκτησαν στο πλαίσιο της διά βίου μάθησης. Ωστόσο, αντί να συνεκτιμηθούν αυτά τα προσόντα και να προτεραιοποιηθούν στους διορισμούς, απαξιώνονται σε βαθμό που να μην τους δίνεται καν το δικαίωμα να κάνουν αίτηση.

Πραγματικά, λοιπόν, νιώθουμε την αγωνία τους, γιατί μετά από δεκατέσσερα χρόνια το πρόβλημα συνεχίζεται να υφίσταται και πολλές φορές διαφαίνεται και μια μεθοδευμένη απαξίωση της εκμάθησης των παραδοσιακών οργάνων, αφού θεωρείται δεύτερης και τρίτης κατηγορίας, ενώ ξέρω πολύ καλά και από πρώτο χέρι ότι περιμένουμε τους ανθρώπους που διδάσκουν παραδοσιακά όργανα στα μουσικά σχολεία, οι οποίοι έρχονται πάρα πολύ καθυστερημένα να διδάξουν, με αποτέλεσμα να μην μπορούν να παραδώσουν τη σωστή ύλη στα παιδιά.

Αντιθέτως, λοιπόν, στις 12 Ιουλίου το ΑΣΕΠ εκδίδει τις προκηρύξεις αυτές που αφορούν στη διαδικασία κατάταξης ανά κλάδο, ειδικότητα και μουσική εκπαίδευση υποψηφίων εκπαιδευτικών πρωτοβάθμιας και δευτεροβάθμιας γενικής εκπαίδευσης για πρόσληψη ως αναπληρωτές για το σχολικό έτος 2024-2025. Σε αυτές τις προκηρύξεις, λοιπόν, δεν συμπεριλαμβάνονται, ενώ δίνεται η δυνατότητα να κάνουν αίτηση οι ειδικότητες των ΤΕ16, που και αυτός είναι ένας κλάδος που έχει πολλά προβλήματα, τα οποία θα συζητήσουμε κάποια άλλη στιγμή, αλλά με άγνωστης προέλευσης πτυχίο και δίπλωμα εκπαίδευσης παραδοσιακών οργάνων, αφού μέχρι σήμερα δεν υφίσταται μη αναγνωρισμένο εκπαιδευτικό ίδρυμα με ειδίκευση στα παραδοσιακά όργανα στην Ελλάδα. Οπότε, δεν έχουμε καταλάβει βάσει ποιων πτυχίων θα διοριστούν αυτοί οι άνθρωποι, γιατί δεν υπήρχαν ανάλογα πτυχία μέχρι και το τελευταίο ΑΕΙ των Ιωαννίνων, το οποίο ξέρουμε όλοι. Θα θέλαμε, λοιπόν, κάποιες απαντήσεις, γιατί είναι πάρα πολύ σημαντικές οι αγωνίες τους.

Θέλουμε να εξηγήσουμε ότι ο λόγος που δίνουμε έμφαση στην τέχνη είναι γιατί θέλουμε να έχουμε ένα πολιτισμένο περιβάλλον, εργασιακό, σχολικό, αλλά και βουλευτικό, αν θέλετε. Θα θέλαμε να σταματήσουν αυτές οι απαξιωτικές εκφράσεις για τα χαρακτηριστικά των ανθρώπων, για το τι φοράνε και για το αν πρέπει να μιλάνε ή όχι, τα οποία τα ακούμε και μέσα στο Κοινοβούλιο. Οπότε, μόνο με την εκπαίδευση μπορούμε να άρουμε αυτές τις άσχημες συνήθειες, επιτρέψτε μου την έκφραση. Κατά τη γνώμη μας, όλα αυτά είναι αποτέλεσμα της έλλειψης παιδείας και ουσιαστικής ευγένειας.

Ελπίζουμε κάποια στιγμή να δώσετε κι εσείς την πρέπουσα προσοχή και να συμπεριλάβετε την τέχνη και τον πολιτισμό, που τόσο αγαπάμε, και στην εκπαίδευση των μαθητών μας.

Ευχαριστούμε πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου, η οποία απόψε βοηθάει, γιατί τους βλέπω όλους να κοιτάνε τα ρολόγια τους, για να παρακολουθήσουν, φαντάζομαι, την έναρξη των Ολυμπιακών Αγώνων. Όμως, υπάρχει ακόμα χρόνος.

Τώρα θα πάμε σε έναν κύκλο δευτερομιλιών.

Κυρία Πρόεδρε, θέλετε να πάρετε τώρα τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ, κύριε Πρόεδρε, θα ήθελα να μιλήσω στο τέλος των δευτερολογιών.

**ΠΡΟΕΔΡΕΥΩΝ (Αθανάσιος Μπούρας):** Ναι, αυτό πήγα να πω.

Θα ξεκινήσω, λοιπόν, από το τέλος. Εγώ θα παρακαλέσω θερμά τους συναδέλφους εισηγητές και ειδικούς αγορητές να είναι ακριβείς με τον χρόνο τους. Επειδή είδα τους χρόνους -οι καλοί μας συνεργάτες γράφουν πόσο χρόνο μίλησε ο καθένας-, οι περισσότεροι από εσάς μιλήσατε με άνεση στις πρωτολογίες. Άλλοι, βέβαια, ήταν και ακριβείς στον χρόνο τους.

Θα σας δώσω, λοιπόν, από τρία λεπτά με μία μικρή ανοχή.

Ορίστε, κύριε Χαλκιά, έχετε τον λόγο για να δευτερολογήσετε. Μπορείτε να το κάνετε από τη θέση σας, για να κερδίζουμε χρόνο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Πάντως, κύριε Πρόεδρε, τα τρία λεπτά για τη δευτερολογία είναι πολύ λίγα.

**ΠΡΟΕΔΡΕΥΩΝ (Αθανάσιος Μπούρας):** Βάζουμε ενδεικτικά τα τρία λεπτά με μία μικρή ανοχή.

Ορίστε, κύριε Χαλκιά, έχετε τον λόγο ως ειδικός αγορητής εκ μέρους της Κοινοβουλευτικής Ομάδας των Σπαρτιατών.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε. Θα προσπαθήσω να είμαι σύντομος.

Κυρία Υπουργέ, το άρθρο 18 θα το υπερψηφίζαμε, αλλά θα ψηφίσουμε «παρών» και ο λόγος είναι το ποσοστό. Θεωρούμε, όπως είπαν κι άλλοι συνομιλητές, κι άλλοι συνάδελφοι εδώ, ότι το ποσοστό πρέπει να κατέβει στο 67%. Έστω και αυτή την ύστατη στιγμής σας καλούμε να το αλλάξετε, ώστε να μπορέσουμε να το υπερψηφίσουμε. Είναι προς τη σωστή κατεύθυνση, αλλά όχι με αυτό το ποσοστό.

Επειδή αναφέρθηκα στην πρωτολογία μου στην παραγωγική ανασυγκρότηση της χώρας που ως κόμμα έχουμε σαν όραμα και ιδιαίτερα όσον αφορά την αγροτική παραγωγή, εμείς ως κόμμα θέλουμε να δούμε κάποια στιγμή να έρχεται μία νομοθετική ρύθμιση, ένα νομοσχέδιο γενικότερα και από άλλα Υπουργεία προς αυτήν την κατεύθυνση.

Θα θέλαμε, λοιπόν, να δούμε τους αγρότες μας και τους κτηνοτρόφους μας να εκπαιδεύονται πάνω στη φυτική και ζωική παραγωγή. Θα θέλαμε να τους δούμε να μαθαίνουν αρχές οικονομικής θεωρίας. Θα θέλαμε τους νέους μας να μαθαίνουν να δημιουργούν συνεταιρισμούς, γιατί όλοι μαζί, κάτι που πιστεύω και για το ελληνικό Κοινοβούλιο, μπορούμε να ξεπεράσουμε πολλά προβλήματα, να αφήσουμε το «εγώ» μας στην άκρη και να πιάσουμε το «εμείς», γιατί ο λαός μάς χρειάζεται όλους έξω.

Όσον αφορά τα τεχνικά επαγγέλματα, δώστε κατεύθυνση στα παιδιά μας. Σαν ιδιοκτήτης τεχνικής εταιρείας μπορώ να σας πω ότι είναι καλοπληρωμένη σε σχέση με τους μισθούς που υπάρχουν σήμερα σε άλλα επαγγέλματα. Ένας ανειδίκευτος εργάτης παίρνει περίπου 50-60 ευρώ, ένας ειδικευόμενος μπορεί να φτάσει στα 100 και 120 ευρώ συν- το ένσημό του. Ας κατευθύνουμε τα παιδιά μας. Δεν μπορεί να γίνουν όλοι ούτε γιατροί ούτε δικηγόροι και δεν μπορεί να γίνει και αφομοίωση όλων αυτών από τη χώρα μας. Ας κατευθύνουμε, λοιπόν, τα παιδιά μας στον τεχνικό κλάδο.

Επί της τροπολογίας: Θα στηρίξουμε την τροπολογία, όμως θα πρέπει να σας επισημάνω ότι για τα άρθρα 5 και 6 μπορούσατε τους προηγούμενους μήνες στο νομοσχέδιο του Υπουργείου Παιδείας που ήλθε για τα ιδιωτικά πανεπιστήμια να τα είχατε θεσπίσει μέσα εκεί. Οφείλατε να έχουν ρυθμιστεί αυτά τα ζητήματα σ’ εκείνο το νομοσχέδιο και ενδεχομένως να είναι μια ένδειξη πρόχειρης νομοθέτησης. Παρ’ όλα αυτά, όμως, θα στηρίξουμε την τροπολογία.

Αυτά που είπε ο Υπουργός Αθλητισμού κ. Βρούτσης πιστεύω ότι είναι κοινό όραμα όλων μας, όλων των πολιτικών δυνάμεων της χώρας, να έχουμε έναν κοινό αγώνα ενάντια στα φαινόμενα βίας και ανομίας εντός και εκτός γηπέδων. Θέλουμε και ελπίζω όλοι μας να ξαναδούμε οικογένειες στα γήπεδα χωρίς να κινδυνεύουν οι ζωές τους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ για την οικονομία στον χρόνο. Επειδή υπήρξαν διαμαρτυρίες, αναπροσαρμόζω την πρότασή μου στα τέσσερα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να τα δώσετε σε εμένα, κύριε Πρόεδρε, ξέρετε.

**ΠΡΟΕΔΡΕΥΩΝ (Αθανάσιος Μπούρας):** Πράγματι υπήρξε από την πλευρά σας μια μεγάλη διευκόλυνση στον χρόνο και από την κ. Κεφαλά και από τον κ. Σπύρο Μπιμπίλα. Τον λέω Σπύρο γιατί είμαστε γνωστοί από παλιά.

Τον λόγο έχει ο κ. Τσιρώνης, ειδικός αγορητής της Κοινοβουλευτικής Ομάδας Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, επιτρέψτε μου για τρίτη φορά -στην επιτροπή, στην πρωτολογία μου, αλλά και τώρα- να επαναλάβω τα ερωτήματα για το αν συμπεριλαμβάνονται οι πολύτεκνες οικογένειες στο άρθρο 17 και αν, εφόσον αυτό αποτελεί ρύθμιση του νόμου Γαβρόγλου του 2019, θα ισχύσει αναδρομικά για τους διορισθέντες του 2020. Ρωτώ επιτακτικά, αν και για το πρώτο ερώτημα πήρα -και σας ευχαριστώ- προφορικά την επιβεβαίωση. Θέλω να γραφτεί στα Πρακτικά, όχι μόνο γιατί το θέμα των πολύτεκνων οικογενειών είναι πολύ ψηλά στην ατζέντα της Νίκης, αλλά γιατί σε συγκεκριμένη ερώτησή μου τον Μάρτιο με θέμα τη δυνατότητα μετάθεσης για νεοδιοριζόμενους εκπαιδευτικούς ειδικών κατηγοριών, όχι μόνο είχα θέσει το ζήτημα, αλλά είχα υποδείξει και τον τρόπο που αυτό θα μπορούσε να υλοποιηθεί, ώστε ο χρόνος απόσπασης των ειδικών κατηγοριών να λογίζεται και ως χρόνος υπηρέτησης του εκπαιδευτικού στην οργανική του θέση, προκειμένου αυτός να θεμελιώνει το δικαίωμα της μετάθεσης μετά την πάροδο της διετίας.

Περιέργως τότε το Υπουργείο σας -όχι εσείς- είχε απαντήσει και είχε αποκλείσει το ενδεχόμενο αυτό, εμμένοντας σε μια στείρα και στενή γραμματική ερμηνεία του υφιστάμενου νομοθετικού πλαισίου. Γι’ αυτό επιμένω αν τελικά ισχύει έτσι και θα το χαρώ. Κάλλιο αργά παρά ποτέ. Σημαντικό είναι και για τον κοινοβουλευτικό έλεγχο που ασκούμε εμείς. Όταν ακούτε εμάς, είναι προς τιμήν σας να διορθώνετε τα πράγματα προς τη σωστή κατεύθυνση.

Μια τελευταία παράκληση στην ίδια κατεύθυνση: Δεδομένου ότι χθες ανακοινώθηκαν και οι βάσεις εισαγωγής στην τριτοβάθμια εκπαίδευση, σάς καλούμε να ενσκήψετε με την προσήκουσα ευαισθησία στο θέμα των μεταγραφών των τέκνων τρίτεκνων και πολύτεκνων οικογενειών και να δώσετε τη δυνατότητα στους ανωτέρω φοιτητές να σπουδάζουν στα πλησιέστερα πανεπιστημιακά ιδρύματα από τον τόπο της μόνιμης διαμονής των γονιών τους, ανεξάρτητα από οποιοδήποτε εισοδηματικό και κοινωνικό κριτήριο. Το έχουμε κατ’ επανάληψη ζητήσει και -αν θυμάμαι καλά- και μεγάλη ομάδα Βουλευτών του κυβερνώντος κόμματος επίσης το έχει ζητήσει, αλλά πεισματικά το αρνείται το Υπουργείο. Σας παρακαλώ να μην επιτρέψετε για μια ακόμη ακαδημαϊκή χρονιά αυτά τα εκατοντάδες παιδιά τρίτεκνων και πολύτεκνων οικογενειών να αναγκαστούν είτε να μη σπουδάσουν είτε να πάνε σε άλλη πόλη ή και να ακολουθήσουν έναν άλλο δρόμο, μια άλλη σχολή ή την ιδιωτική εκπαίδευση σε μια μικρότερη εκπαιδευτική βαθμίδα και να τους στερήσουμε το όνειρό τους.

Αν ο Υπουργός νωρίτερα αναφέρθηκε σε θέματα, που δεν μπορεί να αντέξει ο κρατικός προϋπολογισμός, εγώ σας θέτω τα θέματα που δεν αντέχει ένας οικογενειακός προϋπολογισμός. Βέβαια, κατ’ επιλογήν τι αντέχει ο κρατικός προϋπολογισμός, γιατί μόλις χθες 942 εκατομμύρια άντεξε ο προϋπολογισμός για να συγχωνευθούν οι δύο τράπεζες. Ας τα δώσουμε και προς τη σωστή κατεύθυνση για να βοηθήσουμε αυτές τις οικογένειες.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ.

Η κ. Ασημακοπούλου θέλει να πάρει τον λόγο για δευτερολογία;

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Όχι, κύριε Πρόεδρε, γιατί πήρα τον χρόνο στην πρωτολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ.

Ξέχασα την κ. Τζούφη. Τι να κάνω; Κάνω και λάθη.

Θα δώσω τώρα τον λόγο στην ειδική αγορήτρια της Νέας Αριστεράς κ. Μερόπη Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κάποια σχόλια και δυο κουβέντες για την τροπολογία του κ. Βρούτση, σε αυτά που είπε ο Υπουργός βέβαια.

Το θέμα των διορισμών: Μιλάει για δέκα χιλιάδες. Ξέρει πολύ καλά ότι είναι πέντε χιλιάδες, γιατί πέντε χιλιάδες είναι οι συνταξιοδοτήσεις. Πέρσι έλειπαν πενήντα δύο χιλιάδες αναπληρωτές και μεταφέρθηκαν δυστυχώς και δεν ιδρύθηκαν οργανικές θέσεις από τη δευτεροβάθμια στην ειδική αγωγή και εκπαίδευση και στην πρωτοβάθμια που τις έχει ανάγκη. Αν ίδρυαν οργανικές θέσεις, θα τις ψηφίζαμε και με τα δύο χέρια. Καταργήθηκαν χίλιες πεντακόσιες πενήντα πέντε θέσεις από τη δευτεροβάθμια εκπαίδευση και η κάλυψη των κενών που είναι υπαρκτά θα γίνει με περιφερόμενους κακοπληρωμένους αναπληρωτές της δευτεροβάθμιας μεταξύ τριών ή τεσσάρων σχολείων και κυρίως σε απομακρυσμένες μεταξύ τους περιοχές. Αυτό πέρσι είχε οδηγήσει σε μαζικές παραιτήσεις νεοδιορισμένων εκπαιδευτικών της δευτεροβάθμιας, που σημαίνει και αποκλεισμό τους από τους πίνακες διορισμών για δύο έτη. Δεν μπορούν να προχωρήσουν έτσι τα πράγματα.

Προχωρώ τώρα στα νομικά πρόσωπα πανεπιστημιακής εκπαίδευσης, αυτό το νομικίστικο κατασκεύασμα, το οποίο ονόμασε ο Υπουργός «ανάκτηση της κυριαρχίας των δημόσιων ΑΕΙ, διότι θα αξιολογούνται μέσω της ΕΘΕΑΑΕ». Πρόκειται περί κοροϊδίας. Το παράρτημα με βάση τον νόμο που ο ίδιος Υπουργός ψήφισε, ελέγχεται από τους κανόνες του μητρικού ιδρύματος ως προς τη διοίκηση και τα ακαδημαϊκά πρότυπα. Τι θα ελέγχεται από την ΕΘΕΑΑΕ; Σύμφωνα με ερώτηση που υπέβαλα στον κ. Μήτκα στη διάρκεια της ανανέωσης της θητείας του, το πρόγραμμα σπουδών, όχι το προσωπικό, όχι τα κριτήρια εισαγωγής. Η ελάχιστη βάση εισαγωγής στην ιατρική θα είναι εννέα χιλιάδες μόρια, όταν στα δημόσια ΑΕΙ θα είναι δεκαεννέα χιλιάδες μόρια. Τόση αριστεία! Ακόμη και η κ. Κεραμέως που είναι αυτή που εξίσωσε με νυχτερινή τροπολογία τα κολέγια, ερωτώμενη γιατί δεν βάζει και στα κολέγια, όταν νομοθετούσε την ΕΒΕ, τα ίδια κριτήρια, απάντησε «δεν δικαιούμαι να τους ελέγξω γιατί αυτό γίνεται από το μητρικό πανεπιστήμιο». Αυτή είναι η πραγματικότητα.

Επομένως, οι κανόνες αυτοί δεν ευνοούν την κοινωνική κινητικότητα. Εξάλλου, αυτό αποδεικνύεται και από συγκεκριμένες μελέτες, που δείχνουν ότι στα χρόνια της κρίσης, αλλά ακόμη και τώρα, υπάρχει ένα σημαντικό ποσοστό φοιτητών που είναι εργαζόμενοι, που δεν τα καταφέρνουν, οι οποίοι αναγκάζονται να εγκαταλείπουν τις σπουδές τους, τους οποίους εσείς υποτιμητικά ονομάζετε λιμνάζοντες ή αιώνιους και δυστυχώς νομοθετήσατε τη διαγραφή τους από τα ανώτατα εκπαιδευτικά ιδρύματα. Δεν νομίζω ότι πρέπει να είστε πολύ υπερήφανοι γι’ αυτό.

Τελειώνω με τα περίφημα ταμπού της Αντιπολίτευσης. Πράγματι, είναι ένας μεγάλος καημός της Νέας Δημοκρατίας να πάρει τη ρεβάνς από τα δημόσια ανώτατα εκπαιδευτικά ιδρύματα και από το Εθνικό Σύστημα Υγείας, που επίσης προχωράτε αυτές τις μέρες την κατεδάφισή του με τη νομοθέτηση με αφορμή τα ζητήματα ψυχικής υγείας και εξαρτήσεων.

Είναι το κατ’ εξοχήν στοιχείο του προοδευτικού ριζοσπαστισμού της Μεταπολίτευσης και της ιδεολογικής ηγεμονίας της Αριστεράς η υπεράσπιση του δημόσιου κοινωνικού κράτους ως μηχανισμού κοινωνικής αναδιανομής.

Αυτό προσπαθείτε να τσακίσετε και γι’ αυτό λέμε ότι χρειάζεται ανένδοτος αγώνας, που θα αλλάξει τους όρους της συζήτησης, θα οργανώσει κοινωνικές αντιστάσεις, θα οικοδομήσει κοινωνικές συμμαχίες, αλλά και κοινές πολιτικές πρωτοβουλίες και προγραμματικές συγκλίσεις στον χώρο της αριστερής και προοδευτικής Αντιπολίτευσης. Αυτό είναι το στοίχημα της επόμενης μέρας.

Έρχομαι στις δύο τροπολογίες.

Ευχαριστώ την κ. Λυτρίβη για την εισήγηση στον Υπουργό και την αποδοχή της τροπολογίας την οποία καταθέσαμε ως τροποποίηση του άρθρου 47, που βεβαίως ήταν αυτονόητη, διότι αυτό ζήτησαν όλοι οι συνδικαλιστικοί φορείς, όταν παραιτούνται οι αιρετοί, να αντικαθίστανται με αιρετούς μέχρι την εξάντληση των πινάκων. Και να πω μία κουβέντα: Ήταν δίκαιο και έγινε πράξη.

Όσον αφορά την αθλητική τροπολογία του κ. Βρούτση, έχω πολλά ερωτήματα. Είμαστε θετικοί στο άρθρο 1, στο άρθρο 3, στο άρθρο 4, γιατί είναι σημαντικά ζητήματα που πρέπει να επιλυθούν. Δυστυχώς στο άρθρο 2 η παράγραφος β΄ είναι μία διάταξη άκρως προβληματική. Κατ’ εξαίρεση των άλλων ομοσπονδιών, που οφείλουν να διενεργούν εκλογές το τελευταίο τετράμηνο του έτους μετά τους Ολυμπιακούς Αγώνες, η Ελληνική Ποδοσφαιρική Ομοσπονδία διενεργεί εκλογές κάθε Ιούνιο - Ιούλιο πριν τους αγώνες και επειδή η ΕΠΟ διενήργησε τις εκλογές πριν λίγες μέρες, με βάση την ελληνική νομοθεσία, είναι παράνομες και άκυρες, γιατί η διάταξη αυτή δεν έχει αναδρομική ισχύ και επομένως δεν καλύπτει την ΕΠΟ. Προφανώς από πλευράς της ΕΠΟ θα γίνει επίκληση του αυτοδιοίκητου, δηλαδή η υπερίσχυση του κανονισμού της FIFA και της UEFA του Συντάγματος της χώρας. Η Κυβέρνηση οφείλει να πάρει θέση και να μην κρύβεται πίσω από μια υποτιθέμενη ρύθμιση για την ΕΠΟ. Θα τηρηθεί το Σύνταγμα της χώρας ή όχι; Ακριβώς επειδή είμαστε κάθετα αντίθετοι, δεν μπορούμε να ψηφίσουμε όλες τις άλλες θετικές διατάξεις, όπως το δικαίωμα διορισμού διακριθέντων αθλητών, ο συμψηφισμός της επιχορήγησης που παίρνει κάποιο σωματείο για χρέη στα εθνικά αθλητικά κέντρα, η ανάθεση έργων στο ΤΕΕ, οι επαγγελματικές δραστηριότητες και τα επαγγελματικά δικαιώματα των οδηγών βουνού, που καλώς ρυθμίζονται. Τα λέω όλα αυτά γιατί υπάρχει κόσμος που μας παρακολουθεί. Δυστυχώς θα πάμε στο «παρών».

Ευχαριστώ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Γιάννης Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Το ψηφιακό σχολείο αποτελεί βασικό συστατικό του αστικού σχολείου. Είναι ένα πολύτιμο εργαλείο για συγχωνεύσεις και καταργήσεις τμημάτων και σχολείων και για λιγότερες, βεβαίως, προσλήψεις εκπαιδευτικών. Ταυτόχρονα αποτελεί και μία από τις εκφράσεις του λεγόμενου «ανοιχτού στην κοινωνία σχολείου», ενός «ανοιχτού στην κοινωνία σχολείου» με ιδιώτες, επιχειρηματίες και πάσης φύσεως μη κυβερνητικές και διαφόρων άλλων τύπων οργανώσεις, οι οποίοι έχουν άμεση παρέμβαση στο ίδιο το περιεχόμενο του σχολείου, ακόμα και στα πιο φλέγοντα κοινωνικά ζητήματα, όπως είναι η ενδοσχολική βία. Ένα ψηφιακό σχολείο με λιγότερους εκπαιδευτικούς, άρα και πιο φθηνό βεβαίως για το κράτος και με περιεχόμενο όχι τη στέρεη και αναγκαία επιστημονική γνώση, αλλά κάποιες τρέχουσες, ληξιπρόθεσμες δεξιότητες για τις εναλλασσόμενες κάθε φορά και μεταβαλλόμενες ανάγκες των επιχειρήσεων.

Θα ήθελα να επισημάνω αυτό που δεν πρόλαβα να πω στην πρωτολογία μου σε σχέση με τους εκπαιδευτικούς και τις χιλιάδες ελλείψεις που υπάρχουν κάθε χρόνο στα σχολεία, ότι την ίδια ώρα που σημειώνονται, κύριε Πρόεδρε, αυτές οι ελλείψεις εισάγεται άρθρο στο νομοσχέδιο, σύμφωνα με το οποίο μπορούν να αποσπώνται εκπαιδευτικοί για διοικητικές, παρακαλώ, υπηρεσίες, στον ΔΟΑΤΑΠ, σε έναν οργανισμό. Ρωτήσαμε την Κυβέρνηση: Τότε για ποιον λόγο κάνετε τον ΑΣΕΠ; Για να περνάει η ώρα; Γιατί υπάρχουν όλοι αυτοί οι επιτυχόντες; Γιατί δεν αξιοποιείται αυτούς τους ανθρώπους;

Το δεύτερο που θα ήθελα να επισημάνω είναι οι προσλήψεις των αναπληρωτών σε τοπικό επίπεδο. Αφορά, κυρίως, τις θέσεις των σχολικών νοσηλευτών. Υπάρχει δραματική έλλειψη σχολικών νοσηλευτών για πάρα πολλές περιπτώσεις παιδιών και οικογενειών που τους χρειάζονται άμεσα. Εμείς αυτό που λέμε είναι ότι, πράγματι, απαιτείται κάτι περισσότερο από την απλή παρουσία ενός σχολικού νοσηλευτή στο σχολείο. Απαιτείται να συσταθεί σε κάθε σχολείο, σε κάθε σχολικό συγκρότημα μία σχολιατρική υπηρεσία, η οποία θα αναλαμβάνει, εκτός από τα συμβάντα σε κάθε σχολείο, και την παρακολούθηση των μαθητών και την υλοποίηση των προγραμμάτων υγείας και μετά το σχολείο. Αυτό, πράγματι, θα ήταν μια διευρυμένη παροχή δημόσιας υγείας. Δεν έχετε, βεβαίως, κανέναν τέτοιο σκοπό. Ακόμα και αυτά τα παιδιά που έχουν την ανάγκη των σχολικών νοσηλευτών δεν καλύπτονται και έτσι κάθε χρόνο οι οικογένειες δυστυχώς επωμίζονται με τη δική τους φυσική παρουσία, κύριε Πρόεδρε, πολλές φορές έξω από το σχολείο είτε με μια οικονομική επιβάρυνση να καλύπτουν τις υγειονομικές ανάγκες των παιδιών τους.

Τρίτο θέμα η υπουργική τροπολογία του κ. Βρούτση. Ποτέ δεν καταλάβαμε γιατί φέρνει αυτή την τροπολογία. Την ώρα που έχει συμμετέχει στο νομοσχέδιο με δεκαπέντε άρθρα, φέρνει μια τροπολογία που έχει άλλα έξι άρθρα. Εν πάση περιπτώσει, δεν είναι εκεί το κύριο ζήτημα.

Το ζήτημα που είναι πολύ αρνητικό και βαραίνει στην αρνητική μας ψήφο -θα πω και τα άλλα δύο- αφορά στη δυνατότητα επιχορήγησης ενός αθλητικού σωματείου, εφόσον έχει κάποια χρέη σε αθλητικά κέντρα κ.λπ.. Κοιτάξτε, εδώ δεν γίνεται κανένας διαχωρισμός για τα αθλητικά σωματεία, αν είναι δηλαδή μια ποδοσφαιρική ανώνυμη εταιρεία ή είναι ένας ερασιτεχνικός σύλλογος της γειτονιάς. Αυτό δεν μας επιτρέπει να το ψηφίσουμε, θα το καταψηφίσουμε. Δεν μπορεί να τσουβαλιάζονται συλλήβδην όλα τα σωματεία και να αντιμετωπίζονται το ίδιο.

Το δεύτερο αφορά το ζήτημα της ίδρυσης ξενόγλωσσων τμημάτων ελληνικών πανεπιστημίων στο εξωτερικό. Το καταψηφίζουμε, όπως καταψηφίσαμε και τον σχετικό νόμο και βεβαίως καταψηφίζουμε και τη δυνατότητα του διορισμού των συμβούλων του πρύτανη.

Θέλω να σταθώ, κύριε Πρόεδρε, και με αυτό να κλείσω με τις δύο τροπολογίες οι οποίες δεν γίνονται δεκτές κατά πώς φαίνεται από την Κυβέρνηση. Καλές είναι οι ευχές και τα μεγάλα λόγια γι’ αυτούς που πέτυχαν κ.λπ., αλλά το στεγαστικό φοιτητικό επίδομα θα το αυξήσετε; Αυτό είναι το ερώτημα που απασχολεί από σήμερα το βράδυ χιλιάδες οικογένειες που θα στείλουν τα παιδιά τους στη Θεσσαλονίκη, στην Αθήνα, στην Πάτρα, στις μεγάλες πόλεις.

Ωραία τα λόγια, αλλά, αν δεν συνοδεύονται με πράξεις, δεν έχουν καμμία αξία. Αυτό σας ζητήσαμε με την τροπολογία, να αυξήσετε το στεγαστικό, το φοιτητικό αυτό επίδομα και να το πάτε μέχρι τα 500 ευρώ, ώστε να καλύπτεται το ενοίκιο, και να διευρύνετε τους δικαιούχους και να το πάρουν και αυτά τα παιδιά που είναι σπουδαστές στα παλιά ΙΕΚ.

Το άλλο που σας ζητήσαμε -και βέβαια αυτό είναι νομική υποχρέωσή σας πια- να μονιμοποιήσετε αυτούς που εσείς διορίσατε από το 2020 και εφεξής, γιατί ούτε αυτό δεν κάνατε μέχρι τώρα, παρά τους τιμωρούσατε και τους κρατούσατε ομήρους για να περάσετε την αξιολόγηση. Θέλουμε να ελπίζουμε ότι θα συμβεί αυτό τις επόμενες μέρες και θα εγκαταλείψετε αυτή την πολιτική της πυγμής και του αυταρχισμού που δείχνει η Κυβέρνησή σας απέναντι στους εκπαιδευτικούς και που δεν θα σας βγει σε καλό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής, ο κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Να ευχηθώ και εγώ με τη σειρά μου καλή αρχή σε όσους πέτυχαν στις πανελλαδικές εξετάσεις, σε όσα παιδιά προσπάθησαν και πέτυχαν. Ορμώμενος από το σχόλιο που έκανε στην ομιλία του ο Νάσος Ηλιόπουλος, ο Κοινοβουλευτικός Εκπρόσωπος της Νέας Αριστεράς, για τον Πέτρο Δαμιανό, έναν εκπαιδευτικό που δίνει έναν πραγματικό αγώνα στις φυλακές του Αυλώνα για τα παιδιά εκεί και προσπαθεί να δώσει ευκαιρίες σε παιδιά τα οποία δεν ξεκινούν από ίση αφετηρία, θα ήθελα να σημειώσω ότι αυτό είναι το πρόβλημα της παιδείας στη χώρα μας. Δίνουμε εξετάσεις με ίσους όρους, αλλά δεν έχουμε ουσιαστικά τις ίσες ευκαιρίες, την ίση αφετηρία και μάλιστα οι ανισότητες είναι πάρα πολύ μεγάλες και όχι μόνο σε περιπτώσεις, όπως αυτές των φυλακών, που τα παιδιά χρειάζονται πραγματικά αυτή την ευκαιρία, αλλά όσον αφορά τη διαφορά κέντρου και περιφέρειας. Τα παιδιά δυστυχώς στην περιφέρεια χρειάζονται πολύ περισσότερα εφόδια και κάνουν πολύ μεγαλύτερη προσπάθεια για να πετύχουν αυτούς τους στόχους.

Μάλιστα, σύμφωνα με το πρόγραμμα PISA και με τις τελευταίες εξετάσεις, διαπιστώνεται ότι η απόσταση από τα δημόσια και τα ιδιωτικά μεγαλώνει συνεχώς, είναι η μεγαλύτερη στην Ευρώπη. Αυτό σημαίνει ότι πια η παιδεία αποκτά και ταξικά χαρακτηριστικά έντονα. Αυτό συνεπάγεται ουσιαστικά ότι η κοινωνική κινητικότητα φθίνει.

Το λέω αυτό γιατί την επικαλούμαστε συνεχώς, λέμε ότι είναι ιμάντας, λέμε ότι είναι μοχλός, αλλά στην πράξη αυτοί οι οποίοι έχουν την οικονομική δυνατότητα έχουν ουσιαστικά πολύ περισσότερες ευκαιρίες για να πετύχουν στη ζωή τους, ενώ οι υπόλοιποι κάνουν τεράστιο αγώνα.

Το έχω ζήσει και κάνοντας οδοιπορικά στην παιδεία ανά την περιφέρεια τις τεράστιες δυσκολίες που έχουν τα παιδιά όχι μόνο από έλλειψη εκπαιδευτικού προσωπικού, αλλά παιδιά τα οποία αναζητούν ακόμη και στον ιδιωτικό τομέα, μετακινούνται και κάνουν μαθήματα ακόμη και σε βαν, μία ώρα μακριά από το σπίτι τους, σε τροχόσπιτα, με καθηγητές για να μπορέσουν να διεκδικήσουν ένα καλύτερο αύριο.

Όταν μιλάμε για κινητικότητα, είναι και η ενδογενεακή. Είναι η διαγενεακή προφανώς, δηλαδή μια επόμενη γενιά να μην μένει στα ίδια με την προηγούμενη, με τους γονείς, με το περιβάλλον, δηλαδή ένα άτομο να μπορεί να τα καταφέρνει καλύτερα. Είναι και η ενδογενεακή, το ίδιο άτομο δηλαδή επί της ουσίας να μπορεί να αλλάζει κοινωνικό στάτους κατά τη διάρκεια της ζωής του.

Μια τέτοια περίπτωση είναι και η τροπολογία την οποία έχουμε καταθέσει για τα μέλη ΕΔΙΠ και ΕΕΠ, η δυνατότητα, αν και εφόσον το αξίζουν, να μπορέσουν ουσιαστικά να αλλάξουν στάτους, έχοντας πράγματι τις δυνατότητες και λειτουργώντας ουσιαστικά σε ένα καθεστώς πραγματικής ανισότητας, γιατί κάνουν τα ίδια ουσιαστικά με τα μέλη ΔΕΠ αλλά δεν απολαμβάνουν ουσιαστικά καμμίας εξέλιξης.

Και το λέω αυτό γιατί είχα χαρακτηρίσει τον Υπουργό στην προηγούμενη μας συζήτηση ως ταχυδακτυλουργό Μάικ Λαμάρ, γιατί πράγματι ξεκίνησε με μη κερδοσκοπικά πανεπιστήμια και στην πορεία τα εξαφάνισε, έγιναν κερδοσκοπικά. Μιλήσαμε για τους δέκα χιλιάδες νέους διορισμούς και οι πολίτες θεώρησαν ότι προστίθενται αυτοί οι διορισμοί, αλλά δεν είναι η πραγματικότητα αυτή. Ο αριθμός των εκπαιδευτικών στο τέλος της ημέρας στην αρχή της νέας σχολικής χρονιάς θα είναι λιγότερος από αυτόν της προηγούμενης και πρέπει να το πούμε και να το ξεκαθαρίσουμε. Το μίγμα αλλάζει, σωστά αλλάζει και γι’ αυτό υπερψηφίσαμε την τροπολογία αυτή.

Όμως εδώ φέραμε μια τροπολογία, την οποία ο Υπουργός ζήτησε χρόνο την προηγούμενη φορά για να την επεξεργαστεί. Του δώσαμε χρόνο και επανήλθαμε με την ίδια τροπολογία και τώρα προφανώς με έναν μαγικό τρόπο ο ίδιος και δεν απάντησε και εξαφανίστηκε. Ο ίδιος, βεβαίως, έχει τους πραγματικούς λόγους να το κάνει αυτό, όμως δεν έχει απαντήσει αν συμφωνεί ή διαφωνεί.

Περιμένουμε μια απάντηση και να τεκμηριώσετε στο πεδίο των ιδεών αν είναι δίκαιο αυτό το οποίο συμβαίνει με τα μέλη ΕΔΙΠ και ΕΕΠ, αν είναι μια πραγματική ανισότητα και τι έχετε αποφασίσει ή τι σκέφτεστε να κάνετε γι’ αυτό, γιατί αυτοί οι άνθρωποι περιμένουν.

Μίλησε ο κ. Κατσαφάδος, νομίζω, και είπε ότι η Αξιωματική Αντιπολίτευση περιέγραψε με μελανά χρώματα την παιδεία. Δεν το κάνει η Αξιωματική Αντιπολίτευση -και ολοκληρώνω-, το κάνει και το έχει εξηγήσει το πρόγραμμα PISA. Έχουμε προβλήματα στην παιδεία; Πηγαίνουμε προς το χειρότερο; Ναι. Υπάρχουν ζητήματα στους εκπαιδευτικούς; Βεβαίως, ναι. Είναι κακοπληρωμένοι; Ναι. Επιμορφώνονται; Όχι.

Μιλήσαμε για τα κτήρια. Τι συμβαίνει με τα κτήρια; Μιλήσαμε για τα παιδιά, για το πολλαπλό βιβλίο, για την εξέλιξη των παιδιών, για την ανάπτυξη ουσιαστικά της κριτικής σκέψης. Έχουμε κάνει αξία την αποστήθιση επί πολλά χρόνια. Αλλάζει αυτό; Έχει αλλάξει αυτό;

Εγώ κλείνω λέγοντάς σας ότι φτάνουμε στο τέλος μιας χρονιάς και έχουμε να κάνουμε και με τον απολογισμό. Στις 8-7-2023 οι δηλώσεις του Υπουργού Παιδείας στη Βουλή: είχε πανηγυρικά εξαγγείλει πρόγραμμα για διεθνώς αναγνωρισμένα πιστοποιητικά γλωσσομάθειας και ψηφιακών δεξιοτήτων, νέο σύστημα προσλήψεων για εκπαιδευτικούς, εθνικό πρόγραμμα αναβάθμισης των κτηριακών υποδομών των σχολείων, διάλογο για το εθνικό απολυτήριο, ειδικό πρόγραμμα για τον σχολικό εκφοβισμό, πολλαπλό βιβλίο.

Λοιπόν κάνουμε έναν απολογισμό. Θα πρέπει να κάνετε και εσείς έναν απολογισμό. Τίποτε από αυτά δεν έχει γίνει. Εμείς είμαστε εδώ για να συνεχίσουμε και να τα αναδεικνύουμε αυτά τα ζητήματα και εσείς φαντάζομαι είστε εδώ για να τα υλοποιείτε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει η εισηγήτρια του ΣΥΡΙΖΑ - Προοδευτική Συμμαχία, η κ. Ράνια Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, αν πραγματικά εν μέσω θέρους και με τα σχολεία και τα εκπαιδευτικά ιδρύματα κλειστά νομοθετούσατε για να λύσετε προβλήματα, τότε σαφώς σήμερα θα έπρεπε να συζητάμε για το επίπεδο ετοιμότητας για τη νέα σχολική χρονιά.

Δεν σας το κρύβουμε, έχουμε αγωνία. Έχουμε αγωνία για το αν θα διασφαλιστεί το αυτονόητο δικαίωμα των μαθητών με αναπηρία στην ολόπλευρη εκπαίδευσή τους, αν θα έχουν μόνιμους εκπαιδευτικούς στα σχολεία τους, αν θα υπάρχουν κτήρια κατάλληλα, αν θα υπάρχουν εξοπλισμένα εργαστήρια, αν θα υπάρχουν γυμναστήρια. Όλα αυτά είναι θέματα νοήματος και ουσίας.

Υπάρχει τεράστιο πρόβλημα στον τομέα της ειδικής αγωγής. Το γνωρίζω πολύ καλά και για την πόλη μου τη Θεσσαλονίκη. Το κτηριακό πρόβλημα, πραγματικά, πλήττει βάναυσα τους μαθητές, αλλά και τις οικογένειές τους, που και αυτό το καλοκαίρι θα ζήσουν με την αγωνία του Σεπτεμβρίου. Πού θα πάνε τα παιδιά τους; Θα τα μοιράσουν σε άλλα σχολεία; Θα έχουν ένα κτήριο; Είναι τεράστιο το κτηριακό πρόβλημα στην ειδική αγωγή.

Έχουμε αγωνία αν θα στηριχτεί με πολιτικές συγκεκριμένες και εναρμονισμένες στις ανάγκες των γονέων. Μιλάμε για τη βία, για την ενδοσχολική βία, για την περισχολική βία και δεν στηρίζουμε με πολιτικές τους γονείς σε αυτό τον πάρα πολύ δύσκολο και πολύπλευρο ρόλο τους.

Έχουμε τεράστια αγωνία για τη πλήρη στελέχωση των ΚΕΔΑΣΥ, γιατί ξέρουμε πολύ καλά -το ξέρετε και εσείς πολύ καλά- ότι η έγκαιρη διάγνωση, πραγματικά, μεταμορφώνει θετικά όχι μόνο τη ζωή ενός παιδιού, αλλά και της οικογένειάς του. Γιατί από εκεί θα ξεκινήσει η έγκαιρη και αποτελεσματική παρέμβαση. Και αυτό πραγματικά είναι μεταμορφωτικό.

Έχουμε αγωνία τι γίνεται με τα ΚΕΔΑΣΥ, όταν ακόμη σήμερα, παρ’ όλες τις κινήσεις που έχουν γίνει, υπάρχουν πολύμηνες καθυστερήσεις μέχρι την ιερή για πολλές οικογένειες διάγνωση.

Έχουμε αγωνία για τη διασφάλιση στέγης στους εκπαιδευτικούς στις απομακρυσμένες περιοχές. Μιλάμε για τη νησιωτικότητα, μιλάμε για την ευαλωτότητα αυτών των περιοχών, μιλάμε για την ανάγκη ενός νέου παραγωγικού μοντέλου που θα στηρίζει την περιφέρεια. Οι εκπαιδευτικοί που πρέπει να είναι εκεί στα σχολεία τους, οι εκπαιδευτικοί που δεν πρέπει ο ένας μετά τον άλλον ή να παραιτούνται ή να μην δέχονται τις εκεί μεταβάσεις τους, να στηρίζονται έστω με στέγη. Έχουμε τεράστια αγωνία γι’ αυτό.

Η συνυπηρέτηση επίσης που με τροπολογία μας φέραμε σήμερα στη Βουλή είναι κάτι στο οποίο πραγματικά θέλω να εγκύψετε και να δούμε τι μπορεί να γίνει, γιατί είναι δίκαιο και κοινωνικά θα λύσει ζητήματα και θα δώσει την αφορμή και τη δυνατότητα σε νέες οικογένειες και νέους εκπαιδευτικούς όχι να βιάζονται, ακόμη και αν δεχτούν τη θέση τους, πότε θα φύγουν από μια απομακρυσμένη περιοχή, αλλά να φτιάξουν εκεί την οικογένειά τους.

Έχουμε αγωνία αν η πρόσβαση στην ψηφιακότητα θα αφορά όλους τους μαθητές και όλους τους εκπαιδευτικούς με αναπηρία. Και αυτό είναι κάτι που πρέπει οπωσδήποτε να δείτε.

Ολοκληρώνοντας, έχουμε αγωνία για την κατάργηση επιτέλους της ελάχιστης βάσης εισαγωγής. Η ελάχιστη βάση εισαγωγής σε αυτά τα τέσσερα χρόνια έχει στερήσει σαράντα οκτώ χιλιάδες θέσεις από τα πανεπιστήμια, από τους μαθητές μας. Πραγματικά έχει καταπιεί με όρους μαθηματικούς πανεπιστήμια μεγέθους, όπως το Πανεπιστήμιο Θεσσαλίας ή Πανεπιστήμιο Αιγαίου, από το οποίο είχα την τιμή να αποφοιτήσω σπουδάζοντας Επιστήμες της Αγωγής.

Έχουμε αγωνία για όλα αυτά. Άρα, ναι, μέσα στα κάποια θετικά, έχουμε αγωνία αν αυτά θα είναι στη σωστή κατεύθυνση, ή δεν θα εξυπηρετήσουν και αν αυτά τα ψηφιακά εργαλεία που προφανώς κανένας δεν μπορεί να είναι κατά, αλλά με ποιον τρόπο θα τα χρησιμοποιήσουμε και αν θα βλάψουμε ή θα ωφελήσουμε τελικά τους μαθητές μας σε όλα αυτά τα επίπεδα. Αν θα είναι προς όφελος ή τελικά θα είναι η ταφόπλακα στην εκπαίδευση, με τον τρόπο που πρέπει να τη σώσουμε έστω και την τελευταία στιγμή, να είναι δημόσια, να είναι κοινωνικό αγαθό, να είναι συμπεριληπτική και να είναι για όλους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο εισηγητής της Νέας Δημοκρατίας κ. Ευάγγελος Συρίγος και αμέσως μετά τον λόγο θα πάρει η Πρόεδρος της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.

Κύριε Συρίγο, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Κύριε Πρόεδρε, ευχαριστώ πάρα πολύ.

Κυρίες και κύριοι συνάδελφοι, ξέχασα στην πρωτολογία μου να αναφερθώ, πράγματι, στους μαθητές οι οποίοι πέρασαν στα πανεπιστήμια. Τους αξίζουν θερμά συγχαρητήρια.

Θα αναφερθώ σε εκείνους οι οποίοι δεν πέρασαν ή δεν πέρασαν στα τμήματα που ήθελαν. Κάθε εμπόδιο για καλό, ξέρω εγώ στη ζωή μου. Αρκεί να το κυνηγάνε. Η ζωή είναι μπροστά τους. Ό,τι και να έκαναν η ζωή είναι μπροστά τους. Δουλειά χρειάζεται σκληρή και τα πράγματα θα τους χαμογελάσουν. Δεν είναι το τέλος του κόσμου. Η ζωή είναι πράγματι μπροστά τους.

Από εκεί και πέρα, κάποια πράγματα σε σχέση με τη σημερινή συζήτηση. Θα αναφερθώ μόνο στο θέμα του φροντιστηρίου. Ξέρετε, ακούγοντας όλη αυτή τη συζήτηση που έγινε σήμερα είχα την εντύπωση ότι ήμουν σε έναν άλλο κόσμο. Από τότε που ήμουν μαθητής έχουν περάσει σαράντα ένα χρόνια. Υπήρχαν φροντιστήρια και εξακολουθούν να υπάρχουν και τώρα φροντιστήρια. Τι κάνει το κράτος; Δημιουργεί μια μορφή φροντιστηρίου για εκείνους οι οποίοι δεν έχουν τη δυνατότητα. Είναι κακό; Όχι. Τι ακούω εδώ πέρα μέσα στην Αίθουσα; Είναι κακό λέει. Γιατί είναι κακό δεν μπόρεσα να καταλάβω, ειλικρινά.

Συμφωνούμε όλοι ότι τον κυρίαρχο ρόλο μέσα στην τάξη τον έχει ο δάσκαλος, δεν υπάρχει αμφιβολία περί τούτου, ο καθηγητής. Συμφωνούμε. Όλες αυτές οι δράσεις έχουν συμπληρωματικό χαρακτήρα. Και αντί να πούμε «μπράβο, ρε παιδιά» που κάνουμε ένα φροντιστήριο για εκείνους που δεν έχουν αυτή τη δυνατότητα, που τους βοηθάμε, το αφήνουμε.

Θα ήθελα πολύ σύντομα να αναφερθώ σε κάποια πράγματα τα οποία ανέφερε ο κ. Οζγκιούρ σε σχέση με τα μειονοτικά σχολεία. Σπανίως έχω τη δυνατότητα να ακούσω συζήτηση για μειονοτικά σχολεία και θα μου επιτρέψετε, κύριε Οζγκιούρ, να απαντήσω σε κάποια σημεία.

Είπατε ότι κλείνουν μειονοτικά σχολεία με το πρόσχημα της έλλειψης μαθητών. Δυστυχώς δεν είναι πρόσχημα, είναι μια πραγματικότητα. Δηλαδή έχουμε πολύ μικρό αριθμό μαθητών και κλείνουν. Πού; Σε ορεινές περιοχές, διότι οι κάτοικοί της τα τελευταία τριάντα χρόνια κατεβαίνουν προς τις μεγάλες πόλεις. Είναι μια πραγματικότητα. Τώρα, πόσο παιδαγωγικό είναι να έχεις δέκα μαθητές σε ένα σχολείο μονοθέσιο, όπου ο δάσκαλος θα τους κάνει και τις έξι τάξεις; Δεν είναι καθόλου παιδαγωγικό, πολλώ δε μάλλον να προσπαθήσουμε να κρατήσουμε ένα σχολείο με τρεις ή τέσσερις μαθητές. Είναι εντελώς αντιπαιδαγωγικό.

Για την υλικοτεχνική υποδομή, θεωρώ ότι η υλικοτεχνική υποδομή των μειονοτικών σχολείων είναι ίδια με την υλικοτεχνική υποδομή των δημόσιων σχολείων. Δεν διαφέρει σε τίποτα. Θα είχαμε πρόβλημα αν διέφερε. Δεν διαφέρει. Σε κάποια σημεία είναι πολύ καλή, σε κάποια σημεία δεν είναι τόσο καλή, όπως συμβαίνει και στα δημόσια σχολεία, αλλά δεν υπάρχει διάκριση ή διάφορα.

Αναφερθήκατε σε κάποιο σημείο στους εκπαιδευτικούς του μειονοτικού προγράμματος. Με ποιον νόμο απέκτησαν κλάδο οι συγκεκριμένοι εκπαιδευτικοί του μειονοτικού προγράμματος; Με τον ν.4310/2014, τον οποίο ο ΣΥΡΙΖΑ είχε καταψηφίσει, όπως καταψήφισε και το άρθρο για τη σύσταση θέσεων σχολικών συμβούλων για το μειονοτικό πρόγραμμα. Και μάλιστα ο συνάδελφός σας από την Ξάνθη είχε πρωτοστατήσει τότε στην καταψήφιση του συγκεκριμένου.

Τελευταίο σημείο για τα δίγλωσσα νηπιαγωγεία. Κύριε συνάδελφε, γνωρίζετε πολύ καλά ότι στη Θράκη υπάρχουν μειονοτικές ομάδες, εθνοτικές ομάδες, οι οποίες δεν μιλούν απαραιτήτως την τουρκική γλώσσα. Άλλη γλώσσα μιλούν στα σπίτια τους. Μιλάνε πομάκικα, μιλάνε τσιγγάνικα, μιλάνε τουρκικά. Η δίγλωσση εκπαίδευση στην οποία τα δίγλωσσα μειονοτικά σχολεία θα ήταν ή στα ελληνικά ή στα τουρκικά, θεωρώ ότι θα ήταν προκλητικό να θέλουμε να επιβάλουμε σε αυτά τα μικρά παιδιά την τουρκική γλώσσα.

Και κάτι τελευταίο. Τα μειονοτικά νηπιαγωγεία, τα νηπιαγωγεία, δεν έχουν συγκεκριμένο πρόγραμμα γλωσσικής εκπαίδευσης. Έχουν ένα πρόγραμμα για να φανούν οι δεξιότητες των μαθητών, να τους προετοιμάσουν για τα σχολεία. Μην προσπαθούμε ούτε να τους επιβάλλουμε άλλη ταυτότητα γλωσσική από αυτή που έχουν ούτε να τους δυσκολεύουμε από τα πρώτα βήματα της ζωής τους.

Κλείνοντας, κύριε Πρόεδρε, να παρακαλέσω για μία ακόμη φορά όλα τα κόμματα να δουν προσεκτικά το άρθρο 70, αν δεν κάνω λάθος, το οποίο αναφέρεται στη βοήθεια που προσφέρεται σε θρησκευτικές κοινότητες που έχουν υποστεί ολοκαύτωμα και να παρακαλέσω να υπερψηφιστεί. Το θεωρώ πολύ σημαντικό βήμα και για την εικόνα της χώρας μας αλλά και για τις οφειλές που έχουμε απέναντι στις συγκεκριμένες θρησκευτικές κοινότητες.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Καλώ στο Βήμα την Πρόεδρο της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Διευκρινίζω για όσους ενδεχομένως ανησύχησαν ότι δεν σκοπεύω να αναφερθώ σε όλο αυτό το υλικό, το οποίο όμως θέλω να επιδείξω και να εξηγήσω και γιατί.

Πριν όμως από όλα αυτά θα ήθελα, ξεκινώντας την ομιλία μου, να ευχηθώ πολύ καλή επιτυχία σε όλες και όλους τους αθλητές και τις αθλήτριες που θα αγωνιστούν στους Ολυμπιακούς Αγώνες στο Παρίσι και θα ακολουθήσουν και οι Παραολυμπιακοί. Να ευχηθώ στους αθλητές μας, τους Έλληνες και τις Ελληνίδες, το ευ αγωνίζεσθαι και την καλή επιτυχία.

Να πω ότι η ιστορία μας, η ιστορία των Ολυμπιακών Αγώνων, είναι μια ιστορία σπουδαία, παγκόσμια κληρονομιά και εθνική μας ταυτότητα. Είναι σημαντικό να διδάσκεται. Είναι σημαντικό να περιέχεται στα εκπαιδευτικά προγράμματα και στην επιμόρφωση των παιδιών και στη σχολική εκπαίδευση.

Είναι όμως εξίσου σημαντικό το ολυμπιακό πνεύμα, που έχει σχέση με την ευγενή άμιλλα, έχει σχέση με τα ιδεώδη του αθλητισμού, έχει σχέση με την ανεκτικότητα, την αποδοχή και την ειρήνη, το ολυμπιακό πνεύμα το συνδεδεμένο με την ειρήνη να επικρατήσει και στην εξωτερική πολιτική της χώρας μας, και στην εξωτερική πολιτική των χωρών μελών της Ευρωπαϊκής Ένωσης, να αναλάβουν τη δέουσα πρωτοβουλία για να σταματήσει το αιματοκύλισμα, η γενοκτονία στη Γάζα, για να πάψει η γενοκτονία του παλαιστινιακού λαού, για να σταματήσουν τα διεθνή εγκλήματα, αυτά τα εγκλήματα για τα οποία η ανθρωπότητα δεσμεύθηκε μετά το τέλος του Β΄ Παγκοσμίου Πολέμου ότι δεν θα επιτρέψουμε ποτέ ξανά γενοκτονία, ποτέ ξανά εγκλήματα κατά της ανθρωπότητας, ποτέ ξανά εγκλήματα πολέμου, ποτέ ξανά επιθετικό πόλεμο.

Και με αυτή την παρατήρηση να σχολιάσω την πρόσκληση του εισηγητή της Νέας Δημοκρατίας να στηριχθεί η στήριξη θυμάτων ολοκαυτωμάτων. Η Πλεύση Ελευθερίας έχει διαχρονικά υποστηρίξει ότι και η ιστορία και τα θύματα δεν πρέπει ούτε να ξεχνιούνται ούτε να αδικούνται. Και προς αυτή την κατεύθυνση, υπογραμμίζοντας ότι εμείς πάντα στηρίζουμε αυτή τη μνήμη και τη δικαίωση, να επιστρέψω την πρόσκληση προς την Κυβέρνηση και να φροντίσει σε διπλό επίπεδο η Κυβέρνηση η σημερινή, πρώτον να σταματήσει το ολοκαύτωμα που διαπράττεται στη Γάζα και δεύτερον να διεκδικήσει τις οφειλές που ακόμη εκκρεμούν προς τη χώρα μας, που ακόμη εκκρεμούν προς το ενάμισι εκατομμύριο θύματα πολέμου και ολοκαυτώματος στην Ελλάδα, τις οφειλές του γερμανικού κράτους προς το ελληνικό κράτος, οφειλές τις οποίες δυστυχώς και η σημερινή Κυβέρνηση δεν διεκδικεί.

Έχοντας μιλήσει για τον αθλητισμό, τις ολυμπιακές αξίες και τα ολυμπιακά ιδεώδη, το ολυμπιακό πνεύμα -έχω και μια ιδιαίτερη σύνδεση καθώς η καταγωγή μου είναι από την Αρχαία Ολυμπία από την πλευρά του πατέρα μου- έχοντας μιλήσει για την ειρήνη, να μιλήσω και για κάτι επίσης πολύτιμο, ανεκτίμητο, την παιδεία. Και να ξεκινήσω με τα παιδιά που έδωσαν πανελλαδικές εξετάσεις και σήμερα γνωρίζουν εάν πέρασαν ή δεν πέρασαν στη σχολή της επιλογής τους και έχουν έτσι μια πρώτη απάντηση στις διεκδικήσεις και στα όνειρά τους.

Εύχομαι πολύ, πολύ καλή επιτυχία στα παιδιά που τώρα θα ξεκινήσουν τις σπουδές τους. Εύχομαι πολύ καλή επιτυχία στα παιδιά που δεν θα ξεκινήσουν ενδεχομένως ακόμη τις σπουδές τους, να μην αφήσουν τα όνειρά τους, να μην τα παρατήσουν, να μην ακούσουν αποθαρρυντικές φωνές, αλλά να κυνηγήσουν αυτά που τους εμπνέουν.

Και να θυμάστε, να θυμόμαστε όλοι, ότι σημασία στη ζωή δεν έχει εάν επιτυγχάνεις κάθε φορά, ούτε εάν πέφτεις. Σημασία έχει αν σηκώνεσαι, εάν διεκδικείς, εάν συνεχίζεις να πολεμάς και να αγωνίζεσαι και αν τελικά είσαι πιστός, πίστη στον εαυτό σου, πιστός πίστη και στον νεανικό εαυτό σου.

Άκουσα πολλές και πολλούς να αναφέρονται στα φοιτητικά τους χρόνια και στα μαθητικά τους χρόνια. Αν ένα πράγμα θεωρώ για μένα σημαντικό είναι ότι δεν έχω χάσει την επαφή με τον εαυτό μου των δεκαέξι ετών, των δεκαεπτά ετών, των δεκαοκτώ ετών, των δεκαεννέα ετών. Και δεν μου φαίνονται καθόλου ξένα εκείνα που διεκδικούσα τότε, δεν μου φαίνονται καθόλου μάταια εκείνα για τα οποία πάλευα τότε, δεν μου φαίνονται καθόλου ουτοπικά εκείνα για τα οποία ξεσηκωνόμασταν, κάναμε καταλήψεις, κάναμε πορείες τότε και ήταν όλα συνδεδεμένα με την παιδεία, με την ποιότητα της παιδείας, με τα δικαιώματα όλων μας, με την ισότητα.

Λέγοντας αυτά, θα ήθελα να σας πω ότι στεναχωριέμαι πάρα πολύ που συζητάμε νομοσχέδια σε αυτή τη συνθήκη, που δεν υπάρχει η προϋπόθεση μιας πραγματικής ανταλλαγής. Η Πλεύση Ελευθερίας έχει καταγράψει την επιθυμία, τη βούληση, και την πρόθεσή της ειδικά στο πεδίο της παιδείας και στο πεδίο του πολιτισμού. Έχουμε τρεις καλλιτέχνες στην Κοινοβουλευτική μας Ομάδα, έχουμε έναν εκπαιδευτικό καθηγητή στην Κοινοβουλευτική μας Ομάδα, έχουμε μια ιδιαίτερη ευαισθησία για τα θέματα της παιδείας και του πολιτισμού. Και διεκδικούμε να συμβάλουμε και διεκδικούμε μια εθνική πολιτική για την παιδεία, γιατί δεν θεωρούμε ότι η παιδεία πρέπει να καθίσταται κομματικό πεδίο ή αντικείμενο. Και ταυτόχρονα θεωρούμε ότι μέσα από την πολιτική για την παιδεία, αλλά και μέσα από την κοινοβουλευτική λειτουργία χτίζουμε υπόδειγμα.

Ποιο είναι λοιπόν το υπόδειγμα -και τώρα έρχομαι σε αυτό που τρόμαξε πολλούς- όταν σε μία εβδομάδα η Βουλή, οι Βουλευτές πρέπει να συζητήσουν και να αποφασίσουν για τόσα πολλά ζητήματα όσα περιέχονται εδώ, για εκατόν δεκαοκτώ άρθρα του νομοσχεδίου, για άλλα άρθρα της χθεσινοβραδινής τροπολογίας, για ζητήματα που έχουν θέσει οι φορείς, για ζητήματα που μας απασχολούν διαβάζοντας τα άρθρα του νομοσχεδίου και για όλα εκείνα που θα θέλαμε να προτείνουμε;

Οι διατάξεις που περιέχονται στο νομοσχέδιο, έχουν θετικά στοιχεία και αρνητικά στοιχεία. Και έχουμε προλάβει για κάποια να έχουμε άποψη, να διαμορφώσουμε άποψη. Οι συνεργάτες μας και οι συνεργάτες της Κοινοβουλευτικής μας Ομάδας και του εισηγητή μας του Διαμαντή του Καραναστάση στην επιτροπή, μας ετοίμασαν όλα αυτά με προτάσεις, με παρατηρήσεις, με ιδέες. Πολλά από αυτά τα είπε ο εισηγητής μας στην επιτροπή και κάποια άλλα τα είπε ο εισηγητής μας σήμερα ο Σπύρος Μπμπίλας εδώ στην ολομέλεια.

Όμως οι συνθήκες δεν είναι συνθήκες συνδιαμόρφωσης, ούτε ανταλλαγής, ούτε βελτίωσης διατάξεων, για τις οποίες θα είχαμε κάθε λόγο και θεωρούμε ότι θα πρέπει να έχετε και από πλευράς Κυβέρνησης τη διάθεση -και θεωρώ ότι το συγκεκριμένο Υπουργείο έχει- να συζητηθούν και να βελτιωθούν, να ακούσετε και τις δικές μας προτάσεις, να ακούσουν και τα άλλα κόμματα και εμείς όλες τις προτάσεις και όλες τις ιδέες.

Υπάρχουν προϋποθέσεις; Δεν υπάρχουν. Και αυτό είναι δυστύχημα. Και είναι δυστύχημα συνολικά το παράδειγμα που αναδίδει η Βουλή αυτή την ώρα, την ώρα που κλείνουμε, πάλι άδεια. Την ώρα που συζητείται το νομοσχέδιο σήμερα από το πρωί συνεδρίαζαν τρεις από τις έξι Διαρκείς Επιτροπές, η Κοινωνικών Υποθέσεων για το νομοσχέδιο της ψυχικής υγείας, η Οικονομικών Υποθέσεων για ένα νέο νομοσχέδιο «σκούπα» με πολύ σοβαρές ρυθμίσεις, που αφορούν τη δημόσια περιουσία και το χρηματοπιστωτικό σύστημα και το Ταμείο Χρηματοπιστωτικής Σταθερότητας και το ΤΑΙΠΕΔ και τα Τέμπη ακόμα, η Επιτροπή Δικαιοσύνης για νέο πολυνομοσχέδιο του Υπουργείου Δικαιοσύνης και στη συνέχεια η Επιτροπή Θεσμών και Διαφάνειας της Βουλής ασθμαίνοντας. Προέδρευε μάλιστα ο και τώρα Προεδρεύων κ. Μπούρας, ο οποίος είχε την αγωνία να τελειώσει η επιτροπή 16:45΄, γιατί έπρεπε να έρθει εδώ να προεδρεύσει.

Γιατί; Γιατί συνεδριάζουμε σε αυτές τις συνθήκες; Αυτές οι συνθήκες είναι συνθήκες αδιαφάνειας τελικά. Και η κυρία Υφυπουργός δεν είναι νομικός ούτε ο κύριος Υπουργός. Αλλά οι νομικοί ξέρουν ότι υπάρχει μία τεχνική που εφαρμόζεται ειδικά στις Ηνωμένες Πολιτείες, που υπάρχει υποχρέωση παράδοσης των στοιχείων, δημοσιοποίησης των στοιχείων, το λεγόμενο «disclosure». Μία τεχνική λοιπόν θαψίματος στοιχείων είναι να παραδίδονται δωμάτια ολόκληρα και συρτάρια ολόκληρα με στοιχεία, ποντάροντας η μία πλευρά ότι δεν θα έχει ποτέ τον χρόνο η άλλη πλευρά να τα μελετήσει.

Εμείς αισθανόμαστε κάπως έτσι για αυτή τη νομοθέτηση και ενισχύεται, δυστυχώς, αυτό μας το αίσθημα από αυτά που έγιναν σήμερα στην Επιτροπή Θεσμών και Διαφάνειας της Βουλής, όπου αποκαλύφθηκε τελικώς -ομολογήθηκε, μάλλον- ότι υπήρξε αλλαγή στα προτεινόμενα πρόσωπα για το Εποπτικό Συμβούλιο της Επιτροπής της Αρχής για την Υποβοηθούμενη Αναπαραγωγή λόγω βέτο, διαφωνίας που έθεσαν Βουλευτές της Νέας Δημοκρατίας, διαφωνίας σχετιζόμενης με τον νόμο για την ισότητα στον γάμο και την τεκνοθεσία, διαφωνίας σχετιζόμενης με το γεγονός ότι η αρχικώς προταθείσα ως Πρόεδρος του Εποπτικού Συμβουλίου κ. Φουντεδάκη είχε συμμετάσχει στη συγγραφή του συγκεκριμένου -όχι νομοσχεδίου- νόμου του κράτους.

Όταν, λοιπόν, βλέπουμε να αποσύρονται προτεινόμενα μέλη ανεξάρτητων και ανεξάρτητα λειτουργουσών αρχών, όταν βλέπουμε μια κυβέρνηση η οποία αυτή τη στιγμή υπονομεύει ένα νομοσχέδιο, το οποίο αφορά την ισότητα και τα ίσα δικαιώματα, όταν βλέπουμε ότι ξαφνικά εκπέμπεται ένα άλλο μήνυμα και είναι ένα μήνυμα προς την κοινωνία, ένα μήνυμα που λέει ότι, τελικά, ίσως ήταν λάθος να είμαστε όλοι ίσοι, ήταν λάθος τελικά, λέει ο κ. Μητσοτάκης, που νομοθετήσαμε την ισότητα και θα πρέπει να εκπέμψουμε ένα μήνυμα απονομιμοποίησης εκείνων, που συνέβαλαν σε αυτό το νομοσχέδιο. Θα πρέπει, μάλιστα, να το κάνουν και με εξευτελιστικό τρόπο: με πρόταση υποψηφίας και απόσυρση της προτάσεως.

Κυρία Υφυπουργέ, είμαι σίγουρη ότι με καταλαβαίνετε. Θεωρώ ότι ήταν μία από τις πιο λαμπρές ημέρες του Κοινοβουλίου η 15η Φεβρουαρίου. Θεωρώ ότι συμβάλαμε και ο Σπύρος Μπιμπίλιας με την ιστορική του ομιλία και η Κοινοβουλευτική μας Ομάδα με την ενιαία στάση της, συμβάλαμε σε αυτό το αποτέλεσμα με ηγεσία και υπόδειγμα και λυπάμαι, πάρα πολύ, για αυτό που εκπέμπει αυτή τη στιγμή η Κυβέρνηση, για αυτό το μήνυμα υπαναχώρησης από ένα πολύ σημαντικό κεκτημένο.

Επανέρχομαι στην παιδεία, για να πω ότι η παιδεία είναι κάθε τι που κάνουμε, είναι το υπόδειγμα που χτίζουμε, είναι ο τρόπος που μιλάμε, είναι ο σεβασμός που δείχνουμε είναι η ανοχή που επιδεικνύουμε, είναι όλα αυτά που, δυστυχώς, δεν έχουν ακόμη κατακτηθεί και εκθέτουν το πολιτικό σύστημα έναντι των παιδιών για τα όνειρά τους, για τις προσδοκίες τους και για την πίστη τους, που πιστεύουμε ότι δεν πρέπει να μείνει αδικαίωτη, ότι μπορούμε όλοι και όλες να ζήσουμε σε έναν διαφορετικό κόσμο πολύ πιο όμορφο.

Θα ήθελα να σας πω πολλά. Θα πω τα βασικά. Πρώτα απ’ όλα, η Βουλή πρέπει να εκπέμπει το υπόδειγμα και το παράδειγμα της διαφάνειας και αυτό το υπόδειγμα δεν το εκπέμπει. Έτσι και οι σημερινές αποκαλύψεις, που αφορούν τις παρακολουθήσεις, προστίθενται στις αδιαφανείς κοινοβουλευτικές πρακτικές, προστίθενται στις παρεμβάσεις που έγιναν για αλλαγή της σύνθεσης της ΑΔΑΕ και του Εθνικού Συμβουλίου Ραδιοτηλεόρασης, προστίθενται στην ελεγχόμενη ΕΡΤ, προστίθενται σε μια συνθήκη συσκότισης που καθόλου δεν εμπνέει ένα υπόδειγμα παιδείας.

Πιστεύουμε ότι θα είχαμε πολλά να συζητήσουμε για τα ζητήματα της ψηφιοποίησης. Είναι πάρα πολύ θετικό να υπάρχουν προσβάσεις και ψηφιακά εργαλεία για όλα τα παιδιά και συμμερίζομαι την προσδοκία που διατύπωσε ο κ. Πιερρακάκης ότι θα καταργηθούν έτσι τείχη και αποκλεισμοί. Το συμμερίζομαι.

Μας προβληματίζει, όμως, η δημιουργία ψηφιακών αποκλεισμών. Μας προβληματίζει ο αποκλεισμός από το σχολείο παιδιών που μπορεί να είναι -ναι, κύριε Συρίγο- δύο ή τρία ή τέσσερα σε ένα σχολείο και σε μία απομακρυσμένη περιοχή. Δεν είναι αντιεκπαιδευτικό, δεν είναι αντιπαιδαγωγικό να υπάρχει τάξη, για να εκπαιδευτούν τα παιδιά αυτά και να μην είναι υποχρεωτική η ψηφιακή εκπαίδευσή τους.

Βέβαια, ένα στοιχείο της παιδείας, ξέρετε -το έχω ξαναπεί στην Αίθουσα αυτή- είναι και το να ακούμε και να μπορούμε να επιδεικνύουμε τον σεβασμό κάθε φορά σε έναν ομιλητή που μιλάει. Εδώ υπάρχει μία συνθήκη, όπου την ώρα που κάποιος μιλάει, όλοι μιλούν παράλληλα. Και ξέρετε, κάποιοι που είμαστε δικηγόροι μπορεί να είμαστε εκπαιδευμένοι. Υπάρχουν, όμως, άνθρωποι που και διασπώνται και δεν μπορούν να απευθύνονται σε ώτα μη ακουόντων και δικαίως. Πάντα, όμως, απευθυνόμαστε και στους πολίτες.

Επανέρχομαι. Μας απασχολεί το ενδεχόμενο ψηφιακού αποκλεισμού. Θέλουμε να είναι εγγυημένο και έχουμε προτάσεις -πολλές από αυτές τις κατέθεσε και ο κ. Καραναστάσης στην επιτροπή-, σε σχέση με την εγγύηση πρόσβασης, ειδικά των παιδιών στις απομακρυσμένες περιοχές.

Μας απασχολεί, επίσης -θα μου επιτρέψετε να το πω έτσι όπως το αισθάνομαι-, μας απασχολεί να μην περιέλθουμε σε μια ψηφιακή αφασία. Τι εννοώ; Εννοώ ότι το γεγονός πως στην πανδημία εξασφαλίστηκε η δυνατότητα παροχής μαθημάτων ψηφιακά και εξ αποστάσεως διαδικτυακά, δεν σημαίνει ότι ανά πάσα στιγμή που προκύπτει οτιδήποτε, τα παιδιά και οι εκπαιδευτικοί θα πρέπει να εισέρχονται υποχρεωτικά στην ψηφιακή συνθήκη. Όταν χιονίζει και αποκλείεται η πρόσβαση στο σχολείο, θα ήταν ίσως όμορφο τα παιδιά και οι εκπαιδευτικοί αντί να υποχρεώνονται να βρουν τρόπο -πολλές φορές και με διακοπή ρεύματος- να μπουν στο διαδίκτυο, για να παρακολουθήσουν δήθεν μάθημα, την ώρα που υπάρχει ένα καιρικό φαινόμενο τέτοιο, θα ήταν ίσως καλό και παιδαγωγικό να αφεθούν στο κλείσιμο του σχολείου.

Θα ήταν καλό για εμάς το υπόδειγμα που εκπέμπει η Βουλή να μην είναι ότι μαύρες οθόνες παρακολουθούν, υποτίθεται, εικονικά και ψηφιακά τις εργασίες των επιτροπών, ενώ όλοι ξέρουμε ότι δεν υπάρχει διαδικτυακή παρακολούθηση. Απλώς, προφασίζονται την είσοδο με μαύρη οθόνη οι Βουλευτές. Θα ήταν καλό να πούμε «οι συνεδριάσεις της Βουλής γίνονται μόνο διά ζώσης και αν εκτάκτως υπάρχει ανάγκη ψηφιακής συμμετοχής, δεν είναι αμειβόμενη». Γιατί τώρα καταλαβαίνουμε όλοι τι συμβαίνει. Και αυτό, επίσης, σαν παιδαγωγικό παράδειγμα, είναι βαθύτατα αντιπαιδαγωγικό.

Μας απασχολεί πάρα πολύ να εξασφαλισθεί σε όλα τα παιδιά η ψηφιακή πρόσβαση.

Προσωπικά, έχω ζήσει -κυρία Υφυπουργέ, επειδή ξέρω την ευαισθησία σας- έξωση οικογένειας Ρομά από οικία εκ μέρους δήμου και έχω ζήσει την απόγνωση του δεκάχρονου άριστου μαθητή που του πήραν το κομπιούτερ από το τραπέζι του και είχε εκείνη την ώρα μάθημα. Ήταν τον Φλεβάρη του 2021. Έχω ζήσει και γνωρίζω ότι πάρα πολλοί άνθρωποι που θα ήθελαν να χρησιμοποιούν ψηφιακά εργαλεία δεν έχουν εκπαίδευση -ισχύει και για εκπαιδευτικούς- ή δεν έχουν τα χρήματα ή δεν έχουν ρεύμα.

Θέλω, λοιπόν, να πω ότι η ψηφιοποίηση πρέπει να μην οδηγεί στον ψηφιακό αποκλεισμό, αλλά στην ψηφιακή συμπερίληψη και θα πρέπει ταυτόχρονα να υπάρχει η ευαισθησία, αλλά και η πρόνοια και η προοπτική για τη ζωντανή παιδαγωγική διαδικασία.

Θα πρέπει, επίσης, να αναγνωρίσει η πολιτεία ότι έχει εκτεθεί ενώπιον των παιδιών και σε κρίσιμες στιγμές, όπως ήταν η κατάρρευση της Τράπεζας Θεμάτων, το 2023, τις ημέρες των εξετάσεων και ότι θα πρέπει όλα αυτά τα εργαλεία, όταν προτείνονται -από πλευράς της πολιτείας εγώ θα πω- να είναι και λειτουργικά και αποτελεσματικά και υποδειγματικά.

Το λέω, αν και η Πλεύση Ελευθερίας είναι εναντίον της τράπεζας θεμάτων και το έχουμε και αυτό ξεκαθαρίσει.

Κυρίες και κύριοι Βουλευτές, θα θέλαμε και θα το επιδιώξουμε και σας το ζητούμε -και δεσμεύτηκε και ο κύριος Υπουργός στην προηγούμενη συνεδρίαση της Επιτροπής Θεσμών και Διαφάνειας, που έγινε επίσης βεβιασμένα για τον διορισμό του προέδρου της ΕΘΑΑΕ- και χρόνο και κόπο και ανταλλαγή απόψεων για την παιδεία. Και παρακαλούμε αυτό να γίνει στην αμέσως επόμενη ευκαιρία, με το άνοιγμα της Βουλής και το άνοιγμα των σχολείων.

Θα θέλαμε να υπάρξει και να ολοκληρωθεί η πρωτοβουλία που έχουμε προτείνει για την καλλιτεχνική εκπαίδευση, το ΚΕ που περιμένουν όλοι οι καλλιτέχνες και το έχει προτείνει η Πλεύση Ελευθερίας. Θα θέλαμε να υπάρξουν πρωτοβουλίες προστασίας των παιδιών στο σχολείο, των εκπαιδευτικών στην εργασία τους, της αξιοπρέπειας του εκπαιδευτικού προσωπικού.

Εμείς καλωσορίζουμε τους νέους διορισμούς, αλλά ζητάμε και επιπλέον και λέμε ότι θα πρέπει να πάψει η ανασφάλεια εργασίας των εκπαιδευτικών μας που πρέπει να μπορούν σε συνθήκες αξιοπρέπειας και σιγουριάς να διδάσκουν τα παιδιά.

Μας απασχολεί το ζήτημα της πρόνοιας για τα άτομα με αναπηρία και τα ευάλωτα άτομα. Υπάρχουν προβλέψεις στο νομοσχέδιο. Εμείς έχουμε προτάσεις και καταθέσαμε κάποιες από αυτές για τη βελτίωσή τους.

Μας απασχολούν τα ζητήματα του επαγγελματικού προσανατολισμού και του προσωπικού που αναλαμβάνει τον επαγγελματικό προσανατολισμό. Μας απασχολεί, τελικά, η «Παιδεία» -με «π» κεφαλαίο- που εξακολουθεί και σήμερα να είναι ζητούμενο.

Κυρίες και κύριοι, μιας και γιορτάζουμε τα πενήντα χρόνια από την πτώση της χούντας και την αποκατάσταση της δημοκρατίας -το θέτω, κυρία Υφυπουργέ και ενώπιόν σας, γιατί αφορά και τις εθνικές επετείους και τις σχολικές αργίες- η Πλεύση Ελευθερίας έχει προτείνει και το επαναλαμβάνει να κηρυχθούν εθνικές επέτειοι οι επέτειοι οι σχετιζόμενες με την αποκατάσταση της δημοκρατίας και τον αντιδικτατορικό αγώνα η 23η και 24η Ιουλίου, η 17η Νοέμβρη, η επέτειος της εξέγερσης του Πολυτεχνείου, η 8η Δεκέμβρη, η επέτειος του δημοψηφίσματος που αποφάσισε την πολιτειακή δημοκρατική αλλαγή και την κατάργηση της μοναρχίας.

Αναφερόμενη στο Πολυτεχνείο και στην εξέγερση των φοιτητών, με το Πολυτεχνείο και θα κλείσω. «Ψωμί – Παιδεία - Ελευθερία»: Αυτό ήταν το σύνθημα των νέων ανθρώπων πριν από πενήντα ένα χρόνια. Αυτό ήταν το σύνθημα των ανθρώπων που εξεγέρθηκαν και έδωσαν τον τόνο και το έναυσμα της αντίστασης. «Ψωμί – Παιδεία - Ελευθερία», δηλαδή η παιδεία ισάξιο αγαθό με τη ζωή και με την ελευθερία. Πενήντα χρόνια μετά, δεν έχουμε αποδώσει την αξία που πρέπει στην παιδεία.

Η Πλεύση Ελευθερίας θα συνεχίσει να παλεύει για μια πολιτεία η οποία επενδύει στην παιδεία, επενδύει στην παιδεία οικονομικά, με αύξηση γενναία του προϋπολογισμού. Επενδύει, όμως, στην παιδεία και ηθικά και αξιακά, δίνοντας το σύνθημα ότι η παιδεία είναι μια αξία, είναι ένα αγαθό που πρέπει να είναι σε όλους προσβάσιμο, δημόσια, δωρεάν, ποιοτική, ένα αγαθό για το οποίο η πολιτεία δεν επιτρέπεται να κάνει εκπτώσεις.

Αυτά είναι εκείνα για τα οποία εμείς παλεύουμε και σε πολλά από αυτά νομίζω ότι μπορούμε όλες και όλοι εδώ να συμφωνήσουμε. Ας μη το μεταθέτουμε άλλο. Πενήντα χρόνια είναι, εξάλλου, πολλά.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Τον λόγο τώρα θα δώσω στην Υφυπουργό Παιδείας, Θρησκευμάτων και Αθλητισμού, την κ. Ιωάννα Λυτρίβη, προκειμένου να ολοκληρωθεί η πολύωρη σημερινή συζήτηση επί του σχεδίου νόμου του Υπουργείου.

Ορίστε, κυρία Υπουργέ, έχετε τον λόγο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ευχαριστώ πολύ όλους για αυτή την πολύ γόνιμη κουβέντα αυτής της εβδομάδας και τη σημερινή πολύωρη συζήτηση.

Επιτρέψτε μου να ξεκινήσω με τα συγχαρητήρια που όλοι σε αυτή την Αίθουσα δώσαμε σήμερα στα παιδιά, που πέτυχαν στις πανελλήνιες εξετάσεις, στα παιδιά που προσπάθησαν.

Εμένα επιτρέψτε μου να δώσω συγχαρητήρια και σε κάποια άλλα παιδιά που δεν έγινε μνεία από κανέναν από εσάς σε αυτή την Αίθουσα σήμερα, αλλά είμαι σίγουρη ότι συντάσσεστε, τα παιδιά που επέλεξαν τον άλλο δρόμο, τα παιδιά τα οποία επέλεξαν το παράλληλο μηχανογραφικό και οδηγήθηκαν στις δημόσιες ΣΑΕΚ, τις Σχολές Ανώτερης Επαγγελματικής Κατάρτισης. Και ο αριθμός αυτών των παιδιών είναι δεκαέξι χιλιάδες διακόσια έντεκα παιδιά που πέτυχαν στις δημόσιες Σχολές Επαγγελματικής Κατάρτισης σε όλη την επικράτεια και έκαναν μια επιλογή συνειδητή. Έκαναν μια επιλογή συνειδητή, γιατί άρχισαν να βλέπουν αυτό τον δρόμο.

Αυτός ο δρόμος άρχισε να γίνεται ορατός και αυτό ήταν, επίσης, συνειδητή επιλογή αυτής της κυβέρνησης τα τελευταία πέντε χρόνια να δείξει αυτόν τον δρόμο, να φωτίσει αυτόν τον δρόμο, να τον στρώσει καλύτερα, γιατί για πολλά χρόνια στην ελληνική κοινωνία και στο εκπαιδευτικό σύστημα αυτός ο δρόμος ήταν λίγο, ας πω, παραμελημένος, για να μην πω κάτι περισσότερο.

Εμείς, λοιπόν, κάνουμε μια πολύ συγκεκριμένη επιλογή αυτά τα πέντε χρόνια όχι μόνο με νομοθετήματα, αλλά με συγκεκριμένες δράσεις και πρωτοβουλίες, που ενισχύουν ουσιαστικά ακόμα και το γεγονός ότι μπήκαν αυτές οι σχολές στο μηχανογραφικό, μπήκαν στο παράλληλο μηχανογραφικό. Έγιναν ορατές αυτές οι σχολές. Έγινε ορατή αυτή η επιλογή.

Αυτή τη στιγμή, τον Σεπτέμβρη θα μπουν στις δημόσιες και στις ιδιωτικές ΣΑΕΚ νέοι εκατόν τριάντα νέοι οδηγοί κατάρτισης, δηλαδή ουσιαστικά εκατόν τριάντα νέα προγράμματα σπουδών -για να καταλαβαινόμαστε- με τη συμμετοχή των κοινωνικών εταίρων, με εκπροσώπους των εργαζομένων και των εργοδοτών οι οποίοι φέρουν ουσιαστικά την εμπειρία και την τεχνογνωσία από το πεδίο και αυτό το αποτυπώνουν σε αυτούς τους οδηγούς κατάρτισης. Τα παιδιά αυτά κάνουν μία επιλογή, που θα τους οδηγήσει, αφού ολοκληρώσουν και την πιστοποίησή τους, σε ένα πτυχίο επιπέδου πέντε στο εθνικό πλαίσιο προσόντων.

Και προχωράμε και σε κάτι ακόμα που, επίσης, αυτά τα τελευταία πέντε χρόνια έγινε πραγματικότητα και αυτό. Ενισχύοντας τη διαπερατότητα, αυτά τα παιδιά μπορούν να δώσουν κατατακτήριες εξετάσεις σε τμήματα των πανεπιστημίων, προκειμένου να ακολουθήσουν στην πορεία, εάν το επιθυμούν, και αυτόν τον δρόμο, το δρόμο της πανεπιστημιακής εκπαίδευσης.

Ενισχύουμε την εξωστρέφεια αυτών των σχολών. Δίνουμε τη δυνατότητα να κάνουν προγράμματα «ERASMUS». Συμμετέχουμε σε διεθνείς διαγωνισμούς που ουσιαστικά βάζουν αυτά τα παιδιά σε μια λογική να βγουν στο εξωτερικό και να αντιληφθούν τι συμβαίνει με τους ομότιμούς τους στις διάφορες χώρες της Ευρώπης και να συμμετάσχουν πρώτα σε ευρωπαϊκό επίπεδο και στη συνέχεια και σε παγκόσμιο, σε σχέση με τις δεξιότητες που λαμβάνουν σε αυτές τις δημόσιες Σχολές Ανώτερης Επαγγελματικής Κατάρτισης.

Κάνουμε πολλά. Έχουν μπει γερά θεμέλια. Χρειάζεται ακόμα δρόμος πολύς, όμως, είναι κάτι το οποίο πιστεύουμε και πιστεύουμε ότι μπορούμε να καταστήσουμε αυτή την επιλογή μια ισότιμη επιλογή μετά το λύκειο. Οπότε είμαι βέβαιη ότι εκφράζω όλους σας ότι δίνουμε συγχαρητήρια και σε αυτά τα παιδιά τα οποία έκαναν αυτή την επιλογή για τη ζωή τους μετά το λύκειο. Απάντησαν έτσι στην ερώτηση: «Μετά το λύκειο, τι;».

(Χειροκροτήματα)

Συνεχίζω με δύο-τρία σημεία, αν και έχει γίνει εκτενής κουβέντα. Έχει μιλήσει και ο Υπουργός πολύ και ο εισηγητής μας και όλοι οι ομιλητές και από όλες τις πτέρυγες.

Αρχικά θέλω να πω μόνο, κύριε Δελή, ότι και αυτά τα παιδιά που ακολουθούν τις ΣΑΕΚ έχουν δικαίωμα να λαμβάνουν το στεγαστικό επίδομα και αυτά κανονικά. Το λέω επειδή είπατε ότι δεν το λαμβάνουν. Το λαμβάνουν και οι σπουδαστές των ΣΑΕΚ, όχι μόνο οι φοιτητές στα πανεπιστήμια. Έχει κι αυτό την αξία του προφανώς.

Τώρα σε σχέση με την προσβασιμότητα, ναι, μας απασχολούν και μας πολύ τα ζητήματα της προσβασιμότητας. Πολύ σωστά βρίσκονται και μέσα στις νομοτεχνικές βελτιώσεις οι επισημάνσεις της ΕΣΑΜΕΑ σε σχέση με την προσβασιμότητα όλων των πλατφορμών από τα άτομα με αναπηρία.

Ήθελα να πω δύο-τρία σημεία ακόμα. Ξέρετε στα πενήντα χρόνια της Μεταπολίτευσης την οποία μνημονεύουμε πολύ αυτή την εβδομάδα για προφανείς λόγους, η εκπαίδευση λειτούργησε ως βασικός μοχλός της κοινωνικής κινητικότητας και ως σταθερή εγγύηση της συνοχής της κοινωνίας μας. Γιατί αυτό που ουσιαστικά έγινε αυτά τα πενήντα χρόνια και αυτό που και εμείς ως Κυβέρνηση επιλέγουμε να κάνουμε, είναι να δώσουμε ίσες ευκαιρίες σε όλα τα παιδιά, από κάθε γωνιά, όποια κι αν είναι η οικονομική κατάσταση του σπιτιού που υποστηρίζει αυτά τα παιδιά ή και στα παιδιά τα οποία παλεύουν μόνα τους. Και πρέπει και αυτά να τα δούμε πολύ σοβαρά.

Έτσι, λοιπόν, η δημοκρατική γιορτή της πιο ομαλής και της πιο προοδευτικής περιόδου της σύγχρονης ιστορίας μας, στηρίχθηκε στην εκπαιδευτική μεταρρύθμιση. Σήμερα η σχέση της εκπαίδευσης και της κοινωνίας δοκιμάζεται από αλλεπάλληλες και επικαλυπτόμενες κρίσεις που είναι απρόβλεπτες, που μπορεί να είναι πολύ σφοδρές, που μπορεί να μας κλείνουν στα σπίτια, όχι για μια μέρα για δύο, αλλά για πολύ μεγαλύτερο διάστημα, είτε γιατί υπάρχει μία υγειονομική κρίση, είτε γιατί η κλιματική κρίση μπορεί να μας βάλει. Είναι ένα κακό σενάριο, αλλά για όλα πρέπει να προετοιμαζόμαστε, για όλα πρέπει να είμαστε ανθεκτικοί και πρέπει να μαθαίνουμε και εμείς.

Ακούω και προσυπογράφω απολύτως ότι εμείς εδώ οφείλουμε να δίνουμε παράδειγμα, οφείλουμε με τη συμπεριφορά μας να είμαστε υπόδειγμα για όλη την κοινωνία για όλους τους πολίτες. Οφείλουμε, λοιπόν, να δίνουμε στα παιδιά μας αυτή την ανθεκτικότητα. Αυτή η δεξιότητα της ανθεκτικότητας νομίζω ότι θα είναι το ζητούμενο για τα επόμενα χρόνια.

Σε αυτό το πλαίσιο, λοιπόν, επειδή οι κρίσεις δεν ξέρουμε ποιες και πόσο σφοδρές θα είναι, όποιες κι αν είναι, όμως, ένα πράγμα δεν πρόκειται να αλλάξει ποτέ και γι’ αυτό είμαι απολύτως βέβαιη, ότι η διά ζώσης μαθησιακή διεργασία -και όχι διαδικασία, διορθώνω τον εαυτό μου που αναφέρθηκα στη μαθησιακή διαδικασία στην κατά τη διάρκεια των συνεδριάσεων των επιτροπών- είναι ανεπανάληπτα μοναδική, είναι να είναι συναρπαστική, είναι μετασχηματιστική και είναι και αναγεννησιακή. Και σίγουρα κανένα ψηφιακό εργαλείο, καμία ψηφιακή πλατφόρμα δεν πρόκειται ποτέ να την υποκαταστήσει.

Αλλά σε αυτή την κοινωνία που θέλουμε να δίνουμε ευκαιρίες σε όλους, το να έχουμε ένα δωρεάν φροντιστήριο ή δωρεάν επαγγελματικό προσανατολισμό για όλα τα παιδιά σε κάθε γωνιά αυτής της χώρας, από κάθε οικονομικό βαλάντιο κι αν προέρχεται το σπίτι στο οποίο διαμένει, να του δίνουμε αυτή την ευκαιρία, αυτό νομίζω ότι είναι μόνο κοινωνικό και μόνο προς την ενίσχυση της κοινωνικής συνοχής την οποία ευαγγελιζόμαστε.

Στο σύγχρονο, λοιπόν, εκπαιδευτικό περιβάλλον εντάσσεται η νέα γενιά, η γενιά Α για την οποία πρέπει να σχεδιάσουμε την εκπαιδευτική μας μεταρρύθμιση από εδώ και κάτω. Η γενιά Ζ βρίσκεται ήδη στην αγορά εργασίας. Το 2010 ουσιαστικά, βάσει των δημογραφικών στοιχείων, ξεκίνησαν να γεννιούνται τα παιδιά της γενιάς Α. Η λέξη της χρονιάς εκείνης ήταν λέξη «app» από το application, την εφαρμογή. Ήταν η χρονιά του Instagram και του Ipad. Αυτή η γενιά, λοιπόν, που γεννιέται ακόμα μέχρι το τέλος του 2024, είναι αυτή η γενιά για την οποία πρέπει όλοι εμείς μαζί να σχεδιάσουμε την εκπαιδευτική μεταρρύθμιση.

Στο σύγχρονο αυτό εκπαιδευτικό περιβάλλον στο οποίο εντάσσεται αυτή η γενιά Α, η τεχνολογία ενσωματώνεται στην καθημερινή μαθησιακή εμπειρία. Εμείς οφείλουμε, λοιπόν, να τη ρυθμίσουμε με τον πλέον αποτελεσματικό τρόπο με δικλείδες ασφαλείας.

Και δανείζομαι, κυρία Πρόεδρε, αυτό το οποίο είπατε το οποίο βρήκα πολύ εύστοχο, να μιλάμε για πραγματική ψηφιακή συμπερίληψη, να εξασφαλίζουμε, να λαμβάνουμε όλες τις πρόνοιες προκειμένου όλες οι νέες και όλοι οι νέοι μας να έχουν ισότιμη πρόσβαση σε αυτό το ψηφιακό εργαλείο, το οποίο -ξαναλέω- δεν πρόκειται ποτέ να υποκαταστήσει τη διά ζώσης μαθησιακή διεργασία.

Σας ευχαριστώ πολύ. Καλή συνέχεια σε όλους και καλή επιτυχία στους αθλητές μας που σε λίγο ξεκινούν πανηγυρικά αυτή την πολύ ωραία διαδρομή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 414-440)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 441α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.01΄ λύεται η συνεδρίαση για τη Δευτέρα 29 Ιουλίου 2024 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Ολοκλήρωση της ψυχιατρικής μεταρρύθμισης», σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**